
АНТ ЭТКЕНМЕН 

Ант эткенмен, миллетимнинъ ярасыны сармагъа, 

Насыл болсун бу заваллы къардашларым чюрюсин? 
Онлар ичюн окюнмесем, къайгъурмасам, яшасам, 
Юрегимде къара къанлар къайнамасын, къурусын! 

Ант эткенмен, шу къарангъы юрткъа шавле сепмеге, 
Насыл болсун ики къардаш бир-бирини корьмесин? 
Буны корип бувсанмасам, мугъаймасам, янмасам, 
Козьлеримден акъкъан яшлар дерья-денъиз къан болсун! 

Ант эткенмен, сёз бергенмен бильмек ичюн ольмеге, 
Билип, корип миллетимнинъ козьяшыны сильмеге. 
Бильмей, корьмей бинъ яшасам, къурултайлы хан болсам, 
Йине бир кунь мезарджылар келир мени коммеге. 


Номан Челебиджихан (1885-1918) 


КИРИШ СЁЗ 


Къыйметли окъуйыджы! 

Бир чокъ йыллардыр озь динини огренмеге чаре тапалмагъан, 
динимиз акъкъында бильги берген, анълайышлы ве ана тилимизде 
олгъан менбаларгъа асрет къалгъан халкъымыз бу бошлукъны тол- 
дураджакъ эр севиеде ве эр тарафлама Ислямны анълатаджакъ ки- 
тапларгъа мухтадждыр. Халкъымызнынъ бу ихтияджыны кьаршы- 
ламакъны озюне вазифе оларакъ бильген Къырым Мусульманлары 
Диний Идареси бу ёлда планлы шекильде басамакъ-басамакъ илери- 
леп, бир сыра диний яйынларны басып кельмекте. 

Истер, динни янъы огренгенлерге Ислямнынъ эсасларыны энъ 
саде шекильде анълаткъан, истер, медресе талебелерине ве Ислям 
дининен меракълангъан кениш кутьлелерге динимизни даа терен ве 
хусусий ислямий илим далларына аит оларакъ анълаткъан Диний 
Идаремизнинъ неширлери сырасында артыкъ ишбу «Динлер тари¬ 
хы» серлевхалы китап да къошулды. 

Къолунъыздаки китапны азырлавда Салих Инджининъ «Еу- 
дийлик, Христианлыкъ ве Ислям» серлевалы китабы әсас оларакъ 
алынды. Бу эсерде ислямий нокъта-и назардан умумий оларакъ дин- 
лернинъ маиети анълатыла ве дюньяда бар олып, сонъра ёкъ олгъан 
я да барлыгъыны девам эттирген чешит динлер акъкъында малюмат 
бериле. 

Китапта эр бир мусульман ичюн файдалы ве огренильмеси ке- 
рек бильгилер топланып, тертипли суретте такъдим этильди. Бойле- 
ликнен, медресе ве дигер окъув юртларында дерслик оларакъ къулла- 
нылмасы мумкюн бу китап, эр бир мусульманнынъ окъуп, мураджаат 
эте биледжеги бир эсердир. 

Къырым Мусульманлары Диний Идареси халкъымыз адындан 
ишбу китапнынъ азырланып басылмасында эмеги ве ярдымы синъ- 
ген эр кеске тешеккюрлер бильдире. Умют этемиз ки, бу эсер олгъан 
бошлукъны толдурыр, халкъымыз ичюн файдалы ве берекетли олып, 
онынъ озь менлигини къазанмасына ярдымджы олур. 

Гъайрет къулдан, мувафакъиет Аллахтандыр. 

Къырым Мусульманлары Диний Идареси 
Акъмесджит - 2012 сенеси 

ДИННИНЪ ТАРИФИ, МЕНБАСЫ, 
ЭМИЕТИ ВЕ ТАСНИФИ 


I -ДИННИНЪ ТАРИФИ 

«Дин» келимеси тилимизге арап тилинден кирген олып - «ёл, аят 
тарзы, эсап куню, къанун» деген маналарны анълата. Ислям алимлери 
динни шойле тариф эткенлер: «Дин акъыл саиплери олгъан инсанларны 
озь истеклеринен догъру ёлгъа алып баргъан ве пейгъамберлернинъ 
вахийге таянгъан иляхий бир къанундыр». Бу тарифке коре диннинъ 
әсас хусусиетлерини шойле тертиплемек мумюон. 

1. Дин - иляхий къанундыр: Дин Аллахкъа эсаслангъандыр. 
Онынъ къуруджысы Аллахтыр. Бу ерде Пейгъамберлернинъ вазифеси 
ялынъыз о динни инсанларгъа теблигъ этмек, анълатмакъ ве орьнек 
оладжакъ шекильде яшамакътан ибареттир. 

2. Дин эбедий саадетке давет эте: Дин инсанларны мытлакъ 
акъикъаткъа яни дюнья ве ахыретте эбедий къуртулышкъа чагъыра. 

3. Дин пейгъамбер кетирген вахийге эсаслана: Аллах Тааля динни 
къулларына, инсанлар арасындан сечкен пейгъамберлери васытасынен 
бильдиргендир. Бу акъкъында Къуран-ы Керим шойле хабер бере: 
«Догърусы, олар бизим къатымызда сечильген эйи кимселер- 
дендир» (Сад, 38/47). Бу себепнен бир дин ичюн пейгъамберлик 
зарурдыр. Пейгъамберлер Аллахнен къургъан шахсий алякъалары 
саесинде вахийни алып, инсанларгъа олгъаны киби теблигъ эткенлер. 

Бу мевзуда Къуранда шойле буюрылгъан: «Эй, Пейгъамбер! Раб- 
бинъден санъа эндирильгенни теблигъ эт. Әгер буны япмасанъ, 
Онынъ эльчилигини япмагъан олурсынъ» (Маиде, 5/67). 

4. Дин акъыл сиплерине хитап эте: Диннинъ макъсат эткен 
кутьлеси - акъылы башында олгъан инсанлардыр. Чюнки Ислям - 
акъыл ве мантыкъ тарафындан къабул этильмеси къолай олгъан бир 
диндир. Затен Ислямгъа коре акъылы олмагъанлар диний бакъымдан 
месулиетли сайылмазлар. 

5. Дин инанув уриетни таный: Къуран-ы Керим динде 
зорламакъны ясакъ эткен. Къуран-ы Керим бу хусуста: «Динде зорла- 
макъ ёкътыр» (Бакъара, 2/256.); «Хабибим, оларгъа сёйле, сизинъ 
дининъиз - сизге, меним диним де - манъа» (Кяфирун, 109/6) деп 
буюрмакъта. Бунъа коре эр кес озь ёлуны сечювде урьдир, анджакъ 
сечкен ёлуна коре ахыретте джеза я да мукяфат кореджек. 

II - ИСЛЯМГЪА КОРЕ ДИН ДУЙГЪУСЫНЫНЪ МЕНБАСЫ 

Инсаниет тарихына бакъылгъанда, дин дуйгъусынынъ бутюн 
инсанлар арасында ортакъ олгъан, энъ иптидаий къабилелерден 
энъ илерилеген джемиетлерге къадар - эписинде дин фикирининъ 
булунгъаныны корьмек мумкюн. Ислям дини, иман дуйгъусынынъ 
яратылыштан, яни догъуштан олгъаныны къабул этер. Ислямгъа 
коре инсанлыкънынъ ильк дини - тевхид динидир. Диннинъ 
къуруджысы - Юдже Аллахтыр. Аллах кяинатны, инсанны яраткъан, 
китаплар ве пейгъамберлер ёллагъан. Хазрети Адемге эр шейнинъ ады 
огретильген ве онъа ильк пейгъамберлик ваизифеси юклетильгендир. 
Хазрети Адем, Аллахтан алгъан вахий ве ильхамнен озь девриндеки 
инсанларгъа догъру ёлны косьтергендир. Вакъыт кечкенинен бу 
инсанлар тевхид эсасларыны унутып, Аллахтан башкъа шейлерге: 
кунешке, айгъа, озь эллеринен япкъан эйкеллерге ибадет этмеге 
башлагъанлар. Аллах да, пейгъамберлер ёллап, оларны «керчек 
динге» давет эткен. Бу себепнен инсаниет тарихында башта тек 
Аллахкъа олгъан иман, даа сонъра инсанларнынъ асыл динлеринден 
узакълашувлары нетиджесинде чокъ танърыджылыкъ (политеизм) 
ве путперестлик, меджусийлик (паганизм) пейда олгъан. Бу алларда 
да Аллах, инсанларгъа акъикъатны огретмек узьре вакъты-вакътынен 
пейгъамберлер ве китаплар ёллагъан. Бу мевзуда Къуран-ы Керимде: 

«Ант олсун ки, эр умметке «Аллахкъа къуллукъ этинъ, боз- 
гъунджылардан къачынынъ» деген бир эльчи ёллагъанмыз» 
(Нахль, 16/36); «Эр джемаатнынъ бир ёл косьтериджиси бардыр» 
(Рад, 13/7); «Биз бир пейгъамбер ёлламагъандже, азап этеджек 
дегильмиз» (Исра, 17/15) деп буюрылгъан. 

Дин дуйгъусынынъ догъувдан кельген бир дуйгъу олгъаныны 
Дженабы Хакъ Къурандаки «Сен юзюнъни ханиф оларакъ дин- 
ге, Аллах инсанларны анги табиатта яраткъан исе, онъа чевир. 
Аллахнынъ яратувында денъишме ёкътыр» (Рум, 30/30) аетинен 
бильдирмекте. 

Мевзунен алякъалы Эбу Хурейрадан -радыяллаху анх- ривает 
этильген бир хадис-и шерифте шойле дениле: «Эр догъгъан, анджакъ 
Испям фытратыузъре догъар. Сонъра анасы, бабасы еудий исе - оны 
еудий, насраний (христиан) исе - насраний, меджусий исе - меджу- 
сий янарлар» (Бухарий, Дженаиз, 92). Бу хадисте дин дуйгъусынынъ 
фытраттан олгъаны; темиз, пак ве къабаатсыз оларакъ яратылгъан 
инсаннынъ, аиле ве муитнинъ тесиринен динини денъиштиргени 
бильдирильмекте. 

Корюльгени киби, Ислямгъа коре диннинъ менбасы - Иляхтыр. 
Белли девирлерде инсанлар догъру ёлдан чыкъкъанларында, оларны 
текрар иляхий вахийге чагъырмакъ ичюн вакъыт кельгенде янъы 
пейгъамберлер ёлланылгъан. 

III - ДИННИНЪ ЭМИЕТИ 

Дин - инсаниет тарихы боюнджа эр даим олгъан ве келеджекте 
де олмагъа девам этеджектир. Тарихнынъ къайсы деврине бакъылса 
бакъылсын, динсиз инсанлар булунса да, динсиз бир джемиет 
олмагъан. Мешхур фельсефеджи Хенри Бергсон бу акъкъында 
шойле дей: «Илимден, санаттан ве фельсефеден марум этильген 
инсан джемиетлери булунгъан ве булунаджакътыр. Амма динсиз бир 
джемиетнинъ булунгъаны ич корюльмеген». 

Юдже Аллах инсанны, нефсаний тарафтан айванлардан ашагъы, 
руханий тарафтан да мелеклерден даа устюн ола биледжек бир 
хусусиетте яраткъан. Онынъ бу шекильде яратылмасы, бир имтиан 
ичюндир. Бу имтианнынъ нетиджесинде къул эгер яхшы амеллер 

ишлесе, бу дюньяда «Аллахнынъ халифеси» макъамына етишеджек, 
нетиджеде дюньяда ве ахыретте гонъюль раатлыгъына ве эбедий 
къуртулышкъа иришеджек. Акси алда исе бу дюньядаки имтианны 
джояджакъ, эм дюньяда, эм де ахыретте джойгъанлардан оладжакъ. 

Инсаннынъ дюнья имтианыны къазанмасы, анджакъ диннинъ 
әмир ве ясакъларынауймасынен мумкюн. Дин инсаннынъ тек ахыретте 
дегиль, айны заманда бу дюньяда да бахтлы бир аят сюрмесини 
сакъламагъа ярдым эте. Чюнки дин къанун ве низамларгъа риает 
этильмеген ерлерде де инсанларны догърулыкъкъа ёнельткен ве оларны 
эйи ве файдалы шейлерни япмагъа тешвикъ эткен бир аят низамыдыр. 
Дин - анархизмнинъ, хакъсызлыкънынъ, адалетсизликнинъ, 
яманлыкънынъ душманыдыр. Дин джемиетте тертипни къорчалав 
вазифесини беджере. Тарих боюнджа, икътисадий ве маддий тарафтан 
зайыфлашкъан джемиетлер аякъта турмагъа девам эттилер; анджакъ 
диний дуйгъулары зайыфлагъан, маневий оларакъ чёккен джемиетлер 
ер юзюнден силинип ёкъ олдылар. 

Диннинъ зайыфлашувы, ахлякъий ве укъукъий 
бозгъунлыкъларнынъ ишленмесине ёл ача. Чюнки дин олмаса, 
ахлякълы олмагъа джельп эткен ич бир кучь къалмаз. Хелял-харам 
анълайышы олмаса, джемиетнинъ низамы да сарсылыр; инсанларны 
ич бир шей тутып оламаз; анархия ве башкъа чешит мешакъкъатлар 
ортагъа чыкъар. Албуки, эр заман ве эр ерде озюни незарет эткен бир 
Танърынынъ бар олгъанына инангъан инсан, даима эйи олгъанны 
япып, яман олгъандан сакъынмагъа гъайрет этер. 

Инсан олюмден дегиль, ёкъ олмакътан къоркъар. Ислямда 
инсан олюмнен ёкъ олмаз, олюм - янъы ве эбедий бир аятнынъ 
башланувыдыр. Бу ишанч, инсанны Аллахнынъ ризасыны эльде 
этмеге ёнельтир, инсан бу огърунда дюньянынъ зорлукъларына 
ве къасеветлерине къаршы турмагъа чалышыр. Чюнки инсан 
ялынъызлыгъыны, джесаретсизлигини, умютсизлигини анджакъ, 
динге кельмек ёлунен енъип олур. Дуаларнен дерт-къасеветлерини 
Раббине анълатыр. Инсан дин ярдымынен маневий зенгинликни эльде 
этер. 

«Булар, иман эткенлер ве гонъюллери Аллахнынъ зикри- 
нен сукюнетке иришкенлердир. Билинъ ки, къальплер ялынъ- 
ыз Аллахны анъмакънен раатлыкъ тапар» (Рад, 13/28) манасыны 

анълаткъан ает, бу акъикъатны ифаде этмектедир. 

Диннинъ маневий итибары аким олмагъан джемиетлерде 
«къуветли олгъан - хакълы, къуветлилер раат яшамалы, зайыфлар 
эзилип, эксплуатация япылмалы» тарзындаки адалетсизлик 
тюшюнджеси укюм сюрер. Бойле джемиетлерде сербест озь 
фикринъни бильдирменъ мумкюн дегиль. Бунынъ янында диннинъ 
маневий итибарына юрекнен ве фикирнен багълангъан джемиетлерде 
исе зайыф, аджиз, ёкъсул ве кимсесизлер даима имае алтында олур, 
ялынъызлыкъларыны унутыр, зенгин-фукъаре, кучьлю-зайыф 
арасында мейдангъа кельген къардашлыкъ багъы джемаатны бир- 
бирине даа къавий багълар. Динсизлернинъ вазиетини проф. др. 
Ферит Кам не гузель анълата: 

«Динсиз бир адам олгъаны къадар къаранлыкъ бир геджеде 
фыртынагъа расткельген, елькенсиз, капитансыз бир геми киби 
бу вакъиалар океанынынъ къоркъунчлы далгъалары арасында 
чалкъаланып турар. Ниает, сагъ-селямет ялысына етишемеден, 
эйбетли бир къаягъа урулып, парча-кесек олур. Әгер динсиз олмакъ, 
инсан огълунынъ мумкюн олгъан бутюн зевкълерден истенильгени 
къадар пай алмакъ макъсадындан ибарет олса, эмин олмалы ки, Аллах 
асла бунъа разы олмаз. Бу ярамагъан иман саиплерининъ акъылындан 
зевкъ алма истидатыны аман ортадан силер. Дин кеткен дакъикъада 
инсаннынъ козюне къара бир козьлюк такъылыр. Дюнья инсаннынъ 
бакъышында бир беля зинданына чевирилир. Бутюн варлыкъларны 
сим-сия корьмеге башлар. Ер ве кок атештен бир йип киби богъазына 
кечмек ичюн эр ан тарлашыр. Юрек эр тюрлю инсаний хусусиетлерден 
узакълашыр. 

Дин кетсе, фазилет бинасы йыкъылыр, юксек дуйгъулар адына 
юректе ве акъылда не бар олса, эписи бирер-бирер чекилир. Юрек бом- 
бош, там-такъыр къалыр. Онынъ ерини сонъу олмагъан бир мейдан, 
козь-козьни корьмеген бир зульмет къаплар. Иште, бунъа къаранлыкъ 
ичиндеки куфюр ве динсизлик дерлер ки, Джехеннемнинъ кузьгюси 
будыр. Аллах динсизлерге энъ буюк азапнынъ мисалини: «Биз олар- 
гъа энъ буюк азаптан (ахыреттеки) эвель де оларгъа мытлакъа 
якъын азапны (дюньядаки) таттыраджакъмыз» (Седжде, 32/21) 
аети васытасынен ифаде эте. Чюнки Къуран-ы Керимде кечкен «Ин¬ 
сан, озюнинъ башы бош быракъыладжакъ беллейми?» (Къыяме, 
75/36) аетининъ юдже манасы тенбиелемекнен инсанны бу дюнья да 

ойле иляхий эмирлерден сербест ве озь башына ташламаз. Инсан 
маддий насыл бир чешит башланыш ве шартларгъа таби исе, маневий 
де ойледир. Чюнки бизим корип оламагъанымыз бир маневий къувет 
даима бизге акимдир» (Ферит Кам, Диний субетлер, Анкъара, 1987, с. 
48 - 50). 

IV ДИНЛЕРНИНЪ ТАСНИФИ 

А - ХАКЪ ДИНЛЕР ВЕ ХУСУСИЕТЛЕРИ 

Ислям алимлери динлерни: хакъ динлер, мухарреф динлер 
ве батыл динлер оларакъ учь къысымгъа болелер. Инсанлар, ильк 
Пейгъамбер Хазрети Адем -алейхисселям- дан башлап, тек бир олгъан 
Аллахкъа ибадет эткендирлер. Вакъытлар кечтикче бир къысмы 
темиз ишанч ве иманыны къорчаладылар, бир къысмы да сонърадан 
анълашмамазлыкъкъакирип, догъруёлдан чыкътылар. Бунынъузерине 
Юдже Аллах, заман-заман инсанларгъа догъруны, хакъ ве акъикъатны 
бильдирмек ичюн пейгъамберлер ёллады. Бу пейгъамберлернинъ 
косьтерген ёлдан кеткенлер, хакъ динини ве ишанчыны къорчалап 
сакъладылар; оларны динълемегенлер исе къаранлыкълар ичинде 
къалып, бир такъым денъиштирильген ве уйдурылгъан динлерге 
кирдилер. Бунынъ нетиджесинде де бир такъым мухарреф ве батыл 
динлер пейда олды. 

Бу ерде эвеля хакъ динлернинъ әсас хусусиетлеринен къыскъадан 
таныш олайыкъ: 

1. Хакъ дин Аллахнынъ эмиридир ве вахийге таяныр. 

2. Тек бир олгъан Аллахкъа иманны әмир этер. Аллахнынъ 
бирлигини әсас алмагъан бир дин - бозулгъан дин демектир. 

3. Ахыретке иманны әмир этер. Аллахкъа иман, ахыретке иман 
иле тамам олур. 

4. Иман әсаслары ичинде пейгъамберлерге иман да бардыр. 
Чюнки хакъ динни Аллах адына инсанларгъа теблигъ эткен кимселер - 
пейгъамберлердир ве олар эр тюрлю зарар береджек шейден ве сёзден 
узакъ инсанлардыр. 

5. Хакъ дин мукъаддес бир китапкъа таяныр. Эр пейгъамберге 
бир китап берильгендир. Анджакъ бу китапларнынъ бир къысмы 

вакъыт кечмесинен бозулып, денъиштирильгендир. Булар ичинде 
ялынъыз Къуран-ы Керим тарихий весикъаларнен де исбат этильгени 
киби, ич бир шекильде денъишмелерге огърамадан кунюмизге къадар 
етип кельгендир. 

6. Мелеклерге иман мевзусы да хакъ диннинъ хусусиетлеринден 
биридир. 

7. Хакъ динде ибадет ялынъыз Аллах ичюн япылыр. 

8. Керчек дин акъыл ве илимге зыт олмаз. Чюнки эм дин, эм де илим 
Аллахнынъ анджакъ акъыл саиплери ичюн къойгъан къануныдыр. 

9. Хакъ дин инсанлар арасындахакъ ве адалет шартыны козь огюне 
алыр. Инсанлар хакъ ве сербестликлерге саип оларакъ догъгъанлар 
ве бир-бирлери къаршысында джыныслары, тиллери, ватанлары ве 
ыркълары тарафындан бир устюнликлери ёкътыр. Устюнлик анджакъ 
такъванен, яни Аллахкъа энъ гузель бир къуллукънен олур; Къуран-ы 
Керим буны шойле беян эте: 

«Эй, инсанлар! Догърусы биз сизни бир эркекнен бир къа- 
дындан (Адем иле Хаввадан) яраттыкъ. Бир-биринъизнен 
танышувынъыз ичюн, сизни къавымларгъа ве къабилелерге 
айырдыкъ. Аллах янында энъ дегерлинъиз, Ондай энъ чокъ 
къоркъкъанынъыздыр» (Худжурат, 49/13). 

Б - МУХАРРЕФ ДИНЛЕР 

Мухарреф динлер - Ислямгъа коре ильк девирде Аллах 
тарафындан ёлланылгъан, анджакъ сонърадан бозулгъан ве 
мукъаддес китапларнынъ аслы гъайып олгъан динлердир. Еудийлик 
ве христианлыкъ бу бакъымдан мухарреф динлердир. Бу динлер 
Аллахкъа имандан, тевхид акъидесинден узакълашкъанлардыр. 
Мисаль оларакъ еудийликнинъ мукъаддес китабы олгъан Тевраткъа 
дин адамлары тарафындан буюк ольчюде къошмалар ве чыкъармалар 
япылгъандыр. Еудийлик бугунь еудий миллетнинъ миллий бир 
дини алына кельгендир. Еудийликнинъ Танърысы Ехова, ялынъыз 
Исраиль Огъулларынынъ иляхы сайыла. Айны шекильде еудийлер де 
инсанлыкънынъ энъ сайлангъан миллети оларакъ къабул этильгендир. 

Еудийликтеки бу бозулманынъ артындан Аллах даа сонъра 
Хазрети Исаны - бир Пейгъамбер, Инджильни де - мукъаддес 

бир китап оларакъ ёллады. Анджакъ Хазрети Исагъа ишангъан 
христианлар да вакъыт кечьмесинен Инджильде бильдирильген 
иляхий акъикъатларгъа тере бир такъым иман эсасларыны ортагъа 
чыкъардылар, Хазрети Исагъа Танъры ве Танърынынъ огълу деп 
тевхид ишанчындан узакълаштылар. Айрыджа Хазрети Исадан 
сонъ онынъ кетирген әсас шартларгъа тере олгъан, айны заманда да 
бир-бирине уймагъан бир чокъ Инджиллер яздылар. Бу шекильде 
христианлыкънынъ бозулмасында христиан дин адамлары (кильсе 
бабалары) буюк роль ойнадылар. Христианлыкънынъ бу шекильде 
денъишмесинден сонъ исе Юдже Аллах сонъ дин олгъан Ислямны 
ёллады. Юдже Аллах бу диннинъ сонъ дин олгъаны себебинден 
инсанларнынъ Ислямиетте эр къайсы бир денъиштирме япмаларына 
изин бермейджегини, Ислямнынъ озь къоруйыджысы алтында 
олгъаныны Къуран-ы Керимнинъ шу аетинде ачыкъ шекильде 
бильдире: «Къуранны кесен - кес биз эндирдик; оны биз къорча- 
лайджакъмыз» (Хиджр, 15/9). 

В - БАТЫЛ ДИНЛЕР 

Асыллары бакъымындан тевхид ишанчынен багъы, алякъасы 
олмагъан динлерге батыл дин денилир. Оларнынъ менбасы - вахий 
дегиль, инсандыр. Оларда акъылгъа, икметке ве джемиет файдасына 
уйгъун базы укюмлер булунса биле, әсас итибары иле Юдже Аллахкъа 
ве Онынъ бир пейгъамберине таянмагъаны ичюн мукъаддес тарафлары 
ёкътыр. Айрыджа бу динлернинъ, иляхий динлерден файдаланып 
низамларынынъ текмиллештирильгени, я да эски иляхий тамырлы 
динлернинъ сонърадан бозулмасынен мейдангъа кетирильгени къайд 
этильген. Чюнки эр миллетке бир тенбиеджининъ ёлланылгъанына, 
пейгъамберлернинъ сайысынынъ бинълердже олгъанына аит хадис-и 
шерифлер ве бунъа ишарет эткен ает-и керимелер бар. Анджакъ 
Къуран-ы Керим догърудан ачыкъ бу динлерден анълатмагъаны ичюн 
Ислям алимлери буларны батыл динлер оларакъ къабул эткенлер. 
Базы айванларгъа, табиат кучьлерине, аталарынынъ рухларына ве 
башкъаларына мукъаддеслик багъламакъ бу динлернинъ ортакъ 
хусусиетидир. Базы джемиетлернинъ урф-адетлерден шекилленген 
озь динлери, хиндуизм, буддизм, меджусийлик, шаманизм киби ишанч 
системаларыны буларгъа мисаль оларакъ косьтермек мумкюн. 

1. Урф-адетлерден ибарет Африка динлери 

Еуйдилик, христианлыкъ ве Ислямиет Африкагъа кирмеден 
эвель бу къытагъа аит бир такъым ерли къабиле динлери бар эди. Бу 
динлерде аталаргъа, кунеш, ай киби базы табиат варлыкъларына; ат, 
къашкъыр, арслан киби базы айванларгъа сайгъы косьтериле эди. Аиле 
ве къабиле реиси айны заманда бир дин адамы сайыла эди. Этне ве сиир 
япмакъ да эмиетли бир иш сайыла эди. О девирде бу динлернинъ язма 
шекильде бир диний метинлери ёкъ эди. Диний мерасимлер эксериет 
вакъыт чалгъы ве оюн ярдымынен япыла эди. Базы темсиллернинъ 
эмиети буюк эди. Чюнки бу темсиллернинъ корюнмеген рухларнен 
инсанлар арасында багъ къургъанына ишаныла эди. Бунынънен 
берабер базы эски Африка динлеринде тек бир Юдже Танърынынъ 
барлыгъыны косьтерген базы тюшюнджелернинъ да олгъаны корюне 
эди. Акъикъатен бу танърынынъ ердеки ве коктеки эр шейнинъ 
яратыджысы олгъанына ишаныла эди. О, бутюн къыралларнынъ 
узеринде энъ буюк бир къырал къабул әтиле эди. Аелында Африканынъ 
буюк бир къысмында мусульманлыкънынъ къолай шекильде къабул 
этильмеси ве яйылмасында Ислямдаки тек, эр шейге кучю еткен 
Къадири Мытлакъ бир Аллахкъа ишанувнынъ буюк тесири олгъаны 
сёйленмекте. Анджакъ урф-адетлерден ибарет Африка динлеринде 
муим бир шекильде корюльген Юдже Танърынынъ ата рухларына 
ильхам бермеси ве табиаттаки бир чокъ варлыкълар ёлунен мейдангъа 
чыкъув тюшюнджеси, онынъ юджелигине ве буюклигине дикъкъат 
чеке эди. 

Биз бу ерли динлернинъ эр алда даа эвель о джемааткъа ёллангъан, 
анджакъ сонърадан бозулып, керчек иляхий бильгилернинъ бозулгъан 
аллары деп тюшюнмемиз мумкюн. Чюнки Къуран-ы Керимде бунъа 
ишарет эткен бир чокъ ает булунмакъта. Ашагъыда олардан бир къач 
мисаль беремиз: «Ич бир уммет ёкъ ки, араларында бир тенби- 
еджи келип - кечкен олмасын» (Фатыр, 35/24); «Ант олсун ки, эр 
уммегке Аллахкъа къуллукъ этинъиз, бозгъунджылардан къа- 
чынынъыз деген бир эльчи ёллагъанмыз» (Нахль, 16/36); «Биз 
бир эльчи ёлламагъандже (ич кимсеге) азап этмеймиз» (Исра, 
17/15). Анджакъ Къуран-ы Керимде ве Хазрети Мухаммед -салляллаху 
алейхи ве селлем- нинъ хадислеринде бу улькелернен багълы ич бир 
динден сёз этильмегени ичюн, биз Африкадаки урф-адетлерден ибарет 

динлерни де «батыл динлер» сырасына къоштыкъ. 

2. Урф-адетлерден ибарет шаркь динлери 

Шаркъ динлери дейильген буддизм, хиндуизм, меджусийлик, 
шинтоизм, конфучьюанизм, сабийлик, таоизм ве сихизм киби динлер 
даа чокъ Иран, Япония, Къытай, Хиндистан киби Шаркъ ве Узак 
Шаркъ улькелеринде пейда олдылар. 

Буддизм: буддизмнинъ къуруджысы Будда (миляттан эвель 563 - 
483) Хиндистанда яшагъан бир фелсефеджидир. Будданынъ озю язылы 
бир шей къалдырмагъан, анджакъ сонърадан талебелери тарафындан 
язылгъан китаплар мукъаддес оларакъ къабул этильмеге башлагъан. 
Будданынъ эйкеллерине сайгъы косьтермек ве онынъ яшагъан ерлерни 
зиярет этмек эмиетли ибадетлерден сайыла. 

Хиндуизм: хиндуизмнинъ бир пейгъамбери ёкътыр, эски 
заманаларда язылгъанына ишанылгъан базы китаплары бар. 
Хиндлернинъ пек чокъ танърылары бар. Олар бу танърыларнынъ 
эйкеллерине къуллукъ ве ибадет япалар. Ольген кишининъ бир 
башкъасынынъ беденинде текрар дюньягъа кельгенине ишаналар. 
Джемиет беш айры сыныфтан ибарет олып, бир сыныфтан башкъасына 
кечмек кесинликнен ясакълангъан. 

Меджусийлик (Зороастризм): Зердушт тарафындан 

къурулгъаны сёйленген ве эски Иранда яйылгъан бир ишанч 
системасыдыр. Меджусийлер атешни мукъаддес сайып, онъа ибадет 
эткенлер. Ираннынъ мусульманлар тарафындан фетих этильмесинен, 
меджусийлик тарих санасындан силине. 

Шинтоизм: шинтоизм - японларнынъ урф-адетлеринден 
ибарет бир диндир. Энъ эмиетли хусусиети - олюлернинъ рухларына 
ибадет этмектир. Бу динге ишангъанлар, олюлерининъ мезарларына 
ашайджакъ-ичеджек кетирелер ве бойле этип оларны мемнюн этмеге 
чалышалар. 

Конфуцианизм: урф-адетлерден ибарет Къитай динлеринден 
биридир. Къуруджысы Конфучьюс миляттан эвель 551 - 479 да 
яшагъандыр. Принциплери арасында бир танъры тюшюнджеси 
олмагъаны ичюн динден даа чокъ фельсефий бир тюшюндже 
системасына бенъзей. Айрыджа Къытайда таоизм денильген бир 

башкъа дин де бар. 

Сабийлик: Къуранда анълатылгъан эски бир диндир (Бакъара, 
2/62; Маиде, 5/29; Хадж, 22/17). Сабий - Иракъта Фырат (Ефрат) иле 
Диджле (Тигр) озеньлерининъ аралыгъында яшагъан кучюк бир 
къабиленинъ адыдыр. Сабийлернинъ ишанчына коре бир тарафта 
нур, башкъа тарафта исе къаранлыкъ танърысы олмакъ узьре тевхидге 
тере, экили бир танъры тюшюнджеси бар. 

Сихизм: Гуру Нанакъ адлы кимсе тарафындан къурулгъан бир 
диний тюшюндже. 16 асырдаХиндистандаяйылгъан сихизм, Ислямнен 
хиндуизмни бирлештирмеге чалышкъан, Ислямны бозмакъ ичюн 
ортагъа чыкъарылгъан уйдурма бир диндир. Бир танъры тюшюнджеси 
ёкътыр. Хиндуизмдеки базы ишанчлар, олгъаны киби алынгъан. 

3 . Ислям дини бакьымындан батыл динлер 

Корюнгени киби батыл динлернинъ ортакъ хусусиети - тек бир 
юдже яратыджыдан зияде чокъ танърыджылыкъкъа таянмаларыдыр. 
Меджусийлик киби бу динлернинъ базылары ильк вакъытта тек 
танърыджылыкъкъа багълы олса да, вакъыт кечмесинен бу тюшюндже 
бозулгъандыр. 

Хиндуизм ве буддизм киби базылары да керегинден чокъ зухдны 
[дюньядан бус-бутюн узакълашувны] тевсие этип, инсан яратылышына 
тере шейлер огге чыкъаргъанлар. Ислям, инсаннынъ тек руханий 
тарафынынъ эльге алынып, бедений ихтияджларынынъ тамамынен 
быракъылмасыны къабул этмей. Ислям ахырет аятына биринджи 
ерни бермекнен берабер, экиси арасында аятнынъ акъикъатларына 
уйгъун оларакъ орта бир ёлнынъ тутулмасыны тевсие эткен. Буны 
япкъанда да тек ахлякъий бир такъым насиатларда булунмакънен 
сынъырланмай, айны заманда инсанларнынъ куньделик аятында 
къаршылашмалары мумкюн олгъан мевзуларнен багълы бир такъым 
ёнельтириджи укюмлер, әмир ве насиатлар бере. Бу мевзу акъкъында 
Къуранда шойле буюрыла: «Аллахнынъ санъа берген шейлерин- 
ден ахырет юртуны къыдыр. Дюньядан да, насибинъни унутма. 
Аллах санъа ихсан эткени киби, сен де яхшылыкъ яп. Ер юзюн- 
де бозгъунджылыкъ истеме. Чюнки бозгъунджыларны севмез» 
(Къасас: 28/77). 

Кене бу динлерден базылары да (шинтоизм киби ) аталарынынъ 
рухларына ибадет этип, къуллукъны дин алына кетиргенлер. Бу 
динлерде ачыкъ ве анълайышлы бир танъры тюнпонджеси ёкъ. 
Долайысынен инсан акълына тере, инсаннынъ яратылувы ве онынъ 
табиат ихтияджларына эмиет бермеген бу чешит динлернинъ шимдики 
девирде къабул олмасы кет-кете зорлашмакъта. 

Бу динлерден базылары мухарреф дин олгъан еудийлик киби, 
миллий бир дин алына кельген ве башкъа миллетлерни четте 
къалдыргъан. Меселя, шинтоизм японларнынъ, хиндуизм исе тек 
хиндлернинъ союна багълы олгъанларнынъ дини алына кельген. 
Долайысынен бу киби динлер вакъыт кечмесинен ерли бир динге 
чевирилип, дюнья ольчюсинде бир дин олув ве бутюн инсанлыкъкъа 
керчек иляхий бильгини бильдирюв хусусиетлерини гъайып эткен. 

Инсаниетке ёллангъан энъ сонъ иляхий дин олгъан Ислям, 
Юдже Аллахнынъ бирлигини (тевхидни) әсас алгъандыр. Ислям, базы 
динлерде ер алгъан Танърынынъ чешит варлыкъларгъа бенъземеси 
я да оларгъа чевирильмеси тюшюнджесини кесен-кес къабул этмей. 
Чюнки Ислямгъа коре, иляхий кучь бир ве тектир, ортагъы ве 
бенъзери ёкътыр. Джанлы я да джансыз бутюн варлыкъларнынъ 
яратыджысы ве саибидир. Бутюн кяинат онынъ къойгъан иляхий 
низамгъа (суннетуллах) ве озь яратылышларына ерлештирильген 
иляхий эмирлерге коре омюрлерини кечирмекте. 

Ислям, базы динлерде ер алгъан инсан рухунынъ ольгенден сонъ 
башкъа бир беденге кечип, текрар дюньягъа кельмеси шеклиндеки 
ишанчны да къабул этмез. Чюнки Ислямгъа коре инсан аяты олюмнен 
битер ве бир даа текрар дюньягъа кельмек мевзусы ёкътыр. Дюнья аяты 
инсангъа тек бир кере берильген бир имтиандан ибареттир. Бу керчек 
Къуран аетлеринде шу шекильде беян олуна: «Ниает олардан би- 
рине олюм келип чаткъанда «Раббим!» дер. «Мени кене арткъа 
дюньягъа къайтар ки, айрылгъаным дюньяда салих (догъру) 
амель ишлейим» дер. Бунъа Юдже Аллах шойле къаршылыкъ 
берер: «Ёкъ, асла! Онынъ сёйлегени бу сёз бош лафтан ибарет¬ 
тир. Чюнки оларнынъ оглеринде та тириледжеклери къыямет 
кунюне къадар девам этеджек олгъан бир перде (берзах) бар» 
(Муминун, 23/99 - 100). 

Корьгенимиз киби бу батыл динлер, амельде инсан ичюн 

месулиетли сайылгъан вазифелернинъ не олгъаныны там оларакъ 
ортагъа къойып оламай ве инсанларнынъ бутюн ихтияджлары ичюн 
керек олгъан джевапны бермеге имкяны ёкътыр. Иман бакъымындан 
исе булар, тек яратыджы бир Илях, мукъаддес бир китап, юдже 
яратыджынынъ эмирлерини инсанларгъа етиштиреджек орьнек бир 
Пейгъамбер киби бир динде булунмасы керек олгъан энъ темелли 
эсасларгъа саип оламагъанлары ичюн, керчек бир дин олмакъ 
сыфатыны ташып оламай. 


ОКЪУВ ПАРЧАСЫ: 

Хазрети Ибрахимнинъ эйкеллерге табынгьанларгьа берген 
дерси 

Хазрети Ибрахимнинъ бир гедже ич юкъусы кельмеди. Эвден 
чыкып дагъгъа трараф ёл тутты. Дагъдаки бир къоба башына кельди. 
Артыны диваргъа берип отурды ве кок юзюне бакъты. Кок юзюнде 
парлагъан ай ве йылдызларны корер-корьмез, оларгъа ибадет эткен 
инсанларны хатырлады ве текрар къальбини аджы бир кедер къаплады. 

Хазрети Ибрахим яшагъан джемиеттеки инсанларнынъ кимиси 
ердеки, кимиси де коктеки путларгъа табына эди. Оларгъа догъру ёлны 
косьтермек ичюн ишандырыджы делиллер кетирмекни тюшюнди. 
Инсанларгъа коктеки йылдызларнынъ танъры оламайджагъыны 
насыл анълатып олур эди? Сонъ бир къараргъа кельди. Олардан бири 
олгъан киби корюнип, тюшюнджелерининъ янълышлыгъыны ортагъа 
къояджакъ эди. Аман ишке башлады. 

Кок юзюнде парыл-парыл парлагъан бир йылдыз корьди. Озь 
озюне шойле деди: 

- Шу парлакъ йылдыз танъры олмасы мумкюнми? 

Оны батмасына къадар сейир этти. Хазрети Ибрахим: 

- Йылдыз батты. Джоюлды. Меним гонълюм джоюлып кеткен 
шейлерни севмез. Танъры бир корюнип, бир джоюлмаз. Бу парлакъ 
йылдыз танъры олмасы мумкюн дегиль. 

Бу сёзлер йылдызларгъа ибадет эткенлернинъ тюшюнджелерине 
бир зельзеле, сарсынты киби тесир япкъан эди. Ниетини 

керчеклештирмеге девам этти. 

Ай догъды бу сефер. Булутларнынъ арасындан кечип дагъларгъа, 
дерелерге, койлерге ышыл-ышыл кумюш нурларыны ягъдырды. 
Хзрети Ибрахим -алейхисселям- озь озюне: 

- Аджеба, ай - танъры олмасы мумкюнми?- деп сорады. 

Айны батмасына къадар сейир этти. Ай да батты. Ойле исе, о да 
танъры оламаз эди. Чюнки керчек танъры ич бир заман джоюлмамалы, 
ёкъ олмамалы эди. Хазрети Ибрахим кок джысымларына ибадет эткен 
инсанларнынъ уфачыкъ акъыллары иле шакъалаша эди санки. Саба 
олды. Уфукъта кунеш буюк бир нур топу алында корюнди. Хазрети 
Ибрахим -алейхисселям-: 

- Кунеш гедже корьгеним айдан да, йылдыздан да буюк. Аджеба, 
кунеш танъры олмасы мумкюнми? 

Хазрети Ибрахим -алейхисселям- бойле фикирлернен 
тюшюнджелерге далды. Уйле, экинди, акъшам дегенинен кунеш 
сарарып солды ве уфукънынъ къаранлыкъларына комюльди. Айны ай 
киби, айны йылдыз киби. Ойле я, о да бир келип кечиджи эди ве олюм 
кечиджи олгъанлар ичюн къачынылмаз бир сонъ эди. Албуки, керчек 
танъры олюмсиз эди, сонъсуз эди. Хазрети Ибрахимнинъ къавмына 
берген бу дерс не буюк ве ибрет оладжакъ бир дерс эди! 

Даа сонъра Хазрети Ибрахимге пейгъамберлик берильди. Юдже 
Зат, онынънен къонуша эди: 

- Эй, Ибрахим! 

- Буюр, Раббим. 

- Буюргъаныма боюн эг ве Манъа теслим ол. 

Хазрети Ибрахим -алейхисселям- седждеге къапанды ве 
топракъны сылаткъан козь яшлары ичинде: 

- Алемлернинъ Раббине теслим олдым..., - деди. 

Хазрети Ибрахимнинъ гонълю раатлыкъ, эсенлик ве къуванч 
иле толды, ташты. О ерчикте гедже ярысына къадар седждеде къалды. 
Сонъра эвине къайтты. Эр шей биткен, Рабби онъа пейгъамберлик 
берген эди. Хазрети Ибрахимнинъ аятында янъы бир девир башлагъан 
эди. Ердеки ве коктеки путларгъа къуллукъта булунгъан инсанларгъа 
догъру ёлны косьтереджек эди. 

Хазрети Ибрахим бундан сонъ, биринджи даветини путларгъа 
табынгъан бабасы Азерге япты. Бу акъикъат Къуран-ы Керимде 
Хазрети Ибрахим -алейхисселям- нинъ икяесинде анълатылмакътадыр. 
Хазрети Ибрахим, бабасы Азерге юмшакъ бир тарзда шойле деди: 

«-Бабачыгъым! Эшитип оламагъан, корип оламагъан ве 
санъа ич бир файдасы олмагъан шейлерге не ичюн ибадет эте- 
синъ? Бабачыгъым! Манъа, санъа берильмеген бир илим бе- 
рильди. Манъа таби ол ки, сени сырат-ы мустакъимге (энъ догъ- 
ру ёлгъа) алып барайым. Бабачыгъым, шейтангъа уйма! Чюнки 
шейтан Рахмангъа, Аллахнынъ эмирине къаршы кельди. Эй, ба¬ 
бачыгъым! Догърусы мен санъа Рахмандан бир азап, джеза олур 
да шейтангъа дост олманъдан къоркъам!» 

Азер исе ачувланып: 

«-Эй, Ибрахим! Сен меним танърыларымдан юзь чевире- 
синъми? Әгер (оларгъа тиль узатмакътан) вазгечмесенъ, ант ол- 
сун ки, сени ташларым. Узун вакъыт менден айрыл, кет!»- деди. 

Лякин Ибрахим -алейхисселям-, Азерге кене юмшакъ бир тиль ве 
арекет иле къаршылыкъ: 

«Сагълыкънен къал! - деди. Раббимден сенинъ ичюн магъ- 
фирет истейджем. Чюнки О, манъа чокъ лютфкярдыр, - деди» 

(Мерьем суреси, 42 - 47). 

СУАЛЛЕР ВЕ ВАЗИФЕЛЕР 

А. Ашагъыдаки суаллерге догьру джевап бериньиз. 

1. Ислям алимлери умумий оларакъ динни насыл тарифлейлер? 

2. Ислямгъа коре дин дуйгъусынынъ асыл менбасы недир, ает ве 
хадислернен анълатынъыз? 

3. Инсан аятында дин не ичюн эмиетлидир, куньделик аяттан 
мисаллер кетирип мевзу узеринде фикирлешинъиз? 

4. Ислям алимлери динлерни къач группагъа айырып тасниф 
эткенлер, олар акъкъында айтынъыз? 

5. Ерли Африка халкъларынынъ Ислямны къолай оларакъ къабул 
этмелерине эски динлерининъ ве Ислямнынъ къайсы хусусиетлери 
тесир этти? 

Б. Ашагъыдаки суаллерге берилъген джеваплардан догьру ол- 
гъаныны сечинъиз. 

1. «Дин» сёзю насыл маналарны анълата ? 

A. Севги, сайгъы Б. Кибирленюв, буюкленюв 

B. Ёл, аят тарзы, къанун Г. Ольмек, тирильмек 

2. Ашагъыдакилерден къайсы бири диннинъ хусусиетлеринден 
бири дегиль? 

A. Иляхий къанун 

Б. Мерхаметсизлик, акъсызлыкъны әмир эте 

B. Акъылгъа хитап эте 

Г. Вахийге таяна 

3. Ислямгъа коре динлернинъ ильк аслы насыл ве неге таяна эди? 

A. Ильк шекили путперестлик эди, чокъ танърыгъа таяна эди. 

Б. Ширк эди, эки танърыгъа таяна эди. 

B. Теслис яни, учь танърыгъа таяна эди. 

Г. Тевхид ишанчы эди, вахийге таяна эди. 

4. Ашагъыдакилерден къайсы биринде Ислям алимлерининъ дин 
таснифи догъру оларакъ берильген? 

A. Хакъ - мухарреф - батыл дин 

Б. Тевхид - теслис - мушрик дин 

B. Хакъ - хакъ олмагъан - мухарреф дин 

Г. Батыл - догъру - янълыш дин 

5. Ашагъыдакилерден къайсы бири шаркъ динлеринден дегиль? 

A. Хиндуизм Б. Урф-адетлерден ибарет Африка динлери 

B. Буддизм Г. Шинтоизм 

В. Ашагъыда берильген терминлернинь маналарыны ха- 
тырламагъа арекет этинъиз. 

Вахий - Аллахнынъ къулларына ёллагъан әмир ве ясакъларнынъ 
бутюни. 

Мухарреф - Бозулгъан, денъиштирильген, аслы 

сакъланылмагъан. 

Хакъ - Догъру, керчек, сахих, батылнынъ терси. 

Батыл - Янълыш, догъру олмагъан, хакънынъ терси. 

Тевхид - Бир олмакъ. Ислямдаки бир ве тек Аллахкъа таянгъан 
ишанч системасы. 

Теслис - Учьлюк. Христианлыкътаки баба, огъул, мукъаддес 
рухкъа таянгъан ишанч. 

Китап Эхли - Къуран-ы Керимде вахийге таянгъан бир динге 
инангъан инсанлар ичюн къулланылгъан термин. Ислямгъа коре 
еудий ве христианлар «Эхли Китап»тыр. Анджакъ, олар динлерини 
бозып денъиштиргенлер. 

Сабийлик - Къуранда хабер берильген, йылдызларгъа ве дуалист 
(экили) бир танъры тюшюнджесине таянгъан, тевхидге тере батыл бир 
ишанч. 

Хиндуизм - миляттан эвель 2500-джи сенелерде Хиндистанда 

пейда олгъан батыл бир дин тюшюнджеси. 

Буддизм - миляттан эвель 500-джи сенелерде Узакъ Догъуда 
пейда олгъан ве зияделикнен дюньядан узакълашып ишанчларына 
эмиет берген батыл бир ишанч системасы. 

ИЯЯХИЙ ДИНДЕР АКЪКЪЫНДА 
УМУМИЙ МАЛЮМАТ 


Инсанларны бозгъунлыкътан хидаетке ириштирмек ичюн Аллах 
Тааля тарафындан пейгъамберлер васытасынен ёлланылгъан динлерге 
иляхий динлер денилир. Бу манада Хазрети Адем ильк инсан ве ильк 
пейгъамбердир. Юдже Аллах онъа 10 саифелик китап эндирген. 
Хазрети Адемден сонъ Аллах Тааля чешит заманларда бир чокъ 
пейгъамберлер ёлламагъа девам эткен. Бу Аллахнынъ денъишмез бир 
къануныдыр. 

Къуран-ы Керимде 28 Пейгъамбернинъ ады кече. Буларнынъ 
тышында Къуранда ады кечмеген, лякин хадислерде бильдирильген 
пейгъамберлернинъ сайысы 124 бинъ дживарында олгъаны ривает 
әтиле. (Ахмед б. Ханбель, Муснед, V, 226) Адлары Къуранда кечкен 
пейгъамберлерден Давудгъа -алейхисселям- - Зебур; Мусагъа 
-алейхисселям- - Теврат, Исагъа -алейхисселям— Инджиль ве сонъ 
Пейгъамбер Хазрети Мухаммедге де -салляллаху алейхи ве селлем- 
Къуран-ы Керим эндирильди. Бу китапларгъа буюк китаплар денилир. 
Буларнынъ тышында сухуф ады берильген бир къысым китаплар даа 
бардыр ки, булардан 10 саифеси Адемге -алейхисселям-, 50 саифеси 
Шитке -алейхисселям-, 30 саифеси Идриске -алейхисселям-, 10 саифеси 
де Ибрахимге -алейхисселям- берильгендир. 

Къуран-ы Керим Хазрети Адемден Хазрети Мухаммедге 
-салляллаху алейхи ве селлем- къадар кельген динлернинъ 
бутюнине Ислям адыны берген. Еудийлик ве христианлыкь, әсас 
принциплеринде ве мукъаддес китапларында денъиштирилювлер 
булунса да, менбасы итибарынен иляхий диндир. Иляхий менбалы 
динлерден бугунь ялынъыз еудийлик, христианлыкъ ве Ислям 
мевджютлигини девам эттирмектедир. Анджакъ бугунь булардан 
бозулмагъан ве денъишмеген, асыл шеклинен сакълангъан ве хакъ дин 
олмакъ хусусиетини энъ эйи темсиль эткен тек дин Ислям динидир. 

I - ЕУДИЙЛИК ВЕ КЪЫСКЪА ТАРИХЫ 


Диннинъ ады: 

Еудийлик 

Пейда олгъан ер: 

Филистин 

Пейда олгъан тарих: 

Миляттан эвель 13-джи асыр 

Диннинъ векиллери: 

Сойгъа нисбетнен миллий бир дин 

Хусусий ёлу: 

Танъры Яхве ве пейгъамбер Мусанынъ 
къанунларына итаат 

Танъры ады: 

Яхве 

Китабы: 

Эски Ахит (Ветхий завет) 

Векиллерининъ сайысы: 

13 миллион адам (0.02 %) 

Яйылгъан ерлер: 

Исраиль, Америка, Европа, Русие в. б. 


Еудийлик энъ эски динлерден бири олмасына рагъмен, бу динни 
кутькенлернинъ сайысы христианларнынъ ве мусульманларнынъ 
сайысындан аздыр. Бу дин векиллерине «еудий», «мусевий» ве 
«Исраиль огъуллары» да дениле. Еудийликте сой ве дин бир-бирине 
багълы олып, оларны бир-биринден айырмакъ пек къыйындыр. 

Еудийликниинъ энъ эмиетли хусусиетлеринден бири, 
еудийлернинъ танърысы Ехованен сёзлешювине инанмаларыдыр. 
Оларгъа коре Танъры Ехова, Тур-и Синада Хазрети Муса 
васытаджылыгъында еудий миллетинен сёзлешкендир. Бу сёзлешювге 
коре олардан, эмирлерине уяджакълары мевзусында сёз алгъан ве 
Хазрети МусагъаТевратны (Эски Ахитнинъ ильк беш китабы) эндирген. 
Лякин Исраиль Огъуллары берген сёзлерини ерине кетирмегенлери 
ичюн тарих боюнджа бир чокъ зорлукъларнен къаршылашкъанлар. 

Еудийлернинъ сою, Хазрети Якъуб ве онынъ бабасы Хазрети 
Исхакъ ёлунен Хазрети Ибрахимге -алейхисселям- таяна. Еудийлер 
Якъубнынъ -алейхисселям- 12 огълундан бири олгъан Юсуф 
-алейхисселям- девринде Мысыргъа ерлештилер. Лякин вакъыт 
кечмесинен Мысырда әсир, къул муамелеси корьмеге башладылар ве 
бу себепнен бир чокъ къйынджылыкъларгъа огърадылар. Фиравун 
ве Мысырнынъ ерли халкъы олгъан къыптилер, еудийлерге къул 
муамелеси яптылар. Юдже Аллах бу девирде Мусаны -алейхисселям- 
еудийлерге Пейгъамбер оларакъ ёллады ве къардашы Харунны да онъа 

ярдымджы япты. Муса -алейхисселям- еудийлерни Фиравуннынъ 
эсирлигинден, мерхаметсизлигинден ве хакъсызлыгъындан 
къуртарды. Олар Къызыл денъизни кечип Синаярым адасына келелер. 
Мусаны -алейхисселям- такъип эткен Фиравун ве ордусы Къызыл 
денъизде муджизевий бир шекильде богъулып, эляк олалар. 

Аллах Тааля Тур-и Синада Мусагъа -алейхисселям- Тевратны 
вахий этти. Еудийлер Сина чёлюнде Хазрети Мусанен 40 йыл берабер 
булундылар. Хазрети Муса вефат эткенден сонъ Ешу (эр алда Юша 
Пейгъамбер) къомутанлыгъында озьлерине даа эвельден ваде этильген 
Филистиндеки топракъларгъа келип ерлештилер. Еудий дининде 
берильмесине даир сёз берильген топракълар меселеси еудий тарихы 
боюнджа чокъ эмиетлидир. Эски Ахитте Кенан диярынынъ, Танъры 
Яхве тарафындан Хазрети Ибрахим ве онынъ союндан кельгенлерге 
бериледжеги бильдирильген (Теквин [Бытие], 12/7 вд.). Шимдики 
девирде бу топракъларнынъ сынъырлары умумий чизгилеринен 
шимальде Сурие ве Ливанны ичине алып Тюркиенинъ дженюбий 
сынъырларына къадар узангъан. Еудийлер та о девирден шимдиге 
къадар бу топракъларгъа саип олмакъ арзусынен яшадылар. 

Еудийлер тарихте энъ гузель девирлерини Хазрети Давуд 
(миляттан эвель 1015 - 975) ве Сулейман (миляттан эвель 970 - 930) 
девиринде яшадылар. Давуд -алейхисселям- заманында Иерусалим 
алынып меркез япылды. Сулейман -алейхисселям- заманында исе 
Иерусалимде «Месджит-и Акъса» адындаки мукъаддес мабед (ибадет 
хане) къурулды ве мемлекетнинъ сынъырлары гъает кенишледи. 
Тевратта анълатылгъанына коре Хазрети Сулейманнынъ вефатындан 
сонъ мемлекет, Ехуда ве Исраиль къыраллыгъы оларакъ экиге 
айрылды. Исраиль къыраллыгъы миляттан эвель 721 сенеси, Ехуда 
къыраллыгъы исе миляттан эвель 586 сенеси йыкъылды. Бу девирде 
мукъаддес мабед де йыкъылды ве еудийлернинъ буюк бир къысмы 
сюргюн этильди. 

Еудийлер бу сюргюнден сонъ эски иранлыларнынъ ярдымынен 
текрар Иерусалимге дёнип мабедни янъыдан къурдылар. Анджакъ 
Милядий 70 сенеси еудийлер Рома девлетине къаршы аякъкъа 
туралар. Бунынъ узерине император Титус тарафындан экинджи кере 
сюргюн этилелер. Мукъаддес мабед кене йыкъылды ве бундан сонъ 
янъыдан къурулмады. Бунынъ нетиджесинде мабедге багълы оларакъ 
ерине кетирильмеси шарт олгъан бир такъым ибадетлерни (меселя, 

къурбан киби) беджермек имкянлары олмады. Эски мабеднинъ 
ерини кучюк синагогалар алмагъа башлады. Экинджи сюргюнден 
сонъ еудийлер, бир къач юз йыллар къадар девам эткен сюргюнлик 
аятыны яшамагъа башладылар ве дюньянынъ чешит улькелерине 
дагъылдылар. Бу улькелерде олар башкъа миллетлернинъ идаресинде 
яшап; булунгъанлары ерлерде, бу куныш Исраиль девлетининъ 
къурулмасына къадар, эки бинъ йылгъа якъын девлетсиз яшадылар. 

Англия, Франция ве Испания озь мемлекетлериндеки еудийлерни 
къувып чыкъаралар. Дюньянынъ эр тарафындан къувулгъан 
еудийлер, энъ раат девирлерини мусульман мемлекетлерде, эсасанен 
Османлыларнынъ имаесинде олгъан топракъларда кечирдилер. Бир 
заманлар еудийлерни озь топракъларындан къувгъан европалылар, 
ниает эски Османлы топрагъы ве Филистинли мусульманларнынъ 
ватаны олгъан улькени еудийлере берип, о ерде бир еудий девлетининъ 
къурулмасына ярдым эттилер. Нетиджеде 1948 сенеси шимдики 
Исраиль девлети къурулды. Шимдики вакъытта еудийлернинъ буюк 
къысмы Исраильде ве Америкада яшамакъта. 

II - ХРИСТИАНЛЫКЪ ВЕ КЪЫСКЪА ТАРИХЫ 


Диннинъ ады: 

Христианлыкъ 

Пейда олгъан ер: 

Филистин 

Пейда олгъан тарих: 

Милядий 1-джи асыр 

Пейгъамбери: 

Хазрети Иса 

Хусусий ёлу: 

Теслис (Аллах Баба, Огъул Иса, Мукъаддес 
Рух) 

Танъры ады: 

Баба, Огъул, Мукъаддес Рух 

Китабы: 

Китаб-ы Мукъаддес (Эски Ахит-Янъы 
Ахит) 

Векиллерининъ сайысы: 

2 миллиард адам (30 %) 

Яйылгъан ерлер: 

Америка, Европа, Африка, Австралия, 
Русие в.б. 


Христианлыкъ - Хазрети Исанынъ теблигъ эткен иляхий диннинъ 
адыдыр. Анджакъ бу ад даа сонъ берильгендир. Биринджи кере 
Антакияда Хазрети Исагъа инангъанлар ичюн къулланылгъан христиан 
ифадеси, «Хазрети Исагъа сайгъы косьтергенлер» деген мананы анълата. 
Айрыджа христианлыкъта Хазрети Исанынъ догъгъан ери олгъан 
Насыра къасабасына багълылыгъы себебинен «Насара», бу диннинъ 
векиллерине де «Насраний» ады берильген. 

Христианлыкънынъ мукъаддес китабы Инджильдир. Бундан 
башкъа еудийлернинъ Мукъаддес Китабы олгъан Эски Ахитни де 
къабул этелер. Лякин бу эки китап кунюмизге къадар аслыны сакълап 
оламады ве тарих девамында оларгъа чешит денъишмелер кирсетильди. 
Чюнки олар ильк эндирильген девирде язып алынмагъан себебинден 
аслыны сакълап оламадылар. Шимдики девирде эльде олгъан китаплар, 
сонърадан инсанлар тарафындан бир чокъ къошмалар ве чыкъармалар 
япылып мейдангъа кетирильди. 

Христианларгъа коре Хазрети Иса, Аллахнынъ огълу сайыла, ве 
айны заманда Танърыдыр. Ислямгъа коре исе о, Исраиль Огъулларына 
ёллангъан бир пейгъамбердир. О, муджизевий бир шекильде бабасыз 
оларакъ Хазрети Мерьемден дюньягъа кельди. Аллах тарафындан озюне 

вахий этильген Инджильни Исраиль Огъулларыны теблигъ этти, 
лякин аятта экен онъа пек аз кимсе иман эткен эди. Онъа къаршы 
кельгенлер иман этмегенлери киби, Хазрети Исаны ольдюрмеге биле 
тырыштылар, лякин Аллах Тааля оны муджизевий бир шекильде кокке 
юксельтти. Исраиль Огъуллары исе Хазрети Исагъа бенъзеген бирини 
ольдюрип хачкъа мыкълайлар ве онынъ Иса олгъанына инаналар. 

Хазрети Исагъа ильк инангъанлар Павел деврине (Милядий 
49) къадар, Хазрети Исанынъ Тевратта ве Инджильде бильдирген 
акъыкъатларгъа иман этип оларгъа коре яшадылар. Анджакъ 
Хазрети Иса аятта экен онъа душман олдылар. Хазрети Иса кокке 
юксельгенден сонъ онъа иман эткенини сёйлеген Павелнинъ 
изаатларынен христианлыкътаки ильк бозулувлар башлады. 
Павелнен берабер христианлыкъ янъы бир девирге кирди; теслис 
ишанчы мейдангъа чыкъарылды, месих тюшюнджеси ве Хазрети Иса 
Танърынынъ огълу олып, инсанлыкъны къуртараджагъы меселеси 
пейда олды. Бу янъы христианлыкъ тюшюнджесине коре, Хазрети 
Адем ве Хавванынъ ишлегенлери гунях себебинен бутюн инсанлар 
гуняхкяр олып догъмакъта. Инсанларны бу гуняхтан темизлемек 
ичюн Хазрети Иса Танърынынъ огълу оларакъ озюни къурбан 
этип хачкъа мыкъланды. Бундан сонъ янъы христианлар тек бунъа 
инанмагъа башлайлар. Христианларнынъ еудийликтеки домыз эти 
ашама ясагъына уймаларына, суннет олмаларына, джумаэртеси 
кунюнинъ мукъаддеслигине уйма киби Муса шериатынен багълы 
къаиделерге артыкъ багъланмаларына зарурет къалмай. Хазрети 
Иса исе Хазрети Мусанынъ шериатына уйгъун шекильде яшагъан ве 
Инджильде: «Шериатны ве пейгъамберлерни йыкъмагъа кельди деп 
тюшюнменъиз. Мен йыкъмагъа дегиль, тек тамамламагъа кельдим.... 
Чюнки о шериаттан энъ кучюк бир ариф я да бир нокъта биле ёкъ 
олмайджакъ. Бунынъ ичюн ким, бу энъ кучюк эмирлерден бирини 
бозар ве инсанларгъа да ойле огретсе, коклернинъ укюмдарлыгъында 
озюне «энъ кучюк» дениледжек» (Матвей 5,17 - 19) дегендир. Лякин 
онынъ бу сёзюне бакъмадан бозулгъан христианлыкъ бундан сонъ, 
Хазрети Исанынъ теблигъ эткенине тере бир шекильде Павел 
тарафындан чыкъарылгъан принциплерге коре шекилленди. Бу 
шекильде христианлыкъ учь асыр къадар гизли яйылды ве ниает 
узун тартышувлар ве огърашувлар нетиджесинде Милядий 380-392 
сенелерде Рома Императорлыгъынынъ девлет дини алына кельди. 

Христианлыкъ асыл алыны сакълап оламагъанындан, заман 
ичинде бу диннинъ эсасларыны ерлештирмек ичюн устюн дереджедеки 
христиан дин адамлары ве къыраллар бераберликте бир чокъ диний 
топлашувлар отькердилер. Биринджи топлашув, Ромалылар девринде 
325 сенеси Изникте откерильди. Бу ерде юзьлердже Инджильден 4 
данеси (Матвей, Марк, Лука, Иоанн) сечилип әсас алынды. Кене бу 
топлашувда Хазрети Исанынъ Танърынынъ огълу олмасы ишанчы 
къабул олунды. Даа сонъраки топлашувларда Хазрети Мерьеминъ, 
Танъры Исанынъ анасы олгъаны сёйленди, 533 сенеси Истамбулдаки 
топлашувда да иман әсасларына «Мукъаддес Рух» тюшюнджеси 
къошулып, христиан ишанчынынъ темели олгъан теслис (учь Танъры) 
ишанчы пейда олды. 

Кильсе энъ кучьлю олгъан орта асырларда яшагъан къыраллар 
да христианлыкъкъа пек чокъ дестек бердилер. Бу девирлерде кильсе 
пара къаршылыгъында гуняхкяр инсанларнынъ гуняхларыны 
багъышлайджагъыны сёйлеп, оларгъа «Эндюлюжанс кягъытлары» 
дагъыта, бунынъ къаршылыгъында инсанлардан пек чокъ пара 
топлай. «Эндюлюжанс» денильген бу весикъалар, бир микътар 
пара къаршылыгъында дженнеттен алынгъан ернинъ эсери олып, 
христиан халкъ ичюн пек эмиетли эди. Бу шекильде кильсе, орта 
асырлардаки Европа тарихында белли бир вакъыт къыраллардан 
биле даа зенгин ве кучьлю алгъа келе. Кильсе «Кильсе тышында 
акъикъат ёкътыр» ишанчынен озюнден фаркълы ишанч саиплерини 
энгизисион (орта асырларда католиклерде къатты дин ишанчларына 
къаршы кельгенлерге джеза системасы) акемликлеринде олюм 
джезасы бериле я да чокъ фаркълы эзиетлер әтиле эди. Меселя, 
къайнаяткъан сувгъа эль-аякъларны сокъув, къызгъан къамчыларнен 
урув, демир къафес ичиндеки йыртыджы айванларнынъ огюне 
ташлав, органларны эзюв, сувсузлыкъ эзиети, геми диреги эзиети, 
къазыкъкъа отуртув ве иляхре. Тарихчылар орта асырлар девамында 
бу шекильде ольдюрильгенлернинъ, эзиет ве зулумгъа огърап, 
яшагъан мемлекетлерини терк эткенлернинъ сайысы миллионларнен 
олгъаныны сёйлемектелер. Кене бир къысым араштырыджылар да, 
кильсенинъ озьлеринден эвельки Ромалы путперестлерден биле даа 
шефкъатсыз, инсафсыз ве сабырсыз даврангъаныны ифаде эткенлер. 
(Катзау Мас Ми11еп, СһпзИапйу апс! Ра§ат8т т 1һе Еог1һ 1о Ефһ! 
СепШпез, Ые\у Хеауеп: Үа1е Упу. Рге88, 1997.) 

Сонъки девирлерде кильсе озь диний ве сиясий себеплернен, 
ичиндеки къарышыкълыкъларнен огърашмагъа меджбур ола. Ниает 
Милядий 1054 сенеси христианлыкъ экиге айырыла. Бунъа коре шаркъ 
христиан лары Истанбул Кильсеси астында бирлешип «Ортодокс 
христианлыгъы»ны, баты христианлары да Рома Кильсесининъ 
астында бирлешип «Католик христианлыгъы»ны темсиль этелер. 
Эки кильсе арасында олгъан тартышмалар бундан сонъ да эп девам 
эте. Дёртюнджи Хачлы Сеферинде Константинопольни (Истанбул) 
ве ичиндеки Ортодокс христианларны санки мусульманлардан 
къорчаламакъ ичюн Ромадан ярдымгъа кельген католик христианлар, 
ярдым себеби иле Истанбулгъа кирип шеэрни якъып йыкъалар. Бу 
зулумларны унутмагъан ортодокс христианлар, Истанбул Османлылар 
тарафындан къамачав япылгъанда, «Истанбулда бир кардинал 
къалпагъы корьмектен, мусульман сарыгъы корьмекни сечемиз» деп, 
мусульманларнынъ озь диндашларындан даа адалетли ве инсафлы 
олгъаныны анълатмагъа меджбур олгъан эдилер. 

Христианлар, бозулгъан бирлигини янъыдан сакъламакъ, 
сиясий ве икътисадий бакъымдан кучь къазанмакъ ве Иерусалим 
киби мубарек ерлерни эльге кечирмек макъсадынен мусульманларгъа 
къаршы бир чокъ хачлы сеферлер япалар. Христианлар бу дженклерде 
урба ве силяларына Хазрети Исанынъ хачкъа мыкълангъаныны 
символ япкъан хач (ф) ишарети такъкъанлары ичюн бу сеферлерге 
хачлы сеферлер денильген. Бу дженклерде бинълердже къабаатсыз 
мусульман ольдюрильген ве Ислям топракълары алынгъан эди. 
Акъыкъатта юз йыллар сонъра Рома Католик Кильсеси, Папа 16-джы 
Бенедиктнинъ айдынлатмаларынен, япкъанлары бу вахшийликлери 
себебинен Ислям алеминден багъышлав тилеген эди. 

Хачлы Сеферлери сырасында христиан халкълар, кильсе 
тарафындан шефкъатсыз ве медениетсиз оларакъ косьтерильген 
мусульманларнынъ ичте ойле олмагъанларыны, аксине о девирлерде 
мусульман дюньясыны озьлеринден даа медениетли, илим ве техника 
бакъымындан даа юксек севиеде олгъаныны корелер. Христиан 
Европа, Хачлы Сеферлери себебинен мусульманлардан кягъыт ве саат 
къулланув киби бир чокъ шейни огренелер. Айрыджа христианлар, бу 
сырада мусульманларнынъ эски юнан тюшюнджесине аит эсерлерни, 
арапчагъа чевиргенлерини корелер ве буларны арапчадан озь 
тиллерине чевирмеге башлагъан ве бойле олып бир девир кильсенинъ 

баскъысынен унуткъанлары Аристотель ве Платон киби алимлернинъ 
эсерлерини янъыдан танымагъа фырсат тапалар. 

Аз эвель сёйлегенимиз себеплерден долайы 15-17 сенелерде 
христианларнынъ кильсе ве папазларгъа олгъан инанув ве багъланув 
дуйгъусы даа да сарсылгъан, кильсенинъ туткъан ёлуна къаршы 
илим ве фикир адамлары сеслерини юксельтмеге башлагъан, бу 
себептен христианлыкъта реформа аркетлерине гъайрет берильмеге 
ве сонъунда янъы мезхеплер ве миллий кильселер ортагъа чыкъмагъа 
башлагъан эди. Протестантлыкъ, Англикан кильсеси, Калвинист 
кильселер ве башкъа болюнмелер бу девирлерде олгъан эди. Айрыджа 
динге таянгъан фикир фаркълылыкълары Европада «30-джы сене 
дженклери» оларакъ билинген къанлы мезхеп ве дин дженклерине 
сана олгъан эди. 

Бугунь христианлыкъ дюньянынъ чешитли ерлеринде 20 ден 
чокъ мезхебинен яшамагъа девам эте. Лякин кунюмизде кильсе озь 
векиллерининъ, алельхусус яшларнынъ диний ихтияджларыны 
теминлеп оламай. Бу себепнен бир чокъ христиан дин денъиштирип, 
башта Ислям олмакъ узьре башкъа динлерге кечмекте ве кильселерге 
багълы олгъанларнынъ сайысы куньден куньге эксильмекте. Чюнки 
христианлыкъта олгъан учь танърыдан мейдангъа кельген теслис, 
папазларнынъ башкъаларынынъ гуняхыны багъышлама хакъкъына 
саип олмасы, кене папазларнынъ гуняхсыз къабул этильмеси, 
христианларнынъ эллеринде бир-биринден фаркълы Инджиллернинъ 
булунмасы киби хусуслар, яратылышкъа тере базы татбикъатлар, чокъ 
кимсени къанаатлендирмей. Инсан яратылышына тере олгъан эвленме 
ясагъынынъ бир нетиджеси оларакъ, кильселерде мейдангъа кельген 
бала ишлетмелер ве файдаланмалар себебинен, Европа ве Америкада 
олгъан кильселернинъ бир къысмынынъ хакъсызлыкъкъа огърагъан 
аилелерге эр йыл миллиардларджа тазминат (зарар къаршылыгъында 
оденген пара) одемеге меджбур олмасыны бунынъ энъ ачыкъ ве 
белли орьнеклеринден бири оларакъ косьтермек муюон. Керчектен 
Папа да тыш мемелекетлерге япкъан сеферлеринде сыкъ-сыкъ бу 
хакъсызлыкъкъа огърагъан группаларнынъ наризалыкъларына 
шаат олмакъта. (ҺПр://№\\г№.с1™г-\тог1сБбе/сЬү/аг1:1с1е/0„6012334,00. 
Һ1гп1.16.9.2010) 

III - ИСЛЯМ ВЕ КЪЫСКЪА ТАРИХЫ 


Диннинъ ады: 

Ислям 

Пейда олгъан ер: 

Арабыстан 

Пейда олгъан тарихы: 

Милядий VII асыр 

Пейгъамбери: 

Хазрети Мухаммед -салляллаху алейхи 
ве селлем- 

Хусусий ёлу: 

Тевхид (Тек Бир Аллах ишанчы) 

Танъры ады: 

Аллах 

Китабы: 

Къуран-ы Керим 

Векиллерининъ сайысы: 

1,5 миллиард (% 20) 

Яйылгъан ерлер: 

Асия, Африка, Европа, Америка, 
Австралия 


Сёз оларакъ «эмирлерге уймакъ, барыш ичинде булунмакъ ве 
теслим олмакъ» маналарыны анълаткъан Ислям, «Юдже Аллахкъа 
итаат этмек, Хазрети Мухаммеднинъ -салляллаху алейхи ве селлем- 
теблигъ эткен иляхий акъикъатларнынъ бутюнине теслим олмакъ» 
демектир. 

Ильк инсан ве ильк Пейгъамбер олмасы къыйметинен Хазрети 
Адем -алейхисселям- ден башлап ахыр заман Пейгъамбери Хазрети 
Мухаммедге -салляллаху алейхи ве селлем- къадар девам эткен 
иляхий теблигълернинъ аслы айны олгъанындан, Ислям бутюн 
иляхий динлернинъ ортакъ адыдыр. Ислям дини Милядий VII 
асырнынъ башларында Арап ярым адасында Меккеде догъды. Бу 
девирде инсанлар хидаеттен узакълашкъан, эвельки иляхий китаплар 
бозулгъан, акъ-укъукъ, адалет ортадан ёкъ олгъан, инсанлыкъ къою 
бир джаиллик ве бозгъунлыкъ ичинде булуна эди. Меселя, къыз 
балалар тири-тири топракъкъа комюле, урь инсанлар адамларгъа къул 
япыла, къадынларгъа алынып сатылгъан бир эшья киби давраныла, 
инсанларнынъ шереф ве къыймети къалмай, анджакъ кучьлю олгъан 
акълы къабул әтиле, кучьсюз ве кимсесизлернинъ акъкъы зорнен алына 
эди. Иште, бойле бир девирде Юдже Аллах, сонъ Пейгъамбер олгъан 
Хазрети Мухаммедни -салляллаху алейхи ве селлем- инсанлыкъкъа 
бир къуртулыш ребери оларакъ ёллады. 

Хазрети Мухаммед -салляллаху алейхи ве селлем- сою белли ве 
темиз бир аиленинъ эвляды оларакъ Меккеде Милядий 571 сенеси 
апрель, 20 де (Рабиуль эввель, 12) дюньямызны шерефлендирди. 
Догъмадан эвель бабасы Абдуллах вефат эткен эди. Алты ятларында 
анасыны да (Әмине Хатун) гъайып этти. Сонъра къартбабасы 
Абдулмутталип оны озь имаесине алды. О да вефат эткенден сонъ 
эвленгенине къадар эмджеси Эбу Талибнинъ имаесинде къалды. 
Бу арада тиджарет аятына башлады. 25 яшында исе Меккенинъ 
шерефли къадынларындан бири олгъан Хазрети Хатидже иле эвленди. 
Каинатнынъ эфендиси 40 яшына кельгенинде Аллах тарафындан онъа 
пейгъамберлик вазифеси берильди. Хазрети Мухаммед -алейхисселям- 
пейгъамберликтен эвель эр кеснинъ севген, сайгъы дуйгъан бир кимсе 
эди. О девирдеки инсанлар, энъ къыйметли эшьяларыны онъа эманет 
этелер, эманетке хыянет этмейджегини кесин оларакъ биле эдилер. 
Бу себепнен онъа Мухаммедуль-Эмин (Ишанчлы Мухаммед) деген 
эдилер. Кене Хазрети Мухаммед пейгъамберликтен эвель ич бир 
шекильде эйкеллерге табынмагъан, ич ялан сёйлемеген, оксюзлерни 
къорчалагъан, акърабаларына керек дередже сайгъы ве урьмет 
косьтерген бир кимсе оларакъ танылгъан эди. 

Хазрети Мухаммед -салляллаху алейхи ве селлем- ильк теблигъ 
вазифесине якъын акърабаларындан башлады. Бу теблигъ учь йыл 
къадар гизли оларакъ япылды ве бу вакъытта мусульманларнынъ 
сайысы анджакъ 40 киши эди. Сонъра ачыкътан теблигъ эмири 
кельгенинен, Хазрети Пейгъамбер эр кесни ачыкъ шекильде 
Ислямгъа давет этмеге башлады. Ачыкъ давет башлагъандан сонъ 
макъам ве кярлары эллеринден кетеджегини тюшюнген Меккенинъ 
илери кельгенлери, бу даветке шиддетнен къаршы чыкътылар, эм 
Пейгъамбер Эфендимизге, эм де муминлерге ишкендже ве зулум 
этмеге башладылар. Амма муминлерден ич бири иманындан дёнмеди. 
Бу ал 13 йылгъа якъын девам этти. Лякин ишкендже ве зулум артыкъ 
даянылмаз ольчюлерге еткенде мусульманлар хиджрет этмеге меджбур 
олалар. Башта Хабешистангъа (Эфиопия), сонъра да Мединеге 
хиджрет этелер. Сонъунда Хазрети Пейгъамбер де милядий 622 сенеси 
Мединеге хиджрет эте ве о ерде теблигъ вазифесине девам эте. 

Мединеге хиджрет керчеклешкенинен Пейгъамбер Эфендимиз 
хиджрет эткен меккелиллерге (мухаджирлерге) оларгъа ярдым эткен 
мединелилерни (энсарларны) агъа - къардаш илян этти. Айрыджа 

Мединеде булунгъан еудийлернен де ватандашлыкъ анълашувы 
имзалады. Мусульманлар хиджреттен сонъ Ислямны даа раат яшама 
ве теблигъ этме имкянына къавуштылар. Бу бакъымдан Медине 
девринде Ислям пек тез яйылмагъа башлады. Буны озьлери ичюн бир 
зарар оларакъ корьген меккели мушриклер Бедир, Ухуд ве Хендекте 
мусульманларгъа арды сыра уджюм этип, Ислямнынъ яйылмасына 
ёл бермемеге чалыштылар. Анджакъ Юдже Аллахнынъ ярдымынен 
сайылары аз, лякин иманлары олгъаны къадар къуветли олгъан о ильк 
мусульманлар, душманларыны енъдилер. Бу дженклерде анълашув 
япылгъан мединели еудийлер, анълашувны бозып мусульманларны 
арттан ургъанлары ичюн джезаландырылып Мединеден 
чыкъарылдылар.МединедекучьленгенмусульманларсонъундаХазрети 
Пейгъамбернинъ къомутанлыгъында азырлангъан буюк бир ордунен 
ана ватанлары олгъан Меккени фетих этмек ичюн ёлгъа чыкътылар. 
Бу буюк орду къаршысында турып оламагъан меккелилер ич бир 
тирелюв косьтермейип теслим олдылар. Бойлеликнен мусульманлар 
бир заманлар зорлап чыкъарылгъан топракъларына гъалебе 
къазангъан бир шекильде къайтып кельдилер. Хазрети Мухаммед 
-салляллаху алейхи ве селлем- буюк бир мерхаметлик косьтерип, оны 
ольдюрмеге истеген ве ватанындан чыкъаргъан душманларыны афу 
этти. Бу мерхамет къаршысында меккели мушриклернинъ эксериети 
мусульман олып Ислямнен шерефлендилер. 

Хазрети Пейгъамбер он йыллыкъ Медине девириндеки теблигъ 
вазифесини де тамамлагъан, Веда Хаджында сёйлеген веда хутбесинен 
инсанлыкъккъа сонъ истегини бильдирген ве ниает, 632 сенеси бу 
кечиджи дюньядан эбедий дюньягъа ёлджулыкъ япкъан эди. Хазрети 
Пейгъамбер девринде Къуран-ы Керимнинъ бутюни вахий этильген, 
сахабе тарафындан язылгъан, эм де бир чокъ сахаби тарафындан 
эзберленген эди. Бугунь элимизде туткъан Къуран, иште, о девирде 
язылгъан ве ич бир денъишикликке огърамадан бизге етип кельген 
Къураннынъ озю ве айнысы дыр. Хазрети Пейгъамбернинъ вефатын дан 
сонъ ерине халифе олып сыранен Хазрети Эбу Бекир, Умер, Осман ве 
Али (Аллах олардан разы олсун) кечтилер. Бу девир 30 йылгъа якъын 
девам эте ве Ислям джогърафиясынынъ сынъырлары Сурие, Мысыр, 
Мессопотамия, Иран ве Индистангъа къадар кенишлей. 

Даа сонъра Эмевий девлети къурула (Милядий 661-750 
сенелери). Бу девирде Ислям девлетининъ меркези Шамгъа (Дамаск) 

денъиштириле. Ислямнынъ сынъырлары Къытайгъа, Индистангъа ве 
батыда Франциягъа къадар узайгъан эди. Эмевийлерден сонъ Ислям 
девлетине ёлбашчылыкъны элине алгъан Аббасийлер (Милядий 
750-1258 сенелери), беш асыргъа якъын Багъдатта Ислямиетнинъ 
яйылмасы ичюн курештилер. Мусульманлар бу девирде илим, фикир 
ве санат мевзуларында буюк мувафакъиетлерге иришкен, япылгъан 
буюк терджиме арекетлеринен эски юнан, фарс ве еудий тиллеринден 
бир чокъ эсерлерни арап тилине терджиме эткен эдилер. Бойле 
ликнен бу къадимий илим адети, Ислям медениетине къошула ве 
нетиджеде Ислямнынъ озюне хас билим ве фикир тюшюнджелери 
пейда ола. Бу макъсатнен Багъдатта Низамие ве Бейтуль-хикме 
медреселери къурула ве бу ерледе бир чокъ илим ве фикир адамы 
етише. Мусульманлар аз вакъыттан сонъ Эндулюснинъ (бу куньки 
Испания) фетихинен Европагъа да аякъ басалар. Эндулюс, о девир 
Ислям медениетининъ энъ парлакъ девирлеринден бирине шаат 
олгъан эди. Бу девирде хачлылар адыны ташыгъан христиан дюньясы, 
Ислям топракъларына чокъ керелер уджюм япалар, мусульманлар 
Аббасийлер, Эйюбийлер ве Сельджукълылар девринде хачлыларгъа 
къаршы дженклешмеге меджбур олалар. Хачлылар бу дженклерде 
гъалебе къазанып оламайлар. Тюрклернинъ де Ислямиетни къабул 
этмесинен Ислям сынъырлары, Византия Императорлыгъынынъ 
сынъырларына къадар кенишлей. 

Сельджукълылардан сонъ къурулгъан Османлы девлети, алты 
асырдан чокъ Ислямгъа байракъдарлыкъ япа ве оны къорчалай. Бу 
девирде Шаркъий Рим Императорлыгъынынъ пайтахты ве ортодокс 
христианлыгъынынъ меркези олгъан Истанбул, Османлы падишасы 
Фатих Султан Мехмет Хан тарафындан 1453 сенеси фетих әтиле. 
Османлылар девринде Ислям девлети Асия, Авропа ве Африка 
къыталарынаяйылмагъа башлай, Османлы девлети 623 сенелик тарихы 
боюнджа Европада Юнаныстан (Греция), Булгъарыстан (Болгария), 
Маджариыстан (Венгрия), Югославия, Арнавутлыкъ (Албания); Орта 
Шаркъта Арабистан, Иракъ, Сурие, Филистин (Палестина), Израиль.; 
АфрикадаМысыр, Ливия, Джезаир, Фас, Тунис...; Асияда Азербайджан, 
Гурджыстан (Грузия), Эрменистан (Армения), киби бир чокъ улькени 
озь акимиетине алып адалетли бир шекильде идаре эте. 

Шимдики девирде бу девлетлернинъ чокъусы, мустакъиль 
мусульман девлетлер оларакъ барлыгъыны девам эттирмектелер. Не 

бар ки, бу девлетлер ичиндеки мусульманлар, баты девлетлерининъ 
колониясына чевирильген девирлерден башлап девамлы чешит 
раатсызлыкълар ичинде яшамакъталар. Сонъ йылларда Ислям 
дюньясынынъ денъишик улькелеринде яшангъан аджыныкълы 
вакъиалар (Босния, Филистин, Иракъ, Афгъаныстан, Африканынъ 
базы мемлекетлери) бир бутюн оларакъ Ислям умметининъ не къадар 
саипсиз ве къорчалайыджысыз къалгъанынынъ айдын мисалидир. 
Бу кунь артыкъ дюнья мусульманлары, эр не къадар айры-айры 
девлетлери олса да, озь ичлеринде фитне ве озьара даваларгъа ёл 
бермейип, Къураннынъ ве Хазрети Мухаммед -салляллаху алейхи 
ве селлем- нынъ оларгъа косьтерген ёлундан кетип, эр мекянда эр 
замандакинден даа кучьлю, даа чокъ уяныкъ, айны беденнинъ азалары 
киби, кедер ве къуванчларыны пайлашып, бирлик ве бераберлик 
ичинде яшамалары кереклигини анълайджакълар. 

А. ИСЛЯМ ДИНИНИ АЙЫРГЪАН ХУСУСИЕТЛЕРИ 

1. Ислям дини, бугунь ер юзюндеки динлернинъ энъ янъы 
олгъаныдыр. Керчектен учь бинъ йыллыкъ тарихы олгъан 
еудийлик ве эки бинъ йыллыкъ тарихы олгъан христианлыкънен 
тенъештирильгенде, Ислям дини янъы бир диндир. Ислям динининъ 
янъы бир дин олмасы, онынъ акъкъындаки бильгилернинъ даа 
сагълам ве даа ишанчлы олгъаныны косьтере. 

2. Ислям энъ янъы дин олмакънен берабер, айны заманда энъ 
сонъ диндир. Дюнья тарихына бакъылгъанда да корюле ки, Ислямдан 
башкъа дюньягъа бу къадар буюк тесири олгъан башкъа янъы бир дин 
кельмегендир. 

3. Эр шейден эвель Ислям - бутюн дюнья ичюн бир диндир. О, 
башкъа динлер киби белли бир джемиетке я да къавымгъа дегиль, 
бутюн инсанлыкъкъа ёллангъан энъ сонъ ве эксиксиз бир диндир. 

4. Ислям дини, инсан аятынынъ бутюнини къаврап алгъандыр. 
Чюнки Ислям, тек ибадетлерге, базы ахлякъий къаиде ве бир чокъ 
муджизе узерине бина этильген бир дин дегиль. 

Еудийлик тек еудийлернинъ бир динидир. Темель макъсады - 
еудийлерни бу дюнья да озьлерине бахшыш этильмесине сёз берильген 
мукъаддес топракъларгъа къавуштырмакътыр. Бу тарафынен тек 
озюни тюшюнген бир тюшюнджеге саиптир. Акъыкъатта Тевратнынъ 

ич бир еринде догърудан ахырет акъкъында бильги ёкъ, аксине 
дюньялыкъ акъкъында пек чокъ сёз әтиле. 

Христианлыкъ исе еудийликнинъ аксине олгъан дюньялыкъ 
бир система дегиль; бутюнинен ахырет аятына чевирильген бир 
системадыр. Меселя, Инджиллернинъичбириндеинсанларарасындаки 
мунасебетлерни дюзенлеген бир укъукъ системасына раст кельмек 
мумкюн дегиль. Кунюмизде христиан дюньясынынъ къуллангъан 
укъукънынъ менбасы да христианлыкъ дегиль, Рим укъукъы сайыла. 
Христианлыкъ Инджиллердеки бу эксикликни кильсе бабаларынынъ 
чыкъаргъан «Кильсе укъукълары» нен кеткизмеге чалышкъан, бу 
сефер де аелына тере олгъан дин адамларынынъ идареджилигинен 
христианлыкъ дюньялаштырылгъан. Орта асырлар девамында 
кильсенинъ къазангъан топракъларнен джемиетнинъ энъ зенгин 
къысмыны тешкиль этмеси бунынъ энъ ачыкъ исбаты ве делилидир. 

Ислям дини, дюньягъа чокъ эмиет берген еудийликнен, айны 
дереджеде дюньяны дикъкъаткъа алмагъан христианлыкънен 
тенъештирильсе, Ислямнынъ дюнья ве ахырет арасында къургъан 
орта ёл гъает дикъкъат чекиджидир. Чюнки Ислям иман, ибадет 
ве ахлякънен берабер инсаннынъ тиджарет, аиле, эвленме, ашап- 
ичме киби арекетлерини де сыралап тертиплей. Бу ердеки макъсат, 
дюньядан керек олгъаны къадар файдалангъан, о ерде хелял ёлдан 
ихтияджларыны къаршылагъан ве айны вакъытта ахырет аятыны ич 
бир шекильде терк этмеген бир джемиет къурмакътыр. 

5. Ислям, инсаннынъ акъыкъат ве яратылувына уйгъун оларакъ, 
онынъ рухий, джысмий, ичтимаий ихтияджларыны козь огюнде 
тута ве буларнынъ хелял ёлнен керчеклештирильмесини сакълай. 
Инсаннынъ гуняхына башкъасынынъ юкленмеси, дин адамларынынъ 
инсанларнынъ гуняхларыны афу этюв акъкъына саип олмасы, рахип 
ве рахибелернинъ (монах) эвленмемеси киби яратылышкъа тере аллар 
акъкъында Ислям дининде асла сёз этильмез. 

6. Сонъ Пейгъамбер олгъан Хазрети Мухаммед -салляллаху 
алейхи ве селлем- акъкъында элимизде етерли бильги бар. Онынъ 
бутюн аяты баштан ашагъы огренильген. Дюнья тарихында аяты 
Хазрети Мухаммеднинъ аяты къадар терен огренильген, акъкъында 
мусульманлар ве гъайр-ы муслимлер (мусульман олмагъанлар) 
тарафындан сайысыз араштырма япылгъан башкъа бир инсан ёкътыр. 

О, бизим киби бир инсан олгъан, лякин озюне вахий кельген 
бир пейгъамбер эди. Онынъ аяты язылы ве агъзаки шекильде 
шимдики несиллерге къадар етип кельди. Хазрети Мухаммеднинъ 
аятынынъ бойле огренильмеси, онынъ кетирген къанунларгъа олгъан 
ишанчны арттырмакьта. Еудийлик я да христианлыкъ акъкъындаки 
бильгилернинъ эксиклиги, бар олгъан бильгилернинъ даа сонърадан 
талиль этилип огренильмеси, Хазрети Муса ве Хазрети Исанынъ 
аяты акъкъында шубелер мейдангъа кетирмекте. Етерли олмагъан 
бильгилерден менбалангъан шубелер де дикъкъаткъа алынгъанда, 
Хазрети Пейгъамбернинъ тарих санасында гъает темиз ве айдын бир 
аяты олгъаны корюнмекте. 

7. Хазрети Пейгъамбер акъкъында бир чокъ бильгилерге саип 
олгъан тарих, онынъ кетирген къанунлар акъкъында да керчек ве 
догъру бильгилер булундырмакъта. Чюнки Къуран-ы Керим, ильк 
эндирильмеге башлагъан девирден башлап эзберленген ве язып 
алынгъан. Бойле шекильде о, кунюмизге къадар ич бир эксиксиз 
оларакъ кельди. Бунынъ киби къорчаланув ич бир мукъаддес китапкъа 
насип олмады. Бунынъ ичюн де бугунь элимизде не Хазрети Мусанынъ 
теблигъ эткен Тевратнынъ, не де Хазрети Исанынъ теблигъ эткен 
Инджильнинъ аслы ёкъ. Бу тарафтан Ислямнынъ мукъаддес китабы 
олгъан Къуран-ы Керим, даима буюк бир устюнликке саиптир. Чюнки 
Къуран-ы Керим, Хазрети Мухаммед -салляллаху алейхи ве селлем- 
даа аятта экен тамамланып языгъа кечирильген ве о куньден бу куньге 
къадар ич бир денъишикликке огърамайып бизге етип кельгендир. 
Албуки Теврат ве Инджиль, эндирильгенинден баягъы вакъыт кечкен 
сонъ язылды. Олар язылыр экен бозулды, чешит денъишмелер япылды 
ве асыллары сакъланмады. 

8. Ислям - энъ догъру бир иман ве тевхид динидир. Ислямнынъ 
заман ве ерине коре денъишмеген ишанчнен алякъалы әсаслары 
бардыр. Булар башкъа динлерде олгъаны киби сонърадан, ихтиядж 
себебинен дегиль, даа Хазрети Пейгъамбер -алейхисселям- аятта экен 
бильдирильген ве денъишмеген. Демек Хазрети Пейгъамбер ве онынъ 
асхабы неге инангъан олсалар, шимдики девирнинъ мусульманлары да 
айны шейге иман этмектелер. 

9. Ислям - рахмет, мерхамет ве мабетлик динидир. Юдже 
Аллахнынъ энъ эмиетли экинджи ады Рахмандыр. Рахман - 
дюньяда мумин, кяфир айырдысы этмейип, эр кеске мерхамет эткен, 

къулларынынъ рызкъыны берген демектир. Анджакъ Аллах, ахыретте 
тек инангъанларгъа мерхамет этеджек. 

10. Шимдики девирдеки дюнья динлери арасында Ислямнынъ 
дикъкъат чеккен дигер бир тарафы да онынъ эр тюрлю фикир 
арекетлерге джевап береджек сагълам бир тюшюнджеге саип 
олмасыдыр. Ислям дини Аллахкъа ве онынъ ёллагъан къанунларнынъ 
догърулыгъына къаршы кельгенлерни, акъылгъа уйгъан ёлларнен эр 
даим имангъа чагъырмакъта. Оларны акъыл ве юрек козьлеринден 
якъалап тюшюнмеге ёнельтмекте. 

11. Ислям - илим, икмет мантыкъ ве акъыл динидир. Ислям 
илимге ве икметке буюк эмиет берген, бешиктен мезаргъа къадар 
илим огренмекни тевсие эткен, илимнинъ мусульманнынъ джоюлгъан 
малы олгъаныны, оны не ерде тапса алмасы кереклигини сёйлеген. 
Дигер динлерде меселя, христианлыкъта исе кильсенинъ огреткенлери 
тышындаки бильгилернинъ янълыш олгъанлары сёйленип, кильсе 
тышындаки илим адамларына баскъы къулланылгъан ве оларнынъ 
сусмалары истенильген. Бунынъ нетиджесинде Авропада узун йыллар 
кильсе-илим чатышмасы яшангъан. 

12. Ислям дини такъдим эткен къанунларда эр даим инсан 
эсасларыны козь огюнде туткъан. Бунынъ ичюн де къанунларында 
къурмакъ истеген джемиет модели, хаял ве утопик бир тюшюндже 
дегиль, керчек аятта къаршылыгъы олгъан бир джемиеттир. 
Ислямнынъ къурмакъ истеген бойле бир джемиетнинъ мисаллерини 
«аср-ы саадет» денильген Хазрети Пейгъамбер -алейхисселям- 
ве Рашид Халифелер девирлеринде корьмек мумкюн. Чюнки бу 
къанунларны Хазрети Мухаммед -алейхисселям-, озь аятында 
татбикъ эткен. О, бир Пейгъамбер, айны заманда бир инсан оларакъ, 
яратылыш ихтияджларыны ерине кетирген, эвленген, эвлят саиби 
олгъан, тиджарет япкъан. Бу хусусиетлеринен о, джемиетнинъ эр 
севиесиндеки инсанларгъа орьнек бир киши (Усве-и Хасене) олгъан. 

13. Ислям, инсан табиатыны йыкъып бозмады, темелли Ислямий 
принциплерге тере кельмеген эр тюрлю эски медениетке токъунмады, 
аксине оны имае этти ве гузеллештирди. Бунъа къаршылыкъ инсан 
табиатыны бозгъан эр шейге къаршы чыкъты. Бунынъ ичюн Ислям, 
ерли медениетлерге янъы бир бакъыш кетирди. Авропанынъ бу 
асырнынъ башларында янъы-янъы анъламагъа чалышкъан башкъа 
медениетлернен бир арада яшама истегини, Ислям джемиети юз 

йыллар эвельси теджрибе этип косьтерди, мусульманлар ве гъайр-ы 
муслимлер айны шеэрде ве айны маалледе ишанч ичинде бирликте 
яшадылар. 


ОКЪУВ ПАРЧАСЫ 

Испям мусавийлик динидир 

Ислям кетирген әмир ве ясакъларда дюнья ве ахырет 
мусавийлигини козь огюне алгъан. Бунынънен алякъалы Хазрети 
Пейгъамбер -салляллаху алейхи ве селлем-нинъ бир хадис-и шерифи 
мевзуны гъает гузель бир шекильде бизге беян этмекте. Абдуллах 
бин Амр шойле анълата: «Мен Аллахкъа ант этем ки, яшагъаным 
муддетче куньдюзлерни мытлакъ ораза тутып, геджелерни де ибадетте 
уяныкъ кечиреджем, деп къарар алгъан эдим. Бу къарарым акъкъында 
Пейгъамбер Эфендимизге хабер бериле. Бунынъ узерине Ресулюллах 
-салляллаху алейхи ве селлем- манъа: 

«-Буларны сёйлеген сенсинъми?» - деп сорады. Мен де онъа: 

«-Анам, бабам санъа феда олсун, я, Ресулюллах! Эбет, мен бойле 
сёйлеген эдим»- дедим. Эфендимиз шойле буюрды: 

«-Сен бунъа кучь етиштирип оламазсынъ. Эм ораза тут, эм 
ифтар эт; эм юкъла, эм ибадет эт! Шубесиз, сенинъ узеринъде беде- 
нинънинъ акъкъы бар, козьлеринънинъ акъкъы бар, къадынынънынъ 
акъкъы бар, зияретчилеринънинъ акъкъы бар. Балаларынънынъ да 
сенинъ узеринъде акълары бар. Эр айда учъ кунъ ораза тут; чюн- 
ки эр яхшылыкъкъа он къат мукяфат ве савап бар. Бу исе бутюн 
вакътынъы оразалы кечирмек кибидир» (Бкз. Бухарий, Савм 55, 56, 
57, Техеджюд 7, Энбия 37, Никях 89; Муслим, Сыйям 181 -193). 


Бугунь мусульманлар Къураннынъ ве Хазрети Мухаммед 
-салляллаху алейхи ве селлем-нинъ әмир эткен шекильде яшасалар, 
тек о вакъыт башкъаларына орьнек ола билирлер ве бу гузелликлерни 
оларгъа етиштирмелери мумкюн. Бу ерде мевзунен алякъалы, 
яшангъан бир вакъианы анълатмакъ ерли олур. Бир мусульман 
профессор, мусульман бир мемлекетте Ислямны талиль этип огренген 

христиан профессор Родригуэстен: 

«-Ислямны огренгенинъиз алда не себептен мусульман 
олмайсынъыз?»- деп сорай. О: 

«-Мектепте бизге огретильген Ислямны мусульманларнынъ 
сокъакъларында корип оламагъаным ичюн», - деп джевап берген. 

Кене христианлыкътан мусульманлыкъкъа кечкен Юсуф Али, бу 
мевзуда мусульманларны тенбиелеп, шойле дей: 

«Мусульманлар бир гъайр-ы муслимнинъ янында насыл арекет 
этмек кереклигини бильмелери керек. Чюнки «Арекетлер сёзлерден 
даа юксек дереджеде тесирли..» (А. Ары - Й. Къарабулут. Не ичюн 
мусульман олды.) 

Бу себепнен мусульманларнынъ керчек Ислямны менбасындан 
огренип, оны энъ гузель шекильде темсиль этмелери ве диннинъ 
рухуна ярашмагъан ашырылыкълардан къачынмалары керек. 

СУАЛЛЕР ВЕ ВАЗИФЕЛЕР 


ДИНЛЕР ТАРИХЫ 


А. Ашагъыдаки суаяяерге джевап беринъиз. 

1. Ислямгъа коре къайсы пейгъамберлерге къайсы буюк китаплар 
ёллангъан? 

2. Еудий тарихы нокътаи назарындан Хазрети Мусанынъ 
муимлиги неден ибарет олгъаны акъкъында фикирлеринъизни 
бильдиринъиз? 

3. Хазрети Исадан сонъ еудий ве христианларнынъ башына 
кечкен Павлос, динде насыл денъишикликлер япкъан, онынъ бу 
куньки христианлыкътаки ерини араштырынъыз? 

4. Хазрети Мухаммед -салляллаху алейхи ве селлем- 
Пейгъамберлигининъ ильк йылларында къаршылашкъан 
къыйынджылыкълар акъкъында нелер билесинъиз? 

5. Ислям динини айырды эткен хусусиетлер акъкъында тариф 
этинъиз. 

Б. Ашагъыдаки суаяяерге догъру оягъан джевапны ишарет- 
яенъиз. 

1. Ашагъыда базы пейгъамберлерге ёллангъан саифлернинъ 
сайысы косьтерильген. Олардан къайсы бири янълыш? 

A. Хазрети Адем: 10 саифе Б. Хазрети Шит: 50 саифе 

B. Хазрети Идрис: 30 саифе Г. Хазрети Ибрахим: 5 саифе 

2. Ашагъыдаки исимлерден къайсы бири еудийлерге аит дегиль? 

A. Исраиль огъуллары Б. Ибранийлер 

B. Филистинлилер Г. Мусевийлер 

3. Христианлыкънынъ буюк мезхеплери къайсы группада догъру 
берильген? 

А. Ферисийлик - садукийлик - эссенийлик 

Б. Католиклик-ортодокслыкъ- протестантлыкъ 

В. Мухафазакярлыкъ - модернистлик - либераллыкъ 
Г. Шиилик-суннилик- ваххабийлик. 


4. Ашагъыдаки сенелерден къайсы бири Хазрети Мухаммед 
-салляллаху алейхи ве селлем-нинъ догъгъан, хиджрет эткен ве вефат 
эткен сенелерини косьтере? 

A. 571 - 610 - 632 Б. 571 - 622 - 632 

B. 571 - 632 - 622 Г. 632 - 622 - 571 

5. Ашагъыдаки улькелернинъ къайсы биринде Ислям дини энъ 
аз яйылгъаныны бельгиленъиз? 

A. Африка - Асия Б. Анадолу - Балкъанлар 

B. Америка - Шималий Авропа Г. Кавказ - Шималий Африка 

В. Ашагъыда берильген сёз ве ибарелернинь маналарыны 
анълатынъыз. 

Тур-и Сина - Тур дагъы. Хазрети Мусагъа ильк вахий берильген 
ер. 

Къудус - Учь буюк динге коре мукъаддес къабул этильген ве 
шимдики вакъытта Израиль къолу астында булунгъан шеэр. 

Хаварилер - Талебелер демектир. Хазрети Исагъа инангъан ильк 
инсанларгъа берильген ад. 

Мухаммедуль-Эмин - Ишанчлы Мухаммед. Мушриклернинъ 
пейгъамберимизге берген лагъабы. 

Хиджрет - Кочьмек демек. Хазрети Мухаммед -салляллаху алейхи 
ве селлем-нинъ 622 сенеде Меккеден Мединеге кочюви. 

Мусевий - Хазрети Мусагъа инангъан еудийлерге берильген бир 
ад. 

Исраиль огъуллары - Хазрети Якъубнынъ огъуллары деген 
манада еудийлер ичюн къулланылгъан бир башкъа ад. Тевраткъа коре 
Хазрети Якъубнынъ бир лагъабы да «Танърыны енъген» деген мананы 
анълаткъан «Исраиль»дир. 

Христиан - «Христос» сёзюнден алынгъан ве Хазрети Исагъа 
инангъанларны ифаде этмек ичюн къулланылгъан бир ад. 

Фиравун - Эсасен Мысыр укюмдарларына берильген бир унван. 
Къуранда бу ифаде даа чокъ Хазрети Мусагъа душман олгъан о 
девирнинъ Мысыр укюмдары ичюн къулланылгъан. 

Хазрети Мерьем - Къуранда намус ве әдеп абидеси оларакъ 
анълатылгъан ве огълу Хазрети Исаны муджизевий бир шекильде 
бабасыз оларакъ дюньягъа кетирген мубарек бир къадын. 

ТАРИХИЙ ВЕ ШИМДИКИ ДЕВИРДЕКИ 
АФРИКА ДИНЛЕРИ 


Африка - дюньянынъ энъ къадимий къыталарындан биридир. 
Шимдики вакъытта анда пек чокъ тиллерде лаф эткен чешит сой ве 
медениетлерге саип къабилелер яшай. Шималий Африка - Мысыр 
ве Бербер тамгъасыны ташыгъан Ислям медениетлерине бешиклик 
эткен. Гъарбий Африка исе эсасен Ислям ве христианлыкъ, яни ай 
ве хач арасында болюнгендир. Дженюпке догъру кетильгенинен даа 
къарышыкъ бир диний вазиет козьге чарпа. Бу болюкте къытанынъ 
эски динлеринден, даа сонъра исе къытагъа киртен еудийлик, 
христианлыкъ ве Ислямиетнинъ бу джоогърафияда яйылув тарихыны 
анълатаджакъмыз. 

I. УРФ-АДЕТЛЕРДЕН ИБАРЕТ АФРИКА ДИНЛЕРИ 

Юкъарыдаки болюклерде «Батыл динлер» мевзусы астында 
Африкадаки ерли динлер акъкъында къыскъ малюмат берильген 
ве бу динлернинъ ортакъ хусусиетлери анълатылгъан эди. Буларны 
къыскъадан хатырлайджакъ олсакъ, оларда эр шейден эвель бир юдже 
варлыкъ анълайышы бар эди ве о, укюмдарларнынъ да устюнде энъ 
юдже бир укюмдар эди. Анджакъ васытаджы бир такъым рухлар 
ярдымынен онъа етишиле эди. Бу рухлар къабиле ёлбашчылары, 
кяинлер ве аталарынынъ рухлары киби мукъаддес сайылгъан бир 
такъым эшья ве айванлардан ибареттир. (Бу динлердеки юдже 
бир яратыджы фикри Ислямдаки «мытлакъ къудрет саиби» Аллах 
анълайышына якъын олгъаны ичюн, къытанынъ чокъ еринде 


47 


ДИНЛЕР ТАРИХЫ 


Ислямнынъ яйылмасында тесири олгъаныны сёйлемек мумкюн). Оюн 
ве чалгъынен берабер Танърыгъа къурбанлар бахшыш этюв адети бар 
эди. Айрыджа этне ве джадылыкъкъа айрыджа дикъкъат бериле эди. 
Язылы диний метинлер ёкъ эди, диний ишанчларнынъ сакъланып 
къалынувында да чокъ сёзлю бир къошмалар бар эди. 

Африкадаки динлер «Гъарбий Африка динлери» ве «Шаркъий 
Африка динлери» деп эки къысымгъа айырып огрениле. Гъарбий 
Африкадаки динлерден бири «ёрубалар дини»дир. Бу диннинъ 
векиллери эксериетнен Нигерия, Фильдиши, Гана ве этрафындаки 
къомшу мемлекетлерде яшайлар. Танърылар тарафындан къоюлгъан 
къыралларынынъ акимиетинде яшагъанларына инаналар. Бирден чокъ 
танъры тюшюнджесине саиплер. Гъарбий Африкадаки бир башкъа 
дин де «акъан динлери»дир. Булар даа чокъ «Асханти къыраллыгъы» 
имаесинде яшагъан группалардыр. Кок танърысы оларакъ «ниям»ны 
къабул этелер, анджакъ ондан башкъа танърылары да бар. Эр эвде 
онынъ ичюн япылгъан бир къурбан ери булуна. 

Шаркъий Африкадаки динлерде де рух чагъырув ве этнеджилик 
әсас ер алгъан. Юдже яратыджы фикри пек дагъылмагъан. Дженюбий 
Африкадаки башкъа динлерде огълан балаларны суннет этюв адетлери 
бар. Суннет мерасимлери бир чешит динге кириш мерасими киби, 
къанлы къурбанлар ве транс алынен екюнленген оюнлардан ибареттир. 
Оюнлар танърынен багъ къурув васытасыны одей. Айрыджа этне де бу 
динлернинъ эмиетли хусусиетлеринден бири сайыла. 

II. АФРИКАДА ЕУДИЙЛИК 

Еудий миллетинден башкъаларнынъ еудий динине кирмелери 
мумкюн дегиль. Чюнки эсасен тек ана тарафындан еудий олгъанлар 
анджакъ акъикъий еудий сайылалар. Факъат еудийлер шимдики 
вакъытта Африкада чокъ фаркълы бир сиясет излемектелер. Олар 
джоюлгъан еудий къабилелерининъ бир къысмынынъ шимдики 
Африкада олгъаныны сёйлемектелер. Еудийлер Африка къытасындаки 
Гана, Уганда, Мали, Фас (Марокко), Тунис, ве Зимбабве киби 
мемлекетлерде Африкалы еудийлернинъ бар олгъаны акъкъында 
фикир бильдирелер. Еудийлер пропагандасынынъ тесиринен 
бугунь Африка къытасынынъ дженюбиндеки Зимбабве, Дженюбий 
Африка, Замба, Мальви мемлекетлеринде яшагъан Лемба къабилеси 

менсюплерининъ Хазрети Сулейманнынъ союндан кельгени 
айтыла. Домуз эти ашамагъан, огълан балаларыны суннет эттирген 
къабиленинъ ве Зимбабведеки Опхир харабесининъ къалымтыларыны, 
бу ерге алтын къыдырмакъ ичюн кельген Хазрети Сулейманнынъ Себе 
меликеси ичюн яптыргъан къаленинъ къалымтылары олгъаныны 
сёйлемектелер. 

Африкадаки еудийлернинъ эксериети Дженюбий Африка 
Джумхуриетинде яшайлар. Буларнынъ буюк къысмы Европа 
мемлекетлеринден кельген олып, эсасен алтын ве эльмаз тиджаретинен 
огърашкъанлар. Шимдики вакъытта бутюн Африка ичинде беш юз 
бинъге якъын еудий бар деп къарарлаштырыла. 

III. АФРИКАДА ХРИСТИАНЛЫКЪ ВЕ МИССИОНЕРЛИК 


А. Африкагьа христианлыкьнынъ кирюви 

христианлыкъ Африкагъа Милядий II асырда Хабешистангъа 
ёллангъан миссионерлернинъ чалышмалары әсасында кирмеге 
башлады. VII асырда Ислям динининъ яйылмасынен Африкадаки 
христианлыкъ арткъа чекильмеге башлады. Тек Хабешстанда 
фаалиет косьтерди. Ислямиет исе Европалыларнынъ къытагъа 
кельмесине къадар, кечкен бинъ йыллыкъ девирде Шималий 
Африкадаки бутюн къабилелер тарафындан къабул олунды. XVI - 
XVIII асырларда португалиялылар ве голландиялылар миссионерлик 
ёлунен христианлыкъны Африкагъа кирьсетмеге башладылар. Эсасен 
гъарбий кучьлернинъ 1884 сенеси Берлин кредитинен Африкадаки 
колонияларны озь араларында пайлашмаларындан сонъ миссионерлик 
ёлунен бу къытада христианлаштырув фаалиетлери артты. Бунъа 
бакъмадан христианлыкъ, Ислям динининъ узун девирден берли аким 
олгъан улькелерде, чокъ сайыдаки инсанларны динлеринден чевирип 
оламады. 

Шимдики вакъытта Африкадаки эали сайысынынъ 50% фаизге 
якъыныны мусульманлар тешкиль эте. Лякин Гине корьфезининъ 
шималмий ялыларында ерлешкен мемлекетлердеки эали сайысынынъ 
исе 80% фаизинден чокъу мусульманлардыр. Шималий Африка 
мемлекетлеринен шаркъий Сомалининъ бутюни мусульмандыр. 
Конго Халкъ Джумхуриетинен Замбияда исе мусульманлар сайысы аз. 

Б. Африкада миссионерлык фаалиетлери 

Африка къытасы ер алты байлыкълары себебинен зенгин бир 
къыта сайыла. Бу ал вахший гъарпнынъ истегини ве иштаасыны 
къабарткъаны себебинден чокъ денъишик усуллар къулланып, бу 
байлыкъларныэльгекечирмеге башлады. Буны япкъандамиссионерлик 
фаалиетлеринен африкалыларнынъ динлерини де денъиштирмеге ве 
христианлыкъны яймагъа чалыштылар. Бутюн булар етмегени киби 
Африкадан юзь бинълердже инсанны агъыр ишлерде чалыштыртмакъ 
ичюн озь мемлекетлерине алып кетелер. Оларнынъ бир къысмы 
ёлларда, Тынч океаны далгъаларында гъайып олдылар. Авропалылар 
тарафындан Америкагъа алып келинген Африкалыларны юз йыллар 
девамында агъыр шараитлерде къул еринде чалыштыралар. XX 
асырнынъ экинджи ярысына къадар даа базы ерлернинъ къапыларына: 
«Бу ерге копек ве зенджи кирип оламаз» деп язылгъан асмаларны раст 
кетирмек мумкюн ве оларны экинджи сыныф инсанлар сайа эдилер. 

Муимлиги бакъымындан бу ерде, Африка къытасындаки 
миссионерлик фаалиетлери акъкъында бир къач сёз айтмакъ файдалы 
олур. Чюнки Африка къытасы узеринде, кечмиштен бу куньге 
къадар япылгъан чалышмалар, миссионерликнинъ аляметини ве 
макьсатларыны яхшы анъламакъ бакъымындан сонъ дередже гузель 
бир орьнектир. Чюнки христиан гъарп девлетлер, озьлерининъ 
империалист ниетлерине иришмек ичюн динни ве долайысынен 
миссионерликни бирер васыта оларакъ къуллангъанлары билинмекте. 
Макъсат тек диний дегиль, эм сиясий, эм икътисадий файдаларнен де 
якъындан багълыдыр. Христианларнынъ бу макъсадыны Кениянынъ 
ильк президенти олгъан Камау Кеньятта шу сёзлернен айдынлата: 

«Миссионерлер топракъларымызгъа кельгенинде Инджиль 
оларнынъ, топракълар Африкалыларнынъ элинде эди. Бизге 
козьлеримизни къапатып дуа этмекни огреттилер. Козьлеримизни 
ачкъанда корьдик ки, Инджиль бизим, топракъларымыз исе оларнынъ 
олгъан эди». 

XIX асырда Африка къытасында миссионерлик фаалиетлерининъ 
кучьленген деври олды. Бу девир айны вакъытта колониялыкънынъ ер 
юзюнде яйылгъан бир вакъыттыр. Миссионерлер, эвельден мусульман 
султанлыкъларнынъ топракълары олгъан улькелерде керек дереджеде 
озь макъсатларына иришип оламадылар. Бу ерлер бутюн Шималий 

Африканен, шимдики Сенегал, Гвиней, Нигер, Нигерия, Чад, Судан ве 
Сомали киби мемлекетлернинъ топракълары олып, олар къытанынъ 
аман-аман учьте экисини тешкиль эте эди. 

Африка къытасындаки миссионерлик фаалиетлери, къытадаки 
девлетлернинъ мустакъиллик къазанмаларындан сонъ даа да кениш 
тюс алды. Бу девирде яшагъан джемаатнынъ эксериет къысмыны 
мусульманлар тешкиль эте эди. Миссионер группалар, мусульман 
мемлекетлерде тасиль, сагълыкъны къорчалав, къургъакълыкъкъа 
къаршы куреш, къуюлар къазув ве даа бир чокъ «инсаний ярдым 
фаалиети» адынен кильселер ачалар ве бу ерлерде мусульманларгъа 
сесленмеге башлайлар. Бу ал Африкада христианларнынъ сайысынынъ 
артмасына себеп олды. Меселя, бир заманлар мусульманлар сайысы 
умумий эалининъ 60% фаизини тешкиль эткен Мозамбикте, шимдики 
вакъытта мусульманлар сайысы 20% фаизге, эалисининъ 70% фаизи 
мусульманлар олгъан Малавиде бойле арекетлер нетиджесинде 
къыскъа бир девирден сонъ мусульманларнынъ сайысы 40% фаизни 
тешкиль этти. Бунда Ватикан ярдымынен миссионерлернинъ буюк 
иссеси олды. Эсанен 1970 сенелерден бу куньге къадар католиклер 
сайысынынъ 400% фаиз арткъаны белли. Малюматларгъа коре 
эр йыл Африкалылар арасында христианларнынъ сайысы 3,5% 
фаизге артмакъта. Америка ве Ватиканнынъ бу ниетнен эр йыл 
миллиардларнен доллар масраф этильгени билинмекте. (Мехмет Эфе, 
һир://абткасШт.Ыо^вроБсот) 

Африкадаки миссионерлернинъ мусульманларгъа къаршы алып 
баргъан фаалиетлеринде къуллангъан усуллардан бири «медениет 
дереджесини юксельтюв» я да «шартларгъа уйдурув» деген маналарны 
анълаткъан «инкультурасион» усулыдыр. Бу ифаде, фаркълы дин ве 
медениетлерге менсюп олгъан ве христинлыкъкъа къаршы зарарлы ве 
негатив бир бакъышкъа саип олгъан джемиетлерни христианлыкъкъа 
якълаштырмакъ ичюн, христианлыкънынъ къанунларыны о 
джемиетлернинъ озь диний ве миллий къыйметлерине коре адынлатув 
деген мананы анълата. Бу бир бакъымда экиюзьли арекетке бенъзей. 
Меселя, католиклерде чокъ эвлилик ёкъ олмасына бакъмадан, бу ерде 
умумий къабул олунмасына уйгъун оларакъ чокъ эвлиликке изин 
бериле, атта католик бир папазнынъ бирден чокъ эвли олмасы биле 
Африкада проблема догъурмай. Кене олар христианлыкъны джангъа 
якъын, севимли ве мусульманлыкъкъа якъын косьтермек ичюн 

Ислямий символлар булунгъан христиан ибадет эвлери къуралар. 
Меселя, кильсенинъ къапысына эм ай, эм де хач такъалар, тышкъа 
микрофондан эзангъа ошагъан бир шейлер мырылданалар, ичинде 
исе христиан диний мерасимлерини отькерелер. Христианлыкъта ич 
олмагъан, мусульманларнынъ джамиге киргенлеринде япкъанлары 
киби олар да кильселерине киргенлеринде аякъапларыны чыкъаралар. 
Буларны даа къолай ве тесирли олсун деп чокъусы Ислям корюнишли, 
аелында Ислямны бозмакъ ичюн ортагъа чыкъкъан базы группалар 
ярдымынен, Ислямий ифаделер къулланып япмагъа чалышалар. Бу 
да оларнынъ озь ниетлерине иришмек ичюн намуслы ве къабаатсыз 
халкънынъ темиз виджданий ве диний дуйгъуларыны насыл 
къуллангъанларыны косьтермекте. 

Шимдики вакъытта Африкадаки миссионерлер, фаалиетлерини 
даа арекетли алгъа кетирмек ичюн девамлы янъы усуллар къулланмагъа 
чалышмакъталар. Меселя, июль 18, 1998 де Англикан кильсесининъ 
тертип эткен 14. Ламбет Ассамблеясында Африкалы миссионер 
папазлар шу мисальни кетирелер: Халкълар арасы икътисадий 
ве банкджылыкъ къурумларынынъ сиясети, ярдым ве имаесинен 
Африка мемлекетлерининъ тыш борджларынынъ къайтарылмасы 
мумкюн олмайджакъ дереджеде оськенини, бу себепнен янъы бир 
миссия стратегиясы оларакъ бу мемлекетлернинъ борджларынынъ 
силинмесини теклиф этелер. Чюнки оларгъа коре христиан финанс 
къурумларынынъ юксек фаизинен ёкъсул Африка мемлекетлерине 
къаршы, Ислямнынъ фаизни ясакъ эткени ве әмир эткени зекят, 
садакъа ве башкъа әсаслар саесинде мухтаджларгъа ярдым этмеси 
Африкалыларны Ислямгъа чекмек олгъаныны айталар. Буны айткъан 
папазлар, борджларнынъ силинмесине къол тутып, бир яндан 
инсанларнынъ Ислямгъа кечмесине кедер этелер, башкъа яндан да 
оларны христианлыкъкъа якъынлаштырмагъа чалышалар. 

IV. АФРИКАДА ИСЛЯМИЕТ 

Африкада мусульманлар сайысы башкъа къыталардаки 
мусульманлар сайысына бакъкъанда энъ юксектир. Ислямиет, 
Африкада ялынъыз ишанчларнынъ денъишмесине ёл ачмайып, айны 
заманда ичтимаий, медений ве икътисадий бакъымдан да къытанынъ 
инкишафына да ярдым этмекте. Бу ал Ислямиетнинъ асырлар бою 
сиясий бир кучь оларакъ яшалгъаныны, Шималий Африкада энъ 

ачыкъ бир шекильде косьтермекте. 

А - Шималий африкада ислямиет 

Къытагъа Ислямиет Шималий Африка тарафтан кирип 
кельди. Халифе Хазрети Умер девринде, Амр б. Аснынъ 641 сенеси 
Мысырны фетих этювинен Ислямиет Африкагъа аякъ баса. Къытагъа 
мусульманларнынъ кирип келюви Хазрети Осман девринде де 
девам эте. Укъбе б. Нафининъ Шималий Африкадаки фетихлери, 
гъалебелери бу улькедеки бир чокъ къабилелернинъ мусульман 
олмасынен екюнлене. Мусульман олгъан ерли къабилелер де, улькеде 
Ислямнынъ яйылмасы ичюн буюк гъайрет косьтерелер. Ислямиет, 
Эмевий ве Аббасий Девлетлери девринде де къытада эмиетли бир 
кучь оларакъ яшайышыны девам эте. 756 сенеде мустакъиль Эндулюс 
Эмевий Девлетининъ къурулмасындан сонъ Шималий Африкада 
мустакъиль Ислям девлетлери тешкиль олды. Буларнынъ ичинде 
энъ эмиетли олгъаны Идрисийлер (788-985 сенелери), Агълебийлер 
(800-909 сенелери), Фатимийлер (909-1171 сенелери), Мурабытлар 
(1056-1147 сенелери) Муваххидийлер (1130-1269 сенелери) сайыла. 
XVI асырнынъ орталарындан сонъ Шималий Африкада Османлылар 
аким олгъан бу девирде, къыта узеринде гъарбий христианларнен 
мусульман Османлылар арасында узун дженклер олып кечти. 
Османлынынъ кучьсюзлешмесинден ве йыкъылмасындан сонъ да 
Шималий Африкагъа гъарбий колонизаторлар аким ола, анджакъ 1950 
сенелеринден сонъ мустакъиль Африка девлетлери тешкиль олалар. 

Б - Гъарбий ве меркезий африкада ислямиет 

Шималий Африканынъ мусульман араплар тарафындан фетих 
этильмеси нетиджесинде бу ерде Ислямиет яйылмагъабашлай. Сонъра 
исе мусульман туджарлар Ислямны Судангъа кетирелер. Эсасен 
тиджарет ёлларынынъ гъарбий Африканынъ мусульманлашмасында 
эмиети буюк олды. Тиджарет ёллары узериндеки шеэрлерде 
мусульманлар сайысынынъ къыскъа вакъытта артувы нетиджесинде, 
бу шеэрлер белли илим ве медениет меркезлерине чевирилелер. Бу 
шеэрлердеки инсанларнынъ мусульман олмасы башкъа халкъларгъа 
ве этрафтаки улькелерге де озь тесирини косьтере ве оларнынъ да 
къыскъа вакъыттан сонъ мусульман олмасына ёл ача. 


53 



ДИНЛЕР ТАРИХЫ 


Мусульман туджарларнынъ кельмелеринден сонъ, XI асырда 
гъарбий Африкада кучьлю бир девлет олгъан Мурабытларнынъ 
ве улькедеки чешитли тарикъат векиллерининъ фаалиетлери, 
Ислямнынъ бу ерде темеллешмесине себеп ола. Шеэрлердеки 
медресе ве теккелерде тербие алгъан илим адамлары ве тарикъат 
векиллери, Ислямиетни узакъ кой ве шеэрлерге къадар яймагъа 
чалышалар. Бунынъ нетиджесинде улькеде XII асырдан башлап 
бир такъым мусульман девлетлер къурулмагъа башлай. Гана, Мали, 
Сонгай ве Къанем Султанлыгъы булардан базыларыдыр. Кене 
Африкада Ислямиет, Мурабытлар арекетинден сонъ Фюлани Ислям 
Девлетининъ башлагъан джихат арекетлеринен къадирие тарикъаты, 
тиджание тарикъатынен сенуси тарикъатининъ хызметлери саесинде 
кениш шекильде яйылмагъа башлай. Оларнынъ колониалист 
гъарбий девлетлернен дженклешмекнен, айны заманда чешит тасиль 
фаалиетлери ве къурумларнен Ислям медениетининъ яйылмасында ве 
ерлешмесинде эмиети буюк олды. 

В. Африкада инкишаф этькен ислям медениети 

Ислям джемиетлеринде Африкалы мусульманлар денильгенинен 
Кябе диварында эзан окъугъан ве гузель сесинен тевхидни бутюн 
дюньягъа эшиттирген Хазрети Мухаммед -салляллаху алейхи ве 
селлем-нинъ муэззини Хазрети Биляли Хабеши хатырымызгъа келе. 
Буюк джамилернинъ муэззин минберлери узериндеки: «Я, Хазрет-и 
Билял-и Хабеши!» левхалары да мусульман джемиетлердеки Африка 
сезгирлигини хатырлата. Ислям тюшюнджесине коре теннинъ ренки 
дегиль, гонъюль ренки эмиетлидир. Керчек ренк ве боя Аллахнынъ 
боясыдыр. Чюнки инангъан инсан ичюн, Аллахнынъ боясына 
боянгъан ве тевхид ренки ташыгъан сия тенли бир мусульманнынъ 
боясы, Аллахнынъ боясыдыр. Онынъ боясындан даа гузель боя ёкъ. Бу 
тюшюнджени Къуран-ы Керим шойле ифаде эте: «Аллахнынъ (бер- 
ген) ренки иле бояндыкъ. Аллахтан даа гузель ренкни ким бере 
билир? Биз анджакъ онъа къуллукъ этермиз, денъ» (Бакъара, 
2 / 138 ). Кене Къуран-ы Керимде бу мевзу акъкъында шойле буюрыла: 
«Эй, инсанлар! Догърусы, биз сизни бир эркекнен бир къадын- 
дан яраттыкъ. Ве бир-биринъизнен танышувынъыз ичюн, сиз¬ 
ни къавымларгъа ве къабилелерге айырдыкъ. Муакъкъакъ ки, 

Аллах янында энъ дегерлинъиз, Ондан энъ чокъ къоркъкъа- 
нынъыздыр. Шубесиз, Аллах билиджидир, эр шейден хабердар- 
дыр». (Худжурат 13). 

Пейгъамбер -салляллаху алейхи ве селлем- де шойе буюра: « Раб- 
бинъиз бир олгъан киби, бабаларынъыз, дининъиз ве Пейгъамбе- 
ринъиз де бир. Арапнынъ аджемден (арап олмагъандан), аджемнинъ 
араптан устюнлиги олмагъаны киби, къырмызынынъ къарадан, 
къаранынъ къырмызыдан устюнлиги ёкъ. Ич бир миллетнинъ ди- 
геринден устюнлиги ёкъ. Устюнлик анджакъ такъва иле » (Ахмед 
б. Ханбель, Муснед, 5/411). Ислям динининъ, инсангъа бу шекильде 
къыймет кесмесининъ Африкадаки инсанларнынъ Ислямгъа 
кечмелеринде буюк эмиети олды. 

Ислямиетнинъ яйылмасынен бирликте Африкалыларнынъ 
ичтимаий аятында эмиетли юкселювлер олды. Кичкене аиле ве 
къабиле багълары ерини вакътынен даа кучьлю ичтимаий ве сиясий 
багъларгъа терк эткен, къабилелер бирлешип буюк девлетлер къуралар. 
Бу девлетлерде тасиль ве медениет севиеси юкселе, буюк илим ве 
медениет меркезлери догъа, тиджарет, санат инкишаф эте. 

Ерли Африка динлеринде бир юдже танры ишанчынынъ олмасы 
янында, ерли эалининъ куньлюк аятта догъум, эвленме, суннет, олюм, 
ягъмур ягъув киби адиселерде диний мерасимлер, дуа ве Къурбан 
киби ишанч ве татбикъларнынъ бенъзери Ислямда да олмасы, 
оларнынъ бу динни къабул этмелеринде ярдымджы олды. Ислямдаки 
джемаатнен намаз, джума ве байрам намазлары, Къурбан, суннет, 
той ве дженазе мерасимлери бу бакъымдан оларнынъ дикъкъатини 
чеке. Ислямиетнинъ тесиринен бир такъым батыл ишанч ве амеллер 
терк әтиле. Абдест, темизлик киби, Ислямий алышкъанлыкълар нен 
даа медений бир джемиет олма ёлунда да бир чокъ денъишикликлер 
мейдангъа келе. Анджакъ базы ерлерде Ислямнен бирликте урф- 
адетлерден ибарет олгъан ишанч ве аят тарзынен багълы базы 
янълыш адетлер девам эте (догъум, той, дженазе мерасими, байрам 
ве башкъа мевзуларда эски адетлерни къулланмалары, тесеттюрге 
там риает этмемелери ве башкъалар). Анджакъ, шималий ве гъарбий 
Африкадаки Ислямий тюзельтюв арекетлеринен тарикъатларнынъ 
теблигъ чалышмалары, ерли эали арасында керчек Ислямий ишанч ве 
татбикълернинъ ерлешмесине буюк тесири олды. 

Африкада Ислямнынъ къыскъа заманда яйылмасында Ислям 
динининъ эсасындан менбалангъан хусусиетлернинъ эмиети буюк 
олды. Ислямиетнинъ бу инсанларгъа янъы фикир къазандырмасы, 
оларны къабилелер арасындаки давалардан узакълаштырып, ортакъ 
бир уммет олмакъ тюшюнджесини къазандырмасы, Ислямгъа 
киришнинъ енгиль, весикъаларсыз олмасы, әсас итибарынен тюс - 
тиль, къул - эфенди, зенгин - фукъаре айырдысы япмамасы, эр кесни 
шерефли варлыкъ оларакъ корьмеси, инсанларнынъ ахыреттеки 
олгъан къадар дюньялыкъ ихтияджларыны да дикъкъаткъа алмасы 
киби хусусиетлер бу яйылувда буюк роль ойнады. 

Буларнынъ янында колониялаштырув арекетлери де гъарбий 
девлетлерге ве христианлыкъкъа къаршы бир терелик догъурды ве бу 
да Африкада Ислямнынъ яйылмасыны ве кучьленмесини тезлештирди. 
Колонистлер идареджилиги девринде умумий медениет ве ишанч 
системаларынынъ узанмасы, къартларгъа олгъан сайгъынынъ 
азалмасы ве ичтимаий маиеттеки ахлякъий чёкюнтилер къаршы сында 
Ислям Африкалылар ичюн бир сыгъынакъ вазифесини одеди. 

Бу ерде ишарет этильмеси керек олгъан бир хусус да мусульман 
олмагъан базы улькелердеки инсанлар биле Ислямий татбикълерден 
тесирленелер, атта базы вакъытта мусульманлар киби намаз къылалар, 
дженазе мерасимлеринде ве байрамларда иштирак этелер. Айрыджа 
бу инсанларнынъ мусульман алим ве шейхлери васытасынен дуа 
этмелери, балаларыны тербиелемек ве окъутмакъ узьре оларгъа теслим 
этмелери пек сыкъ раст кельген хусуслардан биридир. Бунынъ янында 
къытанынъ белли ерлеринде Ислямдан тыш арекетлерден бири 
олгъан ве мусульманлыкънен христианлыкъны бутюнлештирмеге 
чалышкъан, тамырлары Индистандан олгъан къадыанилик арекети 
де актив фаалиет косьтермекте ве Ислямнен алякъалы янълыш 
тюшюнджелерге себеп олмакъта. 

ОКЪУУВ ПАРЧАСЫ 

Бир Африкалы дин эрбабы миссионерлик фаалиетлери 

акькьында 

Африкада миссионерлернинъ фаалиетлери акъкъында 
Африкадаки Буркина Фасолу мусульманларнынъ рехберлеринден 
бири олгъан Др. Халид Сананен бир репортажда шойле дей: «Шимдики 
девирде мусульман Африка халкъларынынъ сиясий, мендений, 
ичтимаий ве икътисадий вазиети гъает агъыр. Олар мемлекетлерининъ 
идареджилигинде сёз саиби оладжакъ несиллер остюрип, оларны 
окъутув имкянларындан марум этильген. Тедавийленмек ичюн 
бутюн имкянлардан марум этильген. Буркина Фасонынъ пек чокъ 
къасабалары, месджиттен марум этильген алда. Балаларнынъ окъумасы 
ичюн мектеплер къурулышынынъ келеджек несиллеримиз ичюн 
чокъ буюк эмиети бар. Балаларымыз мусульманларгъа аит мектеплер 
олмагъаны ичюн христиан мектеплеринде окъумагъа меджбурлар. 
Эбет бу къыйынджылыкъларнынъ сонъ дередже кедерли нетиджелери 
ола. Буларнынъ башында ахлякъий чёкюнти келе. Балаларымыз, ич 
бир диний, ахлякъий къыйметлерге огретильмегени ичюн джоюлып 
кетелер. Бу себептен келеджегимиз олгъан балаларымызны къуртарып 
олмакъ ичюн, мусульманларнынъ къошулувларынен мустакъиль 
мектеплер, медреселер ачмакъ ичюн чалышамыз. Догъум эвлерининъ 
ве хастаханелернинъ къурулмасы да сонъ дередже эмиетли. 
Къадынларымыз имкянлары олмагъаны ичюн, христиан меркезлеринде 
тапмагъа меджбурлар. Бу чешит сагълык къурумларында мусульман 
хасталарнынъ къаршылашкъан ойле муамелелер бар ки, пек техликели 
нетиджелер кетирмеси мумкюн. Гъарбий девлетлердеки киби 
дестекленген сёз эткенимиз хастаханелерде мусульман хасталаргъа 
эки ресим косьтерелер. Бири Месих (Хазрети Иса) дигери де 
Хазрети Мухаммед деп. Әгер «Мухаммедке инанмагъа девам этсенъ 
хасталыгъынъдан къуртулып оламайджанъ» дениле. Тюзельмелери 
ичюн де керекли тедавийлемеге башламайлар. (Я да башлагъан киби 
корюнип ичи бош илядж берелер) Не вакъыт «Месих керчек Пейгъамбер 
ве онъа хасталыгъынъдан къуртараджакъ киши» шеклинде инанмагъа 
башлагъанынъны сёйлесенъ, тек о вакъыт тедавийлемеге башлайлар. 
(Яни даа эвель ичи бош илядж берильгенде бу сефер ичи толу керчек 
иляджны берелер) Хаста тюзельмеге башламасынен, «корьдинъми, 
Мухаммед хасталыгъынъы кеткизмеди, амма сенъ ярдым этмеге 

Месих етишти» деп халкъымызны христианлаштырмакъ ичюн 
чешит тедбирлер къулланалар. Шимдики вакъытта миссионерлик 
фаалиетлери Африка халкъларыны къоркъуткъан энъ эмиетли 
проблемаларнынъ башында келе. Ялынъыз меним яшагъаным 
шеэрде, Авропа ве Америкадан кельген 60 тан зияде миссионерлик 
фаалиетинен мешгъуль олгъан къурумлар, муэссиселер бар. Гедже, 
куньдюз чалышалар. Пек чокъ хызмет япып, халкъымызнынъ 
акъылыны, динини алмагъа чалышалар. Энъ чет, пек узакъ кошелерге 
эалининъ сагълыгъыны тешкерюв ичюн мутехассысларны ёллайлар, 
хастаханелер, медениет меркезлери ачалар. Саип олгъанлары 
газетаджылыкъ, яйын органларынен христианлыкъ пропагандасыны 
япалар. Бильгенинъиз киби, инсанларнынъ акъыллары узеринде 
акимиет къурмакъ ичюн газетаджылыкъ энъ тесирли васытадыр. 
Мектеплер ачалар. Инанылмаз дереджеде ашайт ве гъыда ярдымлары 
япалар. Шуны да айтмакъ истейим: Буркина Фасода миссионерлер 
къурумы олмагъан ич бир кой ёкъ. Эр тарафымызны сарып алгъанлар. 
Африканынъ хусусиетлерини денъиштирмек ичюн бутюн кучьлеринен 
чалышалар. Амма шукюрлер олсун, бу къадар кучьлю имкянларнен 
чалышмаларына бакъмадан, истегенлери нетиджеге иришип оламайлар, 
иришип те оламайджакълар, иншаллах. Гъарптан кельген миссионер 
бир къадын Буркина Фасонынъ койлеринден бирине ерлешип, къыйын 
бир шекильде улькедеки инсанларнынъ фикрини чевирмек ичюн 
чалышты. Тамам 17 йыл о койде къалгъан олсада, ниетине иришип 
оламады. Булунгъаны койде о къадар чаба ве гъайретине бакъмадан 
бир кишини биле христианлаштырып оламай. Ойле ки, койге бир 
хасталыкъ микробыны булаштыргъанына къадар. Хасталыкъ койде 
яйылгъанынен, алякъасы олгъан гъарбий бир девлет васытасынен бу 
ерде адыны анъмакъ истемейим, бу хасталыкъны тедавийлев бедава 
япылгъан бир сагълыкъ меркезини къурды, о вааъыт ишлер денъишти. 
Сёз этильген хасталыкъкъа тутулгъан, аилеси тарафындан артыкъ 
озюнден умюдини кескен бир баланы тедавийлегени ичюн ве бунынъ 
бутюн кой халкъы арасында эшитильмесинен бир геджеде балабан 
кой христиан олды. Бизим джемаатымыз ве алельхусус, бутюн Африка 
халкълары Ислямгъа якъын бир тюшюнджеге саиплер. Әгер Африкагъа 
христианлыкъ кирсе, юкъарыдаки мисальде олгъаны киби, инанынъыз 
Африка халкъы бунъа меджбур къалгъаны ичюн олгъан. Аятыны 
сакъламакъ ичюн христианлыкъны къабул эткен. Инанувнен дегиль, 
яни бу ихтияджы себебинден олгъан...» (АҺтпоһтк дрегиси, 2009 - 
Октябрь, Сайы: 284, Саифе 7.) 

СУАЛЛЕР ВЕ ВАЗИФЕЛЕР 


А. Ашагъыдаки суаяяерге джевап беринъиз. 

1. Африкада Ислямдан эвель къайсы динлер олгъан, къыскъадан 
анълатынъыз? 

2. Африкада христианлыкънынъ яйылмасы ичюн муджаделе 
эткен миссионерлер къайсы усулларны къулландылар, буларнынъ 
ахлякъий олып олмагъаны акъкъында озь фикирлеринъизни 
бильдиринъиз? 

3. Африканынъ белли сиясий эрбапларындан бири шойле деген 
эди: «Миссионерлер мемлекетимизге кельгенде, оларнынъ эллеринде 
инджиль, бизде топракъ бар эди. Бизге козьлеримиз къапалы дуа 
этмекни огреттилер. Анджакъ козьлеримизни ачкъанымызда Инджиль 
бизим, топракъларымыз исе оларнынъ олгъан эди». О, озюнинъ бу 
сёзлеринен нени анълатмакъ истеди? 

4. Африкагъа Ислям дини ильк оларакъ не вакъыт ве насыл 
кирмеге башлады? 

5. Ислям дини Африка халкъларынынъ аятында насыл 
денъишмелер мейдангъа кетирди ве оны ерли халкъ не ичюн 
къолайлыкънен къабул этти? 

Б. Ашагъыдаки суаяяерге догъру оягъан джевапяарны сечинъ- 
из. 


1. Африкада энъ яйгъын олгъан динлер къайсы бирлери 
олгъаныны тапып, ишаретленъиз. 

A. Еудийлик - Ислям 

Б. Христианлыкъ - Еудийлик 

B. Ислям - Христианлыкъ 

Г. Африка динлери - Сабиийлик 


2. Африканынъ миссионерлер ярдымынен колониягъа 
чевирильмеси насыл тарихий вакъиалардан сонъ башланды? 

А. 1871сенесиндеки франсуз ихтилялы 

Б. 1914 сенеси башлагъан Биринджи Дюнья Дженки 

В. 1948сенеси Израиль девлетининъ къурулышы 

Г. 1884 сенеси Берлин кредити 

3. Миссионерлер насыл зенаатны озьлерине никъап этип фаалиет 
косьтермектелер? 

A. Иш адамы - ишчи Б. Чифтчи - мемур 

B. Доктор - эмшире - оджа Г. Дин адамы - санатчы 

4. Ашагъыдаки Ислям девлетлеринден къайсы бирилери 
Африкада къурулмагъан? 

A. Мурабытлар - Муваххидлер 

Б. Агълебийлер - Идрисийлер 

B. Фатимийлер - Мемлюклер 

Г. Сельджукълылар - Османлылар 

5. Ислям диннинъ фаркълы миллетлер ве къабилелер арасында 
тез яйылмасынынъ энъ әсас себеби недир? 

A. Барыш ве севгиге эсасланмасы 

Б. Адалетке эсасланмасы 

B. Ренк, ыркъ ве тиль айырдысына къаршы олмасы 

Г. Ярдымгъа азыр олмасы 

В. Ашагьыда берилъген сёзлерни изаатланъыз. 

Африка - дюньянынъ энъ къадимий ве энъ буюк къыталарындан 
бири. 

Миссионер - Христианлыкъны яймакъ ичюн чалышкъан 
кимселерге берилъген ад. 

Инкультурасион - Христианлыкъны башкъа дин векиллерининъ 
медениетине уйгъун шекильде анълатув усулы. 

Аджем - Арап олмагъан халкъны ифаде этмек ичюн къулланыла. 

Ватикан - Италияда булунгъан дюньянынъ энъ кучюк, амма энъ 
тесирли диний девлети. Христианлыкънынъ энъ буюк мезхеби олгъан 
католиклернинъ диний темсильджиси Папа бу девлетнинъ рехбери 
сайыла. 

Джихад - Ислям адына мусульманнынъ ичинде нефсине, 
тышарысында исе Ислямны яймакъ макъсадынен япкъан эр тюрлю 
куреши. 

Амр б. Ас - 641 сенеси Мысырны фетих этип Ислямиетнинъ 
Африкагъа яйылмасына себепчи олгъан буюк сахаби ве Ислям 
ордусынынъ къомутаны. 

Билял-и Хабеши - догъма Африкалы олып, Хазрети Мухаммед 
-салляллаху алейхи ве селлем-нинъ ильк муэззини, буюк сахаби. 

Сахабе - Якъын аркъадаш, дост манасыны анълаткъан ве Хазрети 
Мухаммед -салляллаху алейхи ве селлем- ни дюньяда экен корьген 
мусульманларгъа нисбетен къулланылгъан бир сёз. 

Халифе - сёз оларакъ «векиль» деген мананы анълата. Ислям 
тарихында даа чокъ Хазрети Пейгъамберден сонъ мусульманларгъа 
рехберлик япкъан ильк дёрт сахабе ичюн къулланыла. Айны заманда 
дюньядаки бутюн мусульманлар итаат эткен ёлбашчыгъа ве оларнынъ 
диний темсильджисине де «халифе» дениле. 

ЕУДИЙЛИК,ХРИСТИАНЛЫКЪ ВЕ 
ИСЛЯМДА АЛЛАХ ИШАНЧЫ 


I - ЕУДИЙЛИКТЕ ТАНЪРЫГЪА ОЛГЪАН ИМАН ВЕ 

ОНЫНЪ ХУСУСИЕТЛЕРИ 

Еудийлик миляттан эвель XII асырда Хазрети Муса 
васытаджылыгъында Исраиль огъулларына ёллангъан иляхий бир дин 
эди. Анджакъ Хазрети Мусадан сонъ еудийлер озь укюмдарларынынъ 
элинен Тевратта ве еудий дининде бир такъым денъишикликлер 
яптылар. Вакътынен Тевратны ве онынъ эмирлерини бильгенлернинъ 
сайысы чокъ эксильди. Айрыджа еудий миллети асырлар девамында 
айры-айры къабилелер шекилинде сюргюнликте яшадылар. Бу 
себепнен еудийлернинъ китапларынынъ ве иман эсасларынынъ 
бильдирген шейлер чокъ вакъыт сонъ белли олды. Бу себпле 
еудийликнинъ иман әсаслары Муса б. Меймун тарафындан 1180 
сенелерде (Хазрети Мусадан 2000 сенеге якъын бир девирден сонъ) 
Ислямнынъ аментюсине бенъзетилип 13 мадде алында шу шекильде 
бельгиленди: 

1 - Танъры эр шейнинъ яратыджысы. 

2 - Танъры Ехова бир ве ондан башкъа Танъры ёкъ. 

3 - Танъры ильк ве сонъ яратыджы. 

4 - Ибадет анджакъ Танъры Еховагъа япылыр, ондан башкъасына 
ибадет этильмез. 

5 - Пейгъамберлернинъ бутюн сёзлери догъру. 

6 - Хазрети Муса пейгъамберлернинъ энъ буюги. 

7 - Элимиздеки Теврат, Танъры Ехова тарафындан Мусагъа 
берильген. 

8 - Теврат денъиштирильмеген ве Танърыдан башкъасы 
тарафындан да ёлланылмагъан. 

9 - Инсанларнынъ япкъанларыны ве тюшюнгенлерини Танъры 
билир. 

10 - Танъры Ехова эмирлерине уйгъанларны мукяфатландырыр, 
уймагъан ларны джезаландырыр. 

11 - Танъры, Месихни ёллайджакъ. Кечиксе биле о бекленмели. 

12 - Танъры Ехова истеген бир вакъытта олюлер тириледжек. 

13 - Ехованынъ бедени ёкъ. О ич бир шейге бенъзетильмез. 
Ялынъыз Онъа дуа этилир. 


Аллах тарафындан Хазрети Мусагъа вахий этильген диннинъ 
әсасы, дигер иляхий динлерде олгъаны киби Тевхидге эсаслангъан. 
Анджакъ бозулгъан Тевратнынъ базы болюклерине бакъкъанда 
Танърынынъ бир такъым инсан хусусиетлерине бенъзетильгени 
корюнмекте. Аллахнынъ инсан сыфатларынен бильдирильмеси ве 
васыфландырылмасы, динлернинъ асыл гъаеси олгъан Танърынынъ 
бир олгъанына инанувгъа (тевхидке) зарар бере. 

А - ТАНЪРЫ ЕХОВАНЫНЪ МИЛЛИЙ БИР ТАНЪРЫ 

ОЛМАСЫ 

Еудийликте Аллах - Яхве, Ехова, Элохим, Адонай киби исимлернен 
анъыла. Еудий лерге коре, Раб - еудий миллетини сечкен ве бу халкъкъа 
даа чокъ къыймет берген. Дигер инсанларнынъ еудийлер къадар бир 
къыймети ёкътыр. Эфенди миллет - еудийлердир. Еудийлерге маниа 
олгъан эр миллет олюмни хакъ эткен сайыла. (Тесние [Второзаконие], 
7- баб.) 

Ябанджы миллетлернен муджаделеде Танъры Ехова, эр 
вакъыт Исраиль Огъулларына ярдым эте. Ве санки Танъры 
Мысырдан чыкъкъанда Исраиль Огъулларына хырсызлыкъ 
япмаларыны биле әмир эте. Бу хусус Тевратта шойле анълатыла: 
«Ве кеткенинъиз вакъыт эли бош кетмейджексинъиз. Эр къадын 

къомшусындан ве эвиндеки мусафирлеринден кумюш, алтын эшья 
ве аш истейджек, огъулларынъызны ве къызларынъызны оларнен 
гузеллештиреджексинъиз, ве Мысырлыларнынъ малларыны 
хырсызлайджакъсынъыз» (Чыкъыш [Исход], 3/21 - 22). 

Кене Танъры Ехова Исраиль Огъулларына ваде эткен 
топракъларны эльде этмелери ичюн къаршыларына чыкъкъан эр 
кесни ольдюрмелерини тевсие эткен: «Ве шимди Раббининъ сёзлерини 
динъле, шимди бар душманынъны ур ве оларнынъ эр шейлерини 
бутюнинен ёкъ эт. Оларны аджыма, эркектен-къадынгъа, баладан- 
эмзикли олгъангъа, бугъадан-къойгъа, деведен-эшекке къадар эпсини 
ольдюр» (I. Самуил 15/2 - 3 ; 32 - 33). 

Корюнгени киби Исраильнинъ Танъры Ехова, бир такъым диний 
ве ахлякъий темеллерни ёкъ киби сайып, еудийлернинъ янында ер 
алгъан ве дигер миллетлерге къаршы еудийлерге девамлы фаркълы 
мунасебетте олгъан. Бу себепнен еудийлик - миллетке аит бир дин, бу 
тарафынен бутюн инсанлыкъкъа аитликтен узакъ. 

Б - ТАНЪРЫ ЕХОВАНЫНЪ ИНСАНИЙ ХУСУСИЕТЛЕР ТА- 
ШЫМАСЫ 

Еудийликтеки танърыгъа олгъан иманнынъ башкъа бир хусусиети 
- Танъры Ехованынъ бир такъым инсаний хусусиетлер ташымасыдыр. 
Анджакъ еудий алимлери бу хусусиетлернинъ меджазий, кочьме 
манада олгъаныны анълаталар. Танъры инсанларгъа анълайышлы бир 
тильнен лаф эткени ичюн, бу ифаделерни къуллангъан дейлер. 

Амма Тевратта Танърынынъ сырадан инсаний хусусетлернен 
бирликте анъылмасы, бу чешит изаатларны чюрютеджек бир әсас 
такъдим эте. Буларны шойле сыраламамыз мумкюн: 

Тевраткъа коре Танъры, алемни алты куньде яраткъан ве единджи 
куньде раатлангъан. (Теквин [Бытие], 2/3) 

Кене Танъры Хазрети Якъубнен курешкен ве Якъуб Танърыны 
енъген. Бу себепнен де Хазрети Якъубгъа Танъры тарафындан 
«Танърыны енъген» манасыны анълаткъан «Исраиль» ады берильген 
(Теквин [Бытие], 32/22 - 32). 

Тевраткъа коре Раб пахылдыр, очь, интикъам алыр ве ачувланыр, 
душманларына кин, нефрет, гъадап тутар, о, синъирленир (Наум, 1/1- 
5). 

Еудий танърысы чёкюп отурыр, союныр, чыплакъ долашыр, 
къашкъырлар киби улур (Михей, 1/8; Сайылар [Числа], 24/9). 

В - ТАНЪРЫГЪА ОГЪУЛ ИСНАДЫНДА БУЛУНМА 

Айрыджа еудийлер, сюргюнликте гъайып олгъан Тевратны 
текрар Танърынынъ эмиринен янъыдан язгъаны ичюн Узейирге 
(ибранийджеде Ездра) арткъач бир шерефте булунып, оны Аллахнынъ 
огълу оларакъ къабул эткенлер. Бухусус Къуран-ы Керимде ачыкъ бир 
шекильде ифаде этильген (Тёвбе, 9/30). Денъиштирильген Тевратта 
Узейирнинъ (Ездра) Аллахнынъ огълу олгъаны ачыкъ бир шекильде 
бильдирильген ве еудийлерге коре Ездра чокъ эмиетли бир иш япкъан. 
Бу себепнен еудийлер оны юджельткенлер, бир къысмы онъа «Ездра 
энъ буюк инсан» деген, бир къысмы да «о, экинджи Муса, атта Мусадан 
биле устюн» деген. (Экрем Сарыкъчы огълу. Ильк девирден шимдики 
девирге къадар динлер тарихы. Ыспарта, 1999, с. 225). Аз бир къысмы 
исе оны юджельтювде даа да илериге кетип «онынъ инсанлардан 
устюн бири олгъаныны, атта танърынынъ огълу ола биледжеги»ни 
сёйлегенлер. Къуран да еудий тарихындаки бу вакъиагъа дикъкъат 
чеккен. Анджакъ Теврат догърудан Ездранен багълы олмаса да 
Аллахнынъ огълу денильмеси вакъты-вакътынен раст келе ве еудийлер 
ичюн де «Аллахнынъ огъуллары» ифадеси сыкъ-сыкъ кечмекте (Теквин 
[Бытие], 4/2 - 4; Чыкъыш [Исход], 4/22 - 23; Тесние [Второзаконие], 14; 
II. Самуил, 7/14; Эйюб, 1, 6). 

Еудийлернинъ Танъры тюшюнджесине коре Танъры Ехова 
- тек еудийлернинъ танърысыдыр. О, инсан шеклинде ер юзюне 
энген, инсанларнен корюшкен, аш ашагъан, сув ичкен, болдургъан, 
раатлангъан, къокълагъан, аякъларыны ювгъан, я да инсанларнен 
курешип енъильген бир танъры. 

II - ХРИСТИАНЛЫКЪТА ТАНЪРЫГЪА ИМАН ВЕ ТЕСЛИС 

Еудийлернинъ иман әсаслары насыл чокъ сонъра топлангъан 
олса, христианлыкънынъ иман әсаслары да Хазрети Исадан учь- 
дёрт асырдан сонъ (Милядий IV ве V асырларда) топлангъан. 
Христианлыкънынъ иман әсаслары, христиан дин адамларынен 
укюмдарларнынъ бераберликте япкъан «Консиллер»де бельгиленген 
ве иман әсаслары оларакъ къабул этильген. Булар: 

1 - Къудретли Баба Танърыгъа, 

2 - Танърынынъ Огълу Раб Исагъа, 

3 - Раб Исанынъ Мерьем ве Мукъаддес Рухтан догъгъан 
олгъанына, 

4 - Исаннынъ Рим велиси Платус девринде хачкъа мыкъланып 
ольгенине ве комюльгенине; 

5 - Исанынъ учюнджи кунь олюлер арасындан тирильгенине; 

6 - Тирильген Исанынъ коклерге юксельгенине; 

7 - Оны Бабанынъ сагъ тарафында отургъанына; 

8 - Исанынъ инсанларны соругъа чекмек ичюн текрар келеджегине; 

9 - Мукъаддес Рухкъа; 

10 - Мукъаддес кильсеге; 

11 - Гуняхларнынъ багъышланаджагъына; 

12 - Олюлернинъ тириледжегине ве сонъсуз аяткъа иман этелер. 

Христианлыкънынъ иман эсасларыны анъламакъ гъает 

муреккеп. Чюнки о, еудийлик ве Ислямдан фаркълы. Еудийликте 
Теврат, Ислямда исе Къуран динлернинъ меркезлерини тешкиль эте. 
Демек, пейгъамберлер бу вахийлернинъ тышында къалып, тек вахийни 
теблигъ этелер. 

Шимдики девирдеки христианлыкъта исе вахий, Исанынъ этке 
ве кемикке чевирильген маиети сайыла. Исанынъ асыл озю вахий ве 
келям. Христианларгъа коре Иса, Къуран ве Теврат киби бир вахий 
китабы кетирмеген. Христиан Инджиллери де Исанынъ бир китабы 
дегиль. Инджиллер Исанынъ аятыны анълатмакъ ичюн онынъ 
олюминден сонъ талебелери тарафындан язылгъаныны айталар. 

Бу себепнен христианларгъа коре Исанынъ ваазларындан даа 
эмиетли олгъан шей, Исанынъ Танърынынъ огълу оларакъ догъмасы, 
о шекильде яшамасы, хачкъа мыкъланмасы, даа сонъра да олюлер 
алеминден тирилип текрар дюньягъа къайтмасы ве Танърынынъ 
янына чыкъып сагъ тарафына отурмасыдыр. 

Бу изаатлар, христианлыкънынъ иман эсасларынынъ темеллерини 
тешкиль эте. Бу себепнен, христианларнынъ Исагъа ве теблигъ эткен 
бакъышларынен мусульманларнынъ Хазрети Мухаммед -салляллаху 
алейхи ве селлем- ве теблигъине бакъышлары арасында буюк фаркълар 

бар. Чюнки Ислям динининъ эсасыны Тевхид иманы тешкиль эте. 
Аллахнынъ бар олувы, бирлиги, ортагъы ве бенъзерининъ олмагъаны, 
догъмагъаны ве догъурмагъаны, тек яратыджынынъ анджакъ о 
олгъаны бу иманнынъ темелли әсасыдыр. 

Христианлыкъта исе Танърыгъа иман - Баба Аллах, Огъул Иса 
ве Мукъаддес Рухтан тешкиль олгъан теслиске инанувгъа таяна. Бу 
иманда Аллахкъа инсаний сыфатлар юклене, анджакъ бир инсан олгъан 
Исагъа исе иляхий хусусиетлер бериле. Бу исе иляхий динлернинъ 
эсасыны тешкиль эткен Тевхид инанувына бюс-бютюн терстир. 

Эр не къадар христианлыкънынъ иман әсаслары IV ве V 
асырларда ерлештирильсе де Мукъаддес Рухнынъ, Баба ве Огъулнен 
багъланувы, буларнынъ бир-бирлерине къаршы аллары, айрыджа 
Хазрети Мерьемнинъ мевзусы, Инджиллернинъ сайысы киби 
мевзуларда кечмиште ве шимдики девирде христиан мезхеплери 
арасында узундан узун давалашылгъан. Бир-бирлерине уймагъан бу 
давалашувлар нетиджесинде христианлыкъта чешит мезхеплер пейда 
олды. 

А - ТЕСЛИСНИНЪ ХРИСТИАНЛЫКЪКЪА КИРЮВИ 

Бирден чокъ танрыгъа инанув къадимий Мысырда, юнан ве узак 
шаркъ динлеринде де бар эди. Бу чешит инанувлар, инсанларнынъ 
дин буюклерини ве падишаларыны Танърылаштыргъанлары ичюн 
пейда олды. Хазрети Исанынъ дюньядан айрылмасынен ёлбашчысыз, 
рехберсиз къалгъан ве чешит ишкенджелерге тутулгъан христианлыкъ, 
этрафтаки медениетлернинъ ве динлернинъ тесиринде къалды. 
Эсанен янъы христианлар эйкельге ибадет эткен ве ширк адетинден 
кельгенлери ичюн теслис иманыны къабул этмеге якъын эдилер. 

Исадан сонъ христиан олгъан ве юнан фельсефесини де яхшы 
бильген Павлос, христианлыкъны тевхидден теслиске алып бараджакъ 
урлукъларны ве темеллерни атты. Бу ал, халкъ ичюн да онъайтлы 
кельди. Чюнки умумий оларакъ халкъ, тарафдарлыкъ себебинен 
еудийликтен; орта ёллы олгъаны себебинен де эйкельджиликтен 
хошланмай эди. Олар, аталарындан огренгенлери чокъ танърылы 
имангъа да тере олмагъан бу янъы дин тюшюнджесинен чешит 
арзуларыны къандырув имкяныны тапкъан олдылар. 

Павлоснынъ диний исляатларынынъ ярдымынен эски 

инанувнен христианлыкъ арасындаки тесирлешюв ве медениет алыш- 
вериши бите. Шимдики вакъытта бир чокъ илим адамлары, теслис 
иманынынъ пейда олувында бу эски медениетлернинъ, эсасен юнан 
фельсефесининъ зиядесинен тесири олгъаныны айталар. 

«Учьлю Бирлик» ифадеси, Инджиллернинъ ич бир еринде 
кечмей. Бу ифаде христианлыкъ тарихында биринджи кере 180 
сенеси Антакиялы папаз Теофил тарафындан къулланылгъан. Учьлю 
Бирлик ифадеси, Исадан сонъ язылгъан Матвей Инджилиндеки «Баба, 
Огъул ве Мукъаддес Рухнынъ адына кетинъиз ве инсанларны вафтиз 
(чокъундырув) этинъиз» ифадесинден пейда олды (Матвей, 28/19). 

Христианлыкъта олгъан бу «Учьлю Бирлик» иманынынъ 
анълашылмасы пек къыйын. Христиан дин адамлары да буны 
анъламанынъ чокъ къыйын олгъаныны, бунынъ бир сыр олгъаныны, 
анджакъ иман бакъышындан бу шекильде инанувнынъ керек 
олгъаныны айталар. Бу иман Танърынынъ бирлигине, юджелигине, 
яратыджы къудретине кольге тюшюрмекте ве Тевхид иманыны 
бозмакъта. Бунынъ бир башкъа тарафы да Танърыгъа огъулны ортакъ 
къошмакънен, оны яратылгъанларнынъ дереджесине тюшюрмекте. 
Бу да эр шейни яраткъан ве инсаний сыфатлардан узакъ олгъан Юдже 
Яратыджыгъа ярашмагъан бир кучьсюзлик ифадесидир. 

Б - ТЕСЛИСНИНЪ ӘСАЛ АРЫ 

Христианлыкъта иманны тешкиль эткен теслиснинъ учь темель 
әсасы бар. Булар - Баба, Огъул ве Мукъаддес Рухтан ибареттир. 
Христианлыкънынъ аелында олмагъан бу иман шекили, Хазрети 
Исадан сонъ, Кильсе бабалары тарафындан Консиллерде тюшюнип 
чыкъарылгъан. 

1 - Баба Таньры 

Христианларгъа коре «Баба», эр шейнинъ яратыджсы олгъан 
Танърынынъ адыдыр. О, эбедий, эр шейни бильген, кучьлю, ве 
мерхамет саибидир. Анджакъ Баба Таньры, яратув ишини Огъул 
Исагъа берген. Кене Баба Танъры, эсап кунюнинъ акими олмасынен 
берабер, инсанларны соругъа чекмек векялетини Исагъа берген, Иса 
къыяметте инсанларны соругъа чекмек ичюн Бабанынъ янындан 
ашагъы тюшеджек. Чюнки оларгъа коре Иса, Танърыдан догъгъан бир 
танъры. 

2 - Таньры Огълу Иса 

Христианлар Исагъа бирден чокъ сыфат иснат этелер. Оларгъа 
коре Иса Танърынынъ огълу олгъаны ичюн о, Танъры ве бир инсан 
киби ер юзюнде яшагъаны ичюн, бир инсан сайыла. Айрыджа 
Христианлар; Раб - Месих ве Танъры ифаделерини Иса ичюн де 
къулланалар. Христианлар Хазрети Исанынъ танърынынъ огълу 
олгъаныны, Милядий 325 сенеде Изникте топлангъан Консильде 
къабул эткенлер. 

Христианларгъа коре, Иса Танърынынъ Огълу олгъаны ичюн, 
эбедий ве яратылмагъан. Анджакъ Иса, Танъры ярдымынен Мерьемден 
бир инсан оларакъ догъгъан. Лякин Онынъ ер юзюнде инсан оларакъ 
яшамасы, Танърынынъ огълу олмасына маниа дегиль. 

Христианлыкънынъ ильк йылларындан башлап бир къысым 
христиан дин адамлары, Хазрети Исанынъ акъикъатта танъры 
олмагъаныны, тек бир Пейгъамбер олгъаныны айталар. Даа ильк 
девирде ортагъа чыкъкъан бу «тек танъры» фикирлерининъ 
рехберлигини Искендерие кильсеси папазы Арьюс (Милядий 250 
- 336) япкъан. Арьюс ве издешлери бу фикирлерни ресмий кильсе 
тарафындан япылгъан янълыш ёл деп тарифлегенлер. Оларнынъ 
бир къысмы ольдюрильген, бир къысмы да сюргюн этильген. Ильк 
девирлерде башлагъан бу давалар, даа сонъки девирлерде де девам эте. 

Христианларда Исагъа айны заманда инсан сыфаты бериле. 
Оларгъа коре Иса Танъры олгъаны киби, айны заманда къусурыз бир 
инсандыр. О, Мерьемден догъгъан ве гуняхсыздыр. О, джисманий ве 
рухий тарафтан чокъ азап чеккен, къамчылангъан ве сонъунда хачкъа 
мыкъланып керчектен ольген. Даа сонъра тирилип коктеки Бабанынъ 
янына чыкъкъан. 

Христианларнынъ Исагъа берген сыфатлардан бири де Рабдыр. 
Христианлар бу векялет ве итибарнынъ Исагъа Танъры тарафындан 
о, тирильгенде берильгенине инаналар. Бу унван, Исанынъ Танърынен 
инсанлар арасындаки тек васытаджы олгъанына ишарет эте. 
Христианларгъа коре Иса, Раб сыфатынен эсап кунюнде Танърынынъ 
сагъ тарафына отурып махкемеджи оларакъ инсанларны эсапкъа 
чекеджектир. Христианлар, Исагъа Месих де дерлер. 

Христианлар Исагъа айрыджа «Танъры Келямы» да дейлер. 
Оларгъа коре Танърынынъ сёзю, Исада этке ве кемикке чеврилип, 

инсан киби корюнген. Келям сыфатынен Исанынъ озю вахий сайыла 
ве ондан башкъа вахий ёкътыр. 

Къуранда да Исанынъ Аллахнынъ бир келимеси олгъанындан сёз 
әтиле (Бакъара, 2/45; Ниса, 4/171). Анджакъ бу сёз, христианлыкътаки 
киби бир мананы ифаде этмей. Къурандаки бу ифаденинъ манасы, 
Хазрети Исанынъ, Аллахнынъ «ол» эмиринен бабасыз оларакъ 
муджизевий бир шекильде дюньягъа кельмеси демектир. Юдже Аллах, 
Джебраиль васытаджылыгъынен Хазрети Мерьемге дюньягъа бир бала 
кетиреджегини хабер эткен ве нетиджеде Хазрети Иса Аллахнынъ бир 
эмири оларакъ Мерьемден догъгъан. Иште, Юдже Аллахнынъ Хазрети 
Мерьемге етиштирген иляхий хаберге «сёз» денильген. Ислямда 
Хазрети Иса анджакъ инсанлар ичинден ёллангъан бир пейгъамбер 
сайыла. О, Танъры, Раб ве Танърынынъ огълу киби озюне иляхлыкъ 
къошулгъан васыфлардан узакътыр. 

3 - Мукъаддес Рух 

Христиан теслисининъ учюнджи къысмы «Мукъаддес Рух» тыр. 
Христианлыкътаки имангъа коре Мукъаддес Рух да танърысал бир 
махлюкъ. Мукъаддес Рух, христианларнынъ базыларына коре тек 
Баба Танърыдан, базыларына коре исе эм Бабадан, эм де Огъул Исадан 
ортагъа чыкъкъан. Христиан дин адамлары, 381 сенеси Истанбулда 
топлангъан консильде Мукъаддес Рухнынъ да танъры олгъанына 
къарар бергенлер ве теслисни екюнлегенлер. 

Христианларда Мукъаддес Рухнынъ Аллах киби эр ерде олгъаны 
сайыла. Инсанларгъа яхшы тюшюнджелер ильхам эте. О, анджакъ 
вафтизнен инсангъа кире ве оны юджельте. Баба, бутюн ишлерини 
онен япа ве кучюни эр даим онен косьтере. Мукъаддес Рух, христиан 
дин адамларына Танърынынъ ильхамыны етиштирген, кильсени 
хаталардан къорчалагъан ярдымджы танъры киби сайыла. 

Христианлыкътаки имангъа коре, Баба, Огъул ве Мукъаддес 
Рух бир маддеде топлангъан учь айры махлюкъ ве эпси де эбедийдир. 
Анджакъ христианлар, Мукъаддес Рухнынъ Бабадан ве Огъулдан 
насыл чыкъкъаныны, асыл алынен тек бир маддеден мейдангъа 
кельгени алда насыл учь айры шахсиет оларакъ корюнмеси ве 
учюнинъ де эбедий олгъанларыны анълатып оламайлар. Япылгъан 
изаатлар да къанаатлендирювден узакътыр. Бу мевзуда айткъанлары 

сонъ сёз, «башта ич сораштырмайып иман эт, сонъ Мукъаддес Рух 
васытаджылыгъынен керчекни огренеджексинъ» демектен ибареттир. 

Христианлыкътаки Мукъаддес Рухкъа иман, Ислямнынъ 
Мукъаддес Рух тюшюнджесинден бутюнлей фаркълыдыр. Ислямгъа 
коре Мукъаддес Рух, вахий мелеги олгъан Джебраильнинъ дигер бир 
ады сайыла. Хазрети Мерьемге Исаны мужделеген махлюкънынъ 
ады христианлыкъкъа коре Мукъаддес Рух сайылса, Ислямгъа коре 
исе бу буюк мелеклерден бири олгъан Джебраиль -алейхисселям- 
дир. Христианлар, Мукъаддес Рухнынъ яратылмагъанына, онынъ 
теслиснинъ эсасларындан бири олгъанна инаналар. Мусульманларгъа 
коре исе Джебраиль, Пейгъамберлерге вахий кетирмек вазифеси 
берильген бир мелек ве Аллахнынъ махлюкъыдыр. 

Корюнгени киби христианлыкъта иманнынъ энъ әсас темели 
- теслис иманы, Хазрети Исадан учь асыргъа якъын бир девирден 
сонъ христиан дин адамлары тарафындан бильдирильген. Кильсе 
325 сенеси Хазрети Исаны Огъул Танъры оларакъ къабул эткен, 381 
сенеси исе Мукъаддес Рухны къошып теслисни екюнлеген. Нетидже 
оларакъ христианлар Баба Аллахнынъ - яратыджы, Огъул Исанынъ - 
къуртарыджы ве Мукъаддес Рухнынъ да такъдис этиджи (инсанларгъа 
итирам косьтерджи ве оларгъа яхшы тюшюнджелер ильхам этиджи) 
олгъанына инаналар. 

Теслиснинъ пейда олмасындан сонъ кечкен бу узун муддет 
биле, керчек христиан иманынынъ вакъыт кечмесинен насыл 
бозулып теслиснинъ сонърадан уйдурылгъаныны ачыкъ шекильде 
косьтермекте. Бу девирден сонъ да христианлар арасында иман 
мевзуларында пек чокъ давалар олып кечти. Христиан дин адамлары 
янъы къарарлар алалар, бу къарарларнынъ да Мукъаддес Рухнынъ 
ярдымынен алынгъаны ичюн догъру олгъаныны ве озьлерининъ бу 
мевзуларда янъылмайджакъларыны иддиа этелер. 

В - ИСЛЯМДА АЛЛАХКЪА ИМАН ВЕ ТЕВХИД ИМАНЫ 

1 - Тевхид иманынынъ дигер динлернинъ Танъры иманынен 
тенъештирилюви. 

Ислямда иманнынъ эсасыны, алемлернинъ Рабби олгъан 
Аллахкъа иман этюв тешкиль эте. Аллах коклерни, ерни, аятны, 
олюмни яраткъан, сонъсуз ве эбедий бир тек Иляхтыр. Джанлыларгъа 


71 



ДИНЛЕР ТАРИХЫ 


рызыкъ берген, дюньядаки кучюк я да буюк эр алны ве ишни бильген 
анджакъ Одыр. О догъмагъан ве догъурмагъандыр. Тектир, ортагъы 
ве бенъзери ёкътыр. Инсан яратылувына коре Оны догърудан догъру, 
беш дуйгъусынен анълап оламаз. Хазрети Муса Оны козьлеринен 
корьмекни исрар эте. Амма Аллахнынъ къаршы дагъда Озюни бир ан 
бильдирмесине даянамайып эсини джойгъан ве оны дюнья козюнен 
корип оламагъан. 

Ислям дининде иман Юдже Аллахнынъ яраткъан махлюкъларгъа 
бурюнмесине иман этмекни къабул этмез. Билингени киби 
христианлыкъта Танъры, яратылгъан олгъан Исада келям шеклинде 
мейдангъа чыкъкъан ве Раббге ортакъ къабул этильген. Бойлеликнен 
христианлыкъта Танъры, инсан севиесине тюшюрильген, инсан да 
Танъры дереджесине юксельтильген. 

Еудийликте де Танърынынъ отурмасы, турмасы, курешмеси 
ве интикъам алмасы киби инсаний сыфатлар иснат этильген, амма 
Ислямдаки иман буны ич бир шекильде къабул этмей. Ислямгъа коре 
Аллах Тааля бутюн инсаний сыфатлардан узакъ олып яраткьаны ич 
бир махлюкъкъа ошатылмаз. 

Ислямда мелек, джин я да башкъа бир махлюкънынъ Аллахнынъ 
яратыджылыгъына ярдымджы олмасы, Аллахнынъ такъдир ве 
татбикълерине къарышув киби бир иман да кесинликнен ёкътыр. 
Юдже Аллах бу мевзуда шойле буюра: «Де ки, Аллахнынъ тышында 
танъры дегенинъиз шейлерни чагъырынъ. О тюшюнип чыкь- 
аргъанынъыз танърылар не коклерде ве не де ерде зерре агъыр- 
лыгъы къадар биле бир шейге саип дегильдирлер. О танърылар- 
нынъ, коклернинъ ве ернинъ яратылувы ве идаресинде ич бир 
ортакълыгъы ёкъ. Аллахнынъ олардан ич бир ярдымджыгъа 
ихтияджы ёкъ» (Себе, 34/22). «Мен оларны, не коклернинъ ве 
ернинъ, ве не де озьлерининъ яратылувында азыр булундырма- 
дым; ёлдан саптырыджыларны (озюме) ярдымджы туткъан да 
дегилим» (Кехф, 18/51). 

Ислям дини чокъ танърыгъа инангъанларнынъ иддиа эткенлери 
киби Танърынынъ бир я да даа чокъ къадын алып, олардан огъуллары 
ве къызлары олмасы киби тюшюнджелерни де кесинликнен къабул 
этмез. 

Ислямда дигер динлерде олгъаны киби Танърынынъ 

махлюкъларыныэшитмесиичюнвасытаджытанърысалмахлюкъларгъа 
я да азиз кишилерге ихтияджы олгъаны киби бир тюшюнджени де 
къабул этмез. Ислямгъа коре Аллах, инсангъа озюнден биле дааякъын. 
Юдже Аллах бу керчекни шойле анълата: 

«Ант олсун, инсанны биз яраттыкъ ве нефсининъ онъа фы- 
сылдагъанларыны билирмиз ве биз онъа шах дамарындан даа 
якъындырмыз» (Къаф, 50/16). 

Ислям дини христианлыкътаки киби, дин адамларынынъ 
янъылмайджакъларыны ве Танъры адына укюм бермелерини къабул 
этмез. Айрыджа оларнынъ къарарларыны иляхий вахий киби къабул 
этильмесине де къаршы чыкъар. Буны Аллахкъа ортакъ къошмакъ 
шекилинде къабул этер. Къуранда шойле буюрыла: «Олар, алимлери- 
ни ве рахиплерини де озьлерине Раб этиндилер» (Тевбе, 8/31). Бу 
аетни эшиткенлеринде шашыргъан сахабелерине Хазрети Пейгъамбер 
-салляллаху алейхи ве селлем- шойле джевап берген: «(Христиан дин 
адамлары) Аллахнынъ хелял къылгъанына харам, харам къылгъанына 
хелял дегенлер, иште, бу оларгъа ибадет этмек (оларны Раб этинмек) 
демектир». (Кениш изаат ичюн бакъ. Эльмалылы М. Хамди Языр, Хакъ 
Дини Къуран Тили, IV, 317). 

Аллахнынъ барлыгъыны, тек Онынъ бильдиргени къадар бильмек 
мумкюн. Онынъ бильдирмеген хусуслар, ич бир махлюкъатнынъ 
анълап оламайджакъ бир сыр оларакъ къалыр. Чюнки инсаннынъ 
акълы Аллахны бутюн маиетинен анълап оладжакъ бир кучь ве 
къабилиетке саип дегиль. Инсан акълы сынъырлы олып, сынъырсыз 
олгъан Юдже Аллахны толусынен анъламакътан аджиздир. Биз 
къуллар, Оны анджакъ кене бизге бильдиргени сыфатлары къадарынен 
танымамыз мумкюн. 

Бу ерде Ислямнынъ иляхлыкъ тюшюнджелерининъ яхшыджа 
анълашылмасы ичюн иман нокътаи назарындан Аллахнынъ 
сыфатларыны анълатмагъа чалышаджакъмыз. Ве айны заманда 
дигер динлердеки янълыш иляхлыкъ тюшюнджелерине де дикъкъат 
этеджекмиз. 

Юдже Аллахнынъ сыфатлары Затий ве Субутий сыфатлар олмакъ 
узьре эки къысымгъа айырыла. Затий сыфатлар, Аллахнынъ заты (озю) 
нен алякъалы олып, Онынъ тышында ич бир инсаний махлюкъкъа 
къошулмаз. Субутий сыфатлар исе даа зияде инсанларнынъ 

анъламалары мумкюн олгъан сыфатлардыр. Анджакъ кене де Юдже 
Аллахнынъ субутий сыфатларынен инсан ве махлюкъатнынъ 
сыфатлары арасында бир бенъзерлик ёкъ. Бу сыфатлар, анджакъ 
инсанлар Аллахны даа яхшы танымаларына ярдымджы ола. Меселя, 
Аллахнынъ корьмесинен инсанларнынъ корьмеси айны дегиль. 
Инсаннынъ корип олмасы ичюн козь мучесине ихтияджы бар. Онынъ 
исе - Юдже Аллахнынъ корьмек ичюн козь мучесине ихтияджы ёкъ. 
Онынъ корьмеси инсаннынъ корьмеси киби сынъырлы да дегиль. 

2 - АЛЛАХНЫНЪ ЗАТИЙ СЫФАТЛАРЫ 


Вуджуд (Барлыгъынынь Меджбурий Олмасы) 

Аллахнынъ бар олмасы ве мевджудиети - ич бир шейге мухтадж 
олмамасы демек. Аллах бар ве Онынъ ёкълугъы тюшюнильмез. Юдже 
Аллах бу хусуста шойле буюра: 

«Аллах, Ондан башкъа танъры ёкътыр; О, хаййдыр, къаййумдыр. 
Онъа не юкъу келир, не юкъламакъ. Коклерде ве ердекилернинъ эписи 
Онынъдыр...» (Бакъара, 2/255). 

Къыдем (Эзелий Олмасы) 

Юдже Аллахнынъ башлангъычы олмамасы демек. Башлангъыч 
киби келимелер, заманны ифаде эте. Албуки заманны да яраткъан 
Юдже Аллахтыр. О, заман ве мекяндан темиз ве узакътыр. 

Аллах Тааля «О Аллах ильктир, сонъдыр, захирдир 
(ачыкъ), батындыр (гизли)», буюра (Хадид, 57/3). Анджакъ бу 
ерде анълатылгъан «эввель» ве «ахыр» келимелери, Аллахкъа заман 
къошмай. Чюнки Юдже Аллах махлюкъат яратылмадан эвель де бар 
эди, махлюкъат ёкъ олгъандан сонъ да бар олмасы девам этеджек. 

Даа эвель ифаде этильгени киби христианлар, бир тарафтан 
Исанынъ Аллахнынъ огълу олгъаныны сёйлерлер. Бунъа коре Иса, 
Танъры тарафындан яратылгъан бир варлыкътыр. Башкъа тарафтан 
да Исанынъ, Танърынынъ эзелий бир сёзю олгъаныны да сёйлерлер. 
Бунъа коре де Исанынъ эзелий олмасы, яратылмагъан бир махлюкъ 
олмасыны анълата. Бу бир- бирине тере олгъан эки ал, яни Исанынъ эм 
Баба тарафындан яратылгъан огъул олмасы, эм де Танърынынъ эзелий, 

сонъсуз сёзю олмасы христианлыкътаки Танъры иманынынъ озь 
ичинде насыл терслешкенини ачыкъ шекильде ортагъа къоймакъта. 

Бекьа (ЭбеЬий Олмасы) 

Аллах Таалянынъ сонъу олмамасы, эбедий, девамлы олмасы 
демектир. Аллах тарафындан яратылгъан джанлы-джансыз эр 
махлюкъатнынъ белли бир эджели, сонъу бар. Аллахнынъ тышында 
эджели кельген эр шей ёкъ оладжакъ. 

Бу хусуста Юдже Аллах шойле буюра: «Аллахнен бирликте, 
даа башкъа бир танърыгъа табынып ялварма! Ондан башкъа 
танъры ёкътыр. Онынъ затындан башкъа эр шей ёкъ оладжакъ. 
Укюм Онынъдыр ве сиз анджакъ Онъа дёндюриледжексинъ- 
из...» (Къасас, 28/88). «Ер юзюнде олгъан эр джанлы ёкъ олад¬ 
жакъ. Анджакъ азамет ве икрам санби Раббинъиз заты бакъий 
къаладжакъ» (Рахман, 55/26 - 27). 

Вахданиет (Бир Олмасы) 

Ислям иманына коре Аллах бир ве тектир. Аллахтан башкъа ич 
бир яратыджы ёкътыр ве къуллукъ анджакъ Аллахкъа япылыр. Юдже 
Аллах, теслис ве ширк киби вахданиет сыфатыны бозгъан эр тюрлю 
иманны ич къабул этмез. Къуран-ы Керимде Аллахнынъ бирлигини, 
ортагъы ве бенъзери олмагъаныны анълаткъан пек чокъ ает бар: 

«Де ки: О Аллах, бирдир, Аллах самеддир. О догъурмагъан 
ве догъмагъан. Онынъ ич бир бенъзери ёкъ» (Ихляс, 112/1 - 4). 

«Аллах ич бир эвлят этинмеген. Онен бирликте ич бир танъры 
да ёкъ. Ойле олса эди, бу алда эр танъры озь яраткъаныны алыр 
кетер, кими кимнинъ узеринде юджелик иддиа этер эди. Аллах, 
инкярджыларнынъ иснатларындан узакътыр» (Муминун, 23/91). 

Дюньянынъ яратылувындаки аенкдешлик ве тертип, табиат 
къанунларынынъ энъ кучюк янълышлыкъ биле косьтермейип 
илерилемеси, яратыджынынъ бир ве тек олгъанынынъ энъ буюк 
исбатыдыр. Къуранда шойле буюрыла: «Әгер коклерде ве ерде 
Аллахтан башкъа танърылар олса эди, коклер ве ернинъ тер- 
тиби бозулыр эди» (Энбия, 21/22). Ернинъ ве кокнинъ тертиби 

бозулмагъанына ве бир эксиклик де олмагъанына коре, Яратыджы 
олгъан Аллах тектир, онынъ ортагъы ве бенъзери де ёкътыр. 

Кечкен болюклерде еудийлернинъ сюргюнликте яшагъанлары 
девирлерде джоюлгъан Тевратны, текрар топлагъаны ичюн Узейирге 
(ибраниджеде Ездра) пек буюк бир шереф костерип, оны Аллахнынъ 
огълу деп къабул эткенлерини сёйлеген эдик. Тевхидге тере олгъан бу 
хусус, Къуран-ы Керимде шойле ифаде әтиле: 

«Еудийлер Узейир [Ездра] Аллахнынъ огълу дедилер. 
Христианлар да Месих [Иса] Аллахнынъ огълу дедилер. Бу, 
оларнынъ агъызларында бошбогъазлыкъ сёзлери (керчекнен багъы 
ёкъ). Бу сёз, кяфирлернинъ сёзлерине ошамакъта. Аллах оларны 
перишан этсин. Насыл да Хакътан юз чевирелер. Еудийлер, Аллахны 
быракъып хахамларыны; Христианлар да папазларыны ве Мерьем 
огълу Месихни Раб этиндилер. Албуки оларгъа анджакъ Бир ве Тек 
Аллахкъа къуллукъ этювлери әмир олунды. Ондан башкъа ич бир 
Илях ёкъ. Аллах, оларнынъ ортакъ кошкъанлары шейлерден узакъ 
ве темиздир» (Тёвбе, 9/30 - 31). 

Къуран-ы Керим христианларнынъ Хазрети Иса Танърынынъ 
огълу деген иманларыны, бир чокъ аетте шиддетли шекильде инкяр 
эткен. «Мушриклер: «Аллах бала эдинди», дедилер. О, бундан 
узакътыр. Онынъ (балагъа) итияджы ёкътыр. Коклерде ве ерде 
не бар олса, Онынъдыр. Бу хусуста янынъызда эр анги бир де- 
лиль ёкътыр. Аллах акъкъында бильмеген бир шейинъизни 
сёйлемектесинъизми? Де ки: Аллах акъкъында ялан уйдургъан- 
лар асла къуртулышкъа иришалмазлар» (Юнус, 10/68 - 69). 

Теслис мевзусы Къуран-ы Керимнинъ Маиде суресинде арды- 
сыра кельген 72 - 76 нджы аетлеринде бойле анълатыла: 

«Ант олсун ки, «Аллах кесен-кес Мерьем огълу Месихтир», 
дегенлер кяфир олгъандырлар. Албуки, Месих: «Эй, Исраил 
огъуллары! Раббим ве Раббинъиз олгъан Аллахкъа къуллукъ 
этинъиз. Билинъиз ки, ким Аллахкъа ортакъ къошса, мытлакъа 
Аллах онъа дженнетни харам этер; артыкъ онынъ ери атештир 
ве залымлар ичюн ярдымджылар ёкътыр», деген эди. Ант ос- 
лун, «Аллах - учьнинъ учюнджисидир», дегенлер де кяфир ол¬ 
гъан эдилер. Албуки, тек бир Аллахтан башкъа ич бир танъры 

ёкътыр. Әгер эвельден берли сёйлегенлеринден вазгечмеселер, 
араларындан кяфир олгъанларгъа аджы бир азап токъунад- 
жакъ. Аля Аллахкъа тёвбе этип, Ондан багъышламакъны ти- 
лемейджеклерми? Аллах чокъ багъышлайыджы, чокъ мерха- 
метлидир. Мерьем огълу Месих анджакъ бир ресульдир. Ондан 
эвель де (бир чокъ) ресуллер келип-кечкендир. Анасы да чокъ 
догъру бир къадындыр, эр экиси де аш ашар эдилер. Бакъ, 
оларгъа делиллерни насыл анълатмакътамыз, сонъ бакъ, насыл 
(хакътан) юзь чевирмектелер. Де ки: Аллахны быракъып да, сиз 
ичюн файда ве зараргъа кучю етмеген шейлерге табынмакъта- 
сынъызмы? Хакъкъы иле эшитиджи ве билиджи ялынъыз Ал- 
лахтыр» (Маиде, 5/72 - 76). 

Бу ве бунъа бенъзеген аетлерде Хазрети Исанынъ анджакъ 
бир Пейгъамбер олгъаны, инсанларны тек тевхидге давет эткени 
корюнмекте. Кене бунъа бенъзеген аетлерде Аллахнынъ бирлигине, 
ортагъы ве бенъзери олмагъанына дикъкъат этильмекте ве теслис 
киби тевхидге тере иман ич къабул этильмемекте (Бакъ Ниса, 4/171 - 
172; Маиде, 5/, 17 - 18, 109, 116 - 117). 

Инджиллерде Хазрети Исанынъ истемейип хачкъа 
мыхлангъаныны косьтерген ифаделер булуна. Меселя, Хазрети Иса 
хачкъа мыхланмакъ ичюн алып кетильгенде, оны акъаретлегенлер, 
устюне тюкюргенлер ве хорлагъанлар. Айрыджа христианларнынъ 
сёйлегенлерине коре Иса хачкъа мыхлангъаны вакъыт «Аллахым, 
Аллахым! Мени не ичюн быракътынъ?» деп юксек сеснен Баба 
Танърыдан ярдым тилеген (Матвей, 27/30, 46). 

Әгер сёйлегенлери киби Хазрети Исада иляхлыкъ сыфаты олса 
эди, о девирде кучьсюз бир алда олгъан еудийлернинъ элинде чаресиз 
къалмаз, къуртулмакъ ичюн эр алда бирисинден ярдым истемез эди. 

Хазрети Исанынъ Иляхлыгъы сёйленип, айны заманда онынъ 
ольдюрильгени де къабул әтиле. О алда онынъ олюминден сонъ 
дюнья-алем эксик бир танъры иле насыл идаре этильген? Я да онынъ 
догъумына къадар дюнья ве инсанлыкъ эксик танърыларнен идаре 
этильгенми? 

Бу ифаделерден анълашылгъанына коре, христианларнынъ 
танърысы озюни биле къорчалавда кучьсюз, заваллы бир танъры 
шеклиндедир. Ислям дини озь векиллерине тевхид хусусында гъает 

дикъкъатлы олмаларыны әмир эте, тевхидни бозаджакъ энъ кучюк 
хусусларгъа биле къаршы чыкъа. 

Ислям тарихында, Хазрети Мухаммед -салляллаху алейхи ве 
селлем- нен Неджран христианлары арасында кечкен шу вакъиа, 
оларнынъ Хазрети Исагъа Иляхлыкъ сыфатыны берювлеринде 
самимий олмагъанлары бакъымындан меракълы: 

Неджран христианларындан бир группа Ресулюллахкъа 
-салляллаху алейхи ве селлем- келип: «Къуран-ы Керимде Хазрети 
Исанынъ бабасыз олгъаныны къабул эткенинъизге коре о, Аллахтыр» 
дедилер. Бунынъ узерине шу ает назиль олды: 

«Санъа бу илим кельгенден сонъ, сенинъле бу мевзуда чек- 
келешкенлерге де ки: «Келинъиз, сизлер ве бизлер де дахиль 
олмакънен берабер, сиз озь балаларынъызны, биз озь балала- 
рымызны, сиз озь къадынларынъызны, биз де озь къадынла- 
рымызны чагъырайыкъ, сонъра дуа этейик де, Аллахтан ялан- 
джылар узерине лянет тилейик..» (Ал-и Имран, 3/61). 

Аллах Ресули -салляллаху алейхи ве селлем- ает-и керимеде 
анълатылгъан бу теклифни япкъанында, Неджранлы христианлар 
бунъа янашмадылар. Оларнынъ бу аракетлери де ачыкъ бир шекильде 
Хазрети Исанынъ Илях олмагъаныны, ве буны христианларнынъ 
озьлери де къабул эткенини косьтерди. 

Юкъарыдаки бутюн бу изаатлардан да анълашылгъаны киби, 
Ислямдаки иманнынъ темель эсасыны вахданийет принципи тешкиль 
эте. Ислям, чокъ танърыджылыкъ, ширк, теслис киби тевхид иманына 
тере олгъан бутюн ишанчларны къабул этмез. «Иляхинъиз тек бир 
Аллахтыр. Ондан башкъа илях ёктыр. О, рахмандыр, рахимдир» 
(Бакъара, 2/163). 

Мухапефетун лиль-хавадис 

(Яратылгъанларгъа Беньземемеси) 

Юдже Аллах, яратылгъанлардан ич бир шейге бенъземез. Онынъ 
ортагъы ве бенъзери ёкъ. О эр тюрлю инсаний сыфатлардан темиз 
ве узакъ. О, еудийлернинъ, инсанларнен курешкен, аш ашагъан, 
сув ичкен, болдургъан, раатлангъан, аякъларыны ювгъан танъры 
тюшюнджелеринден узакътыр. О, христианларнынъ сёйлегенлери 

шекильде бир инсан киби огъул этинме иснатларындан да узакътыр. 
О, ич бир шекильде инсангъа бенъземез. 

Къуран Инсан огълунынъ озь хаял дюньянсында тюнпонип 
чыкъаргъан ве сонъра да онъа инанып башлагъан янълыш танъры 
тюшюнджелерине шойле джевап бере: «Онынъ айнысы киби бир 
иляхнынъ булунмасы шойле турсун, Онъа бенъзер биле ич бир 
иляхёкътыр» (Шура, 42/11). 

Кьыям би нефсихи (Ич бир шейге мухтадж олмамасы) 

Юдже Аллахнынъ ич бир шейге мухтадж олмамасы, бутюн 
яратылгъанларнынъ Онъа мухтадж олмасы демектир. Юдже 
Аллахнынъ бар олмасы бир яратыджыгъа, бир замангъа ве мекянгъа 
мухтадж дегиль. Аллахтан башкъа бутюн варлыкълар бар олмаларында 
керек олса ёкъ олмаларында Аллахкъа мухтадждырлар. Юдже Аллах 
шойле буюра: «Де ки: Аллах бир тек. Аллах эр шейден мустагъни- 
дир, ич бир шейге мухтадж дегиль (Самеддир)» (Ихляс, 112/1 - 2). 
«Эй, иман эткенлер! Сиз эпсинъиз Аллахкъа мухтаджсынъыз. 
Аллах исе мустагънидир (ич бир шейге ихтияджы олмагъан- 
дыр), макътавгъа ляйыкътыр» (Фатыр, 35/15). 

3 - АЛЛАХНЫНЪ СУБУТИЙ СЫФАТЛАРЫ 

Субутий сыфатлар - инсанларнынъ анълап оладжакълары 
чешиттен сыфатлардыр. Юдже Аллахнынъ субутий сыфатларынен, 
варлыкъларнынъ сыфатлары арасында бир бенъзерлик ёкъ. Бу 
сыфатлар, ялынъыз инсанларнынъ Аллахны даа яхшы танымаларына 
ярдымджы ола. 

Аят (Тири олмасы) 

Аллах Таалянынъ тири олмасы демектир. О, аят сыфатынен эр 
шейге, къуру ве джансыз топракъкъа аят бере. Юдже Аллах шойле 
буюра: «О даима тиридир (Хайй). Одан башкъа ич бир илях ёкъ. 
О алда Онъа динде ихляслы кимселер оларакъ дуа этинъиз...» 

(Мумин, 40/65). 

Илим (Эр шейни бильмеси) 

Аллах Таалянынъ сыфатларындан бири де илимдир. Аллах эр 
шейни биле. Олгъанны, оладжакъны, кечкенни, келеджекни, сакълы 
олгъанны, ачыкъта олгъанларны биле. Аллахнынъ ильми инсан ве 
башкъа варлыкъларнынъ ильмине бенъземез, артмаз ве эксильмез. 
О, эр шейни эвельден биле. Илимнинъ акси олгъан бильгисизлик ве 
унутув исе Онынъ акъкъында ич тюнпонильмез. 

Юдже Аллах шойле буюра: «Гъайбнынъ анахтарлары Аллах¬ 
нынъ янындадыр; оларны Ондан башкъасы бильмез. О, кьара- 
да ве денъизде не бар исе, билир; Онынъ ильми тышында бир 
япракъ биле тюшмез. О, ернинъ къаранлыкълары ичиндеки 
янгъыз бир данени дахи билир. Яш ве къуру не бар исе, эписи 
ап-ачыкъ бир китаптадыр» (Әнам, 6/59). 

Семи (Эр шейни эшитмеси) 

Аллах Таалянынъ эшитмесини анълаткъан бир сыфаттыр. Аллах 
Тааля сакълы, ачыкъ, фысылты алында яваш я да юксек сеснен не 
сёйленсе эшите. Аллах Тааля эшитмек ичюн ич бир мучеге де мухтадж 
дегиль. Аетте «Къулларым сенден мени сорагъанда (оларгъа сёй- 
ле): «Мен чокъ якъыным. Манъа дуа эткен вакъытта, дуа эт- 
кеннинъ тилегине къаршылыкъ беририм. О алда (къулларым 
да) меним даветиме уйсынлар ве манъа инансынлар ки, догъру 
ёлны тапарлар» буюрыла (Бакъара, 2/186). 

Басар (Эр шейни корьмеси) 

Аллахнынъ корьмеси демектир. О, сакълы-ачыкъ, айдынлыкъ- 
къаранлыкъ - не бар олса эпсини коре. Басарнынъ акси олгъан 
сокъурлыкъ бир эксиклик олгъанындан, Аллах акъкъында 
тюнпонильмез. Мевзунен багълы бир аетте: «Шубесиз Аллах, хакъ- 
къы иле эшиткен ве корьгендир», деп буюрыла (Мумин, 40/20). 

Акъикъий муминлер бу иляхий сыфатларны бильгенлери ичюн, 
озьлерини эр даим иляхий козетюв ве незарет астында олгъанларыны 
яхшы анълайлар. 

Ираде (Тилемеси) 

Тилемек ве истемек манасыны анълата. Аллахнынъ ирадеси 
олмагъандже ич бир шей мейдангъа кельмез. Бу хусуста ает-и 
керимеде; «Де ки: Эй, мулькнинъ саиби олгъан Аллахым! Сен 
мулькюнъи тилегенинъе берерсинъ; Тилегенинъе бермезсинъ. 
Тилегенинъи юксельтир; тилегенинъи алчалтырсынъ. Бутюн 
хайыр сенинъ элинъдедир. Шубесиз сен эр шейге къадирсинъ» 
(Ал-и Имран, 3/26). «Аллах, бир шейнинъ олмасыны истегени за¬ 
ман, онъа ялынъыз ол дер ве о шей аман олур» (Ясин, 36/82). 

Кьудреш (Эр шейге кучюнинь етмеси) 

Аллах Тааля сонъсуз кучь ве къудрет саибидир. О, бу сыфатынен 
дюнья ве алемде истегени киби идаре этюв кучюне саиптир. Онынъ 
къудрет сыфатынынъ энъ ачыкъ исбаты ве тасдикъы, сонъ дередже 
тертипли бир уйгъунлыкъкъа ве низамгъа саип олгъан дюньянынъ 
бар олмасыдыр. 

Юдже Аллах шойле буюра: 

«Аллахны быракъып да, ялваргъанларынъыз (табынгъан- 
ларынъыз) бунынъ ичюн бир ерге топлансалар биле, бир синек- 
ни дахи яраталмазлар...» (Хадж, 22/73). 

«Рахманнынъ яратмасында бир тертипсизлик корип ола- 
мазсынъыз. Козьюнъи ач да бир бакъ. О ерде бир тертипсизлик 
коресинъ ми? Текрар текрар бакъ. Бир уймамазлыкъ коресинъ- 
ми?» (Мульк, 67/3 - 4). 

«Коклерни ве ерни яраткъан, буларны яратмакъ иле бол- 
дурмагъан Аллахнынъ, олюлерни тирильтмеге де кучюнинь 
етеджегини тюшюнмезлерми? Эбет О, эр шейге къадирдир» 

(Ахкаф, 46/33). 

Бу ает-и Керимеде, еудий ве христианларнынъ «Танъры 
дюньяны алты куньде яратты, болдурды ве единджи куню раатланды» 
шеклиндеки Аллахнен багълы янълыш ишанчларына да бир ишарет 
япыла. 

Келям (Кьонушмасы) 

Аллах Тааля бу сыфатынен пейгъамберлерине китаплар 
ёллагъан, Муса -алейхисселям- киби базы пейгъамберлеринен де 
лаф эткендир. Юдже Аллахнынъ келям сыфатынынъ маиетини, биз 
къуллары тарафындан там оларакъ бильмек мумкюн дегиль. Аетте 
шойле буюрыла: «Әгер ер юзюндеки тереклер къалем, денъ- 
из де, аркъасындан еди денъиз къошуларакъ (мерекеп олса), 
кене Аллахнынъ сёзлери (язмакънен) тюкенмез. Шубе ёкъ ки, 
Аллах мытлакъ гъалип ве икмет саибидир...» (Локъман, 31/27). 
Онынъ келямы, сес ве арифлерден мейдангъа кельмеген. Аллах Тааля 
бу сыфатынен әмир этер, ясакълар ве къулларына пейгъамберлер 
васытасынен чешит хаберлер берер. 

Теквин (Яратмасы) 

Теквин - мейдангъа кетирюв, ёкътан бар этюв манасыны анълата. 
Юдже Аллах Бир Тек Яратыджыдыр. О, башлангъычы ве сонъу 
олмагъан ильминен, истегени эр шейни сонъсуз кучь ве къудретинен 
яраткъан. Яратмакъ, рызыкъ бермек, тирильтмек, ольдюрмек, азап 
этмек теквин сыфатынынъ нетиджесидир. Юдже Аллах шойле буюра: 
«О яраткъан, бар эткен ве барлыкъкъа шекиль берген Аллах- 
тыр. Энъ гузель исимлер Онынъдыр. Коклерде ве ерде бар ол- 
гъан эр шей Оны тесбих этер» (Хашр, 59/24). 

ОКЪУВ ПАРЧАСЫ 

Еудийлернинъ инсанларнен курешкен Таньрысы 

Еудийлернинъ бу кунь къабул эткенлери Тевраттаки еудий 
Танъры Ехова, Хазрети Якъубнен куреше ве онъа енъиле. Бу куреш 
сонунъда Танъры, Якъубгъа «Танъры иле урушкъан», «Танърыны 
енъген» деген маналарны анълаткъан «Исраиль» лагъабыны бере. Бу 
себепнен еудийлерге Исраиль огъуллары деп де айтыла. Вакъиа Теврат 
Китабында шойле анълатыла: 

«Бир адам кунь агъаргъангъа къадар Якъубнен курешти. Якъубны 
енъип оламайджагъыны анълагъанынен, онынъ баджакъ кемигининъ 
башына чарпты. Ойле ки, курешкенде Якъубнынъ баджакъ кемиги 
чыкъты. Адам: «Ташла мени, кунь агъара» деди. Якъуб: «Мени такъдис 
этмегендже сени къалдырмам» деп джевап берди. Адам: «Адынъ не?» 
деп сорады. О да «Якъуб» деди. Адам: «Артыкъ санъа Якъуб дегиль, 
Исраиль дениледжек» деди, «Чюнки сен Танърынен курешип, оны 
енъдинъ», деди. Якъуб: «Лютфен, адынъы айт?» деп сорады. Амма 
адам: «Не ичюн адымы сорайсынъ?» деди. Сонъра Якъубны такъдис 
этти. Якъуб: (онынъ Танъры олгъаныны бильди ве) «Танъры иле юз- 
юзге корюштим, амма джаным багъышланды» деп, о ерге Пениэль 
(Танърынынъ юзю) адыны берди. Якъуб Пениэльден айрылгъанда 
кунеш догъды. Баджакъ кемиги себебинден акъсай эди. Бу себепнен 
еудийлер бу куньгедже айван баджагъыны ашамазлар. Чюнки 
Якъубнынъ баджакъ кемигининъ башындаки синъир чарпылгъан 
эди» (Китабы Мукъаддес Текъвин, 32/22 - 32). 

СУАЛЛЕР ВЕ ВАЗИФЕЛЕР 


А. Ашагъыдаки суаллерге джевап беринъиз. 

1. Еудийлернинъ Танъры тюшюнджесининъ әсас хусусиетлери 
нелерден ибарет? 

2. Христианлыкънынъвахийтюшюнджесикъайсыбакъымлардан 
Ислямдан фаркълы, фикирлеринъизни бильдиринъиз? 

3. Христианлыкъта Хазрети Исанынъ ве Мукъаддес Рухнынъ 
Танъры олгъаны не вакъыт ве кимлер тарафындан къабул этильген? 

4. Ислям еудий ве христианларнынъ Аллахнен багълы янълыш 
ишанчларыны насыл тенкъит эте, аетлерден мисаллер кетирип джевап 
беринъиз? 

5. Бакъара суресининъ 255-джи аетининъ, Ихляс суресининъ 
1-4 аетлерининъ ве Муминун суресининъ 91-джи аетлерининъ кениш 
изаатларыны чешит тефсир китапларындан окъунъыз? 

Б. Ашагъыдаки суаллерге догъру олгъан джевапларны ишарет- 
ленъиз. 

1. Ашагъыдакилерден къайсы бири еудий Танърысынынъ 
хусусиетлеринден бири дегиль? 

A. Тек еудийлернинъ танъры Б. Инсаний хусусиетлер ташыр 

B. Ады Ехова Г. Бутюн миллетлерге мерхаметли 


2. Ашагъыдакилерден къайсы бири христиан теслисининъ 
эсасларындан бири дегиль? 

A. Баба Танъры Б. Огъул Танъры 

B. Мукъаддес Рух Г. Хазрети Мерьем 


3. Христианлыкъта Исанынъ Танъры олгъанына не вакъыт 
къарар берильген? 

А. 381 сенеси Истанбул Консили 
Б. 325 сенеси Изник Консили 

В. 451сенеси Кадыкой Консили 
Г. 431 сенеси Эфес Консили 

4. Ислям динине коре ашагъыдакилерден къайсы бири Юдже 
Аллахнынъ васыфларындан бириси оламаз? 

A. Эзелий ве эбедий олмасы 
Б. Бир ве ек олмасы 

B. Огълу ве къызы олмасы 

Г. Яраткъанларына бенъземемеси 

5. Ашадакилерден къайсы бири Юдже Аллахнынъ затий 
сыфатларындан бири дегиль? 

A. Вуджуд - Къыдем 
Б. Бекъа - Вахданиет 

B. Къыям Бинефсихи - Мухалефетун Лиль-хавадис 
Г. Келям - Теквин 


В. Ашагьыда берильген ифаЬелернинь маналарыны хатырла- 
магьа чалышайыкь. 

Ехова - Еудий Танърысынынъ ады. 

Консиль - Юксек дереджели христиан дин адамларынынъ 
диннен алякъалы къарарлар алмакъ ичюн тешкиль этильген диний 
топлашув. Христиан ишанч эсасларынынъ бир чокъу бу консиллерде 
бельгиленген. 

Ариус - Милядий 250 - 336 сенелерде яшагъан ве христианлыкъта 
Хазрети Исанынъ Танъры олмасы ишанчына къаршы чыкъкъаны 
ичюн кильседен къувулгъан Искендерие кильсеси папазы. 

Мукъаддес Рух - Баба ве Огълунынъ Танърыдан чыкъкъанына 
инанылгъан христианлыкънынъ учюнджи Танърысы. Баба Танъры 
бутюн ишлерини онынъ эли ве ярдымынен япа, бабанынъ ярдымджысы 
киби. 

Рухуль Къудус - Ислям ишанчына коре вахий мелеги олгъан 
Джебраиль -алейхисселям- дир. Бу христианларнынъ Танъры оларакъ 
къабул эткен Мукъаддес Рухтан бутюнлей фаркълы. 

Вахданиет - Аллахнынъ затий сыфатларындан бири. Аллахнынъ 
бир ве тек олмасы демек. 

Къыдем - Ислям тевхид ишанчына коре Аллахнынъ эзелий 
олмасы, яни башлангъычынынъ олмамасы, яратылмагъан олмасы. 

Мухалефетун лиль-хавадис - Ислямгъа коре Аллах Таалянынъ 
сонърадан яратылгъанларгъа бенъземемеси, ортагъы ве бенъзерининъ 
олмамасы. 

Илим - Сёз оларакъ бильмек демек. Ислям ишанчында Аллахнынъ 
субутий сыфатларындан бири. Бунъа коре Аллах Тааля сакълы, ачыкъ, 
олгъан ве оладжакъ эр шейни энъ яхшы бильгендир. 

Самед - Къураннынъ Ихляс суресинде анълатылгъан Юдже 
Аллахнынъ бир сыфаты. Яратылгъан эр шейнинъ Аллахкъа мухтадж 
олмасы, бунъа къаршылыкъ исе Аллах Таалянынъ ич бир шейге 
мухтадж олмамасы демек. 

ЕУДИЙЛИК, ХРИСТИАНЛЫКЪ ВЕ 
ИСЛЯМДА КИТАПЛАРГЪА ИМАН 

I - ЕУДИЙЛИКТЕ КИТАПЛАРГЪА ИМАН 

Еудийлер Мукъаддес Китапларына «Танак» дерлер. 

Танак (ТаНаК) - «Теврат», «Невиим» ве «Ктувиим» олмакъ узьре 
учь къысымдан ибареттир. Христианлар ве мусульманлар, Танакх 
китабына «Эски Ахит» дерлер. 

Теврат (Торах) - Хазрети Мусагъа ёллангъан китап олып, 
дюньянынъ яратылувындан башлап Хазрети Мусанынъ олюмине 
къадар олгъан вакъиаларны ве Хазрети Мусагъа ёллангъан эмирлерни 
ичине ала. Теврат - Теквин [Бытие], Чыкъыш [Исход], Левилилер 
[Левит], Сайылар [Числа] ве Тесние [Второзаконие] олмакъ узьре беш 
къысымдан ибарет. 

Невиим (Пейгъамберлер) - Ешуа бин Нун пейгъамберден 
(миляттан эвель 13 асыр) башлап Малахия пейгъамберге (миляттан 
эвель 5 асыр) къадар кельген еудий пейгъамберлерине эндирильген 
китапларны ичине алыр. 

Кетубиим (Китаплар) - «язылар» деген мананы анълата 
ве еудийлерге аит тарихий бильгилерден, икметли сёзлерден ве 
шиирлерден ибарет китаплардыр. 

Еудийликте, юкъарыда анълатылгъан Танак Китапларынынъ 
тышында, бу китапларнынъ бир тефсири олгъан «Талмут» да бар. 
Талмут еудий дин адамларынынъ изаатларындан ибарет олып, 
еудийлерге коре пек эмиетли сайыла. Талмутны къабул этмегенлер 
керчек еудий сайылмаз. 

Еудийлернинъ мукъаддес китабынынъ ильк нусхалары шимдики 
девирге къадар сакъланмады. Шимдики вкъытта эльде булунгъан 
энъ эски ибранийдже эль язмасы олгъан Тевраттир (Милядий 7-10 
асырларгъа аит). Әгер Хазрети Мусанынъ миляттан эвель 12 асырда 
яшагъаны козь огюне алынса, бу кунь эльде булунгъан энъ эски Теврат 
нусхасынынъ Хазрети Мусадан къарарнен 2000 йыл сонъ пейда 
олгъаны белли ола. 

Юкъарыда сайылгъан китаплар ичинде Хазрети Мусагъа 
берильген Теврат энъ эмиетлисидир. Еудийлер Тевратнынъ 
денъиштирильмейджегине ве ондан башкъа Аллах тарафындан 
ич бир китап ёлланмайджагъына инаналар. Бу себепнен еудийлер, 
Инджиллерге ве Къурангъа инанмазлар. Христианлар исе шимдики 
Танаккъа инаналар ве кильселеринде окъуйлар. 

А - ТЕВРАТ ВЕ ОНЫНЪ БОЗУЛУВ МЕСЕЛЕСИ 

Къуран-ы Керим, еудийлерни эхл-и китап оларакъ къабул эте 
ве оларгъа Хазрети Мусагъа эндирильген Тевратнынъ мирас олып 
быракъылгъаныны бильдире. Кене Къуран, Хазрети Давудгъа да 
Зебурнынъ берильгенини хабер эте, лякин юкъарыда сайгъанымыз 
Эски Ахитнинъ дигер китапларындан анълатмай. Ислям дини, 
Эски Ахиттеки бильгилерни Къуран ве хадислерге тере олгъаныны 
бильдирип, оларны къабул этмей. Къуран-ы Керим, бозулмагъан 
Тевратта Хазрети Мухаммед -алейхисселям- нинъ келеджегинден 
хабер берильгенини бильдире. Лякин еудийлернинъ Аллахнынъ 
келямы олгъан Тевратнынъ аслыны денъиштирип, бойле бильгилерни 
де бозгъанларына дикъкъатымызны чеке (Ниса, 4/46; Араф, 7/157). 

Къуран, Тевраттаки бозулувларны шу дёрт шекильде 
керчеклешкенини бильдире: 

1. Тебдиль: Сёзлерни башкъа сёзлернен денъиштирмек. 

2. Китман: Базы болюклерни сакъламакъ. 

3. Лейй: Окъугъанда агъызларыны кьыйыштырып- 

майыштырмакъ, 

4. Нисьян: Китапнынъ бир къысмыны унутып, бозгъанларыны 
ифаде этмек. 

Къуран-ы Керимде: 

«Сёзлерини бозувлары себебинен, оларны лянетледик ве 
юреклерини къаттылаштырдыкъ. Олар келимелернинъ ерле- 
рини денъиштирирлер (китапларыны бозарлар). Озьлерине 
огретильген ахкъямнынъ (Тевратнынъ) муим бир болюмини де 
унуттылар» (Маиде, 5/13). 

«Эй, Ресуль! Юреклери иман этмегени алда, агъызларынен 
«инандыкъ» деген кимселерден ве еудийлерден куфюр ичинде 
чапышкъанлар(нынъ алы) сени кедерлендирмесин. Олар тур- 
мадан ялангъа къулакъ асарлар ве санъа кельмеген (базы) ким- 
селерге къулакъ асарлар; келимелерни бозып, ерлерини денъ¬ 
иштирирлер» (Маиде, 5/41). 

Еудийлере коре Хазрети Муса, ташларгъа язылгъан ильк Теврат 
нусхасыны Исраиль Огъулларынынъ алимлерине теслим этип, 
буны «Ахит Сандыгъы» денильген мукъаддес бир сандыкъ ичинде 
сакъланылмасыны истеген. Исраиль Огъуллары Къудусни алып 
Сулейман Мабедини япкъан сонъ, Ахит Сандыгъыны мабеднинъ бир 
одасында сакълагъанлар. Хазрети Мусадан 300 йыл сонъ кельген ве 
Мукъаддес Мабедни яптыргъан Хазрети Сулейман, бу Сандыкъны 
ачтыргъанда ичинден тек он әмир язылы олгъан эки левха чыкъкъан. 
Хазрети Мусагъа эндирильгенине инанылгъан дигер Теврат метинлери 
бу сандыкъта тапылмагъан. 

Исраиль Огъуллары вакъытлар девамында чокъ кере динден 
чыкъкъан, путларгъа ибадет эткен ве Тевратны унуткъан эдилер. 
Меселя, Хазрети Сулеймандан сонъ дженюптеки Ехуда укюмдарлыгъы 
аз вакъыттан сонъ путперестликке чевирильген ве бу куньки Эски 
Ахит метинлеринде де ифаде этильгени киби укюмдар Ахазья, 
Тевраттан Аллахнынъ исимлерини чыкъарткъан ве танры ады ерине 
путларнынъ адларыны къойгъан экен. Укюмдар Ахаз да Теврат 
окъумакъны ясакълагъан. Укюмдар Амон Тевратны якътыргъан. 
Укюмдар Менассех, Аллах исмини чыкъарып, ерине пут адларыны 
къойдыргъан. Еудий Пейгъамбери Еремияда айны шекильде Тевратны 
сакълап оламагъаны себебинен къабаатлангъан (Еремия 8/8 - 9). 
Сонъки йылларда Исраиль Огъуллары Теврат метинлерини къорчалап 
ве сакълап оламагъанлары ичюн метинлер бир шекильде джоюлгъан 
(Баки Адам. Еудий менбаларына коре Теврат; Пынар неширлери. Ист. 

2001 с. 105 - 111). 

Теврат энъ башында тек бир нусха эди. Эзберленмеген ве 
чогъалтылмагъан эди. Лякин оны Хазрети Муса тарафындан учь я 
да еди сенеде бир ачылып халкъкъа окъунмасы васиет этильген эди. 
Сонъки девирлерде (миляттан эвель 586) еудийлер, Бабильге сюргюн 
этильген ве Сулейман Мабеди йыкъылып бозулгъан эди. Бунынъ 
ичюн Ездра деврине къадар Тевратны тапып оламагъанлар. Еудий ве 
христиан алимлери, бу девирде Теврат Ездра тарафындан Танърынынъ 
ильхамынен (Хазрети Мусадан 700 йыл сонъ) янъыдан язылгъанына 
инаналар. 

Лякин Милядий 70 сенелерде Сулейман Мабеди, Ромалылар 
тарафындан текрар йыкъылгъан ве Ездранынъ язгъан Теврат 
метинлери кене парчалангъан эди. Бутюн бу вакъиалар себебинен 
еудий мукъаддес метинлерининъ ильк шекиллери сагълам бир 
шекильде кунюмизге къадар етип кельмеген. Шимди эльде булунгъан 
энъ эски ибранийдже эль язма Теврат нусхалары Милядий 7 ве 10 
асырларда язылгъан. 

Шимдики Тевратнынъ метинлери язылгъанда бир такъым 
хаталарнынъ япылгъаны сёйлениле. Сонъ вакъытларда Исраильдеки 
базы дин адамлары, эльнен язылгъан Теврат метинлеринде хаталар 
раст кельгенини, Исраильнинъ пайтахты Тель Авивдеки бир къурумгъа 
хабер бергенлер. Япылгъан араштырувлар нетиджесинде Экинджи 
Дюнья Дженкинден сонъ язылгъан Теврат метинлерининъ 84 фаизи 
хаталы олгъаны белли олды. (Баки Адам. Еудий мнбеааларына коре 
Теврат, с. 21, дипнот 96). 

Б. ЕУДИЙ МУКЪАДДЕС МЕТИНЛЕРИНДЕ БОЗУЛУВ АЛЯ- 
МЕТЛЕРИ ВЕ МАНТЫКЪСЫЗЛЫКЪЛАР: 

1 - Тесние [Второзаконие] китабынынъ сонъ болюгинде (Тесние 
[Второзаконие], 34 баб) Хазрети Мусанынъ вефаты ве дефин этильмеси 
анълатыла. Бир инсаннынъ озь вефатыны, дефин этильмесини ве даа 
сонъки вакъиаларны язмасы мумкюн дегиль. 

2 - Теквин китабынынъ бир еринде Нух туфанынынъ 40 кунь 
девам эткени анълатыла, амма башкъа бир еринде 150 кунь девам 
эткени сёйлениле (Теквин [Бытие], 7/12,24 - 31). Туфандан эвель гемиге 
алынгъан айван чешитлери бир ерде экишер данеден, башкъа бир ерде 

едишер данеден алынгъаны анълатыла. 

3 - Эски Ахитте Танърыгъа инсаний хусусиетлер къошула. Танъры 
дюньяны алты куньде яраткъаны, единджи кунь раатлангъаны, 
Якъубнен курешип, Якъуб оны енъгени ве бунынъ ичюн Исраиль 
адыны алгъаны бильдириле. Айрыджа Танърынынъ Хазрети 
Ибрахимге мусафир оларакъ кельгени, о ерде ашап-ичкени, Хазрети 
Ибрахимнинъ Лют къавмыны эляк этмемеси ичюн Танърынен 
базарлыкъ эткени сёйлениле (Теквин [Бытие], 2/2 - 3; 12/1013; 18-джи 
баб; 20/1 - 3; 26/6 - 12). 

4 - Шимдики еудийлернинъ ве христианларнынъ къабул эткен 
Тевраткъа коре озь къызлары, Хазрети Люткъа шарап ичирип, оны 
сархош эткен, сонъ исе онен зина эткенлер. (Чыкъыш [Исход], 4/18 - 
23). 

5 - Эски Ахитке коре Танъры Яхова Мысырдан чыкъкъан вакъыт 
Исраиль Огъулларына Мысырлыларнынъ малларыны хырсызланъыз 
деп, ачыкъ бир шекильде хырсызлыкъ япмаларыны сёйлеген (Теквин 
[Бытие], 3/21 - 22). 

6- Кене Тевратта Хазрети Мусагъа пейгъамберлик теклиф 
этильгенде, Хазрети Муса разы олмагъан, Танъры Ехованен узун 
базарлыкълар сонъунда бинъ-бир назнен буны къабул эткен 
(Чыкъыш [Исход] 4/10 - 17). Айрыджа чёльде еудийлерге берген 
къйынджылыкълар себебинен Танърыгъа девамлы юзлегенлер 
(Сайылар [Числа], 11/4 - 6;11/10 - 15). Танъры Ехова Мусанынъ бу 
арекетлерини унутмагъан ве онъа еудийлерге ваде этильген Мукъаддес 
топракъларны косьтермеген ве о ерге бармадан эвель ёлда онынъ 
джаныны алгъан экен (Тесние [Второзаконие], 34 баб). 

7 - Эски Ахитте Ибрахимнинъ ве Исхакънынъ укюмдарлардан 
къоркъып озь къадынларыны, къыз къардашы оларакъ таныткъанлары 
ве ялан сёйлегенлери анълатыла. (Теквин [Бытие] 12/16 - 20). 

8- Кене Тевратта Якъуб анасынен берабер, козьлери корьмеген 
бабасы Исхакъны айнеджиликнен алдатып къардашы Эсавнынъ 
хакъкъы олгъан мирасны алгъанлары ве бу ёлда къоюлгъан къапкъан 
ве тузакълар анълатыла (Теквин [Бытие], 27 баб). 

9- Кене Якъуб, къайнатасы Лабаннынъ къойларыны отлаткъан 
вакъыт айнеджилик этип озь къойларыны чогъалтмасы, амма 
къайнатасынынъ къойларыны азалтмасы ве бу себепнен ортагъа 

чыкъкъан давалар акъкъында сёз юрсетиле (Теквин [Бытие] 30/32 - 42; 
31/7-16). 

10. Тевратнынъ бир чокъ еринде еудий Пейгъамберлеринден 
Хазрети Нух, Лют, Давуд, Әюп, Якъубнынъ ички ичип сархош 
олгъанлары акъкъында бильгилер бар (Теквин [Бытие] 27/25, 37. II. 
Самуил 11/13., Әюп 1/13). 

Тевратта бу ве бунъа бенъзеген акъылгъа ятмагъан ве ахлякъкъа 
уйгъун олмагъан ифаделер, илим адамларыны бу китапнынъ вахий 
махсулы олмагъанына ве олмасы да мумкюн дегиль деген фикирге 
алып келе. Гъарпта 17 асырдан башлап япылгъан Китаб-ы Мукъаддес 
араштырмалары Тевратта чокъ адамларнынъ эли олгъаныны 
косьтерди. Бу араштырмалар нетиджесине коре шимдики Тевратнынъ 
фаркълы метинлери бир арагъа кетирильмесинен сонърадан 
мейдангъа чыкъкъаны къабул этильген. 

Бутюн булар, Эски Ахитнинъ башкъалары тарафындан 
язылгъаны ве арадан йыллар кечмесинен мейдангъа чыкъмасы, 
къарама-къаршылыкълар ве мантыкъсызлыкъларгъа бакъылмадан 
бир арагъа кетирильгенини косьтере. 

Корюнгени киби Аллах тарафындан ёллангъан Теврат сонърадан 
инсанлар тарафындан бозулды. Тевратнынъ артындан ёллангъан 
Инджиль де кене инсанлар тарафындан бозулып, эр эки китап да 
инсанларгъа ёл косьтерюв хусусиетини гъайып этти. Нетиджеде Юдже 
Аллах сонъ оларакъ ады кечкен китаплардаки хаталарны тюзельтмек 
ве бутюн инсанлыкъкъа догъру ёлны косьтермек макъсадынен 
Къуранны ёллады. Къураннынъ эндирильмесинен дигер асыллары 
иляхий олгъан китапларнынъ укмю лягъу этильди. 

II - ХРИСТИАНЛЫКЪТА КИТАПЛАРГЪА ИМАН 

Христианлар мукъаддес китап оларакъ эм Эски Ахитни (Танак), 
эм де Янъы Ахитни (4 Инджиль ве дигер китаплар) къабул этелер. 
Экисине бирден «Китаб-ы Мукъаддес» (Библия) айталар. Эски 
Ахит еудийлернинъ мукъаддес китабы олса биле христианлар ичюн 
мукъаддес сайыла. Янъы Ахит исе, тек христианлар тарафындан 
мукъаддес къабул әтиле. 

Христианларгъа коре Хазрети Мусанен Танъры арасында 
япылгъан ильк анълашма - «Эски Ахит»тир [Ветхий завет]. Хазрети 

Исанен япылгъан анълашма исе - «Янъы Ахит»тир [Новый завет]. Янъы 
Ахитни тешкиль эткен китапларнынъ сайысы 27 данедир. Буларнынъ 
дёртю Марк, Матвей, Лука ве Иоан Инджиллери сайыла ве къалгъан 23 
данеси де Хаварийлерге (апостол) аит чешит мектюплердир. 

Дёрт инджиль озьара пек фаркъ эте. Лякин ильк учь Инджиль 
арасында бенъзерликлер булунгъаны ичюн, оларгъа синоптик (бир- 
бирине бенъзеген) Инджиллер айтыла. Синоптиклер 60 - 85 сенелери 
арасында язылгъан, дёртюнджи Инджиль олгъан Иоанн исе Милядий 
100 сенеси язылгъан деп къабул әтиле. Буларнынъ энъ эски олгъаны 
Марк, 63 - 70 сенелери арасында язылгъан. Христианларгъа коре, 
Хазрети Исанынъ хачкъа мыхланувы 33 яшында олгъан, эгер дикъкъат 
этсенъиз, энъ эрте язылгъан Инджильнинъ Хазрети Исадан къарарнен 
30 сене сонъ язылгъаны белли ола. 

Христианлыкъкъа коре Хазрети Иса аятта экен озюне кельген 
вахийлерни не язгъан, не де башкъаларына яздыргъан эди. О озюнден 
эвельки мукъаддес китапларгъа багълы къалгъан; лякин оларгъа 
янъы тефсирлер ве изаатлар кетирип бир исляатчы киби арекет эткен. 
Акъикъатен де Хазрети Иса: «Мени шериатны ве пейгъамберлерни ёкъ 
этмеге кельген деп тюшюнменъиз. Мен ёкъ этмеге дегиль, екюнлемеге 
кельдим...» деген (Матвей, 5/17). Хазрети Иса ве хаварилер девринде 
христианлар, еудийликтен алгъан китапларны къуллангъанлар. 
Христианларгъа коре Хазрети Иса язмагъаны я яздырмагъаны ичюн, 
бу девирде Янъы Ахит, я да Инджиллерден сёз этильмей. Тек Хазрети 
Исанынъ сёзлю ваазлары бар. 

Хазрети Исанынъ олюминден сонъ ильк христианлар Месихни 
якъында кери къайтаджакъ деп тюшюнгенлери себебинден, онынъ 
сёзлерини язмагъа ихтиядж дуймагъанлар. Лякин Месихнинъ 
кельмеси кечиккен, Исанынъ янында олып, онынъ теблигъ эткенини 
анълагъанлар вакъыт кечмесинен эксильген, бу себепнен илери кельген 
дин адамлары чешит улькелерде Исадан эшиткенлерини хатырлап 
олгъанлары къадар язмагъа башлайлар. Бойле этип эр джемаатнинъ 
озь ишанч ве фикирлерини ичине алгъан чешит Инджиллер ве 
мектюплер пейда ола. 

Христианлар, Исанынъ бир китап я да Инджиль кетиргенини 
ич къабул этмезлер. Бу мевзуда Ислям динининъ фикринен разы 
дегиллер. Христианларгъа коре Исанынъ озю Танърынынъ келямы 
ве Танърынынъ инсанларгъа вахийси сайыла. Вахий - Исанынъ 

аяты ве ваазлары дейлер. Инджиль адлы эллериндеки китаплар, 
мусульманларнынъ анълагъаны киби вахий дегиль. Инджиллер ильк 
девирдеки талебелернинъ Исадан эшиткенлерини ве корьгенлерини 
языгъа кечирильген шекли. Анджакъ христианлар, Инджильни 
язгъанларнынъ Танърынынъ ве Мукъаддес Рухнынъ имаесинде 
булунгъанына инангъанлары ичюн бу языларнынъ догърулыгъына ве 
вахий махсулы олгъанына да инаналар. 

Ильк христианлар, Хазрети Исанынъ сёзлерини язмайып 
агъыздан-агъызгъа кечиргенлери ичюн Аллах тарафындан Хазрети 
Исагъа вахий этильген керчек Инджиль ёкъ олгъан. Башкъа тарафтан 
Павлос, Хазрети Исаны корьмегени ве аятында онъа инанмагъаны алда 
сонърадан христиан олып, Хазрети Исанен багълы озь фикирлерини 
язып чешит христиан джемаатларына даркъата. Бойлеликнен 
Павлоснынъ мектюплери Янъы Ахитнинъ бутюн эсерлерининъ ильк 
язылы шекиллеринден ибарет олып, оларгъа менба вазифесини одеген. 
Бу мектюплер шимдики Инджиллерден даа эвель язылгъан. 

Экинджи юз йылнынъ орталарына къадар тек бир Инджиль 
акъкъында айтыла эди. Даа сонъра исе чокъ Инджиль ортагъа чыкъа. 
Бу себепнен 325 сенеси Изникте бир Консиль топлана. Бу Консильде 
Исанынъ иляхлыгъы къабул әтиле ве бир чокъ инджиль ве юзлердже 
мектюп ичинден Исанынъ Танърылыгъыны тасдикълагъан маиеттеки 
4 Инджиль ве 23 мектюп сечип алына. Ады кечкен Консильге 2 
бинъден зияде эйетлер, векиллер къошулгъан, булардан Исанынъ 
Танърылыгъыны ред эткенлер, диний ве сиясий себеплернен 
меджбур Консильден четлетилелер, къалгъан 318 дин адамы Исанынъ 
Танърылыгъыны къабул этелер. Бойле этип Исанынъ Танърылыгъыны 
ред эткен Инджиллер уйдурма (апокриф) къабул этилип якъыла 
(Омер Фарук Харман, Куньлюк Яшайыш Ансиклопедиси, «Инджиль» 
мд.; Суат Иылдырым, Мевджут Къайнакъларгъа Коре Христианлыкъ, 
с. 160 - 164). 

Бу ал, тарих боюнджа бир чокъ христиан дин адамларынынъ 
дикъкъат итибарындан къачмагъан ве бу макъсатнен Китаб-ы 
Мукаддестеки бу мантыкъсызлыкъларны огренмек ичюн «Китаб-ы 
Мукъаддес Теткъикълери» денильген бир усул къулланып, мукъаддес 
сайылгъан китапларны теткъикъ этелер. Бу усул эм Эски Ахит, эм 
де Янъы Ахит ичюн къулланылгъан, кильсе башлангъычта Китаб-ы 
Мукъаддеснинъ бутюнини вахий махсулы олгъанына инангъаны 

ичюн, бу фаалиетлерге изин бермеген. Лякин Ренесанс арекетлеринен 
берабер бу илимлер акъкъында эльде этильген ильмий бильгилер 
Китаб-ы Мукъаддес бильгилеринен чатышмагъа башлагъанынен, 
кильсе де бу фаалиетлерни озь козетювлери астында девам эттирмек ве 
бир такъым изаатларнен анълатмакъ макъсадында бу чалышмаларгъа 
ярдымджы олмагъа меджбур ола. Эсасен Баджон, Десджартес, Хоббес, 
Спиноза киби гъарп илим адамлары Китаб-ы Мукъаддесни тенкъидий 
нокътаи назарнен огренелер. Бутюн булардан сонъ гъарпта денъишик 
мезхеплер, фикир акъымлары, фаркълы вахий ве Мукъаддес Китап 
тюшюнджелери пейда ола. 

А - ИНДЖИЛЛЕР ВЕ ЗЫДДИЕТЛЕР МЕСЕЛЕСИ 

Ислям ишанчына коре Инджиль, Аллах тарафындан Хазрети 
Исагъа ёллангъан иляхий китаплардан бирисидир. Бу меселе 
акъкъында Къуран-ы Керимде: «О, санъа Китапны хакъ ве эвельки 
китапларны тасдикъ этиджи оларакъ къысым-къысым эндир- 
ген; даа эвельде инсанларгъа догъру ёлны косьтермек узьре Тев- 
ратнен Инджильни ве Фуркъанны эндиргендир» (Ал-и Имран, 
3/4). 

Аелында Инджиль, башлангъыч девирде Къуран киби бир хидает 
рехбери эди. Лякин даа эвель сёлегенимиз киби Инджиль, вакъыт 
кечмесинен кильсе ве папазлар тарафындан денъиштирилип бозула. 
Энъ буюк денъиштирюв алямети де ишанч әсасларында озюни косьтере; 
тевхидден узакълаштырылгъан, теслис ишанчы кирсетильген. 

Къуран-ы Керим, Хазрети Исагъа ёллангъан бир тек Инджильни 
анълата. Къуран-ы Керим, Инджильнинъ вазиетини шу аетлерде 
бильдире: «Аллах озьлерине китап берильгенлерден: «Оны мыт- 
лакъа инсанларгъа анълатаджакъсынъыз, оны гизлемейджек- 
синъиз», диерек сёз алгъан эди. Олар исе, буны къулакъкъа 
алмадылар, оны аз бир уджретке денъиштилер. Япкъан алы- 
веришлери не къадар фена!» (Ал-и Имран, 3/187). «Биз христиан- 
лармыз», дегенлерден де кесен-кес сёзлерини алгъан эдик, амма 
олар да озьлерине зикир этильген (берильген огютлернинъ я да 
Китапнынъ) муим бир болюмини унуттылар» (Маиде, 5/14). 

Хазрети Исанынъ аяты, Инджиллернинъ бирден чокъ олмасы ве 

бир-бирлерине тере фикирлернинъ раст кельмеси чокъ эмиетли бир 
проблемадир. Христианлыкънынъ догъушындан эки асыр кечмеден бу 
проблемалар буюк тартышмаларгъа себеп ола. Хазрети Иса арамийдже 
лаф эткени алда Янъы Ахит китапларынынъ эписи юнанджа язылгъан. 
Бунынънен берабер шимдики энъ эски Янъы Ахитнинъ юнанджа 
язма нусхалары Милядий 4 асыргъа аит. Бу мевзугъа орьнек оларакъ 
шуларны костерьмек мумкюн. 

Б. ЯНЪЫ АХИТТЕКИ ЗЫДДИЕТЛЕРДЕН БАЗЫЛАРЫ: 

Христианлар, Эски Ахитни де Мукъаддес Китап къабул 
эткенлери ичюн, юкъарыда Тевратнен багълы еудийлерге ёнетильген 
тенкъитлернинъ айнысыны христианларгъа да ёнетмек керек. Чюнки 
Тевратта кечкен ахлякъкъа уймагъан икяелер анълатылгъан метинлер, 
шимдики христианларгъа коре мукъаддес сайыла ве кильселерде 
окъула. Бунынъ янында Инджиллерде де айрыджа бир чокъ бош 
шейлер бар. 

1 - Марк ве Иоанн Инджиллери Хазрети Исанынъ сою акъкъында 
ич бир шей анълатмагъан алда, Матвейнен Лука онынъ сою акъкъында 
бильгилер бере. Матвейге коре Хазрети Исанынъ сою Хазрети 
Ибрахимге къадар 40 несиль, Лукада исе 55 несиль сайылгъан. 

2 - Матвей, Марк ве Лука Инджилинде Хазрети Исанынъ Хазрети 
Яхъя тарафындан вафтиз этильгени бильдириле, Иоаннда исе вафтиз 
ишинден ич сёз этильмей (Матвей, 3/17; Марк, 1/9 -12; Лука, 3/21 - 22). 

3 - Матвей, Марк ве Лука Инджилине коре Хазрети Исанынъ әсас 
мемлекети Галиле, Иоаннгъа коре Еудийедир (Матвей, 13/54 - 58; Марк, 
6/4; Лука, 6/29; Иоанн, 4/3, 43, 45). 

4 - Матвей ве Марк Инджилинде Хазрети Исанынъ пейгъамберлик 
вазифеси Хазрети Яхъя апысханеге атылгъандан сонъ, Иоаннда исе 
апысханеден эвель башлагъаны бильдириле (Матвей, 4/12 - 17; Марк, 
1/14 - 15; Иоанн, 3/22 - 26, 4/1 - 3). 

5 - Матвей, Марк ве Лука Инджилине коре Хазрети Исанынъ 
пейгъамберлиги бир йыл, Иоаннгъа коре исе эки йылдан фазла девам 
эткен. 

6 - Давуд пейгъамберден Хазрети Исагъа къадар кечкен несиллер, 
Матвейге коре 26, Лукагъа коре 40 тыр. 

7 - Матвейнен Лукада Хазрети Исанынъ балалыгъы бир-биринден 
фаркълы анълатыла, амма Маркта балалыгъы акъкъында ич бир шей 
анълатылмай. 

8 - Хазрети Исанынъ олюминден сонъ тирильмеси Матвейге коре 
Джелиледе, Лукагъа коре Еудийеде керчеклешкен. 

9 - Хазрети Исанынъ Сур ве Сайда улькесине кельген вакьытта 
къызыны тедавийлемеси ичюн ондан шифа талап эткен къадын, 
Матвейге коре кенанлы, Марккъа коре юнанстанлы эди. 

10 - Инджиллернинъ базы еринде Исагъа -алейхисселям- 
Танърылыкъ иснат этильгенде, базы еринде де онынъ ичюн инсан огълу 
ифадеси къулланыла. Бир кимсенинъ эм Аллахнынъ, эм де инсаннынъ 
огълу олмасы насыл мумкюн? (Зыддиетлернен багълы кениш малюмат 
ичюн бакъ. Шабан Кузгун, Дёрт Инджиль Фаркълылыкълары ве 
Челишкилери, Анкара, 1996) 

Иса -алейхисселям- хачкъа мыхлангъан вакъыт Матвей ве 
Марккъа коре шойле деген: 

«Аллахым, Аллахым! Мени не ичюн терк эттинъ!» Бойле сёзлерни 
бир Пейгъамбернинъ айтмасы мумкюн дегиль. Чюнки бу Аллахкъа 
къаршы кельмек манасында олур. 

Бу зыддиетлер, Инджиллерни бир-биринден хаберсиз 
кимселернинъ озь истеклерине коре язгъанларыны косьтере. Бу киби 
къарама-къаршылыкълар ве зыддиетлеринъ иляхий бир китапта 
булунмасы мумкюн дегиль. Бир пейгъамбернинъ озюни Танъры япып, 
Танърыны да инсанлаштырып оламайджагъына коре, Ислям дини 
бугуньки христианларнынъ элинде булунгъан Мукъаддес Китаплар 
иляхийлик васфыны джойгъан деп къабул эте. 

СонъйыллардагъарптаМукъаддесКитапларнынъдогърулыгъыны 
араштырмакъ ичюн «Китаб-ы Мукъаддес Теткъикълери» адында 
бир илим далы тешкиль этильди. Бу чалышмалар себебинен сонъ 
йылларда гъарпта академик ве алимлерден ибарет 200 кишилик бир 
эйет тизильди. Олар 1986 сенесинден башлап Инджиллерде Исагъа 
иснат этильген сёзлернинъ не къадары онъа аит олып олмагъаныны 
араштыргъанлар ве нетиджелерини шу эки эсерде яйынлагъанлар. 
Булардан бири «Тһе йуе §05ре1з» (1993 с.). Бу ерде Исагъа аит олгъаны 
сёйленген 518 сёзнинъ 1544 версиясы олгъан ве булардан тек 18-ининъ 
Исагъа аит олмасы мумкюн олгъаны бильдирильген. Экинджи 

чалышма да «Тһе ас! о! ^зиз» (1998 с.). Бу чалышмада да Инджиллерде 
анълатылгъан 176 вакъианынъ тек 16% фаизи Исанен алякъалы 
олмасы, 84% фаизининъ Иса тарафындан ишленмесининъ мумкюн 
олмагъаны сёйленген. (Бакъ. Ислямиет дергиси, Иса пейгъамберге 
багъышлангъан хусусий саны, III, Анкара 2000, с. 50 - 57). 

Бу орьнекте корюнгени киби, тарихий акъикъатларгъа эсасланып 
япылгъан бу чалышмалар да Къуранынъ сёйлегени киби, Теврат ве 
Инджиллернинъ бозулувы меселесини илимнен де тасдикълай. 

III - ИСЛЯМДА КИТАПЛАРГЪА ИМАН 

Ислямгъа коре китапларгъа иман - Аллах тарафындан базы 
пейгъамберлерге китаплар эндирильгенине ве бу китапларнынъ 
бутюни догъру ве керчек олгъанына инанмакъ демектир. Аллах Тааля, 
Хазрети Пейгъамберге Аллахнынъ ёллагъан бутюн китапларгъа иман 
этмесини әмир эткен ве шойле буюргъан: «Эй, иман эткенлер! Ал- 
лахкъа, Пейгъамберине, Пейгъамберине эндирильген Китапкъа 
ве даа эвель эндирген Китапкъа иман (да себат) этинъ. Ким Ал- 
лахны, мелеклерини, китапларыны, пейгъамберлерини ве къы- 
ямет кунюни инкяр этсе, там манасынен догъру ёлдан айрыл- 
гъандыр». (Ниса, 4/136) 

Ислямда иман әсаслары бир-биринен багълы олгъаны ичюн 
Аллахкъа, пейгъамберлерге ве китапларгъа иман бир-биринден 
айырыламаз. Аллахкъа инанмакъ, Онынъ хидает макъсадынен 
ёллагъан пейгъамберлерине иман этмекни; пейгъамберлерге инанмакъ 
да оларнынъ Аллахтан кетиргенлерини тасдикъ этмекни талап эте. 

Иляхий китаплар догърудан Аллах къатындан кельгендир ве 
Аллахнынъ сёзлеридир. Бу китаплар, инсанларны бозукълыкътан 
къуртарып хидаетке ириштирмек ичюн инсанлыкъкъа ёллангъан 
ёл косьтериджилердир. Ислям ишанчына коре Юдже Аллах, 
инсанлыкъ тарихы боюнджа базы пейгъамберлерге кучюк саифелер, 
базыларына да буюк китаплар ёллагъан. Бунъа коре Хазрети Давудгъа 
-алейхисселям- Зебур; Хазрети Мусагъа -алейхисселям- Теврат, 
Хазрети Исагъа -алейхисселям- Инджиль ве сонъ Пейгъамбер 
Хазрети Мухаммедге де -салляллаху алейхи ве селлем- Къуран-ы 
Керим эндирильген. Ады сёйленген бу китапларгъа буюк китаплар 
денилир. Буларнынъ тышында саифе (сухуф) ады берильген бир 

къысым китаплар да башкъа пейгъамберлерге ёллангъан. Булардан 
10 саифе Адемге -алейхисселям-, 50 саифе Шитке -алейхисселям-, 30 
саифе Идриске -алейхисселям-, 10 саифе де Ибрахимге -алейхисселям- 
эндирильген. Ислям ишанчына коре буюк китаплардан Теврат, Зебур 
ве Инджильнинъ асыллары иляхий вахийге таянгъан китаплардыр. 
Лякин мусульманлар, бу китапларнынъ вакъыт кечмесинен 
денъишмеге огърап бозулгъанына ве оларнынъ ерине сонъ иляхий 
китап Къуран-ы Керимнинъ ёллангъанына ишаналар. 

А - КЪУРАН-Ы КЕРИМ ВЕ ОНЫНЪ УСТЮН ХУСУСИЕТЛЕРИ 

Къуран: Юдже Аллах тарафындан Джебраиль -алейхисселям- 
васытаджылыгъынен Пейгъамбер Эфендимизге арапча оларакъ 
эндирильген сонъ иляхий бир китаптыр. Аллахнынъ вахий эткен 
шекильде аслыны сакълагъан, ич бир денъишмеге огърамадан 
шимдиге къадар кельген ве къыяметке къадар да бу хусусиетини девам 
эттиреджек олгъан бир тек китап - Къуран-ы Керимдир. Юдже Аллах 
бу мевзуда шойле буюра: «Мухакъкъакъ Къуранны биз эндирдик. 
Онынъ къоруджысы да, шубесиз бизмиз» (Хиджр, 15/9). 

Къуран-ы Керим Хазрети Мухаммед (с. а. с) ге ильк оларакъ, 610 
сенеси Хира къобасында, Рамазан айынынъ Къадир геджесинде вахий 
мелеги Джебраиль -алейхисселям- васытасынен энмеге башлады. О 
толусынен 22 сене, 2 ай ве 22 куньде тамамлангъан. Къураннынъ ильк 
энген аетлеринде Юдже Аллах шойле буюра: «Окъу, яраткъан Раб- 
бинънинъ адынен (окъу). О, инсанны бир къан пыхтысындан 
яратты. Окъу! Чюнки Раббинъ сонъсуз керем саиби. Къалем- 
нен язы язманы огреткен Одыр. (О) Инсангъа бильмегенини 
де о огретти» (Аляк, 96/1 - 5). Сонъ ает исе Веда Хаджы вакътында, 
632 сенеси энди. Бу аетте исе Аллах Тааля, Ислямны артыкъ сонъ дин 
олгъанына ишарет этип шойле буюра: «Бу кунь сизге динннъизни 
икмаль эттим. Узеринъизде олгъан ниметими тамамладым ве 
сизге дин оларакъ Ислямны берип, ондан разы олдым» (Маиде, 
5/3). 

Къуран-ы Керимнинъ бу куньге къадар ич бир денъишювге 
огърамагъан олмасы, энмесинден башлап Къурангъа нисбетен 
дикъкъатлы олувгъа багълы. Чюнки Хазрети Пейгъамбер -салляллаху 
алейхи ве селлем- кельген вахийлерни, вахий языджыларына аман 

яздыргъан ве сахабелер, озьлерине окъунгъан Къуран сурелерини 
аман эзберлеп, намазларда окъугъанлар. Бойле этип Къуран, эзбер 
ве язы ёлунен, эр тюрлю денъиштирювлерден къорчаланды ве 
Аллах Ресулининъ теблигъ эткени киби сагълам шекильде мухафаза 
этильди. Хазрети Пейгъамбер девринде кягъыт парчаларына язылгъан 
Къуран саифелери, Хазрети Пейгъамбернинъ вефатындан сонъ 
артыкъ вахий кельмейджеги ичюн сонъ алыны алды ве Хазрети Эбу 
Бекир заманында бир китап шекилине кетирильди. Ислям динининъ 
дюньягъа яйылмасынен бирликте Къуран-ы Керим Хазрети Осман 
заманында чогъалтылып, чешит Ислям мемлекетлерине ёланды. Бу 
ильк нусхалар шимдики вакъытта Истанбул, Къахире, Ташкент киби 
шеэрлерде сакъланмакъта. 

Даа эвель Аллах тарафындан вахий этильген Теврат, Зебур ве 
Инджильнинъ айны шекильде сакъланылмагъаны, нусхаларынынъ 
асылы джоюлгъаны, бу кунь тарихий ве ильмий оларакъ билинген 
бир вакъиадыр. Тевратнынъ берген бильгилери шубели олгъаны 
хусусында томларнен эсерлер язылды. Инджильге кельсек, арамийдже 
теблигъ этильгени алда, бу кунь онынъ арамийдже бир нусхасы 
мевджут дегиль. Лякин Къуран-ы Керим эм берген хаберлери, эм де бу 
куньге къадар сакълангъан шекилинен дигер иляхий китаплардан бир 
устюнлик сакълай. 

Ислямгъа коре мумин олмакъ ичюн Къуран-ы Керимге, Хазрети 
Пейгъамберге ве Къуранда бильдирильген бутюн укюмлерге эксиксиз 
инанылмасы керек. Къурангъа коре инанылмасы керек олгъан темелли 
әсаслар: Аллахкъа, Мелеклерге, Китапларгъа, Пейгъамберлерге, 
Ахырет кунюне, Къаза ве Къадерге имандыр. Кене Къуранда 
мусульманларнынъ япмалары керек олгъан ибадетлер анълатыла. 
Булар къыскъадан: намаз къылмакъ, ораза тутмакъ, зекят ве садакъа 
бермек, хаджгъа бармакъ, япылмасы ясакъ олгъан ишлерден 
къачынмакъ ве иляхрелердир. Буларнен багълы кениш изаатлар исе 
Хазрети Пейгъамбер -алейхисселям- нинъ сёзлеринде (суннетте) 
анълатылгъан. Ислям, энъ кениш манада Аллахнынъ рызасына уйгъун 
шекильде япылгъан бутюн фаалиетлерни ибадет оларакъ къабул 
эткен. Кене Къуран-ы Керим бутюн яратылгъан варлыкъларны севмек 
ве оларгъа яхшы давранмакъ, ана-бабагъа, акъраба-сойларгъа яхшы 
давранмакъ киби гузель ахлякъий арекетлерни анълата. Къуран бу 
мевзуда энъ гузель орьнек оларакъ Хазрети Пейгъамбер -салляллаху 

алейхи ве селлем- ни косьтере. Айрыджа Къуран инсанларнынъ 
джемиеттеки мунасебетлерини дюзенлеген бир такъым укюмлер де 
кетирген. Идареджиликнен багъълы оларакъ адалет принципини 
огге чыкъаргъан. Ислямгъа инанмагъанларнынъ биле хакъларынынъ 
къорчаланмасыны әмир эткен. 

Къуран-ы Керимнинъ устюн хусусиетлери 

Юкъарыда сайылгъан Къуран-ы Керимнинъ бутюн хусуиетлерини 
шу шекильде сыраламакъ мумкюн. 

1 - Къуран-ы Керим эндирильмеге башлагъан вакъыттан 
итибарен эм язылмагъа, эм де эзберленмеге башлагъандыр. Бойле этип 
Къуран эки эмиетли усулнен сакъланды. Бу кунь биле дюньянынъ бир 
чокъ улькелеринде кучюк яштан башлап Къуранны эзберлеген юзь 
бинълернен хафызлар бар. 

2 - Къуран эм сёз, эм де мана оларакъ Аллахнынъ келямыдыр ве 
Аллах тарафындан вахий этильгендир. 

3 - Къуран теватюр (къуветли хабер) ёлунен бизге анълатылгъан. 
Башкъа бир ифаденен, ялан узерине бирлешмелери асла мумкюн 
олмагъан буюк бир чокълукънынъ бильдирип анълатмасынен бизге 
етип кельген. 

4. Къуран Аллах тарафындан къорчалангъан китаптыр. Аллах 
Тааля бундан эвель ич бир китапкъа бойле кефалет бермеген. 

5. Къуран къолайлаштырылгъан бир китаптыр. Онынъ эм 
анълашылмасы, эм де яшанмасы къолай. 

6. Къуран инсан аятынынъ бутюн саасыны къаврап алгъандыр. 
О, вахий этильген куньден башлап инсанларнынъ ихтияджларына 
джевап берген ве бундан сонъ да джевап бермеге девам этеджек. 

7. Къуран муджизевий бир китаптыр. Эр пейгъамбернинъ бир 
муджизеси олгъан. Хазрети Пейгъамбернинъ энъ буюк муджизеси де 
Къуран олгъан. Онынъ муджизевийлиги, ич бир вакъыт онъа (я да 
бир суресине биле) бенъзеген китапнынъ мейдангъа кетирильмеси 
мумкюн оламайджагъында сакълы. 

8. Къуранда дигер асыллары иляхий олгъан китапларда олгъаны 
киби мантыкъсызлыкъ ве денъиштирювлер ёкъ. Бу мевзу акъкъында 
аетте шойле дениле: «Аля Къуран узеринде кереги киби тюшюн- 

мейджеклерми? Әгер о Аллахтан башкъасы тарафындан кель- 
ген олса эди, онда бир чокъ уйгъунсызлыкъ тапар эдилер» (Ниса, 
4/82). 

9. Къуран эр шейден эвель бир хидает рехберидир. Анджакъ 
бунынънен бирликте Къураннынъ асырлар эвельси табиатнен багълы 
акъикъатлар акъкъында берген хаберлерининъ ич бири, земаневий 
илимнинъ эльде эткен нетиджелерге тере кельмей. 

10. Къуран-ы Керим белягъаты ве фесахаты (аз сёз иле бир 
чокъ шейни анълатмасы) иле устюн бир китаптыр. Керчектен де бу 
аетлерни эшиткен арапларнынъ энъ мешхур шаирлери къалемлерини 
быракъмагъа меджбур олгъан эдилер. 

11. Къуран-ы Керим онъа инанмагъанларнынъ Къураннынъ 
сурелерине бенъзеген бир суре биле мейдангъа кетирип 
оламайджагъыны сёйлеген (Худ, 11/13; Бакъара, 2/23; Юнус 10/38). О 
девирден шимдиге къадар Къуран-ы Керимнинъ сёйлегенине джевап 
береджек кимсе чыкъмагъан. 

12. Къуран-ы Керим бутюн бу хусусиетлеринен уммий (окъуп- 
язмагъа бильмеген) бир пейгъамберге ёлланып, онынъ энъ буюк 
муджизеси оларакъ бизге къадар кельген. 


ОКЪУВ ПАРЧАСЫ 

Еудий ве христианларнынъ озь мукъаддес китапларындаки 
бозулмаларнен багълы билъгилер. 

Хазрети Муса, Хазрети Давуд ве Хазрети Сулеймандан сонъ 
Исраиль огъуллары динден чыкъалар, Тевратны унуталар ве 
денъиштирелер. Бу тарихий акъыкъат тек Къуран-ы Керимде дегиль, 
еудий ве христианларнынъ бу куньки Мукъаддес Китапларында биле 
ер алгъан. Иште, олардан базы мисаллер: 

«Иште, Исраиль алимлернинъ яланджы къалемлери, Тевратны 
ялангъа чевиргенлер...Олар РАБнинъ сёзюни ред эттилер. Оларнынъ 
илими насыл илим экен» (Еремия, 8/8 - 9). 

«Исраиль укюмдары Манаше Рабнинъ козюнде ярамай олгъанны 

япты... путкъа ибадет этиледжек ерлерни янъыдан яптырды... Баал 
путы ичюн ташлар къурды, Ашера эйкелини япты. Кок джисимлерине 
ибадет этип, оларгъа къуллукъ этти... Огълуны атеште Къурбан этти; 
фалджылыкъ ве этнеджилик япты...Мукъаддес Тапынакънынъ эки 
азбарында кок джисимлерине ибадет этмек ичюн сунакълар яптырды» 
(II. Укюмдарлар 21: 2 - 6). 

«Яхуда укюмдары Ахаз да ябанджыларнынъ игренч 
мерасимлерине уйып, огълуны атештке Къурбан этти. Путкъа ибадет 
этильген ерлерде, къурбанлар кести... (II. Укюмдарлар, 16/3 - 46 Ахаз, 
Рабге Къурбан такъдимини лягъу этти ве Тевратны муурьледи (ТБ, 
Санхедрин, 1036. Наклен, Баки Адам, Еудий Къайнакъларына Коре 
Теврат, Пынар Яй. Ист. 2001 с. 105 -111). 

«Исраиль укюмдары Яровам, фикир шурасынен акъыл 
танышкъандансонъ, эки алтын бузавяптырды.Халкъынабубузавларны 
косьтерип: «Ибадет этменъиз ичюн артыкъ Къудюске кетменъиз керек 
олмайджакъ. Эй, Исраиль халкъы, иште, сизни Мысырдан чыкъаргъан 
иляхларынъыз булар», - деди. Алтын бузавлардан бирини Бейтель, 
башкъасыны Дан шеэрине ерлештирди. Бу буюк гунях эди. Бойле этип 
халкъ бузавгъа ибадет этмек ичюн Дангъа къадар кетмеге башлады. 
Айрыджа укюмдар бу ерлерге кяинлер (дин адамлары) таин этти (I. 
Укюмдарлар,. 12:28). 

А. Ашагъыдаки суаллерге джевап беринъиз. 

1. Еудийлернинъ Мукъаддес Китабы олгъан Эски Ахит (Танак) 
насыл болюклерден ибарет? 

2. Къуран-ы Керимге коре еудийлер Тевратны насыл 
денъиштиргенлер? 

3. Христиан Инджиллери къайсы девирде ве кимлер тарафындан 
язылгъан? 

4. Еудий ве христиан Мукъаддес Китапларында раст кельген 
мантыкъсызлыкълар нелер. Фикринъиздже бу чешит мантыкъсызлыкъ 
ве къабаатлавларнынъ мукъаддес бир китапта ер алмасы мумкюнми? 

5. Еудийлернинъ Мукъаддес Китабыны (Эски Ахит) ве 
христианларнынъ Мукъаддес Китабыны (Янъы Ахит) Къуран-ы 
Керимнен тенъештиринъиз. Фикринъиздже Къураннынъ энъ эмиетли 
хусусиетлери нелер? 

Б. Ашагъыдаки суаллерге догъру олгъан джевапны ишарет- 
ленъиз. 

1. Хазрети Мусагъа берильген мукъаддес китапнынъ ады не? 

A. Небиим Б. Кетубиим 

B. Теврат (Тора) Г. Эски Ахит 

2. Ашагъыдакилерден къайсы бири Янъы Ахитни тешкиль эткен 
китаплардан бири дегиль? 

A. Матвей - Марк 

Б. Лука - Иоанн 

B. Ресуллернинъ Ишлери - Павлоснынъ Мектюплары 

Г. Зебур 

3. Христианларнынъ мукъаддес китапларынынъ дёртю 
Инджиль, йигирми учю мектюп олмакънен, джеми 27 китаптан ибарет 
олгъанына не вакъыт къарар берильген? 

A. 381 сенеси Истанбул Консили 

Б. 325 сенеси Изник Консили 

B. 451 сенеси Къадыкой Консили 

Г. 431 сенеси Эфес Консили 

4. Ашагъыдаки Мукъаддес Китаплардан къайсы бири Аллах 
тарафындан вахий этильген шекильде бозулмадан кунюмизге къадар 
кельген? 

A. Теврат Б. Инджиллер 

B. Къуран-ы Керим Г. Зебур 

5. Ашагъыдаки джеваплардан къайсы бири Къуран-ы Керимнинъ 
хусусиетлеринден дегиль? 

A. Хазрети Мухаммед -салляллаху алейхи ве селлем- ге ёллангъан 
китап. 

Б. Сонъки мукъаддес китап 

B. Вахий этильмесинден асырлар кечкен сонъ язып алынгъан 
китап. 

Г. Муджизевий бир китап 


В. Ашагъыда берильген ифаделернинь маналарыны хатыр- 
ланьыфз 

Танак - Еудийлернинъ озь мукъаддес китапларына берген исим. 
Христианларгъа коре Эски Ахит. 

Талмуд - Еудийлернинъ мукъаддес китабы олгъан Эски Ахит 
(Танак) акъкъында язылгъан тефсир китапларынынъ ады. 

Ахит - Анълашма демек. Христианларгъа коре Танъры 

Ибрахимнен, Мусанен ве Исанен анълашма япкъан. Бу себепнен 
христианлар еудий китапларына Эски Ахит, озь китапаларына Янъы 
Ахит дейлер. 

Зебур - Ислям ишанчына коре Хазрети Давуд -алейхисселям- гъа 
берильген китап. Еудийлерге коре Эски Ахитнинъ ичинде ер алгъан 
«Мезмурлар Китабы». 

Синоптик Инджиллер - Мундеридже бакъымындан бир-бирине 
бенъзеген Матвей, Марк ве Лука Инджиллерине айтыла. Иоанн 
Инджили исе булардан фаркълы ве энъ сонъ язылгъандыр. 

Апокриф - «Уйдурма», «ялан», «сачма» маналарыны анълата. 
Христиан Кильсеси 27 китапнынъ тышында язылгъан Инджиллерни 
«Апокриф» оларакъ къабул эте. «Барнаба Инджили» де оларгъа коре 
Апокриф Инджиллерден бири. 

Месджит-и Акъса - Мусульманлар тарафындан Къудустаки 
Сулейман Мабедининъ къалынтылары узерине япылгъан ве Хазрети 
Мухаммед -салляллаху алейхи ве селлем-нинъ Мираджда зиярет эткен 
джами. 

Хадис - Хазрети Мухаммед -салляллаху алейхи ве селлем-нинъ 
сёзлери. Ислям динининъ Къурандан сонъ экинджи менбасы. 

Арапча - Арап халкъларынынъ лаф эткен тили. Айны 
заманда Къуран-ы Керим бу тильде эндирильгени ичюн бутюн 
мусульманларнынъ ортакъ дин тили. 

Умми - Окъумагъа, язмагъа бильмеген демек. Хазрети Мухаммед 
-салляллаху алейхи ве селлем-нинъ бир сыфаты. 

ЕУДИЙЛИК, ХРИСТИАНЛЫКЪ ВЕ 
ИСЛЯМДА ПЕЙГЪАМБЕРЛЕРГЕ, 
МЕЛЕКЛЕРГЕ ВЕ АХЫРЕТКЕ ИМАН 

I. ПЕЙГЪАМБЕРЛЕРГЕ ИМАН 

А - ЕУДИЙЛИКТЕ ПЕЙГЪАМБЕРЛЕРГЕ ИМАН 

Пейгъамберлерге иман, еудийликнинъ ишанч эсасларындан 
биридир. Еудийлерге кельген пейгъамберлернинъ аман-аман эписи 
еудий неслинден кельгенлер. Еудийликке коре пейгъамберлер, 
акъикъий ве яланджы олмакъ узьре эки къысымгъа айырылалар. 
Акъикъий Пейгъамбер - инсанларны танърыгъа, къуллукъкъа 
чагъырмасы керек ве Аллахнынъ тышындаки танърыларгъа ибадет 
этмекни ясакъламасы керек. Айрыджа бу пейгъамберлер келеджектен 
хабер бергенлеринде, оларнынъ догъру чыкъмасы керек. Яланджы 
пейгъамберлер исе путкъа ибадет этмекни давет эте, ички иче, эр 
тюрлю зарар ве яманлыкъны ишлер ве келеджектен берген хаберлери 
керчеклешмез. 

Еудийликке коре пейгъамберлик, Хазрети Ибрахимден башлай. 
Хазрети Муса исе еудийлернинъ энъ буюк пейгъамбери сайыла. 
Хазрети Мусадан сонъ укюмдар Давуд ве Сулейманнынъ девринде 
Самуил, Нафан, Гъад киби бир чокъ пейгъамберлер ёллангъан экен. 
Эск-и Ахит ичинде озьлерине аит китаплары булунгъан Хошеа, Юнус, 
Исая ве Еремия киби башкъа пейгъамберлер де бар. Еудийликте 
Малахия, (миляттан эвель IV асыр) пейгъамберлернинъ сонъу олракъ 
къабул әтиле. Еудийлер Хазрети Иса ве Хазрети Мухаммеднинъ 

-алейхисселям- пейгъамберликлерини къабул этмейлер. Еудийлерге 
коре Танъры, Хазрети Мусанынъ къыз къардашы олгъан Мирьямдан 
башкъа, Дебора (миляттан эвель 12 асыр) ве Ноадья киби къадын 
пейгъамберлер де ёллагъан. Еудий тарихына бакъкъанымызда анда 
даа башкъа пейгъамберлернинъ пейгъамберлик япкъаны акъкъында 
айтылгъан. 

Еудийликте пейгъамберлерге иман Ислямдакинден фаркълыдыр. 
Укюмдарлар ве кяинлернинъ де пейгъамберликке ошагъан диний 
аллары бар. Меселя, Хазрети Давуд ве Сулейман укюмдар, Харун исе 
кяин оларакъ къабул этильген. Оларгъа Пейгъамбер айтылмаса да, 
Танъры Ехова тарафындан вахий берильгени къабул әтиле. Еудий 
тарихында базы вакъыт пейгъамберлер, базы вакъыт да укюмдар ве 
кяинлер биринджи ерде олгъанлар. 

Еудийликте пейгъамберлернинъ тек вазифеси - Танъры ёллагъан 
вахийни Исраиль Огъулларына теблигъ этмектен ибареттир. Оларнынъ 
бундан башкъа дигер инсанлардан ич бир фаркълары ёкъ. Эски Ахитте 
зина, ялан, путкъа ибадет этюв ве башкъалар ясакълангъан олмасына 
бакъмадан (Тесние [Второзаконие], 5/7 - 9, 20; 22/22; Чыкъыш [Исход], 
21/12), пейгъамберлернинъ биле бу гуняхларны ишлегенлери ифаде 
этильген. 

Эски Ахитте пейгъамберлерге иснат этильген гуняхлар 

Еудийлернинъ мукъаддес китабы олгъан Эски Ахитке коре 
Хазрети Нух сархош алда союна эди. Оны бу алда огълу Хам коре. Бу 
себептен о, огълу Хамны лянетлей (къаргъай) (Теквин [Бытие], 9/20 - 
25). 

Санки Хазрети Лют, шарап ичип сархош олгъан, даа сонъ эки 
къызы иле зинаяпкъан. (Теквин [Бытие], 19/30 - 38). 

Хазрети Якъуб, бабасы Исхакъкъа шарап ичире. Кене о анасынен 
берабер бир оюн япып бабасы Исхакъны алдата ве озюни бабасына 
къардашы Эсав деп таныта. Бойле этип Эсавнынъ тонгъуч огъул 
олмакъ хакъкъыны ала. Бабасы да Якъубнынъ сёзюне алданып, онъа 
хайыр дуа эте (Теквин [Бытие], 27 баб) 

Хазрети Давуд озь орду аскербашысынынъ къадынынен зина 
эткен, даа сонъ оны ольдюрмек макъсадынен дженкте энъ биринджи 
сырагъа къойгъан ве ольдюрильмесине себеп олгъан (II. Самуил, 11 

баб). 

ХазретиХарунпутяпкъан,ХазретиСулеймандакъадынларынынъ 
алдатувларына инанып, путларгъа табынгъан экен. (Чыкъыш [Исход], 
32/1 - 20; I. Укюмдарлар, 11/1 - 13) 

Кене Тевратнынъ бир чокъ еринде еудий пейгъамберлери 
Нух, Лют, Давуд, Эйюп, Якъубнынъ ички ичип сархош олгъанлары 
акъкъында анълатыла (Теквин [Бытие] 27/25, 37. II. Самуил 11/13., Әюп 
1/13). 

Юкъарыда берильген бильгилерден анълашылгъанына коре, 
Эски Ахитте къабаат сайылмасына бакъмадан пейгъамлерлер 
гунях ишлегенлер. Бу себепнен еудий пейгъамберлерининъ 
джемиетлерине орьнек олмалары сёйленмей. Айрыджа Эски Ахитте 
еудий пейгъамберлерининъ танъры Еховагъа къаршы кельгенлери, 
пейгъамберлик вазифесини къабул этмемелери, ойле ки, танърынен 
тартышып, оны суаль-джевапкъа туткьанлары корюнмекте (Чыкъыш 
[Исход] 4/10 - 17). Бу ал танърыгъа бир кучьсюзлик ифаде эте, онынъ 
кучюни сынъырландыра ве танърыны джиддиетсизликке алып келе. 

Ислям ишанчына коре ады кечкен пейгъамберлер, башкъа 
бутюн пейгъамберлер киби гуняхсыз-къабаатсыз эльчилердир. 
Олар еудийлернинъ бу сёйлегенлери ифтираларындан гъает узакъ 
олып, эписи сайлянгъан бирер орьнек шахыслардыр. Мусульманлар 
юкъарыда еудийлернинъ пейгъамбер оларакъ сайгъан исимлерден, тек 
Къуранда ачыкъ ады кечкенлерини пейгъамбер оларакъ къабул этелер. 

Б - ХРИСТИАНЛЫКЪТА ПЕЙГЪАМБЕРЛЕРГЕ ИМАН 

Христианлар, Эски Ахитни къабул эткенлери ичюн Хазрети Муса, 
Давуд, Сулейман киби Эски Ахитте ады кечкен бутюн пейгъамберлерге 
инаналар. Чюнки Янъы Ахитте (Инджиллерде) заман-заман бу 
пейгъамберлер акъкъында анълатыла (Матвей 1/22; 2/17; Лука, 4/27). 
Анджакъ христианлар, еудийлерден фаркълы оларакъ Хазрети 
Зекерья ве огълу Хазрети Яхъяны да пейгъамбер оларакъ къабул 
этелер. Еудийлер исе ады кечкен бу эки пейгъамберни пейгъамбер 
оларакъ къабул этмейлер. 

Инджиллерде эки кере Иса озюнинъ пейгъамбер олгъаныны 
бильдире. Чюнки Марк Инджилинде шойле язылгъан: «Иса оларгъа 
деди; Бир пейгъамбер озь мемлекетинден, акърабалары арасындан ве 

эвинден башкъа бир ерде сайгъысыз дегиль» (Марк, 6/4; Лука, 3/33). 
Косьтергени муджизелер себебинен этрафындаки инсанлар, Хазрети 
Исаны пейгъамбер оларакъ къабул эткенлер. Хазрети Иса олюлерни 
тирильтмек, сокъурларны, верем (туберкулёз) киби хасталыкъларны 
тедавийлемек киби бир такъым муджизелер косьтерген (Матвей, 9/27 - 
31,8-5- 13; Марк, 3/1 - 6, 5/35 - 43; Лука, 11/14). 

Башта Хазрети Исанынъ пейгъамберлик вазифеси Исраиль 
Огъулларына ёнельген эди. О, Инджиллерде Исраиль Огъулларынынъ 
джоюлгъан къойларыны топламакъ, яни дагъылгъан ве парчалангъан 
Исраиль Огъулларыны текрар бирлештирмек ичюн теблигъ этмеге 
ёллангъаныны бильдире. Ойле ки, талебелерини давет япмакъ 
ичюн башкъа къабилелерге кетмемелерини тенбиелей. Анджакъ, 
христиан ишанчына коре Иса хачкъа мыхланып текрар тирильгенден 
ве Павлоскъа корюнгенден сонъ, ондан ве дигер талебелеринден 
христианлыкъны бутюн дюньягъа яймаларыны истей. 

Христианлыкъта, еудийлик ве Ислямдан фаркълы оларакъ 
пейгъамберлик муэссисесинде буюк денъишувлер олгъан. Бунъа 
багълы оларакъ христианлыкънынъ пейгъамберлик анълайышы 
еудийликнинъ ве Ислямнынъ пейгъамберлик анълайышындан пек 
фаркълы. 

Христианлыкъта Иса, пейгъамберликтен даа башкъа бир 
миссиягъа саип олгъандыр. О, Танърынынъ огълу оларакъ къабул 
этильген. Бойле олгъанынен, онынъ талебелери бир бакъымда Танъры 
Исанынъ пейгъамберлери алына кечкенлер. Янъы Ахитте Пейгъамбер 
олгъаныны сёйлеген талебелери озьлерине Иса месих тарафындан 
насыл пейгъамберлик вазифеси юклетильгенини анълаталар 
(Ресуллернинъ ишлери, 22/6 - 10). 

Ислямдаки Аллах - Пейгъамбер ве къул арасында олгъан 
багъланувгъа бакъылса, Хазрети Иса акъкъында сёйленгенлер, 
Къураннынъ пейгъамберлик анълайышына уймай. Янъы Ахитте ве 
Эски Ахитте де олгъаны киби бир такъым къадын пейгъамберлер 
акъкъында анълатыла. Меселя, Фануэльнинъ къызы Анна ве хавари 
Филипуснынъ къызы, къадын пейгъамберлер олгъаны сёйлене. 

Ислям ишанчына коре Хазрети Иса да дигер пейгъамберлер 
киби Аллах тарафындан вахий ве теблигъ иле вазифелендирильген 
пейгъамберлерден биридир. Юдже Аллах онъа Инджиль деп билинген 

китапны эндирген. Лякин сонърадан христианлар арасында Инджиль 
мевзусында чешит анълашмамазлыкълар пейда ола. Олар Хазрети 
Исаны Танърынынъ огълу деп васыфландырдылар. Ве бойледже, О - 
пейгъамбер экен, Танърынынъ огълу Раб Иса оларакъ къабул олунды. 

Ислямгъа коре Хазрети Иса хачкъа мыхланмады (еудийлерге коре 
хачкъа мыхлангъан Иса дегиль, онъа гъает бенъзеген Яхуда Искарьёт 
эди), О Аллах тарафындан коклерге юксельтильген эди. 

Бу ал аетлерде шойле анълатыла: «Ве «Аллах эльчиси Мерьем 
огълу Исаны ольдюрдик», деювлери себебинден (оларны ля- 
нетледик). Албуки, оны не ольдюрдилер, не де астылар; факъат 
(ольдюргенлери) оларгъа Иса киби косьтерильди. Онынъ акь- 
къында ихтиляфкъа тнннкенлер бундан долайы, там бир къа- 
рарсызлыкъ ичиндедирлер; бу хусуста зангъа уймакътан гъай- 
ры, ич бир (сагълам) бильгилери ёкътыр ве кесен - кес оларакъ 
оны ольдюрмедилер... Аксине, Аллах оны (Исаны) озь янына 
чыкъаргъандыр. Аллах иззет ве икмет саибидир. Эхл - и ки¬ 
таптан эр бири олюминден эвель онъа мытлакъа иман этеджек. 
Къыямет кунюнде де, о оларгъа шаат оладжакъ» (Ниса, 4/157 - 
159). 

Юдже Аллах пейгъамбери олгъан Хазрети Исаны оны ольдюрмек 
истеген еудийлерден къорчалагъаны ачыкъ-айдын белли. Оны 
озь янына чыкъаргъаны да шубесиз. Анджакъ бунынъ Аллах 
къатына юкселюв шекили ве заманы там оларакъ белли дегиль. 
Ислям алимлерининъ эксериетининъ изаатларына коре Аллах оны 
къудретинен маневий коклердеки хусусий ерине юксельткен. 

Еудийлер Хазрети Исанынъ ве Хазрети Мухаммеднинъ 
пейгъамберлигини, христианлар Хазрети Мухаммеднинъ 
пейгъамберлигини къабул этмейлер. Мусульманлар Аллах тарафындан 
ёллангъан ве Къуранда адлары кечкен бутюн пейгъамберлерге, шу 
джумледен Хазрети Мусагъа ве Хазрети Исагъа да иман этелер. Бу да 
Ислям динининъ бутюн дюнья ичюн, энъ сонъ хакъ дин олгъанынынъ 
бир ишаретидир. 

В - ИСЛЯМДА ПЕЙГЪАМБЕРЛЕРГЕ ИМАН 


1 - Ислямда пейгъамберлерге иман 

Ислямда пейгъамберлерге иман, Ислямнынъ иман эсасларындан 
биридир. Пейгъамберлерге иман демек - инсанларгъа догъру ёлны 
косьтермек ичюн Аллах тарафындан сечильген кимселернинъ 
ёллангъаныны ве оларнынъ Аллахтан кетирген бутюн бильгилернинъ 
акъикъат ве догъру олгъаныны тасдикъ этмектир. Аллах Тааля эр 
бир мусульмангъа араларында ич бир айырды япмайып, бутюн 
пейгъамберлерге инанмакъны фарз къылгъан. Къуран-ы Керимде бу 
акъкъында шойле буюрыла: 

«Биз Аллахкъа ве бизге эндирильгенге; Ибрахим, Исмаил, 
Исхакъ, Якъуб ве Якъуб огъулларына эндирильгенге, Муса ве 
Исагъа берильгенлернен, Рабблери тарафындан дигер пейгъ¬ 
амберлерге берильгенлерге, олардан ич бири арасында фаркъ 
корьмеден, инандыкъ ве биз тек Аллахкъа теслим олдыкъ», 
денъ» (Бакъара, 2/136). 

Къуранда бильдирильгенине коре, Юдже Аллах асырлар 
девамында пейгъамберлер ёллагъан, инсанларны пейгъамберлер 
васытасынен акъикъатны къабул этип яшамагъа давет эткен. Ислям 
анълайышында бу давет бутюн джемиетлерге аиттир. Бу бакъымындан 
озьлерине пейгъамбер ёлланмагъан ич бир джемиет ёкъ. Къуранда: 
«Кечкен эр уммет ичинде де мытлакъа бир тенбиелейиджи 
пейгъамбер булунгъандыр», - деп буюрылгъан (Фатыр, 35/24). 

я - Пейгъамберлернинь сыфатлары 

Ислям ишанчына коре пейгъамберлер де бирер инсандыр. 
Анджакъ олар Юдже Аллах тарафындан сечильген къуллардыр. 
Олар Аллахтан алгъан вахийни, озьлеринден ич бир шей къошмадан 
джемиетлерине теблигъ эткен инсанлардыр. Бунынъ ичюн олар 
кетирген бу иляхий хаберге озьлери де толусынен уйгъанлар ве 
инсанларгъа орьнек олгъанлар. Бу себептен Ислямнынъ пейгъамберлер 
акъкъындаки фикри эвель анълатылгъан еудий ве христианларнынъ 
фикирлеринден фаркълыдыр. Пейгъамберлер еудийлернинъ 
инангъанлары киби эр тюрлю гунях ишлемезлер ве христианларнынъ 

Хазрети Исагъа сёйлегенлери киби «Танъры» я да «Танъры Огълу»да 
дегиллер. Ислямгъа коре пейгъамберлерде булунмасы керек олгъан 
васыфлар шу шекильде сыралангъан: 

1 - Сыдкъ 

Пейгъамберлер сёз ве арекетлеринде эр вакъыт догърулыкъ 
узеринделер. Оларнынъ ялан сёйлемелери имкянсыздыр. 
Догърулыкълары, оларгъа иман этмегенлер тарафындан биле тасдикъ 
этильген. Аллахтан кетиргенлерини инсанларгъа теблигъ эткен 
пейгъамберлерде ялан, айнеджилик киби хусусиетлернинъ олмасы 
мумкюн дегиль. Бойле хусусиетлернинъ инсанлар ичюн биле гузель 
олмагъанына коре, пейгъамберлер акъкъында тюшюнильмеси умумен 
акъылгъа сыгъаджакъ шей дегиль. Ялан сёйлеген бир пейгъамбер 
халкъ къаршысындаки ишанчыны гъайып этер, теблигъ эткен 
мевзуларынынъ къайсы бири догъру, къайсы бири янълыш олгъаны 
белли олмаз. 

2 - Эманет 

Пейгъамберлер инсанларнынъ энъ ишанчлы олгъанларыдыр. 
Мумин олмагъанлар биле пейгъамберлерге сонъсуз бир ишанч ичинде 
олгъанлар. Акъикъатен Хазрети Пейгъамбер акъкъында сёйленген 
Мухаммедуль - Әмин ифадеси, мушриклернинъ биле тиллеринден 
тюшмей эди. Олар энъ кыйметли эманетлерини якъынларына дегиль, 
Хазрети Мухаммедге теслим эте эдилер. Ойле ки, Хазрети Мухаммед 
-салляллаху алейхи ве селлем- хиджрет этеджеги вакъытта биле янында 
мушриклернинъ бир чокъ эманетлери бар эди. Хазрети Пейгъамбер 
олюм телюкесине бакъмайып Хазрети Алини Меккеде къалдырып, 
бу эманетлерни саиплерине теслим эттирген эди. Бир пейгъамберге 
эманетке хыянет ярашмаз. 

3 - Фетанет 

Фетанет - пейгъамберлернинъ зекий, акъыллы ве дикъкъатлы 
олмалары манасында къуллангъан бир сыфаттыр. Бу сёзлернинъ 
акси олгъан першанлыкъ, акъылсызлыкъ ве дикъкъатсызлыкъ киби 
чизгилер пейгъамберлер акъкъында ич тюшюнильмез. Пейгъамберлер 

акъыллы ве зекий олгъанлары ичюн озьлерине вахий этильген аетлерни 
къолай шекильде анълай, эзберлей ве мухафаза эте эдилер. Къуран-ы 
Керимде «Биз санъа Къуранны окъутаджакъмыз ве асла оны 
унутмайджакъсынъ» деп буюрыла (Аля, 87/6). Бу хусусиети онынъ 
эм бир Пейгъамбер оларакъ диний ишлерде, эм де бир аскер башы, эм 
бир девлет укюмдары оларакъ дюнья ишлериндеки ёлбашчылыгъында 
гузель шекильде корюнген. 

4 - Теблигъ 

Теблигъ - пейгъамберлерде булунмасы керек олгъан васыфлардан 
биридир. Пейгъамберлерге алгъанлары әмир я да ясакъларны олгъаны 
киби, эксильтмеден ве арттырмадан инсанларгъа етиштирмек 
вазифеси юклетильген. Эр бир Пейгъамбер кимседен къоркъмайып, 
чекинмейип ве эр тюрлю телюкеге коюос керип бу пейгъамберлик 
вазифесини ерине кетирген. Алгъан бутюн вахийлерни эксиксиз 
оларакъ умметине теблигъ эткен. Акъикъатен Хазрети Мухаммед 
-салляллаху алейхи ве селлем-нинъ умми, яни окъуп, язмагъа 
бильмеген бир Пейгъамбер оларакъ ёлланмасынынъ бир себеби, 
онынъ кетирген диннинъ озюнинъ бир уйдурмасы олмагъаныны, 
догърудан иляхий бир менбадан кельгенини энъ гезель шекильде 
тасдикълагъан. Чюнки окъуп, язмагъа бильмеген бир инсаннынъ бу 
къадар чокъ бильги хазинесине саип олмасыны, анджакъ онынъ бир 
Пейгъамбер олмасынен анълатмакъ мумкюн. 

Пейгъамберлер теблигълеринде хата япсалар, Аллахнынъ 
озьлерине берген пейгъамберлик вазифесини ерине кетирмеген 
олурлар. Къуран-ы Керимде шойле буюрылгъан: «Эй, Ресуль! 
Раббинъден санъа эндирильгенни теблигъ эт. Әгер буны яп- 
масанъ, Онынъ эльчилигини япмагъан олурсынъ» (Маиде, 
5/67). Пейгъамберлер динни теблигъ эткенлеринде, диний укюм ве 
әсасларны анълатув, огретюв, умметини яманлыкълардан темизлев ве 
арындырув вазифесини де ерине кетирген олурлар. 

Пейгъамберлер эр вакъыт вахийнинъ незарети астында 
олгъанларыны биле эдилер. Олар ич бир зорлукъкъа ве 
къыйынджылыкъкъа бакъмайып, оларгъа иман этмегенлерни озь 
алларына къалдырмай, эп хидаетке давет этмеге девам эткенлер. 
Пейгъамберлер теблигъ вазифелерини самимиетнен, дюньяда бир 

къаршылыкъ беклемейип япкъанлар ве мукяфатларыны да Аллахтан 
беклегенлерини бильдиргенлер. Ает-и Керимеде: «Бунъа къаршы 
сизден ич бир хакъ истемейим. Меним эджримни береджек ан- 
джакъ алемлернинъ Раббидир» деп буюрыла (Шуара, 26/109). 

5 - Исмет 

Исмет келимеси, пейгъамберлернинъ гунях ишлемемеси ве 
гуняхлардан къорчалангъан олмалары деген маналарны анълаткъан 
сёздир. Пейгъамберлер Аллахнынъ къуллары арасындан сечкен, 
эсанен оларны бу вазифе ичюн азырлагъан эльчилеридир. Аетте 

«Догърусы олар, бизим къатымызда сайлянгъан ве эйи кимсе- 
лер» деп буюрыла (Сад, 38/47). 

Дигер бир аетте исе шойле буюрылгъан: «Мушриклер санъа 
вахий эткенимизден башкъа бир шейни ялан ерде бизге ифти¬ 
ра этювинъ ичюн, сени аман - аман, санъа вахий эткенимизден 
саптыраджакъ ве анджакъ о такъдирде, сени джан достлары 
къабул этеджек эдилер. Әгер сени себатлы этмесек эди, акъ- 
икъатен аман - аман оларгъа бираз мейль этеджек эдинъ» (Исра, 
17/73 - 74). Бу аетлерде Аллах Тааля пейгъамберимизни мушриклерге 
уймакътан ве оларгъа ярдымджы олмакътан къорчалагъаныны хабер 
бере. 

Ислям ишанчына коре, пейгъамберлерден хата япмакъ хусусиети 
бутюнлей алынгъаны ёкъ. Анджакъ олар Аллахнынъ берген кучьлю 
ираделеринен гуняхлардан узакъ туралар. Исмет сыфаты - гунях 
ишлемеген бир хусусиет дегиль. Акъикъатен пейгъамберлернинъ 
«зелле» шеклинде кучюк хаталар япкъанлары белли. Меселя, 
Хазрети Пейгъамбер -салляллаху алейхи ве селлем- янында 
отургъанларгъа бир шейлер анълаткъаны вакъыт, къатына кельген 
сокъур Абдуллах б. Умми Мектумден юзь чевирмеси ве артындан 
аман аетнен тенбиеленмеси бунъа бир орьнек сайылмасы мумкюн. 
Пейгъамберлер бунынъ киби хаталар япкъанлары вазиетлерде озь 
башларына быракъылмагъан, Аллах Тааля тарафындан тенбиеленген 
ве догъру ёлгъа ёнельтильгенлер. Хаталарынынъ фаркъына баргъан 
пейгъамберлер исе аман Аллахкъа чевирилип, япкъанлары хата 
себебинен тёвбе - истигъфар эткенлер. 

Ислям алимлерине коре пейгъамберлер - гуняхсызлар. Олар 
пейгъамбер олмадан эвель де джемиет ичинде урьмет этильген 
кимселер эдилер, сёз ве арекетлерине сайгъы косьтерилип, итибар 
этильген. Эр тюрлю юз къызартыджы, чиркин ве айып арекетлерден 
узакъ тургъанлар. 

Пейгъамберлер алельхусус иман ве теблигъ мевзусында темиз 
ве гуняхсызлар, оларнынъ бу темизлик ве гуняхсызлыгъына ич шубе 
ёкъ. Олар аятларынынъ ич бир девринде куфюр, ширк, эки юзьлюлик, 
Аллахкъа итаатсизлик киби иман мевзусынданки тевхидни бозаджакъ 
ич бир арекетте булунмагъанлар. Ич бир вакъыт оларгъа энген 
вахийни гизлемек, денъиштирмек, эксильтмек, я да чогъалтмакъ киби 
арекетлер япмагъанлар. 

6 - Хазрети Мухаммед -салляллаху алейхи ве селлем-нинь базы 
устюн васыфлары 

Пейгъамберлик зенджирининъ сонъу - Хазрети Мухаммед 
Мустафа -салляллаху алейхи ве селлем- дир. Бу себепнен о, оны эвельки 
пейгъамберлерден айыргъан бир чокъ белли ве ачыкъ васыфларгъа 
саип. Бу мевзуда биз онынъ энъ эмиетли хусусиетлеринден бир къачы 
узеринде токъталаджакъмыз: 

1 - Хазрети Мухаммед -алейхисселям- нинъ Аллахтан кетирген 
Къуран-ы Керим, ич бир денъишикликке огърамадан кунюмезге 
къадар етип кельгени, онынъ энъ буюк муджизелеринден биридир. 

2 - Эвельки пейгъамберлер белли халкъларгъа, къавымларгъа 
ёлланылгъанлары алда Хазрети Мухаммед -салляллаху алейхи ве 
селлем- бутюн инсанлар ичюн ёллангъандыр. Бу мевзунен алякъалы 
аетте шойле буюрылгъан: «Биз сени бутюн инсанларгъа муж- 
делейиджи ве тенбиелейиджи бир Пейгъамбер оларакъ ёлла- 
дыкъ» (Себе, 34/28). 

3 - Пейгъамберлиги къыямет кунюне къадар девам этеджек. 
Пейгъамберлик зенджири онынънен сонъуна еткен, ондан сонъ 
башкъа бир Пейгъамбер кельмейджек. Аетте «Хазрети Мухам¬ 
мед Аллахнынъ Ресули ве пейгъамберлернинъ сонъудыр» деп 
буюрыла (Ахзаб, 33/40). 

4 - Онынъ кетирген дини энъ сонъ ве энъ мукеммель диндир. Бу 

мевзу акъкъында бир аетте «Бугунь сизге дининъизни тамамла- 
дым, узеринъизге ниметимни тамамладым ве сиз ичюн дин ола- 
ракъ Ислямны бегендим» буюрыла (Маиде, 5/3). 

5 - Бу кунь элимизде сонъ Пейгъамбер олгъан Хазрети Мухаммед 
акъкъында пек чокъ бильги ве мальземе бар. Онынъ бутюн аяты 
баштан-ашагъы огренильген, язылы ве агъзевий шекильде акъылларда 
ерлешкен. Дюнья тарихында аяты Хазрети Мухаммеднинъ аяты 
къадар этрафлыджа тедкъикъ этилип огренильген, фаалиети 
акъкъында мусульманлар ве гъайр-ы муслимлер тарафындан сайысыз 
араштырмалар япылгъан башкъа бир инсан ёкъ. 

Еудийлик я да христианлыкъ акъкъындаки бильгилернинъ аз 
олмасы, бар олгъан бильгилер де сонърадан мейдангъа кельмеси 
ве Хазрети Мусанен Хазрети Исанынъ аяты акъкъында берильген 
бильгилер, базы шубелер мейдангъа кетире. Бугунь гъарпта Хазрети 
Исанынъ акъикъатен яшап-яшамагъаны, эфсаневий бир инсан олып- 
олмагъаны акъкъында тартышмалар биле япыла. Амма дикъкъат 
этильсе, Хазрети Пейгъамбернинъ -салляллаху алейхи ве селлем- 
тарих санасында пек темиз ве ачыкъ бир аяты олгъаны корюне. 
Хазрети Мухаммеднинъ -салляллаху алейхи ве селлем- аятынынъ 
бойле огренильмеси, онынъ кетирген хаберлерге олгъан ишанчны 
арттыра. 

6 - Хазрети Мухаммед -салляллаху алейхи ве селлем- инсанлыкъ 
ичюн энъ гузель орьнек (Усве - иХасене) дир. О, пейгъамбер ве бир инсан 
олмасы себебинен яратылышы ве яшамасы ичюн керек олгъан бутюн 
вазифелерни де ерине кетирген. Бир инсан оларакъ эвленген, эвлят 
саиби олгъан, тиджарет япкъан. Бу хусусиетлеринен о, джемиетнинъ 
эр севиесиндеки инсанлар ичюн орьнек олгъан. Диннинъ макъсады 
акъикъаткъа чевирильмеси ичюн инсанларнынъ муайен, ачыкъ-айдын 
бир рехберге ихтияджлары бар. Пейгъамберлернинъ ёлланувындаки 
икметлерден бири - оларнынъ инсанлар ичюн мукеммель, эксиксиз 
бир орьнек олмалары. 

Инсанларгъа орьнек олув хусусиети, Хазрети Пейгъамберде энъ 
гузель шекильде корюнген. Бу ал аетте шойле анълатыла: «Шубесиз 
Аллах Ресули, Аллахкъа ве ахырет кунюне къавушмагъа умют 
эткенлер ве Аллахны чокъ зикир эткенлер ичюн гузель бир орь- 
нектир» (Ахзаб, 33/21). 

Онынъ аяты къыяметке къадар бутюн инсанларгъа орьнек 
олмагъа девам этеджек. Чюнки о, энъ гузель ве энъ устюн бир 
ахлякъкъа саип. Юдже Аллах шойле буюра: «Шубесиз сен юдже бир 
ахлякъ узерине булунасынъ» (Къалем, 68/4). Хазрети Пейгъамбер 
дин рехбери, девлет реиси, аиле башы, орду къомутаны олмакънен 
орьнек олгъан. Кене о, нимет ичинде олгъан вакъытларда шукюр, 
зорлукъ заманларда сабыр ве боюн эгювнен, гъанимет малларыны 
дагъытгъанда джумертлигинен орьнек олгъан. Айрыджа аилесине 
шефкъат ве адалетте, кучьсюзлерге, кимсесизлерге, къулларгъа 
мерхаметинен, гуняхкярларгъа багъышлайыджылыгъы ве яхшы 
мунасебетинен орьнек бир шахсиет олгъан. 


II. МЕЛЕКЛЕРГЕ ИМАН 

А - ЕУДИЙЛИКТЕ ВЕ ХРИСТИАНЛЫКЪТА МЕЛЕКЛЕРГЕ 
ИМАН 

Еудийликке коре мелеклер, Танъры тарафындан атештен 
яратылгъан ве Танърынынъ эмиринде булунгъан маневий 
варлыкълардыр. Энъ буюк мелеклер Микаиль, Джебраиль, Уриель ве 
Рафаэль (Исрафиль) сайыла. Микаильге еудийлерни къорчаламакъ 
ве коклерни идаре этмек вазифеси юклетильген. Джебраиль - вахий 
ташыйыджы ве атешнинъ къоруйджысы. Уриель - аванынъ ве 
йылдызларнынъ реиси. Рафаэль де муджизевий бир эким экен. Кене 
Керубим адлы бир мелек элинде атешли бир къылычнен дженнетнинъ 
бекчилигини япа. Серафим де буюк мелеклерден къабул этилип, 
инсанларнынъ джаныны алгъан олюм мелеги сайыла. 

Бир къысым мелеклер Танърынынъ эмиринде булунып, онъа 
хизмет этелер. Еудийликте мелеклер къанатлы инсанлар шеклинде 
тасавур этильген. Бу анълайыш еудийлерге юнанлардан кечкен деп 
тюшюниле. Мелеклер Танъры Ехованынъ эмирлерине мытлакъ итаат 
этелер. Меселя, Танърынынъ эмирини ерине кетирмек ичюн бир мелек 
70 000 инсанны таун хасталыгъынен ёкъ эткен. Башкъа бир мелек Асур 
меркезинде бир геджеде 185 000 инсанны ольдюрген (II Укюмдарлар, 
19/35; II. Самуил, 24/15). 

Сонъки девирлерде дуализмнинъ тесиринен олюм мелеги, 

шейтаннынъ фаркълы бир корюниши олгъан ве шейтан ярамай 
мелеклернинъ реиси оларакъ къабул этильген. Алельхусус еудий 
мистикасында бутюн зарарларнынъ шейтаний къуветлер тарафындан 
япылгъанына инанылмакъта. Джинлер, Танърынынъ гъазабына 
огърагъан мелеклер оларакъ къабул әтиле. Еудий ишанчына коре 
джинлер ве олюлернинъ рухлары джанлыларгъа кирип, оларны озь 
укюмлерине алмалары мумкюн. 

Христиан мезхеплеринден католик ве ортодоксларгъа коре 
мелеклерге иман - ишанч эсасларындан къабул әтиле. Протестантлар 
исе буны къабул этмей. Христианларда мелек, Танърынынъ 
эмирлерини мытлакъа ерине кетирген, Танъры тарафындан сербест 
ираденен донатылгъан беденсиз рухлардыр. Мелеклер замандан ве 
ерден устюн яратылгъанлардыр. Христианлыкъта мелеклер атештен ве 
авадан яратылгъанлары сёйлене. Шейтан ве джинлер исе Танърынынъ 
гъазабына огърагъан ярамай рухлар. Христианларнынъ ресимлеринде 
Танъры ве Исанынъ янында мелеклернинъ ресимлерининъ де 
япылмасы чокъ яйгъын раст келе. Бир чокъ кильселерде, алельхусус 
ортодокс кильселерде мелек ресимлери пек чокъ ер ала. Мелеклер 
эр вакъыт чифт къанатлы, къорчалайджы, я да ярдымсевер къадын 
шекиллеринде тасвирлене. 

Б - ИСЛЯМДА МЕЛЕКЛЕРГЕ ИМАН 

Ислям ишанчынынъ эсасларындан бири - мелеклерге иман. 
Чюнки Юдже Аллах, пейгъамберлерине вахийни мелеклер васытасынен 
ёллагъан. Мелеклерни инкяр этмек демек - пейгъамберлернинъ 
кетирген теблигълерни къабул этмемек демек. Бу мевзуда Юдже Аллах 
«Эй, иман эткенлер! Аллахкъа, Пейгъамберине, Пейгъамберине 
эндирильген Китапкъа ве даа эвель эндирген Китапкъа иман 
(да себат) этинъиз. Ким Аллахны, мелеклерини, китапларыны, 
пейгъамберлерини ве къыямет кунюни инкяр этсе, там манасы- 
нен янълышкъандыр» деп буюргъан (Ниса, 4/136). 

Хазрети Пейгъамбер девринде Федек къасабасынынъ еудий 
хахамларындан Абдуллах б. Сурие, Пейгъамбер Эфендимизнен 
тартыша. О, Пейгъамберимизден вахийни ким кетиргени акъкъында 
сорай. Пейгъамберимиз Джебарильнинъ кетиргенини айта. Хахам: 
«Джебраиль бизим душманымыз. Вахийни башкъасы кетирген олса 

эди, санъа иман этер эдик», - дей (Ибн Кесир, Тефсир, I, 133 вд). 

Бу вакъиа узерине шу аетлер эндириле: «Де ки: «Джебраильге 
ким душман исе, шуны яхшы бильсин ки, Аллахнынъ изнинен, 
Къуранны сенинъ къальбинъе бир хидает рехбери, эвель кель- 
ген китапларны догърулайыджы ве муминлер ичюн де муж- 
деджи оларакъ О, эндиргендир. Ким Аллакъа, мелеклерине, 
пейгъамберлерине, Джебраильге ве Микаильге душман олса, 
билсин ки, Аллах да инкярджы кяфирлернинъ душманыдыр...» 
(Бакъара, 2/97 - 98). 

Ислям ишанчына коре мелеклер нурдан яратылгъанлар. Козьнен 
корюнмезлер. Лякин Аллахнынъ истемеси ве изнинен фаркълы 
шекиллерге кирип корюнмеси мумкюн. Олар озь истеклерине коре 
арекет этмезлер. Аллахнынъ эмирлерине мытлакъ оларакъ итаат 
этерлер. Ашамаз-ичмезлер, эвленип бала саиби олмазлар. Болдурмакъ 
ве безмек киби хусусиетлери ёкъ. Мелеклер вахий кетире, муминлерге 
хайырлы ишл ер де ярдым эте, догъруёлны косьтерелер. Муминлернинъ 
багъышланмалары ичюн дуа этелер. Инсанларнынъ яхшы ве ярамай 
ишлерини язалар. 

Ислям ишанчына коре Джебраиль, Микаиль, Исрафиль ве 
Азраиль буюк мелеклер сайыла. Джебраиль пейгъамберлерге вахий 
кетире. Микаиль табиат адиселерини такъип эте. Исрафильге 
къыяметнинъ къопмасыны илян этмек ичюн сургъа уфюрмек 
вазифеси юклетильген. Азраиль исе эджели кельген инсанларнынъ 
рухларыны ала. Буларнынъ тышында инсанларны къорчалагъан 
«хафаза» мелеклери, инсанларнынъ бутюн япкъанларыны язгъан 
«кирамен кятибин» мелеклеринен къабирде суаль сораджакъ «мункер 
ве некир» мелеклери бар. Ислямгъа коре мелеклерге иляхлыкъ сыфаты 
бермек - Аллахкъа ширк къошмакъ сайылыр. Кене мелеклернинъ 
Аллахнынъ къызы я да огъуллары оларакъ къабул этильмеси Ислям 
ишанчына тере. Ислям христианлыкъта олгъаны киби, оларнынъ 
къадын суретинде ресимлерининъ япылмасына къаршы чыкъа. 

Ислямнынъ мелек анълайышы, еудий ве христианларнынъ мелек 
анълайышындан бираз фаркълы. Ислямнынъ мелек ишанчында 
мелеклер Аллахкъа мытлакъ итаат эткен, къаршы келюв хусусиети 
олмагъан варлыкълардыр; еудий ве христианларда Аллахкъа къаршы 
кельме хусусиети олгъан ве сербест ираде саиби олгъан варлыкълар 

оларакъ къабул әтиле. Акъикъатта оларгъа коре шейтан, Аллахкъа 
къаршы кельген бир мелектир. Ислямда исе шейтан, атештен 
яратылгъан ве джин таифесинден сайыла. Шейтан Аллахкъа исьян 
этмеден эвель мелеклернен бирликте Аллахкъа къуллукъ эте эди. 
Сонъра Адемнинъ яратылувына пахылланып, иляхий эмирге къаршы 
келе ве эбедий оларакъ Аллахнынъ лянетине огърай. 

Ислям динине коре мелеклер инсанлар ичюн бир гуняхсызлыкъ 
ве темизлик орьнеги сайыла. Инсан рухий тарафыны ве ахлякъыны 
гузеллештирип, гуняхлардан арынып мелеклешмени макъсат этмеси 
мумкюн. 

Инсан базы къабаатларны бир кимсе корьмей деп тюнпонгени 
ичюн ишлер. Лякин инсан мелеклерге инанмасынен гуняхлардан 
узакълашыр ве яхшылыкъларгъа ёнелир. Юдже Аллах шойле буюра: 

«Эки мелек (инсаннынъ) сагъында ве солунда отураракъ, яп- 
къанларыны язмакъталар. Инсан ич бир сёз сёйлемез ки, янын¬ 
да козетиджи язмагъа азыр бир мелек олмасын» (Къаф, 50/17 - 
18). 

Ислямгъа коре джинлер де Аллахкъа къуллукъ этмек ичюн 
яратылгъанлар. Оларнынъ да ичлеринде яхшылары-ярамайлары, 
мумин ве кяфир олгъанлары бар. Аллах оларны да атештен яраткъан. 
Олар да Къыямет кунюнде инсанлар киби япкъанларындан эсап 
береджеклер. Эписи де Аллахнынъ тешкерюви ве сынавы астындалар. 
Онынъ изни олмагъанына къадар ич бир шей япып оламазлар. Юдже 
Аллах, оларгъа къарар ве арекетлеринде белли ольчюде сербест ираде 
берген. Чюнки олар да имтиан ичюн яратылгъан варлыкълардыр. 


III - АХЫРЕТКЕ ИМАН 

А - ЕУДИЙЛИКТЕ ВЕХРИСТИАНЛЫКЪТА АХЫРЕТКЕ ИМАН 

Шимдики менбаларгъа коре, ильк девирлерде еудий ишанчында 
ахыретке иман акъкъында кесин бильгилер ёкъ эди. Чюнки Тевратта, 
эбедий аятнен багълы ачыкъ бир ает корюльмемекте. Лякин Эски 
Ахитнинъ базы болюклеринде ахырет ишанчына ишарет әтиле. (Исая, 
26/19; Даниил, 12/2 - 3.) 

Эски еудийликте яхшы я да ярамай бутюн инсанлар ольгенден 
сонъ «Шеол» ады берильген бир ерге киреджегине, о ерде кедерли бир 
шекильде бар олмаларына девам этеджеклерине, амма рухларынынъ 
мезарда къаладжагъына инаныла эди. Даа сонърадан Бабиль 
эсирлигинде Ираннынъ тесиринен еудийлер арасында къыямет 
ве тирилювнен алякъалы бир такъым ишанчлар ортагъа чыкъа. 
Сонърадан ахырет ишанчы Маймонидес тарафындан мейдангъа 
кетирильген 13 иман эсасындан ибарет олды. Еудийликтеки дженнет, 
джехеннем, янъыдан тирилюв киби ахыретнен алякъалы мевзулар даа 
чокъ Эски Ахитнинъ тефсири маиетиндеки Талмутта булуна. 

Христыанлыкъта ахырет ишанчынынъ вафтиз ве гунях 
чыкъарувнен якъындан багъы бар. Чюнки вафтиз ве гунях чыкъарув 
- инсаннынъ ахыретке аит эсап месулиетининъ гъайып олмасына 
себепчи ола. Христианлыкъкъа коре ана-бабасындан дюньягъа кельген 
эр инсан, гуняхкяр оларакъ догъа. Бу анълайышкъа коре Хазрети 
Адемнен Хаванынъ дженнетте ишлеген гуняхы себебинден инсанлар 
да гуняхкяр сайыла. (Теквин [Бытие], 3/24.) Христианлыкъта Танъры, 
бутюн инсанлыкъны бу гуняхтан къутармакъ ичюн огълу Исаны ер 
юзюне ёллагъан ве Иса да хачкъа мыхланып, инсанларны бу гуняхтан 
темизлеген. Шимдики вакъытта христианлыкъкъа янъы киртен, я 
да янъы догъгъан балалар вафтиз этилелер. Вафтиз - адамны сувгъа 
далдырмакъ, батырмакъ, онынъ узерине сув серпмек ёлынен мукъаддес 
этильмеси демек. Бу айны заманда христианлыкънынъ энъ эмиетли 
мерасимлеринден бири сайыла. Инсанлар вафтиз этильмелеринен бу 
гуняхтан темизленген сайылалар. Вафтизсиз ольген адам, бу гуняхтан 
темизленмегени ичюн, гуняхкяр оларакъ бу дюньядан айрылгъан 
къабул әтиле. 

Айрыджа христианлыкътаки «гунях чыкъарув»ны да ахырет 
ишанчы ве джеза багъламында анъламак керек. Бунъа коре гуняхкяр 
гуняхларны итираф эте. Папаз багъышлав хакъкъына саип олгъаны 
ичюн гуняхыны итираф эткен кишининъ гуняхларыны багъышлай. 
Бойле этип киши гунях ишлеп джойгъан вафтиз хусусиетини 
янъыдан къазангъан ола. Папазлар бу багъышлав хакъкъыны 
Инджильде Исанынъ талебелерине айткъан «Кимнинъ гуняхларыны 
багъышласанъыз, багъышлангъан олур; кимнинъ гуняхларыны 
багъышламасаныз, багъышланмагъан къалыр» сёзлеринен эсаслайлар 
(Иоанн, 20/21 - 23). 

Христианлар Иса Месихни текрар ер юзюне къайтаджагъына 
инангъанлары ичюн ахыретнен алякъалы бутюн ишанчларыны бунъа 
коре бельгилегенлер. Оларгъа коре, ольгенден сонъ тирильген ве 
кокке юксельтильген Иса Месих, къыяметке якъын вакъытта къайтып 
келеджек. Кене оларгъа коре Филистинде иляхий месих девлети 
къуруладжакъ ве бу ал къыяметнинъ башланмасы ичюн бир ишарет 
сайыладжакъ. Христианлар Хазрети Исанынъ базар куню дюньягъа 
къайтаджагъына ве ахырет аятыны башлатаджагъына инаналар. 

Христианлар дженнет ве джехеннемнинъ барлыгъына инаналар. 
Лякин кучюк яшта ольген балаларнынъ дженнетнен джехеннем 
арасында бир ерде оладжакъларыны къабул этелер. Там оларакъ тёвбе 
этмегенлер, «Пургатоире» денильген бир ерде темизленеджеклер. 
Гуняхкярлар ве Хазрети Исагъа инанмагъанлар ичюн Джехеннем 
азабы эбедий оладжагъына инаналар. 

Къыяметтен эвель Деджалнынъ аким оладжагъы бир 
къарышыкълыкъ девирден сонъ Месих чыкъып шейтанны 
зенджирге багълайджагъына ве бинъ йыл иманлы христианларнен 
яшайджагъына инаналар. Кене къыяметтен эвель дженклер, 
хасталыкълар чыкъаджакъ, фелякетлер, ахлякъий бозукълукълар 
артаджакъ. Къыямет куню Иса коктен энеджек ве инсанларны махкеме 
этеджек, яхшылар дженнетке, гуняхкярлар исе джехеннемге кетеджек. 
Христианлар дюньянынъ яратылгъанына алты бинъ йыл олгъаныны 
айталар. Бунынъ эки бинъ йылы бошлукъ, эки бинъи шериат, къалгъан 
эки бинъ йылы да Иса - Месих деври оладжакъ. 

Б - ИСЛЯМДА АХЫРЕТКЕ ИМАН 

Ахыретке иман - Ислям динининъ эсасларындан бири олып, 
Аллахкъа иманнен бирликте сайылгъан. Ахыретке инанмагъан кимсе, 
Къуран аетлерини инкяр эткени ичюн динден чыкъкъан олур. Бу 
акъкъында Къуран-ы Керимде: «Ким Аллахны, мелеклерини, ки- 
тапларыны, пейгъамберлерини ве къыямет кунюни инкяр этсе, 
там манасынен догъру ёлдан чыкъкъандыр» (Ниса, 4/136). 

Мусульманлар Ахыретнен багълы бильгилерни Къуран-ы 
Керимден ве хадис-и шерифлерден алалар. Сургъа уфлев, амель 
дефтери ве амеллернинъ тартылмасы киби мевзуларны биз 
мусульманлар бу менбалардан огренемиз. Ислям динине коре бу 

дюнья бир имтиан ери. Бутюн сёз ве арекетлеримизнинъ эсабыны 
кореджегимиз ер - ахырет ве о ерде эр кес озь ишлеген гуняхларынынъ 
джезасыны чекеджек. Ахыретте ич бир шей сакълы къалмайджакъ, 
хакъ - адалет ерини буладжакъ, Аллах ярамай инсанларны 
Джехеннемнен джезаландыраджакъ, яхшыларны исе Дженнетнен 
мукяфатландыраджакъ. Лякин Аллах Тааля, озь рахметининъ бир 
теджеллиси оларакъ, истесе азапны хакъ эткен бир къулуны да 
багъышлар. 

Инсан ольгенинен онынъ ахырет аяты башлагъан ола. Бир 
хадис-и шерифте къабир - ахыретнинъ къапысы олгъаны бильдириле 
(Тирмизи, Зюхд, 5). Къабир аяты къыяметнинъ къопмасына къадар 
девам этеджек. Ахырет аятынынъ къыяметтен сонъки шекили исе 
инсанларнынъ махшер ерине топлашувы, о ерде инсанларнынъ эсапкъа 
чекильмеси, даа сонъра эбедий аятнынъ башламасынен сыралана. 
Анджакъ къыяметнинъ не вакъыт къопаджагъыны Аллахтан башкъа 
кимсе бильмез. Лякин хадислерде къыяметнинъ бир такъым кучюк ве 
буюк аляметлери анълатыла. 

Ислям дини базы динлерде олгъаны киби, олю рухларынынъ 
кольге киби бу дюньяда сербест долашкъанлары ве инсанларгъа 
уджюм эткенлери киби янълыш ишанчларны къабул этмей. Ислямгъа 
коре гунях я да савап къапысы олюмнен къапалыр. Анджакъ аятта 
экен хайырлы эвлят тербиелеп осьтюргенлер, артларында файдалы 
илим къалдыргъанлар, хайырлы эсер ве къурум япкъанларнынъ 
саваплары садакъа-и джарие оларакъ девам эте ве амель дефтерлерине 
языла. Айны шекильде инсанларгъа гунях ёлуны ачкъанлар, бу гунях 
ишленген муддетче озьлери де айны гуняхны ишлеген киби къабул 
этилирлер ве о гуняхнынъ айнысы оларнынъ амель дефтерлерине 
язылыр. 

Ислямгъа коре, ольген бир инсаннынъ, ич бир шекильде бу 
дюньягъа текрар къайтмасы мумкюн дегиль. Бу ал аетте шойле 
бильдириле: «Ниает, олардан (мушриклерден) бирине олюм ке- 
лип чаткъанда: «Раббим! дер. Мени кери къайтар, та ки, бошу- 
на кечиргеним дюньяда яхшы иш (ве арекетлер) япайым». Ёкъ! 
Онынъ сёйлеген бу сёз (бош) лафтан ибареттир. Оларнынъ ар¬ 
тында исе, гъайрыдан тириледжек куньлерине къадар (сюрген) 
бир берзах бардыр» (Муминун, 23/99-100). Аетте ифаде этильген 

«берзах» - олюмнен башлап янъыдан тирилювге къадар кечкен 
вакъытны ифаде эткен бир сёздир. 

Ислямдаки Ахырет ишанчыны дигер динлердеки ишанчларнен 
тенъештирюв 

Ислям базы узакъ шаркъ динлеринде олгъаны киби рухнынъ 
беденни терк этип башкъа бир беденге кирмеси ве текрар дюньягъа 
кельмеси тюшюнджесини я да реинкарнация ишанчыны да къабул 
этмей. Буны юкъарыдаки ает тасдикълай. 

Ислямда христианлыкъта олгъаны киби, догъгъанда гуняхнен 
догъмакъ ишанчы ёкъ. Догъгъан эр бала Ислям узьре гуняхсыз оларакъ 
дюньягъа келе. Ислям христианларнынъ иддиа эткени киби Хазрети 
Исанынъ озюни инсаниет адына Къурбан эткени ишанчыны къабул 
этмей. Къурангъа коре Хазрети Иса да башкъа пейгъамберлер киби 
бир пейгъамбер олып, муджизе оларакъ бабабсыз дюньяга кельди ве 
теблигъ вазифесини эда этти. Оны хачкъа мыхладыкь деп айткъанлар 
янълышлып, башкъасыны хачкъа мыхлагъан эдилер. Аелында Аллах 
оны озь янына чыкъаргъандыр. Бу ал аетте бойле ифаде әтиле: «Бир 
де инкяр этншлеринден ве Мерьемнинъ узерине буюк бир ифти¬ 
ра атувларындан; Ве «Аллах эльчиси Мерьем огълу Исаны оль- 
дюрдик», деювлери себебинден (оларны лянетледик). Албуки, 
оны не ольдюрдилер, не де астылар; факъат (ольдюргенлери) 
оларгъа Иса киби косьтерильди. Онынъ акькъында ихтиляф- 
къа тюшкенлер буйдан долайы, там бир къарарсызлыкъ ичин- 
дедирлер; бу хусуста зангъа уймакътан гъайры, ич бир (сагълам) 
бильгилери ёкътыр ве кесен-кес оларакъ оны ольдюрмедилер. 
Аксине, Аллах оны (Исаны) озь янына чыкъаргъандыр. Аллах 
иззет ве икмет саибидир. Эхл-и китаптан эр бири олюминден 
эвель онъа мытлакъа иман этеджек. Къыямет кунюнде де, о 
оларгъа шаат оладжакъ» (Ниса, 4/156 - 159). 

Ислямгъа коре эр кес озь гуняхына озю джевапкяр. Ич бир 
кимсеге башкъасынынъ гуняхы юкленмез. Бу ал аетте шойле ифаде 
әтиле: «Ким хидает ёлуны сечсе, буны ялынъыз озь эйилиги 
ичюн сечкен олур; ким де догърулыкътан айрылса, озь зарары¬ 
на айрылгъан олур. Ич бир гуняхкяр башкъасынынъ гуняхыны 

аркъаламаз. Биз бир пейгъамбер ёлламагъандже (кимсеге) азап 
этеджек дегильмиз...» (Исра, 17/15). 

Ислямгъа коре гуняхтан къуртулманынъ чареси - тёвбе этмек. 
Аллах истесе, тёвбе эткеннинъ тёвбесини къабул этер. Чюнки ич бир 
инсан Хазрети Адемнен Хаванынъ ишлегенлери гуняхтан месулиетли 
дегиль. О, анджакъ озю ишлеген гуняхларнынъ эсабыны береджек. 
Айрыджа Ислямда башкъа бирисининъ арагъа кирип, инсаннынъ 
гуняхыны багъышламасы ишанчы да ёкъ. Эр кес озь гуняхындан 
сораладжакъ ве ич бир кимсе де гуняхсыз дегиль. Христиан дин 
адамларынынъ гуняхкярларнынъ гуняхыны багъышламасы ве 
озьлерини гуняхсыз корьмелери Ислямнынъ месулиетли олмакъ 
анълайышына уймай. Акъыл ве мантыкъ анълайышынен бакъкъанда 
биле эр бир инсан озь гуняхына месулиетли олмасы керек. Бойле 
олмасы даа адалетли ве даа ахлякъкъа уйгъун. 

Ислям дининде гуняхкяр кимселер эбедий джехеннемде 
къаладжакъ деген бир ишанч да ёкъ. Гуняхкяр олгъан инсан 
Джехеннемде япкъан гуняхына коре азап чеккенден сонъ Аллахнынъ 
оны багъышламасынен Дженнетке кирер. Анджакъ иман этмеген 
кимселер ичюн Джехеннем азабы эбедий олур. Лякин христианлыкъта 
гуняхкярларнынъ эбедий оларакъ Джехеннемде азап чекеджеклерине 
инанылыр ве бу Ислям ишанчына уймай. 

Хазрети Пейгъамбернинъ -салляллаху алейхи ве селлем- 
хадислеринде Хазрети Исанынъ Къыяметтен эвель ёлланып, 
инсанларны хидаетке давет этеджеги ве Мухаммед -салляллаху 
алейхи ве селлем-нинъ шериати узьре амель этеджеги бильдириле. 
Мусульманлар бунъа инанырлар ве христианларнынъ Хазрети Исагъа 
иснат эткенлери «Къутарыджы Танъры» ролюни къабул этмезлер. 
Акъикъатта Эбу Хурейреден кельген бир хадисте Аллах Ресули шойле 
буюра:«. ..Мерьем огълу Исанынъ аранъызгъа энмесиякъын. О хачны 
сындырып - йыкъаджакъ, домузны олъдюреджек, бергини лягъу этед¬ 
жек, мал-мулъкни дагъытаджакъ» (Бухарий, Буйю 102; Тирмизий. 
Фитен, 54). Хазрети Иса бу келишинде янъы бир шей кетирмейип, 
Хазрети Мухаммед -салляллаху алейхи ве селлем-нинъ шериатына 
амель этеджек. Чюнки хадисте онынъ муминлернинъ эмирине 
таби олып, онынъ артында намаз къыладжагъы бильдирильген 
/Бухарий. Энбия 49; Муслим. Иман, 249). Кельгенинде янъы бир 
шей кетирмейджеги себебинден, мусульманлар ичюн онынъ келюви 

чокъ да эмиетли дегиль. Чюнки пейгъамберлик Хазрети Мухаммед 
-салляллаху алейхи ве селлем- иле биткен, Ислям да сонъ дин олгъан, 
артыкъ янъы бир шей беклемекнинъ кереги ёкъ. 

Ахыретке иман мевзусындаки даа бир фаркълылыкъ 
христианларнынъ эксериети мусульманларнынъ эбедий оларакъ 
Джехеннемлик олгъанларыны айтмаларыдыр. Къуран-ы Керим исе 
Ислям дини ёлланмадан эвель еудий ве христианлардан Аллахкъа ве 
ахырет кунюне иман этип салих амель ишлегенлернинъ къуртулышкъа 
иришеджеклерини хабер эте. Лякин Юдже Аллах, Ислям динини 
ёллагъандан сонъ эр кесни бу динге иман этмесини истеген ве бунынъ 
тышында башкъа бир динни къабул этмейджегини бильдирген. Чюнки 
аетте шойле буюрыла: 

«Ким Ислямдан башкъа бир дин къыдырса, бильсин ки, 
озюнден (бойле бир дин) асла къабул этильмейджек ве о ахы- 
ретте зиян эткенлерден оладжакъ» (Ал-и Имран, 3/85). 


ОКЪУВ ПАРЧАСЫ 

Хазрети Мухаммед -салляллаху алейхи ве селлем-нинь 

гузель ахлякъы 

* Гузель ахлякълы оларакъ яратылгъан. Фазилет саиби эди. 

* Ишанчында, ибадетинде, арекетлеринде, инсанларнен олгъан 
мунасебетлеринде самимий эди. Ич бир арекетинде косьтериш ёкъ эди. 

* Адий яшай, адий кийине эди. 

* Нефсаний истеклерге боюн эгмез эди. Тек хелял олгъан 
шейлерден файдалана эди. Ич бир вакъыт ашырылыкъ япмай эди. 
Зевкъ ичинде яшамакътан хошланмай эди. Япылмасы керекли ве 
файдалы ишлерге сед олур къоркъусынен башкъаларгъа да фазла 
зевкъкъа берильмемелерини тевсие эте эди. 

* Темизлик - онынъ аятында гъает эмиетли эди. Сачынынъ, 
сакъалынынъ, урбаларынынъ, эвининъ темиз олмасына сонъ дередже 
дикъкъат эте эди. 

* Дюньягъа ве дюнья малына къыймет бермей эди. Озюни бир 

ёлджу киби коре эди. Кимседен бир шей истемез, чалышып рызкъыны 
озю къазана эди. 

* Эвиндеки эшьялар териден миндер шекилинде бир ятакъ, бир 
сет, бир килим ве балчыкътан япылгъан бир сув савутындан ибарет 
эди. 

* Аз ашай, аз юкълай эди. Керегинден зияде лаф этмез эди. Лаф 
эткен вакъыт даима гузель ве файдалы сёзлер айта, файдасыз сёзлерден 
къачына эди. 

* Геджелери аз юкълай, ибадетнен кечире эди. Рамазан айы 
тышында да, пек чокъ нафиле ораза тута эди. Чокъ Къуран окъуй ве 
сахабилерден де Къуран динълей эди. 

* Аш ашамагъа «бисмиллях» нен башлай, «эльхамдулиллях» деп 
битире эди. Аш сайлямай ве ашагъан ашы акъкъында «бегенмедим» 
деп айтмагъан эди. Аштан эвель ве сонъ мытлакъа эллерини юва, буны 
асхабына да тевсие эте эди. 

* Агъызгъаярамай къокъу берген шейлерни софрада булундырмай 
эди. Тишлерини эр вакъыт темизлей, сачыны ве сакъалыны темиз 
олмасына дикъкъат эте эди. 

* Вакътыны бош кечирмей эди. Джемаатынынъ ишлерине ич 
дикъкъатсызлыкъ япмай эди. 

* Инсанларны севип, оларнен эр вакъыт яхшы, гузель ве самимий 
мунасебетте ола эди. Кулер юзьлю, татлы сёзлю эди. Юксек сеснен 
кульмез, тебессюм эте эди. 

* Бирисинен къаршылашкъаны вакъыт башта о селям бере, 
мусафаха япмакъ (эль сыкъышмакъ) керек олгъанда биринджи о 
элини узата эди. 

* Лаф эткенлернинъ сёзлерини кесмей, битиргенине къадар 
динълей эди, башкъаларнен къонушкъанда юксек сеснен, къычырып 
лаф этмей эди. Сёзлерни дане-дане айта эди. 

* Оны зиярет этмеге кельгенлерни кулер юзьнен къаршылап, 
икрамда булуна, айны шекильде озгъара эди. 

* Юргенде тез юре эди. Бир тарафкъа буруладжагъы вакъыт 
бутюн беденини о тарафкъа чевире эди. 

* Аркъадашлары арасында отургъан вакъытта ер сайлямадан, 
кимсени раатсыз этмеден, еринден турсатмадан, бош олгъан ерге 

отура эди. Отургъанда аякъларыны узатмай, бир-бири устюне де 
къоймай эди. Сахабелернинъ янына кельген вакъыт оларгъа аякъкъа 
турмамаларыны сёйлеп, ич кимсеге элини оптюрмей эди. 

* Кимсенен къавгъагъа киришмез, дава этмез, кимсени тенкъит 
этмез, азарламаз, инсанларнынъ шереф ве намусларына сайгъы 
косьтере эди. 

* Башкъаларынынъ хаталарыны, эксик тарафларыны, сакълы, 
гизли ал ве сырларыны ич араштырмаз, огренмеге арекет этмез эди. 
Кимсенинъ аркъасындан лаф айтмай, ошекни севмей ве буны япмакъ 
истегенлерни де сустура эди. 

* Яланны ве яланджыларны ич севмей эди. Эр иште догърулыкъны 
әсас ала эди. 

* Озюне чиркин бир сёз сёйленгени вакъыт, я да акъарет этильгени 
вакъыт, джевап къайтармай, сабыр эте эди. Еудий алимлеринден 
Абдуллах б. Селямнынъ мусульман олмасына, Пейгъамбер 
Эфендимизнинъ бу хусусиети тесир япкъан эди. 

* Оны макътагъанларны динълемектен хошланмай эди. 

* Аятында ич бир инсангъа я да айвангъа ярамай давранмагъан, 
зарар кетирмеген ве ич кимсени ынджытмагъан эди. Онъа ярамайлыкъ 
япкъанлардан интикъам, очь алмакъны тюшюнмей, оларны багъышлай 
эди. 

* Факъирлерни, оксюзлерни, етимлерни, къулларны 
кимсесизлерни, кучьсюзлерни эр вакъыт къорчалай эди. Инсанларнынъ 
дертлерине, кедерлерине ве къуванчларына ортакъ ола эди. 

* Аллахнынъ эмирлерининъ ерине кетирильмеси хусусында сонъ 
дередже дикъкъатлы эди. Эр вакъыт адалетни әсас ала эди. 

* Оны биринджи кере корьгенлер, джиддийлиги ве эйбети 
къаршысында титрер эди. Лякин оны таныгъанлар я да онен 
аркъадашлыкъ япкъанлар эр вакъыт саф юрекли, мерхаметли, самимий 
олгъаныны анълап, онъа гонъюльден багълана эдилер. Бир кунь 
Ресулюллахнынъ хузурына биринджи кере кельген бир адам титремеге 
башлады. Эфендимиз, онъа : « Аркъадаш, титреме! Мен укюмдар 
дегилим. Къурейштен, къуру отьмек ашагъан бир къадыннынъ огълу 
олам» деп джевап берген эди. 

* Пейгъамбер Эфендимиз салляллаху алейхи ве селлем пек 

джумерт эди. Ондан бир шей истеген адамны, чареси олса бош 
къайтармай эди. Пек адий, саде олгъан софрасына, мытлакъа бир 
фукъарени давет эте эди. Башкъа фукъарелерни де асхабына ёллай 
эди. Ачлыкъ вакъытларында биле озю ач олгъанда фукъарелерни 
ашатып-тойдурмагъа чалыша эди. Ич бир вакъыт садакъа алмаз, 
лякин эдие, бахшыш къабул эте эди. Элине кечкен бир мал олса, оны 
аман ёкъсулларгъа дагъыта эди. 

* Инсанларны тиленджилик япмайып, чалышмагъа 
рагъбетлендире эди. Озю япып оладжагъы ишлерни япмакътан 
къачынмай эди. Урбасы сёкюльгени, дёгмеси узюльгени вакъыт озю 
тике эди. Эв ишлеринде ханымларына ярдымджы ола эди. 

* Инсанларны зиярет этип, шикяетлери олса, сонъуна къадар 
динълей, меселелерини чезмеге ярдымджы ола эди. Балаларны пек севе 
эди. Ёлда къаршылашкъан балаларны севип, башларыны сыйпай эди. 


СУАЛЛЕР ВЕ ВАЗИФЕЛЕР 


А. Ашагьыдаки суаллерге догьру джевап бериньиз. 

1. Эски Ахитте еудий пейгъамберлерине насыл ахлякъий 
бозукълыкълар ве гуняхлар иснат әтиле, буларны Ислам дининдеки 
пейгъамберлик анълайышынен тенъештиринъиз? 

2. Христианлыкъта ве Ислямда пейгъамберлик анълайышыны, 
(Ислямда пейгъамберлернинъ сыфатларыны козь огюне алып) 
тенъештиринъиз? 

3. Хазрети Мухаммед -салляллаху алейхи ве селлем-нинъ энъ 
эмиетли хусусиетлери нелер? 

4. Христианлыкътаки аслий гунях анълайышыны Ислямдаки эр 
бир инсаннынъ шахсий месулиетлик ишанчынен тенъештирген алда 
анълатынъыз? 

5. Ислямда ахырет ишанчынен алякъалы энъ темелли әсаслар 
нелер? 

Б. Ашагьыдаки суаллерге догьру олгъан джевапны ишарет- 
леньиз. 

1. Ашагъыдакилерден къайсы бири еудий пейгъамберлерининъ 
хусусиетлеринден дегиль? 

A. Вахий алалар 

Б. Айны заманда бир чокъ Пейгъамбер олмасы мумкюн 

B. Гунях ишлемезлер 

Г. Къадын Пейгъамбер олмасы мумкюн 

2. Христианлар ашагьыдаки пейгъамберлерден къайсы бирининъ 
пейгъамберлигини къабул этмейлер? 

A. Хазрети Муса Б. Хазрети Яхъя 

B. Хазрети Зекерья Г. Хазрети Мухаммед 

3. Ислямгъа коре ашагъыдакилерден къайсы бири мелеклернинъ 
хусусиетлеринден дегиль? 

A. Нурдан яратылгъанлар 
Б. Девамлы ибадет этелер 

B. Къадын ве эркек джынсындан олалар 
Г. Шахсий вазифелери бар 

4. Ашагъыдакилерден къайсы бири христиан дин адамларынынъ 
хусусиетлеринден дегиль? 

A. Рухбан сыныфыны тешкиль этелер 
Б. Эвленемезлер 

B. Инсанларнынъ гуняхларыны багъышлайлар 
Г. Аллахнен къул арасына киришмезлер 

5. Ашагъыдакилерден къайсы бири Ислямдаки ахыретке 
иманнынъ хусусиетлеринден дегиль? 

A. Месулиетли олмакъ 

Б. Джеза ве мукяфатнынъ бар олмасы 

B. Эр кес догъгъанда гуняхкяр догъула. 

Г. Шефаат хакъ ве керчектир 

В. Ашагьыда берилъген ифаделернинъ маналарыны анъла- 
тыньыз 

Масумиет - Гуняхсызлыкъ, гунях ишлемемек. 

Исмет - Ислямгъа коре пейгъамберлернинъ гунях ишлемемелери 
ве гуняхлардан къорчалангъан олмалары. 

Хач - Христианлыкъта Исанынъ хачкъа мыхлангъанынынъ 
темсили сайылгъан мукъаддес ишарет. 

Аслий гунях - Христиан ишанчына коре, ясакълангъан мейваны 
ашагъанлары себебинен Хазрети Хавва ве Хазрети Адемнинъ 
Дженнеттен къувулмаларына себеп олгъан ве бутюн инсанларгъа 
догъуштан кечкен къабаат ве гунях. 

Салих амель - Ислямгъа коре Аллах Таалянынъ разы олгъан 
гузель ишлер ве амеллер. 

Месих - Месх этилюв суретинен мукъаддес этильген манасында 
Хазрети Исагъа берильен бир сыфат. 

Ресуль - Ислямгъа коре янъы бир китап ве шериат берилъген 
Пейгъамбер. 

Неби - Китап берильмеген ве эвельки пейгъамберлернинъ 
шериатларынен амель эткен Пейгъамбер. 

Пут - Мукъаддеслик иснат этилип, ибадет этильген эйкеллер ве 
шейлер. 

Куфюр - Инкяр этмек, ред этмек, къабул этмемек. Инкяр эткен 
кишиге де «кяфир» дениле. 

ЕУДИЙЛИК, ХРИСТИАНЛЫКЪ ВЕ 
ИСЛЯМДА ИБАДЕТ 


Инсан огълу яратылгъан куньден итибарен ондан даа устюн ве 
юдже бирисининъ тесири астында олгъаныны сезген ве она къаршы 
бир шереф косьтерюв ихтияджы дуйгъан. Иляхий динлер де, бу ибадет 
этюв ихтияджыны чешит шекиллерде япкъан. 

Сонъ дин олгъан Ислям инсан яратылувынынъ ихтияджы олгъан 
ибадет этюв истегини энъ мукеммель бир шекильде тертиплеген. 
Ибадетни къул олувнынъ бир ихтияджы сайгъан. Къуранда бу хусус 
шойле ифаде әтиле: «Мен джинлерни ве инсанларны анджакъ манъа 
къуллукъ этсинлер деп яраттым» (Зарият, 51/56). 

Бутюн динлердеки ибадетлер шекиль ве маиет бакымындан 
фаркълы олса да, макъсатлары бакъымындан бир-бирине якъынлар. 
Ашагъыда ибадет мевзусыны анълаткъанымызда Ислямдаки энъ 
эсасий ибадетлерни: намаз, дуа, ораза, зекят ве хадж мевзуларны 
айдынлатаджакъмыз. Оларны башкъа динлердеки ибадет 
чешитлеринен тенъештирген алда огренеджекмиз. 

Кьурбан 

Еудийликте ибадетлер эксериет вакъыт къурбаннен япыла. 
Къурбан - гуняхтан арынув ве шукюрнинъ ифадеси оларакъ япыла. 
Еудийликте къурбан ибадети союлып ве базы вакъыт да якъылып 
ерине кетириле. Къурбан эсасен сыгъыр, къой, эчки, гогерджин ве 
базы йыртыджы айванлардан япыла. 

Тевратта инсаннынъ къурбан этиледжегинден де сёз әтиле 
(Чыкъыш [Исход], 13/1 - 2,11 - 15,22/28 - 29, 34/19 - 20; Теквин [Бытие], 
22/2). Кене Тевратта ильк догъгъан балаларнынъ къурбан этильмеси 
акъкъындаки ифаделер бар. Муса шериати кельгенинен балаларнынъ 
къурбан этильмеси ясакълангъан олса да, базылары бу адетни девам 
эткенлер (Левилилер [Левит], 18/21; II. Укюмдарлар, 16/3; Хакимлер, 
11/30 - 31). Еудийликте къурбан ибадети эвельки девирлерде топлашув 
чадырларында, сонърадан исе Сулейман Мабединде япылмагъа 
башлады. Лякин бу Мабед йыкъылгъан сонъ Къурбан ибадети терк 
этильди, бунынъ ерини дуа алды. 

Дуа, намаз 

Шимдики вакъытта еудийлернинъ Мукъаддес Китабында 
намазны әмир эткен ачыкъ бир әмир ёкъ. Еудийликте намаздан зияде 
дуа биринджи ерде тура ве дуа намазнынъ бир шекли сайылгъан. Дуа 
оларакъ да Эски Ахитнинъ Мезмурлар китабындан белли болюклер 
окъуна. Бу кунь еудийликте сабах, уйле ве акъшам олмакъ узьре куньде 
учь вакъыт дуа саати бар. 

Афталыкъ оларакъ синагогаларда джума эртеси (шабат) ибадети 
япыла. Афталыкъ ибадети он эмирден бири къабул әтиле. Еудийликте 
джумаэртеси ибадети, Танъры Яхованынъ дюньяны алты куньде 
яратып единджи кунь олгъан джумаэртеси куню раатланмасыны 
темсиль эте. Танъры бу куньде еудийлерге чалышманы ясакълагъан ве 
бу ясакъкъа уймагъанларны джезаландыраджагъыны бильдирген. 

Айлыкъ оларакъ янъы ай манасына кельген Рош Ходеш байрамы, 
йыллык оларакъ Рош Ха - Шана адлы йылбаш байрамы, пешманлыкъ 
ве тёвбе куню оларакъ Йом Киппур байрамы, еудийлернинъ 

Мысырдан чыкъмаларыны темсиль эткен Песах байрамы къайд әтиле. 
Сина дагъында Хазрети Мусагъа он эмирнинъ берильгенини темсиль 
эткен Шавуот байрамы, еудийлернинъ Мысырдан чыкъкъандан 
сонъ чёльдеки аятларыны ифаде эткен Сукот байрамы да бар. Бу 
байрамларда еудийлер озьлерине коре мукъаддес китапларындан 
болюклер окъуп, дуа эте ве иляхийлер айталар. 

Ораза ве зекят 

Тевратта әмир этильген ораза, тёвбе куню оларакъ кечирильген 
«Йом Киппур» оразасыдыр. Бу ораза кунь батмасындан, келеджек 
кунь батмасына къадар девам эте. Бу чешит оразаларгъа «Буюк ораза», 
тек куньдюз тутулгъан оразаларгъа исе «Кучюк ораза» дениле. Буюк 
оразада ашамакъ, ичмек, ювунмакъ, ягъланмакъ, аякъкъап киймек 
ве джинсий мунасебетте булунмакъ ясакътыр; кучюк оразада исе тек 
ашамакъ ве ичмек ясакътыр. Йыллар кечмесинен еудийликтеки ораза 
ибадети бозулды. 

Еудийликке коре эр кес саип олгъан малындан онда бирини 
(ошюр) зекят оларакъ бермеси керек. Топракъ махсулатлары, сыгъыр ве 
къой сюрюлерининъ эр сене онда бир къысмынынъ зекятыны бермек 
керек. Зекят Харун союндан кельгенлере (Левилилер [Левит]), оксюз, 
фукъаре, тул къадынларгъа ве кохен ады берильген дин адамларына 
бериле. Еудийликте садакъа бермек де савап сайыла. 

Хадж 

Еудийлерге йылда учь кере хадж этмек керек. Хадж ибадети, еудий 
байрамларындан Песах ве Шавуот киби байрамларда япыла. Хадж 
ерлери башта Къудус ве чевресин де олгъан еудий пейгъамберлерининъ, 
укюмдарларынынъ, дин буюклерининъ мезарларыдыр. Хадж тек 
эркеклерге әмир этильген. Сулейман Мабедининъ йыкылмасындан 
сонъ (Милядий 70 сенеси) хадж ве къурбан киби мабедге багълы 
ибадетлерни ерине кетирмеге имкян оламагъан. Бу кунь мабеднинъ 
йыкъылмасындан къалгъан «Агълама дивары» я да «Гъарп дивары» 
оларакъ билинген бу къалынты зиярет әтиле ве олып кечкен фаджиалар 
хатырланып, козь яшы тёюоле. Христианлар девринда Къудюске 
кетип оламагъан еудийлер, Селяхаттин Эйюбининъ Къудюсни фетих 
этмесинен, бу ерге хадж этмек имкянына къавушалар. 1492 сенеси 


135 



ДИНЛЕР ТАРИХЫ 


Испаниядан сюргюн этилип Османлы Девлетине сыгъынгъан бир 
чокъ еудий де раат бир шекильде Къудюсни зиярет этмек имкянына 
малик ола. 

ЕУДИЙЛИКТЕ МАБЕД 

Еудийлернинъ диний меркези олгъан мабеднинъ еудий 
тарихында эмиетли ери бар. Еудийлернинъ энъ мукъаддес ибадет ери 
олгъан Сулейман Мабеди, Бабиль сюргюни эснасында йыкъылгъан, 
сюргюнден къайтып кельген сонъ янъыдан къурулгъан эди. Анджакъ 
экинджи сюргюнден сонъ (Милядий 70 сенеси) Мабед бутюнлей 
йыкъыла ве ерине янъысы къурулмай. Еудийлер шимдики вакъытта 
бу мабедни янъыдан къурмакъ арзуларынен яшайлар. Бу арзуларыны 
керчеклештирмек ичюн мусульманларнынъ элинде булунгъан 
Месджит-и Акъсанынъ ерине озь мабедлерини къурмакъ планларыны 
япмакъталар. 

Еудийлер шимди топлу ибадетлерини синагогада я да хавра ады 
берильген ерлерде япалар. Кунюмизде Исраиль диний бир девлет 
олгъаны ичюн, онынъ хастаханелеринде, окъув юртларында мабед 
япыла. 

II - ХРИСТИАНЛЫКЪТА АЙИНЛЕР ВЕ ИБАДЕТЛЕР 


А - АЙИНЛЕР (Сакрамент) 

Христианларнынъ ибадетлерине «айин» я да «Сакрамент» дениле. 
Хазрети Иса тарафындан берильгенине инанылгъан бу айинлернинъ 
сайысы еди данедир. Булар: вафтиз, эвхаристия, гунях чыкъарув, 
къуветлендирюв, никях, рахип такъдиси ве мукъаддес ягъ айини. 
Бутюн христианлар буларны япмакъ кереклер. Ялынъыз протестантлар 
булардан тек эки данесини: вафтиз ве эвхаристияны къабул этелер. Биз 
бу ерде энъ эмиетли олгъанларыны анълатаджакъмыз. 

Вафтиз: вафтиз - кильседе адамнынъ сувгъа батырылмасы я да 
узерине сув серпильмеси шеклинде япыла. Христиан олмакъ ичюн 
вафтиз шарт сайыла. Кене бир кильседен башкъа кильсеге кечмек ичюн 
вафтиз керек. Вафтиз айини баба, огъул ве мукъаддес рух адына япыла, 
вафтизнен инсан аслий гуняхтан темизленген олгъанына инаныла. 

Вафтиз олмадан ольген адам, гуняхкяр оларакъ ольген къабул әтиле. 

Эвхаристия (отьмек - шарап айини): эвхаристия айини базар 
куню кильседе япыла. Папаз шарапкъа батыргъан отьмекни кильсеге 
кельгенлерге бере. Бу ерде шарап, Хазрети Исанынъ къаныны, 
отьмек исе этини темсиль эте. Христианлар буны япмаларынен 
Хазрети Исанен бир бутюн олгъанына инаналар. Бу татбикъ Хазрети 
Исанынъ хачкъа мыхланмадан эвель талебелеринен ашагъан сонъки 
акъшамлыгъыны темсиль эте. Янъы Ахитте бильдирильгенине коре, 
Хазрети Иса хачкъа мыхланмадан эвель отьмекни шарапкъа батырып 
янында олгъан хаварийлерине икрам эткен ве отьмек этини, шарап 
да къаныны темсиль эткенини бильдирген (Матвей, 26/26 - 29; Марк, 
14/22 - 25; Лука, 22/15 - 20; Иоанн, 6/13 - 17). 

Гунях чыкъарув: христианлыкъта кильсе энъ буюк итибар 
къазангъаны ичюн гуняхларны багъышлама хакъкъына саип олгъан. 
Инджиллерге коре папазларгъа бу хакъ Иса Месих тарафындан 
берильген (Иоанн, 20/21 - 23). Инсан гуняхыны итираф этмеси ве 
папаз да буны къабул этмесинен Танъры тарафындан багъышлангъан 
сайыла. Гунях ишлегенлер омрюнде энъ аз бир кере гуняхларыны 
кильседе папазларгъа итираф этип, тёвбе этмеси керек. Лякин 
протестант мезхебине багълы христианлар буны къабул этмейлер. 

Б - ДИГЕР ИБАДЕТЛЕР 

Христианларнынъ юкъарыда анълатылгъан еди темель айиндан 
(Сакрамент) гъайры япкъан башкъа ибадетлер де бар. Булар куньлюк, 
афталыкъ, йыллыкъ айинлер, байрамлар, ораза, хадж киби амеллерден 
ибарет. 

Дуа ве айинлер 

Христианлыкънынъ мукъаддес китабында Хазрети Иса 
тарафындан тевсие этильген бир ибадет ёкъ. Христианлыкътаки дуа ве 
айинлер 325 сенеси отькерильген Изник консилинде къабул этильген. 
Христианлыкъ тарихында башта католиклер ве протестантлар 
олмакъ узьре, фаркълы мезхеплер, вакъты-вакътынен дуа ве айин 
мевзусында денъишмелер япкъанлар. Айинлер кильседе джемаатнен 
япылгъаны киби, дуа шекилинде де айры-айры япылмасы да мумкюн. 
Христианлыкъта Хазрети Исагъа нисбетен этильген «Петер дуасы» 

эмиетли. Бу дуанен Танърыгъа шукюр әтиле ве ондан ярдым истениле. 
Христианлыкъта ибадет куньлюк, афталыкъ ве йыллыкъ олып - учь 
къысымгъа айрыла: 

Куньлюк айин: сабах ве акъшам олып, куньде эки кере япыла. 
Мытлакъ япылмасы керек дегиль, даа чокъ папазлар тарафындан 
япыла, Инджиллерден болюклер окъуна. Кильседе джематнен я да тек 
башына оларакъ да япылмасы мумкюн. 

Афталыкъ айин: базар куньлери саба ве акъшам - эки кере 
кильседе япыла. Базар куню, Исанынъ хачкъа мыхланмасындан сонъ 
тирилюв кунюни темсиль эткени ичюн христианлар ичюн эмиетли 
бир кунь сайыла. Базар айинине къошулмакъ католик мезхебине 
коре мытлакъа керек, башкъаларында ойле дегиль. Айрыджа базар 
куньлери кильседе эвхаристия (отьмек - шарап айини) япыла. 

Йыллыкъ айинлер: йыллыкъ айинлерининъ энъ эмиетли 
олгъаны Хазрети Исанынъ догъум хатырасы ичюн Ноэль (Кристмас) 
байрамында япылгъан айин. Ноэль афтасында нарат яраштырыла, 
кокюш союла, христиан дин адамы Азиз Николасны темсиль этип 
Ноэль баба ола, балаларгъа эдие, бахшыш бере. Хазрети Исанынъ 
догъгъан куню кесин белли олмагъаны ичюн католиклер, Ноэльни 24- 
25 декабрь куню байрам эткенде, эрмени кильселери киби базы шаркъ 
кильселери январьнынъ 6-джы кунюни байрам саялар. Бир къысым 
протестантлар исе бу тарихнынъ мукъаддес метинлерде мытлакъ 
оларакъ кечмегени ичюн Ноэльни байрам саймазлар. 

Йыллыкъ айинлерден эмиетли олгъанлардан бири де Пасхада 
япылгъан айинлер. Пасха - Хазрети Исанынъ хачкъа мыхланмасындан 
учь куньден сонъ текрар тирильген куню мунасебетинен япылгъан 
байрам. Бу байрам баарьнинъ орталарында бир базар куню 
япыла ве бир афта къадар девам эте. Байрамда Исанынъ чеккен 
къыйынджылыкълар ве зорлукълар сёйленип Инджиль окъула. 

Хач ортюси де эмиетли бир айин сайылгъан. Бу байрам сентябрь 
айынынъ орталарында япыла. Христианлыкъта хачнынъ буюк бир 
муимлиги бар. Иса хач шеклиндеки бир агъач узеринде мыхлангъан, 
онынъ къаны хачнынъ узерине акъкъан ве бунынъ ичюн хач мукъаддес 
сайылгъан. Бу себептен кильсенинъ, мезарларнынъ, къурбан кесильген 
ерлернинъ ве диндар инсанларнынъ узеринде хач бар. Тарихте хачлы 
сеферлери оларакъ билинген дженклерде христиан аскерлери устюнде 

хач ишарети булунгъан урба ве силя ташыгъанлары ве мукъаддес 
ерлер ичюн дженклешкенлери ичюн бу дженклерге «Хачлы сеферлер» 
денильген. 

Ораза 

Христианлыкъта ораза къыркъ кунь девам эте. «Карем» денильген 
бу ораза денъишик бир шекильде тутула ве бир диет макъсадыны 
ташый. Ораза вакътында нормаль куньлюк ашнынъ учьте экиси 
ашала. Балыкътан гъайры эт ашанмаз. Оразаны эр кес озь алына коре 
ерине кетире. Базылары тек сигара ве ичкини азалтып, базылары да 
озь ишлерини даа гузель япып, бир къысмы башкъаларына сайгъы 
дуймакъ ве мухтаджларгъа ярдым этмекнен ораза туткъанларыны 
айталар. 

Хадж 

Христианлыкъта хадж Исанынъ хатыралары булунгъан ерлерге 
ве христиан азизлерининъ мезарларына япыла. Хазрети Исанынъ 
догъгъан ер олгъан Бейтлахим я да яшагъан ер олгъан Къудус ве 
әтрафы энъ буюк хадж ерлеринден сайыла. Хаварий Пётр ве Павел 
киби азизлернинъ мезарлары булунгъан Рома да эмиетли бир хадж 
еридир. 

Еудийлерде олгъаны киби, христианларда да фарз олгъан зекяткъа 
ачыкътан ачыкъ раст келинмей. Айны шекильде христианлыкъта 
къурбан ибадети акъкъында да анълатув ёкъ. Олар хачкъа мыхлангъан 
Танъры Огълу Иса бутюн инсанлыкъ ичюн бир къурбан олгъанына 
инаналар. 

ХРИСТИАНЛЫКЪТА МАБЕД 

Христианлыкънынъ ильк девирлеринде мабед ёкъ эди. Хазрети 
Иса ве онъа ильк инангъанлар ибадет ичюн еудий мабедини 
къуллангъанлар. Даа сонърадан христианлыкъ еудийликтен айрылып 
этрафкъа яйылмагъа башлагъанынен, кильселер япылмагъа башлай. 
Христианлыкъта кильсе Танърынынъ эви къабул этилип, пек эмиетли 
сайыла. 

Христианлыкъта кильсе ибадет ери манасыны анълаткъаны киби, 

айны заманда «рухбан» ады берильген христиан дин адамларыны 
темсиль эткен бир тешкилят да сайыла. Кильсе, яни дин адамлары, 
Исанынъ маневий векили сайыла. Католик, ортодокс ве протестант 
мезхеплерининъ озьлерине аит кильселери бар. Ильк вакъытларда 
ресим ве эйкельнинъ (иконаларнынъ) булунмагъан кильселер, вакъыт 
кечтикче хач, Иса, Мерьем шекиллери, мелеклерге ве азизлерге 
аит ресимлер, Танъры Баба ве Мукъаддес Рухкъа аит уйдурылгъан 
ресимлернен яраштырылмагъа башлай. Бу чешит ресимлерге 
протестант мезхеби къаршы чыкъа. 

III - ИСЛЯМДА ИБАДЕТ 

Ислямда ибадет, тек Юдже Аллахкъа япылыр. Чюнки Аллах Тааля 
Къуранда: «Мен джинлерни ве инсанларны анджакъ манъа къул- 
лукъ этсинлер деп яраттым» деп буюра (Зарият, 67/56). Аллах Тааля 
къулларынынъ ибадетине мухтадж дегиль, аксине къулларынынъ бу 
ибадетке ихтияджлары бар. Ибадет къулны Аллахкъа якълаштыргъан 
энъ юдже бир васытадыр. Ибадет рухны юджельте, инсанны гунях 
кирлеринден темизлей ве ахлякъий мукеммелликке етиштире. 
Ислямда намаз къылмакъ, ораза тутмакъ киби тек беденнен япылгъан 
ибадетлер; зекят бермек, къурбан чалмакъ киби тек малнен япылгъан 
ибадетлер; хадж киби эм беден, эм де малнен япылгъан ибадетлер бар. 

А -НАМАЗ ВЕДУА 

Келиме-и Шехадеттен сонъ Ислямнынъ энъ эмиетли әсасы 
олгъан намаз, мирадж геджесинде беш вакъыт оларакъ бутюн 
мусульманларгъа фарз къылынгъандыр. Намаз бутюн ибадетлернинъ 
әсасы сайыла. Пейгъамбер Эфендимиз -салляллаху алейхи ве селлем- 
«Намаз диннинъ әсасыдыр» буюргъан (Тирмизи, Иман 8; Ахмед б. 
Ханбель,У, 231, 237), седждени де «Къулнынъ Аллахкъа энъ якъын 
олгъан вазиети» олгъаныны сёйлеген (Муслим, Салят 215; Несаи, 
Мевакит 35). Намаз къулнынъ Аллахкъа якълашмасынынъ энъ 
эмиетли васытасы олгъаны ичюн де «муминнинъ мираджы» оларакъ 
адландырылгъан. 

Намазны терк этмек буюк гунях сайыла. Пейгъамбер Эфендимиз 
Къыямет кунюнде эсабы соруладжакъ ильк амельнинъ намаз 

оладжагъыны бильдирген (Тирмизи, Салят 188). Намаз - маддий ве 
маневий темизликнинъ бир васытасыдыр. Намаз къылмакъ ичюн бой 
абдести я да абдест алмакънен беден маддий ве маневий кирлерден 
темизленген олур. Намаз къылмакъ ичюн урбанынъ ве намаз 
къылынаджакъ ернинъ темиз олмасы керек. 

Маневий тарафтан исе намаз - гуняхлардан темизленювнинъ бир 
ёлу. Намаз муминлерни гунях ишлемектен къорчалай. Аетте шойле 
буюрыла: «Санъа вахий этильген китапны окъу ве намаз къыл. 
Шубесиз намаз чиркин ве ярамай ишлерден узакълаштырыр. 
Аллахны зикир этмек энъ буюк бир ибадеттир. Аллах япкъан- 
ларынъызны чокъ эйи бильмектедир» (Анкебут, 29/45). 

Намазнынъ озю, юрекнинъ итаат ве раатлыкъ ичинде олмасы 
демек. Бу себептен Юдже Аллах «Мени хатырламакъ ичюн намаз 
къыл» буюргъан (Таха, 20/14.), намазны кереги киби къылмайып, 
косьтериш ичюн япкъанлар акъкъында: «Намаз къылгъанларгъа 
языкълар олсун. Олар намазларыны хакъкъынен ерине кети- 
рип оламазлар», - деп буюргъан (Маун, 107/4 - 5). Юдже Раббимиз 
намазны энъ гузель шекильде къылынмасыны къулларындан истеген. 

Ислямда беш вакъыт намаз ве Джума намазы киби фарз олгъан 
намазлардан башкъа ваджиб ве суннет намазлары да бар. 

Къуран-ы Керим намазнынъ бизден эвельки умметлерге де әмир 
этильгенини бильдире. (Али - Имран, 3/43; Энбия, 21, 73). Юдже Аллах 
Къуранда: «Биз Исраиль Огъулларындан намазны къылынъ- 
ыз, зекятны беринъиз деп сёз алдыкъ» (Бакъара, 2/83) аетинен 
еудийлерге намазнынъ фарз къылынгъаныны косьтере. Башкъа бир 
аетте Хазрети Исанынъ: «Не ерде олсам олайым Аллах мени муба- 
рек къылды я да яшагъаным муддетче манъа намаз къылмамы 
ве зекят бермеми әмир этти» буюрды» (Мерьем, 19/31). Бу татбикъ 
девам этип, (беш вакъыт намаз фарз къылынмадан эвель) Хазрети 
Пейгъамбер -алейхисселям- нинъ саба ве акъшам олмакъ узьре куньде 
эки вакъыт намаз къылгъаны белли. 

Юкъарыдаки аетлерден де анълашылгъаны киби намаз ибадети 
эм еудийлерге, эм де христианларгъа фарз къылынгъан, лякин олар 
бу ибадетни вакъыт кечмесинен терк эткен я да денъиштиргенлер. 
Шимдики еудийликте намазнен алякъалы ачыкъ бир укюм ёкъ. Бу кунь 

еудийликте намаздан зияде дуа ог плангъа чыкъты ве дуа бир намаз 
еринде сайыла. Дуа оларакъ да Эски Ахитнинъ Мезмурлар китабындан 
белли болюклер окъуна. Инджиллерде де Хазрети Иса тарафындан 
тевсие этильген ич бир ибадет татбикъине раст келинмей, анджакъ 
мукъаддес китапта Хазрети Иса васытасынен Танърыгъа юректен дуа 
этильмеси тевсие әтиле. 

Еудийликте ве христианлыкъта, Ислямда олгъаны киби дюзенли 
бир намаз анълайышы ёкъ. Бу себепнен Ислямдаки намаз башкъа 
динлердеки ибадетлерден пек фаркълы. Юдже Аллах: «Шубесиз на¬ 
маз муминлер узерине белли вакъытларда фарз къылынды» 
деп буюра (Ниса, 4/103). Бу себепнен вакъыт анълайышы Ислямда 
олгъаны къадар башкъа, ич бир динде белли ве тертипли олмагъан. 

Мумин беш вакъыт намазда Раббининъ къаршысына чыкъа. 
Намазны бу шекильде белли саатларда текрар этильмеси, муминге 
рухий бир тертип ве низам къазандыра, келеджек намаз ичюн 
рухунынъ ве беденининъ азыр олмасыны теминлей. 

Ислямда намазнен берабер дуанынъ да чокъ эмиетли бир ери 
бар. Дуа - инсаннынъ, Аллахнынъ юджелиги къаршысында кучьсюз 
олгъаныны анълап, Аллахтан яхшылыкъ ве ярдым истемеси. Хазрети 
Пейгъабернинъ бильдиргенине коре дуа - ибадетнинъ озюдир. Юдже 
Аллах къулунынъ юректен япкъан дуасынынъ къаршылыгъыны 
бермеге азыр олгъаныны бильдире ве онъа дуа этильмесини истей. 
Къуран-ы Керимде: «Манъа дуа этинъ, дуанъызны къабул этей- 
им» (Мумин, 40/60). «Къулларым сенден мени сорагъанда (олар- 
гъа сёйле): «Мен чокъ якьыным. Манъа дуа эткен вакъытта, дуа 
эткеннинъ тилегине къаршылыкъ беририм. О алда (къулларым 
да) меним даветиме уйсунлар ве манъа инансынлар ки, догъру 
ёлны тапарлар» (Бакъара, 2/186). «Де ки: Дуанъыз олмаса Раббим 
сизге не деп къыймет берсин» (Фуркъан, 25/77). Ислямда дуанынъ 
белли бир ери ве вакъты ёкъ; къул истеген вакъытта Раббине эль 
ачып бутюн дертлерини анълатмасы мумкюн. Бунынъен берабер базы 
саатлер бар ки, бу вакъытларда япылгъан дуалар даа да чокъ къабул 
олуна. Меселя, саарь, танъ агъаргъаны вакъытта, эзан ве къамет 
арасында, оразалы экен, мубарек кунь ве геджелерде япылгъан дуалар. 

Б - ОРАЗА 

Ораза Ислямда фарз олгъан ибадетлерден биридир. Ораза 
- Рамазан айы девамында феджирнинъ догъмасындан (танъ 
ярыгъындан) кунешнинъ батувына къадар кечкен вакъыт ичинде 
ашамакътан, ичмектен ве джинсий мунасебеттен узакъ турмакъ демек. 
Къуран-ы Керимде: «Эй, иман эткенлер! Ораза сизден эвель ке- 
лип-кечкен умметлерге фарз къылынгъаны киби, сизге де фарз 
къылынды. Умют этилир ки, къорчаланырсынъыз» аетинен 
ораза фарз олгъаны бильдириле (Бакъара, 2/183 - 184). 

Оразанынъ маддий ве маневий, шахсий ве ичтимаий аятта 
пек чокъ файдалары бар. Керчектен де статистика малюматларына 
бакъкъанда Ислям улькелеринде Рамазан айында джинаетлернинъ 
азалгъаны белли. Чюнки ораза, бир хадисте де айтылгъаны киби 
инсанларны ярамайлыкълардан, зарарлардан къорчалагъан бир 
къалкъан киби (Бухари, Савм 9; Муслим, Сиям 30). Ислямда фарз 
олгъан Рамазан оразасындан гъайры суннет ве нафиле оларакъ белли 
куньлерде тутулгъан башкъа оразалар да бар. 

Къуран-ы Керим юкъарыда кечкен аетте оразанынъ 
мусульманларгъа олгъаны киби, эвельки умметлерге де ораза фарз 
олгъаныны бильдире. Лякин вакъытлар кечмесинен бу динлер 
керчек оразадан узакълашкъан; оразагъа озь урф ве адетлерини 
къошып къарыштыргъанлар. Меселя, Хазрети Муса ве Исанынъ 40 
кунь ораза туткъанлары билинмей, лякин кунюмиздеки еудийлик ве 
христианлыкъта бойле бир ораза тутула. Пасха байрамындан эвель 
тутулгъан 40 куньлюк бир ораза меджбурий дегиль. 

Еудийликте ораз алы олгъан кимсе ич бир шей япып оламайджагъы 
бильдирильген (Левилилер [Левит], 16/29 - 31; Сайылар [Числа], 29/7). 
Еудийликте ораза, матемнинъ ве тарихий беля ве фелякетлернинъ 
хатырасы оларакъ къабул этильген, огъурсыз ве къаранлыкъ бир 
черчиведе костерильген. Чюнки еудийлер тарихнынъ энъ къаранлыкъ 
ве яман куньлерини оразалы кечирип анъалар. Къудус душман элине 
кечкен ве мабеднинъ йыкъылувы хатырасына тутулгъан оразалар 
бунъа мисаль оларакъ кетирильмеси мумкюн. Ислямда исе ораза - 
айдынлыкъ, раатлыкъ, ферахлыкъ ве берекетнинъ энген, сонъунда да 
байрамнен бутюн муминлернинъ къуванып, джошкъан бир вакъыт 
оларакъ къабул әтиле. 

Христианлыкъта исе ораза фарз бир ибадет сайылмай, тек базы 
ашларны азалтып бир чешит диета шекилинде кечириле. Базылары 
йымырта ве мейва ашамакътан къачына, базылары тек отьмек 
ашамакънен етине. Базылары да эт ашамайып, тек зарзаватлар ашап 
ораза туталар. Ораза ильк вакъытларда пек къыйын ибадет оларакъ 
ерине кетириле эди, амма йыллар кечмесинен кильсе тарафындан 
енъгиллештирильген ве азалтылгъан. Кене христиан мезхеплерине 
коре оразанынъ муддети ве вакъты денъише. Меселя, Пасхадан эвель 
тутулгъан 40 куньлюк оразаны ортодокс ве эрмени кильселери 50 
кунь оларакъ къабул этелер. Протестантларнынъ буюк къысмы исе бу 
оразаны ич къабул этмейлер. 

Башкъа динлернен къыясланса, Ислямдаки оразанынъ вакъты, 
шартлары, укюмлери белли ве ачыкъ олгъаныны коремиз. Ораза 
Къуран ве суннетнен бельдирильген. Ислямдан тыш динлерде 
оразанынъ башланмасы ве битмеси белли дегиль. Ислям дини 
оразаны белли тертип ве къаиделерге багълап, инсанларнынъ маддий 
ве маневий тарафтан шахыскъа ве джемиетке даа файдалы оладжакъ 
бир ибадет алында кетирген. Ислям бутюн керексиз укюмлерни лягъу 
эткен, оразадан инсангъа эзиет берген ве джеза берген укюмлерни 
чыкъаргъан, оны Аллахкъа якълашув весилеси олгъан бир ибадет 
къылгъан. Ислям акъыл- балигъ олгъан эр кеске оразаны фарз 
къылгъан, тек хаста ве ёлджулар ичюн фарз дегиль. Кене Ислям 
оразалы кишининъ эм раатланмасына, эм куньлюк ишлерини де ерине 
кетирмесине изин берген. 

В - ЗЕКЯТ 

Ислямнынъ энъ эмиетли фарзларындан бири олып, малнен 
япылгъан бир ибадеттир. Зекят - малнынъ белли къысмыны, белли 
шартлар къошулувынен фукъарелерге ве ихтиядж саиплерине бермек 
демек. Зекят йылда бир кере бериле. Бу ибадет истекке багълы дегиль, 
зенгин адамларнынъ зекят бермелери фарз сайыла. Зенгин адам берген 
зекят - фукъаренинъ хакъкъыдыр. Бу хусуста Юдже Аллах шойле 
буюра: «Оларнынъ малларында ихтиядж саиплерининъ ве ёкъ- 
сулларнынъ хакълары бар» (Зарият, 51/19). 

Зекят бир ярдымлашма муэссисеси киби. Зекят ве башкъа 
ярдымлашма шекиллери, зенгин ве фукъаре арасында (байлыкъ 

фаркъындан) пейда олмасы мумкюн олгъан тенъсизликлерни ёкъ 
эте, джемиетте тынчлыкъны сакълай. Сёз оларакъ «темизлемек» 
манасыны анълаткъан зекят, зенгиннинъ малыны темизлегени киби, 
юрегини де къызгъанчлыкътан темизлей, гуняхлардан арынмасына 
себеп ола, бермек я да ярдым этмек дуйгъусыны арттыра. Къуран-ы 
Керимде Юдже Аллах: «Сиз Аллах ичюн не берсенъиз, Аллах да 
онынъ къаршылыгъыны берер» (Себе, 34/39) буюрып, япылгъан 
ярдымларнынъ къаршылыгъыны береджегини бильдирген. 

Ислям дини, джемиетни бир бутюн оларакъ къабул эте. Бу 
бутюнлик ичинде зенгин фукъарени тюшюнмеси, онъа ярдым 
этмеси керек. Бунъа къаршылыкъ фукъаре де онъа ве мусульман 
ярдымсеверлернинъ сайысынынъ артмасы, бол ве хелял къазанч эльде 
этмеси, зарар ве зиянлардан узакъ олмасы ичюн дуа этеджек. Бойле 
этип джемиеттеки адамлар бир-бири иле танышкъан, къатнашкъан 
ве къардашлыкъ багълары къуветленген оладжакъ. Ислямгъа коре 
зекят - эв, араба ве бунъа бенъзеген аслий ихтияджларнынъ тышында 
олгъан ве малларынынъ узеринден бир йыл кечмесинден сонъ 2,5 % 
(40/1) оларакъ бериле. 

Бу куньки еудийликте Ислямдаки киби бир зекят ёкъ, лякин 
зекяткъа бенъзеген маддий вазифелер бар. Еудийликте малларнынъ 
бир къысмы Бейт-и Мукъаддеске ве о ерни зиярет этмек ичюн 
кельгенлернинъ масрафларына, бир къысмы Харун союндан 
кельгенлерге (яни Левилилер [Левит]ге), бир къысмы да диний макъам 
саиплерине бериле. Юдже Аллах Къуран-ы Керимде намазны догъру 
къылып, зекят береджеклерине даир еудийлерден сёз алгъаны, лякин 
олар булардан юзь чевиргенлери акъкъында анълатыла (Бакъара, 2/83). 
Ислям менбаларына кореХазрети Пейгъамбер девириндеки еудийлерге 
зекят ве садакъа бермелери керек олгъаны хатырлатылгъанынен, 
Аллахкъа фукъарелик иснат эткенлер ве зекятны олардан зорнен 
алмакъ истегенини иддиа эткенлер. Къуран-ы Керимде бу акъкъында: 
«Акъикъатен, Аллах факъыр, биз исе зенгинмиз» (Ал-и Имран, 
3/181) ве «Аллахнынъ эли багълыдыр» (Маиде, 5/64) деп Аллахнынъ 
саран олгъаныны сёйлегенлер. Юкъарыдаки ильк аетнинъ девамында 
исе еудийлернинъ Аллахкъа бу иснатлары себебинден азапны хакъ 
эткенлери бильдириле. 

Христианлыкъта исе Ислямдаки зекятнынъ бенъзери ёкъ. 
Анджакъ ахлякъий ве рухий ёнельтмелерден узакъкъа кечмейип, 

умумий маиетте базы тевсиелер бар. Кимлерге къайсы малдан, не 
къадар бериледжеги акъкъында бир анълатув ёкъ. Лякин Къуран-ы 
Керим, хадис ве фыкъых китапларында зекятнынъ не къадар, кимлерге 
ве къайсы маллардан бериледжеги ачыкъ-айдын бельгиленген. 

Къуран-ы Керим еудий ве христианларгъа бильдирильген 
укюмлернинъ керчегини ортагъа къойгъан ве мусульманларгъа шуны 
хатырлаткъан: «Эй иман эткенлер! (Еудий) Хахамлар ве (христи¬ 
ан) рахиплерининъ чокъу, хакъсыз ерге инсанларнынъ малла- 
рыны ашап, инсанларны Аллах ёлундан узакълаштыралар. Эй, 
Ресулим! Алтын ве кумюшни бириктирип, оларны Аллах ёлунда 
арджламагъанларны чокъ аджы берген бир азапнен мужделе» 
(Тёвбе, 9/34). 

Д-ХАДЖ 

Ислямда хадж - белли вакъытта Меккке шеэриндеки Кябени 
зиярет этмек, Арафатта бир вакъыт турмакъ ве ихрам денильген 
урбаны киймектен ибарет. Хадж ибадети Къуран-ы Керимде: «Ёлу- 
на кучю еткенлернинъ о эвни хадж этюви - Аллахнынъ ин- 
санлар узеринде бир хакъкъыдыр» (Али - Имран, 3/97) аетинен 
зенгин мусульманларгъа омюрлеринде бир кере олса биле япылмасы 
фарз къылынгъан. Лякин кучю ве имкяны олгъан мусульманлар, фарз 
олгъан хаджнынъ тышында нафиле олмакъ узьре истегенлери къадар 
хадж япмалары (умре) мумкюн. 

Ислямда хадж ниетинен зиярет этильген ер Мекке шеэридир. О 
ерде хадж этильмеси керек олгъан ер де Бейтуллах (Кябе) дир. Мекке 
шеэри иляхий башлангъычы олгъан учь динде де къабул этилип 
танылгъан Хазрети Ибрахимнинъ хатырасыны ташый. Бундан да 
гъайры мусульманлар тарафындан мукъаддес къабул этилип зиярет 
этильген Медине, Къудус киби ерлер де бар. Мединеде Хазрети 
Пейгъамберимизнинъ тюрбеси олгъан Равзай-ы Мутаххара зиярет 
әтиле. Къудусте исе мусульманларнынъ ильк къыбласы олгъан ве 
Хазрети Пейгъамбернинъ мираджгъа юксельген Месджит-и Акъса 
зиярет әтиле. Лякин бу ерлерни зиярет этмек хаджнынъ шартларындан 
дегиль. 

Хаджнынъ энъ эмиетли манасы - махшерни, ахыреттеки 
тирилишнихатырлатмасыдыр. Фаркълы тиль, миллет ве медениетлерге, 

ичтимаий ве икътисадий кучьке саип олгъан мусульманларнынъ бир 
ве айны мекянда ве айны тюс урбада (ихрам) ибадет макъсадынен 
бир арагъа кельмеси, бир бакъымдан ахыретте Аллахнынъ хузурында 
топланаджагъымызны ве эсап кунюни анъдыра. Айны урба, бутюн 
инсанларны ич бир шейге бакъмайып эпсининъ Аллах къатында бир 
олгъанларыны темсиль эте. Санки мусульманларгъа ольмеден эвель 
олюмни ве ахырет аятыны яшата. 

Хадж дюньянынъ дёрт бир тарафындан кельген мусульманлар 
арасында бирдемлик рухунынъ пейда олмасына весиле ола. Хадж айны 
заманда мусульманлар арасында бильги ве медениет пайлашылгъан 
миллетлер арасы бир панайыр хусусиетини ташыр. Дюньянынъ 
ич бир дининде, ич бир еринде эр йыл айны вакъытта ве мекянда, 
ибадет ниетинен миллионларджа инсаннынъ топлангъан бир башкъа 
тешкилят тапмакъ мумкюн дегиль. 

Еудий ве христианлар, хадж ве мукъаддес ерлерни зиярет этювде 
къарардан зияде кеткенлер. Бу ал оларнынъ ширкке тюшмелерине 
себеп олгъан. Хазрети Пейгъамбер -алейхисселям- бу киби арекетлерге 
къаршы кельген, пейгъамберлерининъ ве азизлерининъ мезарларыны 
мабед япкъанларына дикъкъат чекип, озь къабрининъ ич бир вакъыт 
ибадет япыладжакъ бир ерге чевирильмемесини әмир эткен. Ве 
вефатындан аз вакъыт эвель шойле буюргъан: «Дикъкъатпы олунъыз. 
Сизден эвельки къавымлар пейгъамберлерининъ ве салих къуллар- 
нынъ къабирлерини месджит этингенлер. Сизлер сакъын къабир- 
лерни месджит этинменъиз. Мен сизге кесин оларакъ буны ясакъ- 
ладым». Башкъа бир хадисте исе шойле деген: «Аллах еудийлерге 
лянет этсин. Олар пейгъамберлерининъ къабирлерини месджит 
этингенлер» буюргъан (Бухарий, Теджрид - и Сарих Терджимеси, 
Анкъара, 1972, II, 367 - 381). 

Къурбан 

Ислямгъа коре Къурбан - ибадет макъсадынен белли вакъытта, 
белли шартларны ташыгъан айванны, усулына уйгъун бир шекильде 
Аллах ризасы ичюн кесмектен ибарет. Къурбан чалмакъны Юдже 
Аллах эр умметке әмир эткенини хабер берип шойле буюра: «Биз эр 
уммет ичюн бир Къурбан ибадети әмир эттик. Буйдан долайы 
оларнынъ, Аллахнынъ озьлерине рызыкъ оларакъ бергени 

айванларны кескенде Аллахнынъ адыны анъмалары (бесме- 
ле чекмелери) керек» (Хадж, 22/34). Пейгъамбер Эфендимиз де 
Къурбаннынъ эмиетини шойле анълаткъан: «Ким маддий кучь ве им- 
кяны олгъаны алда Къурбан кесмесе бизим намазгяхымызгъа (намаз 
къылынгъан ер) якълашмасын» (Ахмед б. Ханбель, 2/321). 

Къурбан кесмек - маддий кучю олгъан мусульманларнынъ ерине 
кетримеси керек олгъан ваджип бир ибадет. Ислямда Къурбан къой, 
эчки, сыгъыр, бугъа я да деве кесмекнен ерине кетирилир. Буларнынъ 
эр бирининъ озюне коре базы шартлары бар. Къурбан - Ислям 
джемиетиндеки къардашлыкъ, ярдымлашма рухуны джанландыргъан 
эмиетли бир ибадет сайыла. Хусусан ич эт алмагъа имкяны олмагъан 
фукъарелер олгъан ерлерде Къурбан ибадети чокъ эмиетли бир 
вазифедир. Къурбан кескен мусульман Хазрети Ибрахим киби, 
Аллахкъа ве Онынъ эмирлерине олгъан сыкъы багълылыгъыны, 
Онынъ рызасыны къазанмакъ ичюн эр федакярлыкъкъа азыр 
олгъаныны косьтерген олур. Бутюн ибадетлерде олгъаны киби, 
къурбанда да яхшы ниет ве темиз юрек әсастыр. Къуран-ы Керимде 
шойле буюрыла: «Кесильген айванларнынъ не этлери, не де къан- 
лары Аллахкъа етишмез. Факъат Онъа ялынъыз сизнинъ такъ- 
ванъыз етишир» (Хадж, 22/37). 

Инсанлыкъ тарихы боюнджа аман-аман бутюн динлерде Къурбан 
ибадети бар. Лякин эр динде Къурбан шекиллери ве къурбаннынъ 
макъсатлары фаркълы. Ислямиетнинъ тышында эки буюк дин олгъан 
еудийлик ве христианлыкъта Къурбан ибадетинен багълы фаркълы 
анълайыш ве татбикълер бар. Еудийликте инсаннынъ Къурбан 
этильмесинден де сёз әтиле. (Чыкъыш [Исход], 13/1 - 2,22/28 - 29, 34/19 
- 20; Теквин [Бытие], 22/2). Муса шериатынен балаларнынъ Къурбан 
этильмеси ясакълангъан олмасына бакъмадан, базылар тарафындан 
бу адет девам этильмекте (Левилилер [Левит], 18/21; II. Укюмдарлар, 
16/3; Хакимлер, 11/30 - 31). Мусадан -алейхисселям- сонъ Къудустеки 
еудий мукъаддес мабеди йыкъылгъан ве Къурбан ибадети терк 
этильген, бунынъ ерине дуа ибадети кетирильген. Христианлыкъта 
Хазрети Исанынъ хачкъа мыхланмасы Къурбан анълайышына янъы 
ве фаркълы бир мана къазандыргъан. Инсан огълунынъ догъгъанда 
гуняхнен догъмасына къаршылыкъ оларакъ Бабасынынъ Исаны 
хачкъа мыхланып ольдюрильмесине изин бермесинен, оны Къурбан 
эткенине инангъанлар. Христианлыкътаки бу ишанч, инсан ичюн 


148 



VII БОЛЮК 


инсаннынъ Къурбан этиледжеги анълайышыны акъылгъа кетире. 

ИСЛЯМДА МАБЕД (МЕСДЖИТ - ДЖАМИ) 

Ислямда ибадет этильген ерлерге месджит я да джами айтыла. 
Къуран-ы Керимде инсанлар ичюн япылгъан ильк мабеднинъ 
Меккедеки Кябе олгъаны бильдириле (Ал-и Имран, 3/96). Кябе ильк 
кере Хазрети Ибрахим ве огълу Исмаил тарафындан япылгъан. Юдже 
Аллах бу хусусны шойле анълата: «Бир заманлар Ибрахим Исмаил- 
нен берабер Бейтуллахнынъ темеллерини юксельте, (шойле дей 
эдилер): «Эй, Раббимиз! Бизден буны къабул буюр, шубесиз сен 
эшитиджисинъ, билиджисинъ» (Бакъара, 2/127). 

Ислямда Кабеден гъайры башкъа джамилерден даа мукъаддес 
сайылгъан эки джами даа бар. Булар Хазрети Сулейманнынъ 
мабедининъ ерине япылгъан ве Хазрети Пейгъамбернинъ мираджгъа 
юксельген Къудустаки Месджит-и Акъсанен Хазрети Мухаммеднинъ 
-салляллаху алейхи ве селлем- къабири булунгъан Мединедеки 
Месджит-и Небевийдир. Месджитлер тевхид ишанчынынъ темсили 
олгъан Кябенинъ бирер шубеси дереджесинде олгъанындан, бу 
ерлерде ялынъыз Аллахкъа къуллукъ этилир. 

Хазрети Пейгъамбер, Аллахнынъ ады анъылгъан ве Онъа 
ибадет этильгени ичюн, джамилернинъ Аллах къатында энъ севгили 
мекянлар олгъаныны бильдирген (Муслим, Месаджид 52). Кене 
Хазрети Пейгъамбер «Ер юзюнинъ бутюни манъа джами къылын- 
ды» (Бухарий, Тееммум 1, Салят 56; Муслим, Месаджид 3-5) буюрып, 
Ислямда ибадетнинъ белли мекянларнен сынъырлы олмагъаныны 
бильдирген. Бу себептен бир мусульман багъ, бахча, иш ери ве эв киби 
темиз олгъан ерлерде намаз къылмасы мумкюн. 

Джамилернинъ асыл вазифеси - ибадетлернинъ джемаат алында 
ерине кетирильмесини теминлемектен ибареттир. Бунынънен берабер 
джамилер Хазрети Пейгъамбер девринде тасиль, окъутув меркезлери 
ве девлет идареджилигинен алякъалы бир чокъ фаалиетлернинъ 
иджра этильген ерлер оларакъ да къулланылгъан. Бу бакъымдан 
джамилернинъ тарих боюнджа ильмий, адлиенен алякъалы, 
аскерий, идареджилик ве медений фаалиетлернен алякъалы эмиетли 
вазифелери олгъан. Ислямда джами япкъанлар макъталгъан, 
джамилерге зарар бергенлер ве о ерде ибадетке кедер эткенлернинъ 

джезаландырылмалары хабер бериле. Бу мевзуда Юдже Аллах: «Ал- 
лахнынъ месджитлеринде, Онынъ ады анъылувына мани ол- 
гъан ве оларнынъ харап олмасына себепчи олгъанлардан даа 
залим ким бар! Аелында буларнынъ о ерлерге ялынъыз къор- 
къаракъ кирмелери керек. (Башкъа тюрлю кирмеге хакълары 
ёкътыр). Булар ичюн дюньяда резиллик, ахыретте де, буюк азап 
бардыр» деп буюрмакъта (Бакъара, 2/114). 

Еудийликте мабед топлу ибадет ве субет япылгъан ер оларакъ 
къабул этильген. Мабедде япылгъан ибадетлерде Ислямда олгъан 
киби бир тертип ёкъ. Христианлыкъта исе кильселер топлу дуа ери, 
папазнен джемаат арасында гунях чыкъарув киби белли татбикъатлар 
япылгъан мекянлардыр. Кильселерде Хазрети Исанынъ, Мерьемнинъ 
шекиллери, мелеклерге ве азизлерге аит ресимлер ве хачлар булуна, 
оларгъа тазим әтиле. Лякин протестант кильселери даа адий. 

Ислямда исе путкъа табынувны хатырлаткъаны ичюн 
джамилерде ресим асмакъ, я да диварларына ресимлер сызмакъ 
хош корюнмеген, тарих боюнджа бойле алларгъа расткелинмеген. 
Джамилер, мусульманларнынъ гонъюль раатлыгъынен ибадет 
эткенлери мукъаддес мекянлар олгъанындан, бу ерде инсанларнынъ 
дикъкъатини дагъытаджакъ ве раатлыгъыны бозаджакъ эр тюрлю 
маниаларгъа ёл берильмез, джамилер саде ве косьтеришсиз тёшенир. 

Еудийлер синагогаларда ибадетке чагъырмакъ макъсадынен 
бору, христианлар исе кильсеге давет ичюн чанъ чалалар. Ислямда исе 
мусульманларны намазгъа давет этмек макъсадынен эзан окъуна. Бору 
ве чанъгъа коре эзаннынъ эмиети буюктир. Чюнки эзаннынъ сёзлери, 
Ислямнынъ темели олгъан тевхидни ифаде эте. Айрыджа эзаннынъ 
джанлы ве гузель бир шекильде окъунмасы, бутюн инсанларгъа тесир 
эте. Акъикъатен де вакъты-вакътынен гузель окъунгъан эзанларнынъ 
базы инсанларнынъ хидаетине весиле олгъаны белли. 

ОКЪУВ ПАРЧАСЫ 


Дигер ЬинперЬе намазгьа аит ишаретлер 

Буюк Ислям мутефеккири Мухаммед Икъбаль шойле дей: 

«Әсас итибары иле вахий бир ве тек. Эки кере эки, эр ерде дёрт 
этер. Истесе чынъ арифлеринен, истесе арапча, бутюн бу ракъамлар эр 
вакъыт тек ве айны акъыкъатны ифаде эте» (Ева де Витрай-Мейерович, 
Ислямнынъ Кулер юзю, с. 30). 

Хакъ дин тек олгъанына коре, иляхий динлер арасында бир 
къысым бенъзерликлернинъ олмасы табиий бир алдыр. Меселя, 
Ислям намазны әмир эте. Китаб-ы Мукъаддесте де намазгъа ишарет 
эткен шу ифаделер бар: 

«Келинъиз седжде этейик ве рукугъа барайыкъ; бизни яраткъан 
Раббнинъ къаршысында тиз чёкейик» (Мезмурлар, 95:6). 

«Ве Мусанен Харун юзьлери узерине (седждеге) къапандылар» 
(Сайылар [Числа], 16:20 - 22). 

«Муса ашыкъып седждеге кетти ве ибадет этти» (Чыкъыш 
[Исход], 34:8). 

«Иса ерге къапанып... дуа этти» (Матвей, 26:39). 

«Ве хаварилер юзьлери узерине ерге къапандылар...» (Матвей, 
17:6). 

Къуран-ы Керимде эвельки пейгъамберлерге, алельхусус Хазрети 
Муса ве Хазрети Исагъа намазнынъ ве зекятнынъ әмир этильгени 
ифаде әтиле (Бейине, 4 - 5; Юнус, 87; Мерьем, 31, 55, 58 - 59; Ибрахим, 
37; Хадж, 26; Шуара, 46). 

Атта Аллах, Муса -алейхисселям-ны озюне якълаштырып 
къонушкъанда, бу муим булушмада онъа тевхидден сонъ ильк оларакъ 
намазны әмир эткен (Таха, 14). 

СУАЛЛЕР ВЕ ВАЗИФЕЛЕР 


А. Ашагъыдаки суаллерге догьру джевап бериньиз. 

1. Еудийлер ичюн къайсы кунь афтанынъ энъ мукъаддес куню 
сайыла ве олар бу кунни насыл кечирелер? 

2. Бутюн христиан мезхеплерининъ къабул эткен энъ эмиетли 
эки айин къайсылар, себеплерини анълатынъыз? 

3. Ислямдаки киби намаз ве зекят ибадети еудий ве 
христианларгъа да фарз къылынгъан эдими? Бу мевзуда Къуран-ы 
Керим бизге насыл бильгилер бере? 

4. Ислямдаки хадж ибадетининъ джемиет ичюн файдаларыны 
анълатынъыз? 

5. Ислям джемиетлеринде джамилер намаздан гъайры даа насыл 
макъсатларда къулланыла? 

Б. АшагьыЬаки суаллерге догьру олгьан джевапларны ишарет- 
леньиз. 

1. Ашагъыдаки джеваплардан къайсы бири еудийлернинъ диний 
байрамларындан дегиль? 

A. Шабат (Джумартеси) Б. Йом Киппур 

B. Песах Г. Вафтиз 

2. Христианларнынъ Хазрети Исанынъ догъгъан куню 
мунасебетинен япкъан мукъаддес байрамларынынъ ады? 

A. Пасха Б. Ноэль (Кристмас) 

B. Вафтиз Г. Эвхаристия 

3. Мусульманлар намазларыны къаерлерде къылмалары мумкюн? 

A. Эвлеринде Б. Джамилерде 

B. Мектеплерде Г. Темиз олгъан эр ерде 


4. Ашагъыдаки шеэрлерден къайсы бири эр учь дин ичюн де 
мукъаддес ер оларакъ къабул әтиле? 

A. Мекке Б. Медине 

B. Къудус Г. Истанбул 

5. Ашагъыдаки джеваплардан къайсы бири Ислямда фарз олгъан 
ибадетлерден дегиль? 

A. Зекят Б. Къурбан 

B. Хадж Г. Намаз 

В. Ашагьыда берильген ифаделернинъ маналарыны аньла- 
тыньыз 

Синагога - Еудийлернинъ ибадет эткен мукъаддес мекянлар. 

Сулейман Мабеди - Хазрети Сулейман тарафындан Къудуста 
яптырылгъан ве еудийлер ичюн энъ мукъаддес олгъан мабед. Милядий 
70 сенеси Ромалылар тарафындан йыкъылгъан. Шимди Месджит-и 
Акъсанынъ булунгъан бу ерге еудийлер Сулейман Мабедини янъыдан 
къурмакъ ичюн арекетлер япалар. 

Шабат - «Джумаэртеси куню» демек. Шабат - еудийлер ичюн 
афтанынъ энъ мукъаддес куню сайыла. 

Кохен/Хахам - Еудий дин адамларына берильген ад. 

Кильсе - Христианларнынъ топлу оларакъ айин япкъан мукъаддес 
мекянлар. Айрыджа христианлыкъта дин адамлары сыныфынынъ 
тешкиль эткен идарий къурумына да кильсе айтыла. 

Эвхаристия - Христианлар тарафындан базар куню кильседе 
отьмек ве шарапнен япылгъан мукъаддес айин. 

Вафтиз - Бир инсан христианлыкъкъа киргенде кильседе сувнен 
япылгъан мукъаддеслешюв айини. 

Кябе - Хазрети Ибрахим ве Исмаил тарафындан Меккеде 
япылгъан мусульманларнынъ энъ мукъаддес мекяны. 

Мабед - Ибадет этильген ер, ибадет мекяны. Джами, Хавра, 
Кильсе ве башкъа ерлер. 

Месджит-и Небеви - Мединеде ичинде Хазрети Мухаммед 
-салляллаху алейхи ве селлем-нинъ къабри де булунгъан Месджит. 

МИССИОНЕРЛИК 


I. МИССИОНЕРЛИКНИНЪ ТАРИФИ ВЕ МАКЪСАТЛАРЫ 

Шимдики вакъытта миссионерлик сёзю айтылгъанда акъылгъа 
христианлыкъ келе. Чюнки «миссион» сёзю, Инджиллерде кече ве 
христианлыкъ маиетини ташыгъан бир тюшюнджедир. Инджиллерде 
Хазрети Иса хаварийлерине: «Шимди барынъыз бутюн миллетлерни 
озюнъизге талебе этинъиз. Оларны Баба, Огъул ве Мукъаддес Рух 
адына вафтиз этинъиз (яни христианлаштырынъыз), сизге әмир 
эткеним эр шейни оларгъа огретинъиз» (Матвей, 28:19 - 20) деп, оларны 
христианлыкъны яймакъ миссиясыны вазифе оларакъ юклей. Бу сёзге 
эсасланып, бутюн христианлар тарих боюнджа озь динлерини яймакъ 
ичюн чалышкъанлар. Ве миссионерлик къыскъаджа, христианлыкъны 
яймакъ макъсадынен япылгъан бутюн чалышмаларнынъ умумий бир 
ады оларакъ къулланыла. 

Миссионерлернинъ биринджи макъсады, христиан олмагъан эр 
кесни христиан япмакътан ибареттир. Әгер буны япып оламасалар, 
экинджи гъае ве макъсатлары башкъа дин векиллерининъ башыны 
айландырып, динлерине аит чешит шубели шейлер анълатып, келеджек 
несиллерни бутюнлей динден дёндюрмектен ибареттир. Учюнджи 
макъсатлары да миссионерлик чалышмаларынен озь менсюплерини 
ортакъ бир фикир ичинде бир арада тутмакъ ичюн чалышмакътыр. 
Дёртюнджи макъсатлары да христиан гъарп империалист дегерлерини 
ве медениетини яйгъынлаштырып, о ердеки инсанларны озь 
медениетлеринден къопармакъ ве нетиджеде оларны эр тарфтан ёкъ 
этмек ичюн уйгъун шарайт азырламакътыр. 

Христианлыкъ Авропагъа аким олгъандан сонъ, девлет 

элинен дюньянынъ эр тарафында яшагъан инсанларны христиан 
япмакъ ичюн чалышты. Бу макъсатнен милядий 1095-1270 сенелери 
арасында Хачлы Сеферлери (христианлыкнъы яймакъ макъсадында 
япылгъан дженклер) башлай. Бу сеферлер, эсасен Ислям дюньясына 
къаршы ёнельген эди. Чюнки бу сырада дюньягъа аким олмакъ 
макъсадында олгъан христианлыкъны токътатып оладжакъ тек дин 
Ислям ве мусульманлар эди. Ислям дини кунь куньден дюньягъа 
яйылмакъта, менсюплерининъ сайысы да артмакъта эди. Лякин 
христиан дин адамларынынъ дюзенлеген къанлы Хачлы Сеферлери 
мусульманларнынъсайысынынъартмасынакедерэтиполамады. Чюнки 
мусульманлыкъ бу вакьытта кучь къазангъан, алельхусус Османлылар 
девринде Истанбулнынъ фетих этильмесинен Авропанынъ меркезине 
къадар кирип кельген эди. Мусульманларнынъ бу гъалебеси, христиан 
кильсесини зайыфлатты, Ислям янъы бир дин оларакъ бинълернен 
инсанларны озюне джельп этти. Бу вазиетте христиан дюньясы 
озь менсюплерининъ сайысыны арттырмакъ ичюн гизли чалышув 
усулларыны ишлеп чыкъарды ве инсанларнынъ яшагъан ерлерининъ 
хусусиетлерине коре чешит тактикалар къулланмагъа башлады. 

Христиан конгреслерининъ биринде, Ислям дюньясындаки 
тасаввуф ве тарикъат анълайышы, бу анълайышларгъа олгъан 
багълылыкъ акъкъында тартышылгъан; шейхлерни я да оларнынъ 
талебелерини къандырмакъ, озьлерине алет этмек ве оларны 
янъылтмакъ; бу макъсатларына иришмек ичюн де талебе етиштирип, 
бу тешкилятларгъа сокъмакъ ёлунен мусульманларны ишандырмакъ 
мумкюн деген къараргъа келелер. Бу мевзуда энъ тесирли силя, 
оларнынъ ичине далып, ишанчлары мевзусында шубе уяндырмакъ 
ве бойле этип динлеринден узакълаштырмакъ энъ мантыкълы ве энъ 
тесирли ёл деген фикирге келелер. 

Асрымызда миссионерлик фаалиетлери кутьлевий хабер 
васталарынынъ артмасы нетиджесинде ве технологиянынъ янъы 
имкянларындан файдаланып даа тез фаалиет косьтермекте. Эсасен 
Африка, Анатолия, Асия ве Орта Шаркъ мемлекетлеринде япылгъан 
фаалиетлерде буюк нетиджелерге иришильмекте. Керчектен 
Папанынъ 24 Декабрь, 2000 сенеси япкъан бир къонушмасында 
«Биринджи бинъ йыллыкъта Авропаны, экинджи бинъ йыллыкъта 
Африканы христианлаштыргъанларыны, учюнджи бинъ йыллыкъта 
да невбетнинъ Асиягъа келеджегини» ифаде этип, векиллерине янъы 

вазифелер бельгилеген. Акъикъатта, япылгъан чешит планларгъа коре, 
козь астына алынгъан улькелер бутюн инджеликлеринен огрениле ве 
бу ерлерде ерли тиллерге терджиме этильген Инджиллер дагъытыла. 

Миссионерлер ичюн дженк, зельзеле, ачлыкъ, къургъакълыкъ, 
къытлыкъ ве ватандашлар дженки киби аллар, озьлерине чекмек 
ичюн энъ уйгъун вакъытлар олды. Керчектен Иракь дженкинен 
алякъалы оларакъ Англияда яйынлангъан «Тһе Сиагсһап» газетасында 
Мэтью Энгель, Иракъта фаалиет япмакъ ичюн беклеген христиан 
миссионерлерининъ булунгъаныны, оларнынъ бир эллеринде аш- 
сув, экинджи эллеринде де Инджиль кетиреджеклерини сёйлеген. Сёз 
оларакъ, хаберлерге коре Америка телевидениесинде чыкъып, «Ислям 
феналыкъ ве хайырсыз бир диндир» деген бир баптист кильсесининъ 
папазы олгъан Франклин Грахамынъ башчылыгъындаки бир 
группанынъ, буларнынъ башында кельгенини айткъан (Тһе Сиагсһап, 
Апрель 4, 2003 с.). 

Бу киби шекиллерде Африка улькелерининъ бир чокъунда 
яшангъан агъыр куньлерде де, миссионерлернинъ булардан 
файдаланып, Африкадачокъ джиддий христианлаштырув фаалиетлери 
япкъаныны бу китапнынъ учюнджи болюгинде анълаткъан эдик 
(Бакъынъыз. III. Болюк «Африкада христианлыкъ ве миссионерлик» 
адлы баш мевзу) 


II. МИССИОНЕРЛЕРНИНЪ АЗЫРЛАНЫЛУВЫ ВЕ ЧАЛЫ- 

ШУВ УСУЛЛАРЫ 

Эр шейден эвель миссионер олып чалышаджакъ инсанларнынъ 
бильги, медениет севиелери юксек ве къонушмалары энъ гузель 
шекильде олмалары керек. Бу макъсатларгъа иришмек ичюн миссионер 
тешкилятлар, миссионерлернинъ етиштирильмесине сонъ дередже 
дикъкъат айыралар. Бир миссионерде булунмасы керек олгъан 
хусусиетлерни къыскъаджа шойле бельгилемек мумкюн: 

1. Биринджиде, миссионер оладжакъ инсан лар энъ акъыллы ве энъ 
чалышкъан генчлер арасындан сечиле. Сайлангъанлар миссионерлик 
япаджакъ улькенинъ мектеплеринде окъуйлар. Оларгъа христианлыкъ 
энъ гузель шекильде огретилип, христианлыкъ севгисини ашыламагъа 

чалышалар. 

2. Миссионерлер эсасен докъторлыкъ, эмширелик, оджалыкъ 
киби халкъ арасында энъ чокъ булунмакъны талап эткен зенаат 
саиплери оларакъ етиштирилелер. Чюнки бу зенаатлар миссионерлик 
фаалиетининъ гъалебеси ичюн пек эмиетлидир. 

3. Ислям улькелеринде фаалиет косьтереджек миссионерлерге 
арап тили ве Ислямий илимлер огретиле. Оларгъа христианлыкънынъ 
эксикликлери къаршысында мусульманларгъа насыл джевап 
бермеклери кереклиги де огретиле. Айрыджа, Ислям динини къайсы 
хусусларда тенкъит япып, мусульманларнынъ тюшюнджелеринде 
шубе уяндырмалары кереклиги де огретиле. 

4. Миссионерлерден бирден зияде тиль бильмелери талап әтиле. 
Алельхусус хызмет этеджеклери улькелернинъ ерли халкъ тиллерини 
мытлакъа огренмелери керек. 

5. Ислям улькелериндеки акъыллы я да ярдымгъа мухтадж 
талебелерни тиль огренюв, маддий ярдым косьтерюв, гъарпта тербилеп 
окъутув, чешит дигер ёлларнен эльге кечирмеге арекет этелер. 

Бу анълаткъанымыз шекильде етиштирильген миссионерлер, 
фаалиетлерини энъ тесирли ве гузель бир шекильде ерине кетирмек 
ичюн чешитли усуллар къулланалар. Миссионерлернинъ сыкъ-сыкъ 
къуллангъанларны бу усулларны да шойле анълатмакъ мумкюн: 

1. Кетиледжек мемлекетнинъ диний ве ичтимаий вазиетини 
бильген миссионерлер, о улькенинъ маддий ве маневий дегерлерини 
зайыфлатмагъа ве йыкъмагъа арекет этелер. 

2. Ислям улькелериндеки фаалиетлеринен озь диний анълайыш 
ве дегерлеринден узакъ етиштирильген яш несиллерни шашмалатып 
дёнемлеринде къутарыджы дин оларакъ христианлыкъны косьтерелер. 

3. Макъсатлары дюньяда барыш, къардашлыкъ, севги ве сайгъы 
дуйгъуларыны яймакъ олгъаныны айталар. 

4. Христианлыкъ къолай, Ислямдаки намаз, ораза киби ибадетлер 
исе къыйын олгъаныны айталар; афтада бир кере кильсеге бармакънен 
диний вазифелеринден къуртулманынъ мумкюн оладжагъыны 
ашлайлар, акъылларына синъдирелер. Христианлыкънынъ севги ве 
къолайлыкъ; Ислямнынъ замет ве зорлукъ дини олгъаныны иддиа 
этелер. 

5. Инсанларнынъ кильсеге барып, папазгъа гуняхларыны 
чыкъартып месулиеттен къуртулып раатлыкъкъа къавушмалары 
мумкюнлигини анълаталар. 

6. Дженк, янгъын, зель-зеле, ачлыкъ, къытлыкъ киби вакъытларда 
ярдымгъа мухтадж олгъанларгъа ярдым берип, оларнынъ итибарыны 
къазанмагъа арекет этелер. Эр бир миссионерге маддий тарафтан 
буюк бир дестек, ярдым бериле. О да яшагъан улькедеки ишсиз, 
фукъаре ве кимсесизлерге маддий ярдым косьтерип, христианлыкъ 
пропагандасыны япа. Миссионерлер зарур олгъанда озьлерине аит 
тешкилятлардан девамлы ярдым ве дестек алалар. 

7. Ачкъан мектеплеринде Ислямий илимлерни огретмек 
макъсадында ориенталистлерни (мусульман олмайып Ислям 
акъкъында бильгиси олгъан адам) ёллап, о ердеки мусульманларнынъ 
фикирлерини буландырмагъа, къарыштырмагъа, оларнынъ башларына 
янълыш фикирлер сокъмагъа чалышалар. 

8. Дюньядаки сиясий ве икътисадий теракъкъиятны энъ гузель 
шекильде такъип этип, мусульман улькелердеки базы вакъиаларгъа 
озь макъсатларына уйгъун шекильде изаат берирлер. Мусульман 
улькелерни бир-биринен къавгъа эттирип, араларында бир такъым 
проблемалар чыкъарып, оларнынъ элиндеки имкянларны алмагъа 
арекет этелер. 

9. Ислям улькелериндеки янълыш ёлда олгъан группаларны 
дестеклеп, әтрафта фитне яймагъа чалышалар. 

10. Чешит фильмлерде ве алельхусус мультфилимлерде 
усталыкънен христианлыкънынъ мерхаметлик, инсаниетлик, барыш 
дини олгъаныны тешвикъ этип, инсанларнынъ гонъюллерине кирмеге 
чалышалар. Бойле этип чешит весилелернен озь макъсатларыны 
керчеклештирмеге чалышалар. 

11. Эр бир къорантагъа, биринджи невбетте мектеплерге ве 
окъув юртларына ве тешкилятларгъа христианлыкъны тешвикъ эткен 
мектюплер, брошюралар, китаплар ёлларлар. 

12. Догърудан догъру миссионерлик фаалиетинен огърашмайып, 
козь астына алынгъан улькелерде тиль курслары, ичтимаий 
ярдымлашма къурумлары, кафелер, туризм бюролары ве агентликлер 
ачып фаалиетлерини юрютмеге чалышалар. 

III. ШИМДИКИ ДЕВИРДЕ МИССИОНЕРЛЕРНИНЪ 

ЯНЪЫ УСУЛЛАРЫ 

Кильсе янъы девирге киргенден сонъ, артыкъ эскиден 
къуллангъан миссионерлик фаалиетлерининъ мувафакъиетсизликке 
огърамагъа башлагъаныны корьди. Гъарпта бир чокъ инсан кильседен 
узакълашып, Ислямгъа кельмеге башлады ве алельхусус гъарпта 
мусульманларнынъ сайысы артмагъа башлады. Авропанынъ бир 
чокъ еринде мусульманларнен христианлар бераберликте яшамагъа 
башлады ве бир-бирлерини танымагъа ве бир-бирлеринден 
тесирленмеге башладылар. Кильсе артыкъ о эски къаралама 
усулларынынъ мувафакъиетсиз олгъанына шаат олды ве бу девирде 
янъы усулларны къулланмакъ кереклигини анълады. Бунынъ энъ 
ачыкъ делили 1958-1963 сенелери арасында католик Рома Кильсеси 
тарафындан япылгъан Экинджи Ватикан Консили олды. Бу 
Консильнинъ әсас мевзусы дигер дин векиллеринен яхшы кечинмеге 
чалышмакъ, озьара диалог киби янъы корюнишлернен миссионерлик 
фаалиетини девам эттирмек олды. Сонъ девирлерде пейда олгъан бу 
фаркълылыкълар, инкультурация адынен къаршымызгъа чыкъты. 

А. МИССИОНЕРЛЕРНИНЪ АДЛАРЫНЫ ДЕНЪИШТИРМЕ- 
СИ 


Миссионерлик анълайышы, мусульманлар арасында негатив 
бир мананы анълатмагъа башлады. Хачлы Сеферлернинъ, бу 
негатив анълайышнынъ пейда олмасына тесири буюк олды. Кильсе 
бу анълайышны йыкъмакъ ичюн, онынъ ерине «евангелизация» 
ифадесини къулланмагъа башлады. 

«Евангелизация» - яхшы ве муждели хаберни, яни Инджильни 
бутюн инсанларгъа такъдим этмекни ифаде эте. Бу себепнен, 
христианлар сонъ йылларда бу ифадени къулланалар. Христиан 
миссионерлер католик, ортодокс я да протестант олгъанларыны 
гизлеп онынъ ерине озьлерини «евангелистлер» (инджильджилер) 
я да «Месихке ишангъанлар» оларакъ таныталар. Адлары денъишсе 
де миссионерликнинъ әсас макъсадынынъ денъишмегени бир 
акъикъаттыр. Булар, миссионерлик фаалиетлерини даа гузель ве 
тесирли алып бармакъ ичюн къулланылгъан янъы стратегияларнынъ 
бирер парчасыдыр. 

Б. ЕРЛИ КИЛЬСЕЛЕРГЕ МУСТАКЪИЛЬ ЧАЛЫШМАГЪА 

ИЗИН БЕРИЛЬМЕСИ 

Христиан кильсесининъ янъы девирдеки миссионерлик 
фаалиетлеринен багълы оларакъ япкъан бир башкъа денъиштирмеси 
«кильсенинъ тышында къуртулыш ёкътыр» анълайышыны бираз даа 
юмшатмагъа чалышмасыдыр. Эсасен Католик Рома Кильсеси онынъ 
тышында бир къуртулышнынъ олмагъаныны айтып, къалгъанларны 
четке чыкъара эди. Рома Кильсесининъ II Ватикан Консилинен 
(1958-1963 сенелери) бу анълайышны бираз юмшатып эм фаркълы 
мезхеплердеки христианларнен, эм де христиан олмагъанларнен бу 
миссионерлик фаалиетини диалог адынен берабер юрютмеге къарар 
берди. 

Башкъа бир денъишме де ерли кильселерге де озь башларына 
миссионерлик фаалиетлеринде булунмаларына изин берильмесидир. 
Чюнки эвельден тек Буюк Кильселер бу фаалиетни юрюте эди. Бундан 
сонъки девирде ерли кильселер кучьлендирильди. Гъарпнынъ буюк 
кильселери, девлетлери ве къурумлары оларгъа перде артындан маддий 
ве маневий оларакъ дестек косьтереджек ве ярдым этеджек эдилер. 
Айрыджа, кильсе темсильджилери де о чевредеки халкътан сечиледжек 
эди. Нетиджеде бойле татбикъ саесинде христианлыкь акъкъындаки 
бильгилер инсанларгъа даа къолай етиштириледжек эди. Акъикъатен 
де сонъки йылларда мусульман улькелерде япылгъан миссионерлик 
фаалиетлерини дикъкъатнен огренгенимизде, ерли кильселернинъ не 
къадар тесирли олгъаныны коремиз. Олар санки шойле демек истейлер: 
«Бакъынъыз, биз де бир вакъытлар сизинъ киби мусульман эдик. 
Лякин христианлыкъны талиль эттик ве онынъ мусульманлыкътан даа 
гузель бир дин олгъаныны огрендик. Христиан тасилини алып, кильсе 
хадими олдыкъ. Чюнки бизим темсиль эткенимиз кильселер гъарбий 
империалист кучьлер тарафындан дегиль, биззат, даа эвель мусульман 
олгъан алда дининден мемнюн олмайып, бир араштырма нетиджесинде 
(санки) догъру дин ве къуртулыш ёлу олгъан христианлыкъны булгъан 
самимий ве акъикъий христианлар тарафындан ёнетильмектедир». 

В. ИНКУЛЬТУРАЦИЯ (ЭКИ ЮЗЬЛЮЛИК) УСУЛЫ 

Кильсенинъ янъы ве энъ тесирли усулларындан бири де 
инкультурация усулы эди. Бунъа кечмеден эвель, темель тешкиль 
этиджи тюшюнджеси иле бу куньки христианлыкънынъ къуруджысы 
олгъан Павлос акъкъында анълатмакъ истеймиз. Миссионерлернинъ 
айнеджиликтен ибарет арекетлери ве эр тюрлю къияфетлерге кирип 
христианлыкъны яймагъа чалышмалары Павлоснынъ шу сёзлерине 

таяна. Павлос Коринтосларгъа ёллагъан биринджи мектюбинде шойле 
дей: 

«Мен урь адамым, кимсенинъ къулу дегилим. Амма даа чокъ адам 
къазанайым деп эр кеснинъ къулу олдым. Еудийлерни къазанайым 
деп оларгъа еудий киби мунасебет косьтердим. Озюм Мукъаддес 
Ясанынъ (Муса шериатынынъ) шериатындан олмагъаным алда, Яса 
шериатындакилерни къазанмакъ ичюн, оларгъа Яса шериатында 
олгъан киби мунасебеттеолдым... Шериаты олмагъанларгъа дашериаты 
олмагъан киби мунасебетте олдым. Зайыфларны къазанайым деп 
зайыфларнен зайыф олдым. Эр не шекильде олса-олсун, базыларыны 
къуртарайым деп эр кеске эр шей олдым...» (Янъы Ахит, Коринтослара 
1. Мектюп, 9/18 - 23). Меселя, Павлос суннет олмагъа чокъ къатты бир 
шекильде къаршы олмасына бакъмайып, талебеси Тимотеусни суннет 
эттирген. Муса шериатына инанмагъаныны айткъанына бакъмадан, 
япылгъан арынма мерасимлерине къошулувда бир сакъынджа 
корьмеген (Ресуллернинъ ишлери 16/3; 21/20 - 27). 

Корюнгени киби, Павлос къаршысындакилерни инандырмакъ 
ичюн эр шейни джаиз корьгенини, макъсадына иришмек ичюн эр 
ёлны мубах сайгъаныны ифаде этмектедир. Бу да миссионерлернинъ 
усулларында базы ахлякъий проблемалары олгъаныны ачыкъча 
косьтермекте. Чюнки бойле арекет, динълейиджини христиан яп да, 
насыл япасанъ яп мантыгъына таянмакъта. Бу ал ве арекет исе озюнде 
ич бир ахлякъий къыймет ташымагъан, атта динлернинъ макъсат 
эткен «инсанны ахлякълы япув» принципине де тере кельген гъайри 
ахлякъий бир арекеттир. Павлоснынъ бу сёзлери ве эки тарафлы ролю 
даа сонъки христиан миссионерлери ичюн орьнек къабул этильген ве 
сёзлери байракълаштырылгъан. Бутюн бу тюшюнджелер, буюк Ислям 
мутефеккири Мевлянанынъ шу сёзюни хатырлата: «Я олгъанынъ 
киби корюн, я да корюнгенинъ киби ол!» Иште, эки диний тюшюндже 
арасындаки терен ахлякъий анълайышнынъ фаркъы ве инсангъа 
бакъышы. 

ЮкъарыдаанълаткъанымызПавлоснынъусулысонъкидевирлерде 
даа да системалаштырылгъан ве бу католиклерде «медениетлешюв» 
(ЬтсикигаИоп); протестантларгъа коре «шартларгъа уйдурув» 
(Соп1ех1иаН/аИоп) терминлеринен ифаде этильген. Бу терминлер 
христиан лыкъкъа негатив бакъкъан ларны онъа якълаштырмакъ ичюн, 
христианлыкънынъ хаберини о джемиетлернинъ озь диний ве миллий 
къыйметлерине ошатып анълатмаларыны ифаде эте. Бундан макъсат, 
кильсенинъ сиясий ве империалистик бир истеги олмагъаныны 
косьтерип, христианлыкъ акъкъындаки бильгилерни империалист 
гъарп медениетинден айырып, ерли халкънынъ тилинен анълатмагъа 

чалышмакътыр. Бу сонъ девирлерде пек чокъ къулланылгъан бир усул 
эди. Акъикъатен де миссионерлер, асла Къуран-ы Керимни ве Хазрети 
Мухаммед -салляллаху алейхи ве селлем- ни къабул этмегенлери алда 
мусульманларнынъ арасында лаф эткенде, санки буларны къабул 
этелер киби корюнмеге арекет этювлери бунынъ энъ ачыкъ мисалидир. 

Миссионерлерни энъ эвеля сечильген улькенинъ хусусиетлерини, 
о ернинъ инсанлары христианлыкънынъ къайсы мевзуларыны къабул 
этип, къайсыларына къаршы келеджеклерини козь огюне алгъан алда 
азырлайлар. Базы вакъыт мусульманларнынъ ишанчларыны хош 
къабул эткен киби арекет этерлер, Исагъа Танърынынъ Огълу демектен 
къачынырлар. Атта башта Ислямий бильгилернен мусульманларгъа 
якълашырлар. 

Мутехассыс бир миссионер олгъан Э. Бетманн мувафакъиет 
къазанмакъ ичюн миссионерлерге шойле тевсиеде булунгъан: 
«Мусульманларнынъ дининден ве диний къурумларындан сёз 
эткенинъде дикъкъат эт. Мухаммедни яланджы Пейгъамбер оларакъ 
анълатмакъ, бир христианнынъ Иса акъкъында «фахишенинъ огълу» 
демеси киби бир шейдир. Сен «Мухаммед - Ислям пейгъамберидир» 
демекнен ич бир шей къабул эткен олмазсынъ. Айрыджа, Исаны 
«Аллахнынъ Огълу» деп анълатма. Чюнки мусульманнынъ козюнде 
бу бир куфюр, гуняхтыр. Буларгъа дикъкъат эт ки, бунъа инанмагъан 
кимселер сенден нефрет этмесинлер. Оларнен даа сонъра диалоггъа 
кирип, якъынлыкъ сакълагъанынъда истегенинъ тешвикъатны яп» (Е. 
\Ү. Ве1һтапп, Впс1§е 1о Ыат, Сг. ВгИат, 1953, з. 205 - 208). 

Кене Американынъ меркезинде ерлешкен бир миссионер 
къурумында чалышкъан Чарльс Д. Игал шойле дей: «Мусульманларгъа 
къаршы оларнынъ динлерини къулланып якълашынъыз. Дуа ве 
ваазларда Къурандан ве Ислям медениетинден, христиан ишанчынен 
уюм ичинде олгъан, я да христианлыкъ бакъышындан проблема 
олмайджакъ ифаделерни ве орьнеклерни къулланынъыз... Кене 
Къураннынъ сыкъ-сыкъ анълаткъан Хазрети Иса, Мерьем ве 
башкъалары акъкъындаки мевзулар мусульманларгъа якълашувда 
гузель бирер орьнек олмасы мумкюн. Лякин буны япкъанда 
кесинликнен, къаршынъдаки кимсеге Къураннынъ бир вахий махсулы 
олгъан я да олмасы мумкюнлигини араштырып тапмасына имкян 
берменъиз... Кене мусульманларнынъ Джума ибадетине паралель 
оларакъ Джума ваазлары дюзенлемек мумкюн, эв кильселерининъ 
лидерлери (рахип я да пасторлар) имам шеклинде такъдим этильмеси 
мумкюн. Эв кильсесине киргенде аякъаплар чыкъарылмасы мумкюн, 
айны шекильде мусульманларнынъ татбикъ эткенлери догъум ве олюм 
мерасимлери, байрамлар ве башкъа адетлер де япылмасы мумкюн. 

Домуз эти ашамакътан, шарап ичмектен къачынынъыз. Айрыджа бу 
фаалиетинъизде мумкюн мертебеде, ерли халкътан олгъан кишилерни 
сечмек ве къулланмакъ, о джемиетте Инджильнинъ даа къолай 
яйылмасыны теминлейджек» (Е§а1, С. Б., «МШ81епп§ 1о МизНтз» 
һ11р://т\г№.1еас1еги.сот) 

Бу усул миссионерлернинъ буюк мувафакъиетнен къуллангъан 
усулларындан бир эди. 

IV. МИССОНЕРЛИК ФААЛИЕТЛЕРИНЕ КЪАРШЫ НЕЛЕР 

ЯПЫЛМАСЫ КЕРЕК 

Бу ерде миссионерлик фаалиетлерине къаршы япылмасы керек 
олгъан шейлерни къыскъа шекильде анълатмагъа истеймиз. 

Биринджиде, халкъымызны диний ве миллий медениетке 
багъламакъ; акълыны ве рухуны тоюрмакъ, эсасен яшларымызны, 
эр яшта ве эр чагъда диний дерс, семинар ве конференцияларнен 
тербиелеп, Ислямны ве миллий медениетимизни гузель бир шекильде 
огретмеге боджлумыз. Эр яштаки инсаннынъ севиесине коре китап ве 
брошюралар азырлап, эр бир къорантагъа еткизмек, атта мумкюн олса 
оларны уджретсиз, бедава дагъытмакъ лязим. 

Буны япкъанда Къуран-ы Керимнинъ: «Динде зорлукъ ёкъ» 
(Бакъара, 2/256) ; «Хабибим, оларгъа сёйле, сизнинъ дининъ- 
из сизге, меним диним манъа» (Кяфирун, 109/6) киби ает-и 
керимелернинъ рухуна уйгъун тарзда арекет этмек керек. 

Айрыджа, миссионерлик чалышмаларынынъ маиетини 
ве эсасларыны пек яхшы бильген дин ве илим адамларынынъ 
етиштирильмесине эмиет бермек керек. Бунынъ янында бу 
акъымларнынъ янълышлыгъыны ве акъикъий юзюни ачып 
косьтереджек ильмий араштырмалар да япылмасы керек. 

Ваазджы ве имам киби дин рехберлери тарафындан бу мевзулар 
халкъкъа вакъты-вакътынен анълатылмасы ве тенбие берип 
турулмасы керек. 

Эсасен кучюк яшлардан башлап балаларгъа эвде я да мектепте 
диний бильгилер берильмеси керек. 

Дин огретильгенде ич бир вакъыт серт арекет этмек керекмей. 
Онынъ ерине Ислямнынъ кулер юзю косьтерильмели. Хазрети 
Пейгъамбернинъ балаларына ве торунларына олгъан севги ве 
арекетлерини әсас алып, дин севдирилип огретильмели. Тере 
арекетлернен севгиден марум етишкен балаларымыз, фаркъына 
бармайып миссионерлернинъ тузагъына атылгъан бирер ав олмалары 

мумкюнлигини унутмайыкъ. 

Балаларнынъ, мектеплернинъ темизлигине, оюн ве спорт 
мейданларынынъ етерли олмасына дикъкъат этмек керек ки, 
балаларымыз миссионернинъ мектеплерине якълашмасынлар. 

Озь медениетимиз ичинде оськен, Ислямны яшагъан, гузель 
орьнек саиби нумюне шахысларни балаларымызгъа ве генчлеримизге 
танытмамыз керек. Бу мевзуда башта «Усьве - и Хасене» олгъан Хазрети 
Мухаммед -салляллаху алейхи ве селлем-, сонъ онынъ асхабы ве 
артындан кельген табиин несили бизим энъ буюк рехберлеримиздир. 

Эмиетли олгъан шу хусускъа да дикъкъат этмек керек. О да 
хазрети Мухаммед -салляллаху алейхи ве селлем-нинъ: «Къомшусы 
ач экен, озю токъ яткъан бизден дегильдир» хадис-и шерифини ич 
бир вакъыт акъылдан чыкъармамакъ керекмиз. Эсасен яшайышы 
агъыр олгъан, ач, фукъаре, чаресиз, ёкъсул ве етим кимселернинъ 
мытлакъа къапысына бармакъ ве эллеринден тутмакъ керекмиз. 
Биринджиде, Ислям медениетинде чокъ эмиетли бир ичтимаий 
бирдемлик муэссиселери олгъан зекят, садакъа, нефакъа, вакъыф киби 
къурумларымызны янъыдан джанландырмакъ керекмиз. 

Тек миссионерликнинъ дегиль, башкъа зарарлы фикирлернинъ 
тесиринде къалгъан, сигара, ички киби наркотик батакълыгъына 
тюшкен бутюн инсанларгъа ве алельхусус яшларымызгъа саип 
чыкъмакъ, юдже динимизнинъ бизлерге юклеген энъ биринджи 
вазифесидир. 

Мусульманларнынъ сайысынынъ эксериетининъ яш олгъаныны 
козь огюне алсакъ, келеджекнинъ инша этильмеси ичюн потенциал 
бир кучь олгъан яшлыгъымызнынъ маддий ве маневий тербиесининъ 
не къадар буюк эмиетке саип олгъаныны бу ерде бир кере даа къайд 
этмек керек. 

ОКЪУВ ПАРЧАСЫ 

Еудий насын мусульман олды? 

Хиджрий II асырнынъ сонъларында Аббасий халифелеринден 
Эль-Мемун, мусульман олгъан ве олмагъан бутюн девлетлернен 
ресмий алякъа къургъан девлет адамы эди. Озь девринде мусульман, 
христиан - бутюн илим адамлары ондан урьмет корьген, эджнебий 
тильдеки илим китапларнынъ арап тилине терджиме этильмесинде, 
бильги алыш-веришинде буюк иссеси бар эди. О къадар ки, Мемун 
девринде дюньянынъ юварлакъ олгъаны огренильген ве чокътан чокъ 
ильмий теткъикъат ишлери алып барылгъан эди. 

Бу чалышмалар вакътында Мемун, меджлисинде дикъкъатыны 
чеккен бир еудий илим адамына, бир кунь шойле бир суаль берди: 

- Бутюн вакъиаларны бу къадар акъыллы бир анълайышнен 
огренесинъ? Не ичюн мусульман олмайсынъ? Къураннен Инджиль, 
Теврат арасындаки фаркъны бильмейсинъми? Еудий шойле джевап 
берди: 

- Бу мевзу узеринде чалышам. Чалышмам биткенинен, сизге 
насыл къараргъа кельгенимни айтарым. 

Мемуннынъ еудийге баскъы япмакъ ниети ёкъ эди. Чюнки 
баскъынен имангъа кирсетмек, къоркъунен мусульман япмакъ 
мумкюн олмагъаныны пек яхшы анълай эди. 

Еудийни озь алына къалдыргъан Мемун, ондан бир даа бу мевзуда 
бир шей сорамады. Арадан бир йыл кечкен ве еудий кене Мемуннынъ 
меджлисиндеки илим адамларынен субетлеше эди. 

Лякин бу еудий, бир йыл эвельки еудий дегиль эди. Бу сефер 
Ислямны ве Къураннынъ укюмлерининъ бутюнини къабул эткен эди. 

Мемун бунъа шашты: 

- Хайырдыр, иншааллах. Бир йыл эвельки Къураннен бир йыл 
сонъраки Къуран арасында не фаркъ бар ки, о вакъыт иман этмединъ 
де, бу йыл Ислямгъа кирдинъ?- деп сорады. 

Еудий шойле анълатты: 

- Эфендим, шубесиз бир йыл эвельки Къураннен, бир йыл 
сонъраки Къуран арасында ич бир фаркъ ёкъ. Мени Ислямгъа 
якълаштырып иман этмеге себеп олгъан да иште, будыр. 

- Е1едир, Къураннынъ денъишмезлигими? 

- Эбет. Бакъынъыз, чалышмаларым насыл олды ве мен насыл бир 
нетидженен мусульман олдым. Оны сизлерге анълатайым. 

Ве шойле девам этти: 

- Башта эвимден чыкъмадым. Куньлердже Инджиль язмагъа 
башладым. Учь дане Инджиль нусхасыны яздым. Биринджисинде 
бир къач сатырны эксик яздым. Экинджисинде ич бир эксик ёкъ эди. 
Учюнджюсинде исе бир къач сатыр арткъач эди. Озюмден бир къач 
къошмалар кирсеткен эдим. Мен бу учь Инджильни де алып кильсеге 
кеттим. Папазгъа косьтердим. Папаз эфенди учюни де окъуды, талиль 
этти, араштырма япты. Сонъунда сатып алды ве япкъан хизметим 
ичюн де мени тебрик этти. Къайтып кельдим, айны шеклиде учь Теврат 
нусхасы яздым. Бунынъ да биринджисинде базы аетлерни язмадым. 
Экинджиси ич бир эксиксиз эди. Учюнджисине де бир къач сатыр 
къоштым. Буларны хахамгъа косьтердим. Хахам окъуды, талиль этти, 

учюни де бегенди, парасыны берип сатып алды. Айрыджа да тешеккюр 
этти. 

Бу кере сыра Къуранда эди. Къуран буюк эди. Тамамыны язып 
оламадым. Тек учь джуз язып олдым. Биринджи джузюнде бир къач 
сатырыны эксик яздым. Экинджи джузюни эксиксиз яздым. Учюнджи 
джузюне де озюмден бир къач сатыр къошып яздым. 

Оларны мусульман дин адамларына алып бардым. Эписине 
язгъан Къуранларымны косьтерип, алып окъумаларыны риджа эттим. 
Эписи язгъан Къуранларымны алып окъудылар, амма эписи айны 
япкъан эксиклеримни ве къошмаларымны таптылар. 

- Бу джузьде бу, бу сатырлар эксик, бу джузь исе тамам. Шу 
джузьде исе бу, бу сатырлар къошулгъан, фазла язылгъан. Къуранда 
аелында бойле бир сёз ёкъ, - дедилер. 

Эписи де меним язгъан джузьлеримни эзберден эксиксиз окъуп, 
хаталарымны догърулттылар. 

Мен анъладым ки, Къуран насыл назиль олгъан исе, айны тазелик 
ве сагъламлыгъыны да мухафаза этип сакъламакъта. Къуранда ич 
бир вакъыт эксикликлер ве къошмаларнынъ олмасы мумкюн дегиль. 
Эндирильген шекилиндеки киби къорчалангъан энъ сонъ китап. 
Бундан сонъ мусульман олдым. Иште, Ислямгъа кирмемге себеп 
олгъан араштырма бойле олды. 

О вакъытларда Басра къадысы олгъан Яхъя бин Эксем бу 
вакъианы хаджгъа кеткенинде буюк вели Суфьян бин Уейнеге тариф 
эте. Суфьян Хазретлери шойле джевап бере: 

- Бу вакъиа, Къураннынъ бир аетининъ де фиилий тасдикъыдыр. 
Раббимиз (Теврат ве Инджильни) мен мухафаза этеджем деп 
ишандырмагъан. Амма Къуран-ы Керим ичюн бойле бир иляхий 
ишанч, кефиллик бар. «Хиджр» суресининъ 9-джы аетинде шойле 
айтыла: «Мухакъкъакъ, Къуранны биз эндирдик, оны биз муха¬ 
фаза этеджекмиз». 

СУАЛЛЕР ВЕ ВАЗИФЕЛЕР 


А. Ашагъыдаки суаллерге догьру джевап бериньиз. 

1. Миссионерлернинъ христианлыкъны не макъсатта 
яйгъанларыны анълатынъыз? 

2. Миссионерлер фаалиетлерини кенишлетмек ичюн насыл 
шараитлерден файдаланалар? 

3. Миссионерлер сонъ девирлерде насыл усулларны къулланмагъа 
башладылар? Не себептен бойле усулларны къулландылар? 

4. Сизнинъдже христиан миссионерлернинъ озь макъсатларына 
иришмек ичюн эр тюрлю ёлларны къулланмалары догърумы? 

Бу мевзуны Павлоснынъ сёзлерини (Коринтослара 1. Мектюп, 
9/18 - 23) козь огюне алгъан алда озь фикирлеринъизни бильдиринъиз? 

5. Сизнинъ фикринъиздже миссионерлик фаалиетлерине 
къаршы мусульманлар не япмалары керек? 

Б. Ашагьыда берильген догьру джеваплар кьаршысына иша- 
рет кьоюньыз. 

1. Ашагъыдакилерден къайсы бири миссионерлернинъ 

макъсатларындан дегиль? 

A. Озь динлеринде шубе уяндырмакъ 

Б. Оларны христиан япмакъ 

B. Мусульманлыкъларыны къуветлендирмек 

Г. Гъарп империализмине ер, мекян азырламакъ. 

2. Христианларнынъ 1095-1270 сенелери арасында 
христианлыкъны яймакъ ичюн япкъан муджаделелери насыл аднен 
белли? 

A. Миссионерлик Б. Теблигъ 

B. Айин Г. Хачлы Сеферлери 

3. Макъсадына иришмек ичюн эр ёлны мубах сайгъан христиан 
миссионерлернинъ биринджиси ким эди? 


A. Петр 

B. Хазрети Иса 


Б. Павел 
Г. Варнава 


4. Энъ чокъ миссионерлик фаалиетлери япкъан христиан мезхеби 
къайсы бири? 


Б. Ортодокслар 
В. Католик - протестантлар 


Б. Англикан 
Г. Евангелистлер 


В. Ашагьыда берильген ифаделернинь маналарыны анъла- 
тыньыз. 

Папа - Католик христианларнынъ энъ буюк диний лидери, айны 
вакъытта Ватикан девлетининъ реиси. 

Евангелист - Яхшы, муждели хабер кетирген киши. 
Миссионерлернинъ озьлерине берген ад. 

Шериат - Къанун, ёл, низам. Ислям динининъ әмир я да 
ясакъларынынъ бутюни. 

Такъиййе - Олгъаны киби дегиль, эки юзьлю арект этюв. 
Христианлыкъта «Инкюльтюрасион» усулы. 

Макьявелист - Макъсаткъа иришмек ичюн бутюн ёлларнынъ 
мубах олгъаныны сёйлеген, файданы козьлеген нокъта-и назар. 

Экинджи Ватикан Консили - Католик мезхеби тарафындан 1965 
сенеси Ватиканда япылгъан топлашув. Бу топлашувда дигер мезхеплер 
ве динлернен олгъан багълар эльге алынгъан. 

Сакрамент - Христиан айинлери ве ибадетлери ичюн 
къулланылгъан бир ифаде. 

Католик - Христианлыкътаки энъ буюк мезхеп. 

Протестант - Католиклерден сонъ христианлыкънынъ энъ буюк 
экинджи мезхеби. 

Ортодокс - «Догъру ёл» деген мананы анълата. 

Христианлыкънынъ учюнджи буюк мезхеби. 

НЕТИДЖЕ 

Ислям дини - энъ сонъ ёллангъан хакъ диндир. Бунынъен 
берабер Ислям, башкъа дин векиллерине де аят хакъкъы таныгъан 
диндир. Дигер дин векиллеринен олгъан мунасебетлерде «Динде зор- 
лама ёкъ» (Бакъара, 2/256) ве «Сизнинъ дининъиз сизге, меним- 
ки де манъа» (Кяфирун, 109/6) аетлеринде анълатылгъан темелли 
принциплерни әсас алгъан. Бойле этип дин сербестлигине ве видждан 
уриетнине олгъан сайгъысыны косьтерген. 

Бугуньки куньде мусульманларнынъ сайысы 1,5 миллиардгъа 
якъын. Оларнынъ сайысы кунь-куньден артмакъта. Шимдики 
вакъытта Авропада энъ тез яйылгъан дин Ислям динидир. Ислям 
дини тез илерилемекте олгъан дюньяда, озь-озюне багълы оларакъ 
асырнынъ проблемаларыны чезювнинъ янъы ёлларыны косьтерип 
бермекте ве инсанлыкъкъа ёл косьтериджи олмагъа девам этмекте. 
Бунынъ ичюн де мусульманларнынъ сайысы, денъишкен дюнья 
шартлары къаршысында куньден куньге чокълашмакъта. 

Шимдики вакъытта христиан дюньясында девамлы эали сайысы 
эп эксильмекте. Христианлар озь сайыларыны арттырмакъ ичюн Асия 
ве Африка улькелеринде миссионерлик фаалиетлерини тезлештирелер. 

Бу кунь башкъа динлернинъ иман әсасларында бир такъым 
проблемалар булунмакъта. Буларнынъ башында Аллахкъа иманнен 
багълы янълыш итикъадлар кельмекте. Еудийлернинъ Танърысы 
«Яхве», тек еудийлернинъ Танърысыдыр. Бу себептен еудийлик - 
миллий бир диндир. 

Христианлыкънынъ иман әсаслары да, шимдиге къадар гъарп 
энтелетуалларынынъ виджданында мантыкъкъа уйгъун темеллерге 
отурмагъан. Теслис, яни учьлю Танъры иманы - христианлыкънынъ энъ 
буюк диний кризисидир. Теслис акъкъында япылгъан айдынлатувлар, 
муреккеп фельсефий изаатлар оларны къанаатлендирмей. Меселя, 
Францияда япылгъан бир анкетагъа джевап бергенлернинъ анджакъ 
36 файызы Исанынъ Танъры оларакъ къабул эткенлерини айткъанлар. 
Бунъа коре христианлыкънынъ энъ темелли итикъадыны тешкиль 
эткен Исанынъ Танърылыгъына инангъанларнынъ бу къадар аз 
олмасы, оларнынъ бу мевзудаки шубелерини ачыкъ шекильде 
косьтермекте. Оеап СһеуаНег, Дин Феномени, тердж. Мехмет Айдын, с. 
6.) Бойле вазиет къалгъан гъарп улькелеринде де чокъ фаркълы дегиль. 

Бунъа къаршылыкъ Ислямнынъ башта Аллахкъа иманнен, 
къалгъан иман әсаслары эльге алынгъанда, олар дааишандырыджыдыр. 
Эр не къадар иман ве ишанчнен багълы мевзуларны тек акъылнен 
идрак этмек мумкюн олмаса да, олар инсанларны ишандраджакъ 
дереджеде мантыкъий делиллерге таянмасы керек. Бу себепнен 

Ислямныъ, Аллахкъа иманнынъ, Пейгъамбер тюшюнджесининъ, 
ахырет анълайышынынъ Къуранда мантыкъкъа уйгъун темеллернен 
анълатылгъаныны коремиз. 

Ислям дини миляттан эвель XIII асырда догъгъан еудийликнен, эки 
бинъ йы ллыкъ кечмиши олгъан христиан лыкънен тенъештири льген де, 
чокъ янъы бир диндир. Ислямнынъ он беш асырлыкъ бир тарихы ве 
кечмиши бар. Ислям динининъ янъы ве энъ сонъ дин олувы, онынъ 
акъкъындаки бильгилернинъ даа сагълам ве даа ишанчлы темеллерге 
таянгъаныны косьтере. 

Ислям Пейгъамбери ве сонъ Пейгъамбер олгъан Хазрети 
Мухаммед -салляллаху алейхи ве селлем- акъкъында элимизде етерли 
бильгилер бар. Онынъ бутюн аяты баштан ашагъы огренильген, 
олгъаны киби бизге етип кельген ве язылгъан. Хазрети Мухаммеднинъ 
-салляллаху алейхи ве селлем- аятынынъ ич бир гизли ери къалмайып, 
бойле терен шекильде огренильмеси, онынъ кетирген шериаткъа 
олгъан ишанчны арттырмакъта. Еудийлик я да христиалыкъ 
акъкъындаки бильгилернинъ эксиклиги, бар олгъан бильгилернинъ де 
чокъ сонърадан пейда олмасы, Хазрети Муса ве Хазрети Исанынъ аяты 
акъкъында шубелер догъура. Ойле ки, бу кунь христиан дюньясында 
Хазрети Исанен алякъалы бильгилер етерли олмагъанындан себеп, 
онынъ керчектен бу дюньяда яшап - яшамагъаны акъкъында 
тартышмалар кетмекте. 

Хазрети Пейгъамбер акъкъында бир чокъ бильгилерге саип олгъан 
тарих, онынъ кетирген шераит акъкъында акъикъий бильгилерге саип. 
Къуран-ы Керим, ильк назиль олгъан вакъыттан башлап эзберленмеге 
башлангъан ве язып алынгъан. Бу чифт усул, онынъ кунюмизге 
къадар эксиксиз, денъишмелерсиз кельмесини сакълагъан. Бойле бир 
къорчалавгъа ич бир мукъаддес китап саип олмады. Бу себептен де, 
бу кунь эллерде не Хазрети Мусанынъ теблигъ эткен Тевратнынъ асыл 
нусхасы, не де Хазрети Исанынъ теблигъ эткен Инджильнинъ асыл 
нусхалары ёкътыр. Айны шекильде Къураннынъ айдынлатылувы 
олгъан Хазрети Пейгъамбер -салляллаху алейхи ве селлем-нинъ 
хадислери де къорчалангъан, гъает дикъкъатлы чалышмалар саесинде 
пейда олгъан шахсий усулларнен бизге етип кельген. 

Ислям дини, такъдим эткен хаберлерде эр вакъыт инсан 
яратылувыны козь огюнде туткъан. Бу себептен де хаберлеринде, 
керчек аятнен уйгъун эмирлер берген. Чюнки Ислямнынъ кетирген 
шериат утопик, хаялий эмирлер дегиль, ерине кетирильмеси мумюон 
ве инсан табиатына уйгъун олгъан эмирлердир. Буларны Хазрети 
Мухаммед -салляллаху алейхи ве селлем- озь аятында татбикъ этип, 
бу мевзуда умметине энъ гузель орьнек олгъан. О Пейгъамбер, айны 

заманда бир инсан оларакъ яратылув талапларыны ерине кетирген, 
эвленген, бала саиби олгъан, тиджарет япкъан. Бу хусусиетлеринен о, 
джемиетнинъ эр севиесиндеки инсанлар ичюн нумюне бир шахсиет 
олгъан. 

Ислям бир ольчю ве мусавийлик динидир. Бу себептен Ислям 
дини не дюнья аятынынъ зевкълерине алданмакъны, не де дюньядан 
бус-бутюн вазгечмекни тевсие этмей. Ислям дюнья ве ахырет 
арасында инсан табиатына уйгъун бир мусавийлик кьургъан, лякин бу 
дюньянынъ кечиджи олгъаныны, асыл аят - ахырет аяты олгъаныны 
бильдирген. 

Еудийликнинъ къурмагъа чалышкъан дюньявий система тек 
озюни тюшюне ве тек еудий халкъына хитап эте, къалгъанларны четте 
къалдыра. Христианлыкъ да аслы итибарынен дюньявий бир система 
дегиль; бутюнинен ахырет аятына чевирильген бир системадыр. 
Лякин бу куньки татбикъ тамамен терси олгъан; кильсе бабаларынынъ 
тесиринен христианлыкъ дюньялаштырылгъан. Ильк заманлар 
ёкъсулларнынъ сыгъынагъы олгъан кильсе, заманнен фукъаре 
халкънынъ малына козь ташлады ве бир чокъ топракъ ве арази саиби 
олды. 

Бу диний системалар янында Ислямнынъ дюнья-ахырет 
мусавийлиги ичиндеки ери гъает дикъкъатны чеке. Чюнки Ислям дини 
аятнынъ бутюн мекян ве ерлерине эмиет бере. Меселя, иман, ибадет 
ве ахлякъ иле берабер инсаннынъ тиджарет, аиле, эвленме, ашап- 
ичме киби муамелелерини де тертипке къоя. Бу шекильде Ислямнынъ 
пейда эткен адалет принципине багълы укъукъ джемиетининъ 
мисаллерини Хазрети Пейгъамбер, Рашид Халифелер ве даа сонъки 
девирлерде корьмек мумкюн. Ислям джемиетлеринде дин бу шекильде 
яшангъанда, дигер дин саиплерининъ хакълары да ич дикъкъатсыз 
быракъылмагъан ве булар диний укюмлернен кефилликке алынгъан. 
Бу себепнен тарихте Ислям джемиетлеринде дигер дин векиллерине 
къаршы ич топлу шекильде геноцид япылмагъан. Бойле арекетлерге 
башта мусульман дин адамлары къаршы чыкъкъанлар. Гъарп христиан 
дюньясы озьлерине аит олмагъан еудий ве мусульманларгъа къаршы 
Испаньяда, якъын сенелерде Африканынъ чешит улькелеринде, 
Германия ве Босния киби ерлерде бир чокъ топлу геноцидлер япкъаны 
тарихте къайд этильген. 

Ислямнынъ дикъкъат чекиджи дигер бир тарафы да онынъ эр 
тюрлю фикир аректлерине кокюс кереджек сагълам бир тюшюндже 
къурулышына саип олмасыдыр. Аллахкъа инанмагъанлардан Онъа 
ортакъ къошкъанларгъа ве Ахыретни инкяр эткенлерге къадар, 
Къуран-ы Керимде эр тюрлю инкярджылыкъкъа джеваплар берильген. 

Тюшюнмекни ясакъ этмеген, аксине инсанларны тюшюнмге давет 
эткен Ислям дини, девамлы илерилев ёлуны туткъан бу тюшюндже 
къурулышынен, дигер дин системалары къаршысында даима бир адым 
огде олгъан. 

Динлер арасында Ислямнынъ ерини белли шекильде косьтерген 
бир вакъиа да Ислямнынъ итикъадий мезхеплернен парчаланмагъан 
олмасыдыр. Еудийлик ве эсасен христианлыкънен тенъештирильгенде, 
Ислямнынъ иман мевзуларында тек беден олувы пек эмиетли. 
Христианлыкъта пейда олгъан эр бир мезхеп айры бир кильсе къурып, 
ана христиан къурулышындан айырылгъан. Нетиджеде ортагъа 
чыкъкъан группалар бир-бирлерини айрылувда, инкярджылыкъта, 
янълыш ёлда оларакъ васыфландыргъан ве мезхептен де башкъа эр 
бири айры бир дин оларакъ корюнген. 

Ислямда исе дикъкъат чеккен фаркълы мезхеп шии мезхебидир. 
Шии мусульманларынынъ базы мевзуларда фаркълы нокъта-и 
назарлары олса да, оларны динден чыкъты деп ве кяфирликте 
къабаатламагъанлар. Бу бакъыштан Ислям дюньясы христианлыкъкъа 
коре диний бир бутюнликке саиптир. 

Бу ерде нетидже оларакъ еудийлик ве христианлыкънен Ислям 
арасындаки фаркълылыкъларны къыскъа, мадделер шекилинде те- 
крар хатырлатып, мевзумызны екюнлейджекмиз. 

1. Еудийликте Аллах ишанчы тешбихке (инсангъа бенъзетилир), 
христианлыкъта теслиске (учь танърыгъа), Ислямда исе тевхидге 
(бирликке) таяныр. 

2. Эвельки пейгъамберлер тек белли къавимлерге ёллангъанлар. 
Хазрети Мусанен Хазрети Иса да биринджиден Исраиль Огъулларына 
пейгъамбер оларакъ ёлландылар. Христианлыкъ, Хазрети Исадан 
сонъ анджакъ башкъа миллетлер арасында яйылмагъа башлады. Сонъ 
эльчи олгъан Хазрети Мухаммед -салляллаху алейхи ве селлем-нинъ 
пейгъамберлиги исе бутюн дюнья, бутюн миллетлер ичюн. 

3. Тевратнен Инджиль бозулгъан, Къуран исе заманымызгъа 
къадар ич денъишмеден аслынен кельген. 

4. Еудийликте ве алельхусус христианлыкъта рухбан (дин адамы) 
сыныфы бар. Ислямда шартларыны ташыгъан эр бир мусульман диний 
вазифелерни ерине кетирмеси керек. 

5. Китаб-ы Мукъаддесте инсан гуняхкяр догъула дениле, Ислямда 
исе тер-темиз, гуняхсыз оларакъ дюньягъа келе. 

6. Эксериет христиан дин адамлары эвленмейлер. Ислямда исе, 

бу инсан табиатына тере къабул этильген ве шартларны ташыгъан эр 
кеске эвлилик әмир этильген. 

7. Кильсе гуняхларны багъышлав хакъкъына саип. Ислямда исе 
афу ве багъышлама хакъкъы ялынъыз Аллахкъа махсус. 

8. Христианлыкъта афороз (динден къувмакъ) бар. Ислямда исе 
бир мумин, мусульман олгъаныны айткъан бирисине кяфир демеси 
мумкюн дегиль. 

***** 

«(Еудийлер ве христианлар мусульманларгъа:) «Еудий я да 
христиан олунъыз ки, догъру ёлны булурсынъыз», дедилер. Де 
ки: «Ёкъ! Биз ханиф олгъан Ибрахимнинъ динине уярмыз. О 
мушриклерден дегиль эди» (Бакъара, 2/135). 

***** 

«Биз Аллахкъа ве бизге эндирильгенге; Ибрахим, Исмаил, 
Исхакъ, Якъуб ве эсбааткъа эндирильгенге, Муса ве Исагъа бе- 
рильгенлернен, Рабблери тарафындан дигер пейгъамберлерге 
берильгенлерге, олардан ич бири арасында фаркъ корьмеден, 
инандыкъ ве биз ялынъыз Аллахкъа теслим олдыкъ денъиз» 
(Бакъара, 2/136). 

***** 

«Ким Ислямдан башкъа бир дин къыдырса, бильсин ки, 
озюнден (бойле бир дин) асла къабул этильмейджек ве о, ахы- 
ретте зиян эткенлерден оладжакъ» (Ал-и Имран, 3/85). 

